
Dne 7. lipnja 1938., vrativši se kući s prijateljske večere, 
u tihoj proljetnoj noći, preminuo je nenadano i nečujno, u 58. 


godini života, Dragutin pl. Domjanić umrijevši jednostavno, 


kao što je i živio. Slava, koja se kod nas ne dijeli baš na pre- 
gršti, bila mu je teretna: nikada nije volio da nastupa u jav- 
nosti i, kao što je i njegova lirika bila intimna, tako i sam nije 
bio govornik, niti stvoren za svečane javne nastupe. Nije se, da- 
kako, odricao mjesta, koje ga je pripadalo; ali je uvijek pritom 
imao pred očima rad, mogućnost da djeluje na druge i da živi 
za svoje više ciljeve, a nikada ga nije vukla taština i želja za 
isticanjem. Hrvatska ga je javnost, koliko je znala i mogla u 
našim čudnim i teškim prilikama, nastojala da počasti: bio je 
višegodišnji predsjednik »Matice Hrvatske«, a kao predsjednik 
zagrebačkog Pen-kluba bio je postavljen na mjesto, s kojega je, 
neposredno pred svoju smrt, imao prilike, da kao domaćin Pri- 
kaže svoju domovinu odličnim zastupnicima duha iz čitave 
Evrope. Takvim se ulogama odazivao uvijek  srdačnošću i 
spremnošću, ali nikada nije poznavao tašte ljubomore prema 
drugima, ili želje da gospoduje ili da se nameće. Što ga je 
naročito boljelo kao čovjeka, to je bilo zapostavljanje u nje- 
govoj zvaničnoj karijeri; govorilo se, da je više pjesnik nego 
pravnik, i da zato nema naročitih uvjeta za napredovanje. Ni- 

') Kako sam o Domjanićevoj pedesetgodišnici napisao prikaz njegove 
poezije u ,Hrvatskoj Prosvjeti" 1925., to sam se ovdje, da ne prepričavam isto, 
naročito osvrnuo na značenje njegovih kajkavskih pjesama. 


sam stručnjak, da presudim to pitanje, ali je svakome, tko je 
izbližega poznavao pokojnika, ostala bez sumnje kao naročito 
obilježje njegove ličnosti upravo minuciozna njegova svijest o 
pravu i o njegovoj dominantnoj ulozi u društvenim odnosima. 
Radi tih svojih pojmova znao je biti pedantan do nesnošlji- 
vosti; radi njih bi čovjek doduše temperamentan, ali neobi- 
čno prijazan i fin dolazio u sukobe s ljudima, kojima nije ni 
najmanje zla želio. U svojim je principima ostao nepokolebljiv 
i dosljedan, ma što se dogodilo. I ako se nije nikad bavio: 
stranačkom politikom, njegovi su kulturno-politički pogledi 
ostali vezani o naprednjaštvo devetstotih godina: do svoje smrti: 
ostao je suradnikom »Srpskog Književnog Glasnika« kao i ne- 
kad, za balkanskih ratova. A ipak je, može se reći, bio najhr- 
vatskiji pjesnik naših dana, ne po kakvoj istaknutoj političkoj 
noti svoje poezije, nego po činjenici, da ga je narod smatrao: 
najviše svojim, najbližim sebi. ' . 

To čudo od popularnosti, taj prividni paradoks po kojemu: 
su stihovi najaristokratskijega zatočnika gesla »L'art pour Vart« 
odjeknuli i u posljednjoj kolibici, učinila je Domjanovićeva 
kajkavska poezija. Činit će se možda čudnim, da bi priklanjanje 
regionalizmu, dijalektu, koji je izvan svoga užeg područja. 
uglavnom nepoznat i neraširen, učinilo pjesnika popularnim u 
svim krajevima bez razlike. Iako je Domjanić toliko volio svoj 
»slatki kaj« i u njemu gledao naročito područje jače i suptil- 
nije pjesničke izražajnosti, iako je također istina, da se pjesnik. 
spontanije, mnogostranije i neposrednije izražavao dijalektom, 
koji mu je prirastao srcu i kojega mu je muzika bez sumnje bila 
više usječena u dušu nego li ona štokavštine, ipak, bar za one, 
koji nisu rođeni kajkavci, tajna uspjeha njegove kajkavske 
poezije ne leži ni u njezinoj muzici ni u njezinoj slatkoći sa- 
moj po sebi. Ta je tajna kud i kamo više u činjenici, da je 
Domjanić, pjesnik toliko ekskluzivne i artističke aristokratske: 
Moderne, u svojim kajkavskim stihovima osjetio dušu naroda;, 
da se on, učenik Verlainea i Nadsona i tolikih drugih, koji su. 
predstavljali vrhunce evropske senzibilnosti, prislonio uz jedno- 
stavnu i srdačnu narodnu pjesmu, i da je progovorio njezinim: 

jezikom baš u doba, kad je trebalo najviše narodu pokazati, 
koliko pjesnik može da osjeti i izrazi duboki jad i tešku muku, 
koja ga je snalazila za sudbonosnih godina 1914.—1918. I u 
»Kipcima i popevkama« ima pjesama u historijskoj travestiji, 
koje bi sasvim pristajale u »Kanconijer« ne samo svojom oda- 
branom ljepotom, nego i unutarnjom i vanjskom srodnošću. Novi 
Domjanić nije se nipošto odrekao staroga. Ali glavna je snaga 
te pjesmarice u onim jednostavnim i neposrednim stihovima, 
kojima se kazuju tipske situacije iz seljačkog (a prema tome i 
svačijeg) života, čežnje i želje, radosti i žalosti, nadanja i stra- 
danja, koja mogu da odjeknu u tisućama srdaca, jer nisu na- 


. mjerno tražena ni artistički destilirana, da budu svojom rafini- 


ranošću neprilazna. 

Malo je pjesnika, koji su mogli da nadžive katastrofalni za- 
sjek, koji je urezao u povijest i svijest čovječanstva svjetski 
rat. Dvije epohe stoje jedna prema drugoj, i jedva da se mogu 
razumjeti. Šta su iza rata ikome rekli Dučić i Rakić, borci pred- 
ratne i ratne moderne Srbije? Da je Nazor ostao još uvijek na 
poprištu, zasluga je širokog idejnog raspona njegove poezije, po 
kojoj ona, i u »Hrvatskim Kraljevima« kao i u »Šikarama«, 
ostaje ne samo nacionalno-borbena nego i filozofijski produbena, 
univerzalistička. A Domjanić, plemić i gospodin i sentimentalni. 
artist, nalazi neposredan i neminovan put k narodu upravo u 
času, kada su se srozavali i posljednji ostanci feudalnog po- 
retka u svijetu. Po strogim mjerilima naučnih pojmova, Dom- 
janićeva kajkavska poezija ne bi ni pripadala u »pravu« knji- 
ževnost, koja mora da je u jednom jedinstvenom književnom 
govoru. Ali zar bi fizionomija Domjanića ne samo kao čovjeka 
nego i kao pjesnika bila potpuna, kada ne bi bilo tih pjesama? 
Pa i čisto formalno, kajkavski govor Domjanićev nije ono, što 
se obično naziva dijalektom. Nigdje se ne govori onako kao u 
njegovim pjesmama. Njegova je kajkavština nastavak tradicije 
književnog govora, kultiviranog, oplemenjenog klasičnim duhom 
latinštine, jezik, kakvim su pisali stari kajkavski pisci do Gaja 
i Štosa. A napokon, ta kajkavština nikada nije tako nerazum- 

ljiva Hrvatu štokavcu kao što je Mistralov govor Francuzu sa 
Sjevera, ili Reuterova »Ut mine Stromtid« Nijemcu s Juga. 

U posljednje vrijeme, štokavska poezija Domjanićeva posta- 
jala je sve sumornija i teža. Kao pjesnik-intelektualac, Domja- 
nić je bez sumnje svakako morao osjećati ne samo težinu su- 
vremenih kataklizama nego i, da se tako izrazim, metafizičku 
tjeskobu vremena. Što da se još, nakon svega, može kazati osim 
onoga, što je sasvim lično, a to je tmurno i nejasno. Rasplinuli 
su se zlatni sanci ne samo vlastite mladosti, nego i fantastične 
i toliko krhke »životne radosti« nekadanje Moderne. Domjanić, 
kojega je oduvijek jače inspirirala melankolija i resignacija, 
jedva da je nalazio novih tonova. U sugestivnosti ugođaja 1 
upravo čarobnoj plastičnosti kolorita ostaju, u štokavskoj poe- 
ziji, nenadmašene njegove prve »Pjesme«. Samo, u čijoj duši 
drhće još danas »Erotika« Griegova? »Što je finije voće, to se 
brže kvari«, rekao je sv. Franjo Saleski. Rafiniranost nije ujed- 
no i zalog dugoživosti. Kajkavske su pjesme- obnovile Domjano- 
vićevu poeziju, unoseći u nju svježinu prirode i života s njom, 
tipizam jednostavnog života, koji se vječito obnavlja, krug, 
koji ne prestaje, ali nikad ne dosađuje, jer odolijeva pokolje- 
njima i stoljećima. Pjesnik individualizma »Moderne« našao je 
put i k tradiciji, ne odrekavši se ni muzike stiha, ni suptilno- 
sti izražaja. Štaviše; kajkavski je govor i podesniji za liriku, 
slađi je, gibljiviji, muzički sugestivniji. A uz to ima onu neku 
djetinju neposrednost izražavanja te nas razblažuje osmijehom 


i onda, kad je najtužniji. A upravo takav je bio 1 Domjanić. I: 


kad je bio najizmučeniji, najsumorniji, pojavio bi se na nje- 
govu licu nenadano, kao ispod površine, na samu jednu riječ, 
na sam jedan gest, vedar i svijetao humor. 

Domovina i zavičaj, narod i puk, »što« i »kaj«, izmjenjuju 
se pravilno kao arza i teza. Iza prvih »Pjesama« »Kipci i po- 
pevke«, iza »Izabranih pjesama« (M. H.) »V suncu i senci«, iza 
posljednje sveske »Pjesama« (S. K. Z.), pjesnikova posljednja 


riječ — neizdana rukopisna zbirka od 80 kajkavskih pjesama. ' 


Pored štokavskih prijevoda čitave antologije pjesnika u više 
jezika, majstorska kajkavska zbirka Provansalaca. 

Ne mnogo plodan, ali ipak neiscrpan, stvarao je do posljed- 
njeg časa. Iako je potpuno zaokružio sliku: svoje pjesničke lič- 
nosti, još je uvijek nalazio dragulja za njezin okvir, još je uvi- 
jek imao srca, da ga razdaje.. 


II 


Kada su Ivan Meštrović i njegovi drugovi izdali ponovno 
Šimunovićev »Alkar«,y da podupru bolesnog i bespomoćnog 
pisca, kojega je nekoliko mjeseci za tim, kolovoza ove godine, 
i ugrabila smrt, zapodjela se, iako ne opsežna, a ono prilično 
intenzivna diskusija o Šimunoviću i o njegovu pripovjedačko 
radu. i oak 

Prvo, što se tvrdilo, bilo je, da su Zagreb i hrvatska čitalačka 
publika zaboravili Šimunovića i da je stari naš nehaj, koji je 
upropastio već tolike naše intelektualce, skrivio, da on, eto, bez 
sredstava i bez pomoći umire u Zagrebu, u koji ga je vodila 
davna želja. Mi znamo, da u našom narodnom, a naročito kul- 
turnom životu ima neobranjivih stvari, zbog kojih ne može dru- 
go nego da nas obuzme nijemi stid. Ali da radi toga svakom 
prilikom onako bez kritike i bez razmišljanja pljujemo sami 
sebi u obraz, to ipak nije dostojno naroda, koji treba da ima 
svijesti i o dobru i o zlu, pa i o onom, što jedno i drugo tu- 
mači, a eventualno i opravdava. Dinko Šimnunović započeo je 


“svoju književnu karijeru »udarivši klin u glavu«, osvojivši »Mr- 


kodolom« sve, što se dalo osvojiti i stekavši priznanje A. G. 
Matoša, toliko škrtoga pohvalama i toliko oštrog u sudovima. 
Više se nije dalo poželjeti; zbirka, kojoj je na čelu »Mrkodol«, 
doživjela je dva, za naše prilike raskošna izdanja, od kojih je. 
drugo to značajnije, što je uvrstilo Šimunovića u niz školskih 
izdanja, dakle u naše »klasične« pisce. »Matica Hrvatska«, koja 
je još uvijek, i pored tada osnovanog Društva Hrvatskih Knji- 
ževnika, davala sankciju literarnih kvaliteta za velik krug in- 
teligentne čitalačke publike, izdala je »Tuđinac« i »Đerdan«, 
iako je u tim djelima stvaralačka snaga Šimunovićeva stala 
vidno slabiti. Šta je slijedilo iza toga, jedva se može trpati na 

čiju dušu. »Porodica Vinčić« slab je roman, iako je pisac po- 
segao za građom, koja bi bila vanredno zanimljiva, za »talijan- 
skom« Dalmacijom i našim risorgimentom u Dalmaciji. Sjećam 
se, kako je Šimunović, baš za to djelo, bio zatražio razmjerno 
krupnu potporu »Matice Hrvatske«, da uzmogne istražiti iz- 
vorne dokumente i da lakše nađe vremena i volje za rad. Da- 
kako da mu »Matica« nije mogla dati zatražene svote unapri- 
jed za roman, koji još uopće nije bio ni napisao. Tim bi se bio 
stvorio precedens, koji bi kasnije mogao izazvati stotinu za- 
pletaja. Ali je svakom jasno, da odbivši način honoriranja, 
koji se nije mogao opravdati, Matica nije ujedno odbila 1 sa- 
mo djelo, iako je već od »Tuđinca« amo mogla opaziti, da je 
Šimunovićev talenat zašao na put, koji ga vodi nizbrdo. No 
Šimunović se nije više osvrtao ni na šta, nego je štampao ro- 
man kod Gece Kona u Beogradu, a i posljednju svoju knjigu 
pripovijedaka, »Sa Krke i Cetine«, kod »Srpske Književne Za- 
druge«. Tim je Šimunović sam faktično »eyakuirao« Zagreb. 
Delikatnost časa, kada govorimo gotovo nad svježim grobom, 
ne dopušta opširnije zalaženje u ovo vrlo osjetljivo pitanje; ja 
ga, iz pijeteta prema pokojniku, ne bih ovdje ni pokretao, kada 
me, jednako kao i Šimunovićeva bijeda, ne bi boljela i lakoća, 
kojom se Zagrebu i hrvatskoj publici svaljuje na leđa teška 
krivnja, bez pitanja, zašto i kako. A sada: Šta da se uopće uči- 
ni u slučaju, kada se vidi, da talenat nekoga pisca silazi umje- 
sto da se uspinje? Da je Zagreb i htio da učini šta za Šimuno- 
vića, jedva bi mu iskazao uslugu izdajući njegova slabija djela. 
Šimunović se prevario u svom talentu, i u pravcu, koji mu je 
dao. U svom se talentu prevario, kada se on, izraziti novelist, 
pripovjedač kratka daha, dao na pisanje romana. Bio je nevješt 
u grupiranju epizoda, psihologijski premalo dubok, a u kon- 
cepciji cjeline suviše naivan. Već sami završeci novela zadavali 
su mu katkada muke i kvarili gdjekoje od najboljih njegovih 
pripovijetki. K tomu dolazi čudni pravac koji je sve više preo- 


timao maha u stvaranju Šimunovićevu, naivnom upornošću i. 


jednoličnošću, koja umara i odbija. To je poznati njegov mo- 
tiv »lacmanstva«. Razvijan i u »Tuđincu« i u »Porodici Vinčić« 

i u gotovo svim kasnijim pripovijetkama, on se osniva na »isko- 
rijenjenosti« čovjeka iz činovničke porodice, bez zavičaja i 
stalnog sjedišta i, u drugu ruku, iz opreke gradskih stanovnika, 
otuđenih i pogospođenih s jedne strane, a s druge seljaka sta- 
rosjedilaca, čuvara starih tradicija i patrijarhalnog, izvornog ži- 
vota. Motiv, iz kojega bi se bez sumnje dalo iscrpsti po koje 
vrlo znamenito i zanimljivo opažanje o unutarnjoj i vanjskoj 
strukturi našega društva, kada se on ne bi shvatio onako jedno- 
strano i onako površno, kako ga je shvatio Šimunović. Ponaj- 
prije, za njega je prilično naivno jednostavna opreka između 
Istoka i Zapada. Dok su u fragmentu »Mrkodola« do upravo 
sablasno uveličane groteske persiflirani seljaci katolici sa svo- 
jim neograničenim pouzdanjem u Boga, dotle je kod pravo-: 
slavnih slavan čak i pop, koji se opija i čini rusvaj po krčmama. 
Istina, Šimunović je napisao i »Alkar«, u kojemu kao da oživ- 
ljuje vjekovna snaga Kačićevih besmrtnih junaka, ali je to i 
jedina pripovijetka, u kojoj je s produbenom ljubavlju našao 
nešto lijepo i svijetlo u tom svijetu, koji je obasjan »latin- 
skim« Zapadom. No Šimunović je tu u svom elementu, našavši 
ovdje, usred modernog svijeta, koji je za nj uvijek lažno civi- 
liziran i »lacmanski« neiskren,“ oazu starog junaštva. Običaj 
sinjskih alkarskih obdulja ogled je neobuzdane fizičke snage, 
srčanosti, vještine i prisebnosti, ostatak starih vremena, koja sa- 
činjaju Šimunovićev svijet, bez obzira na to, što je sve to 
stvarno anahronistično i, gledano modernim očima, bizarno. Ši- 
munović je uza sve to umio, da u- toj viteškoj igri, koja se neu- 
pućenoga doima kao donkihotska kavalkada, izboči ono, što je 
zauvijek vrijedno, pa ma kako se mijenjala vremena: zanos, 
srčanost, hrabrost i snagu, svojstva, koja znače ne samo fizičko, 
nego redovno i moralno zdravlje. Ali to bi upravo i bilo do- 
sta. »Alkar« može danas da bude samo igra, simbolična slika, 
no nitko ne će tvrditi, da spas našega naroda leži u tom, da 
zna dobro jahati konja i gađati kopljem u nišan. Značenje, 
koje Šimunović u svom ogorčenju na »lacmanstvo« pripisuje 
surovoj i nenačetoj snazi, fizičkim prednostima i nekom hajdu- 
čkom junaštvu, značilo bi, po analogiji, da šampioni sporta 

moraju postati prvi pisci, ministri i predstavnici naroda. Bez 
sumnje, gdje ljudi žive odijeljeno od svijeta i vijeka (Sirota, U 
planini), nepisani se zakoni tradicionalnog autoriteta osnivaju i 


na fizičkoj sili, odnosno ona je jamstvo za njihovo izvršivanje. 
Ali ti su nepisani zakoni primitivni, i po njima se ne može rav-, 


nati cio svijet. A udivljenje, kojim Šimunović promatra oholi 
ponos i suvereni prezir tih neukih ljudi prema svemu, što nije 
njihovo, djetinjski je naivno. Prezir t. zv. »lacmanstva«, uze- 
toga ovako ukrupno, bez razlikovanja dobra i zla, mogao je 
poteći samo otuda, što Šimunoviću pojmovi o opsegu i dosegu 
kulture nisu bili jasni. Po ne znam koji put treba kazati, da 
sam umjetnički talenat ne daje još umjetniku sam po sebi mje- 
sto, koje ga zaista zapada. Pisac je dužan da prodube i proširi 
svoju ličnu kulturu, pa ma kako »narodan« on bio. I, ma ko- 
liko njegovo srce bilo na jednoj strani, njegovo pero mora biti 
objektivno i razborito. Inače sav taj zanos za »nepatvorenu« 
narodnu dušu postaje neka nemoćna sentimentalnost, po kojoj 
pisac, kao i sam Šimunović, ne zna, što bi učinio i, bez kakve 
dublje lične tragike, crta likove, koji nisu tragični, nego samo 
nekako naivno razočarani životom. Takav je Šimunović redovno 
i u erotskim zapletima. 

Drugo je osnovno pitanje, koje je bilo pokrenuto onom pri- 
likom, bilo ono o Šimunovićevu romantizmu. Vrlo je korisnih 
misli iznio tom prilikom VI. Nazor pobijajući one, koji u Šimu- 
noviću vide romantika, ali je ipak i on zašao u drugi ekstrem. 


Što je kod Šimunovića romantično, to su, katkada, raspleti nje- 


govih pripovijesti, ali oni u biti nisu upravo ni romantični, nego 
nespretni, a, u drugu ruku, nije točno tvrditi ni to, da je Šimu- 


nović naturalist, samo zato što su mu likovi točno zapaženi i 


oštro zacrtani. Naturalizam je ne samo točno zapažanje prirode, 
nego upravo točno kopiranje jedinstvenog modela i, osim toga, 
zapletanje i raspletanje pripovijetki i stvaranje njezine atmos- 
fere po principima pozitivističkih nauka. A Šimunović uopće 
nema kakva naročitog shvatanja svijeta i ondje, gdje je najsret- 
nije formulirao svoju misao, učinjeno je to u smislu nekog na- 
ivnog idealizma, kao u narodnim pjesmama. I ma koliko mi 

imali prigovoriti izvjesnim, naročito kasnijim, njegovim pripo- 
vijetkama, prednost je najboljih njegovih novela u tom, što slika 
svijeta nije u njima deformirana nikakvom doktrinom nego je 
samo preobražena njegovom pjesničkom imaginacijom. Jer Ši- 
munović, pripovjedač i dobar pripovjedač, faktično je i pjesnik 
s mnogo suptilnog lirizma. Ono što je u njega točno zapaženo 
iz prirode, to je samo, da se tako izrazimo intonacija lika, oštri- 
na kontura figure. Ali nijedan od njegovih najljepših likova 
nije stroga ni sama realnost: na potki osnovne intonacije diže 
se ono, što bismo nazvali pjesnikovom vizijom ličnosti: ono Što 
oko ne zapaža, nego što u svom zanosu odgoneta i u nj unosi 
pjesnikova imaginacija. Zar mislite, da su zaista postojale i Srna, 
i Muljika i Rudica, pa i sam taj Alkar, onakvi, kako je njihov 
vanjski lik i njihovu dušu obogatio pjesnik svojom suptilnom i 
delikatnom inspiracijom? Šimunović je artist, cizeler, ekstatik 
vanjskog i unutarnjeg gledanja ljepote: gdje mu je to uspjelo, 
bez obzira na sve ostalo, mogao je da zaroni u neobično inten- 
zivan, ugođajem čaroban san ljepote, i da stvori majstorska 
djela. Premda je »Alkar«, radi stvarnog: interesa, izdavan kao 
reprezentativno djelo Šimunovićevo, on nije nipošto »central- 
na« pripovijetka njegova, kako je netko pisao, a najmanje radi 
folklora. I Šimunovićev folklor je faktično samo vizija zbiljno- 
sti. Ali još su sjajnije vizije eksotični, delikatni likovi i toliko: 
bogato nijansirane duše Muljike, Rudice, Srne, kako ih je samo 
mogao stvoriti rođen umjetnik u prvom, spontanom zanosu zre- 
log talenta. Nažalost taj je talenat bio i suviše zreo, a da bi se 
mogao, bez podloge velikih rezerva znanja i rezonovanja, dalje 
razvijati na više. I zato, ako je narod što i propustio da učini 
Šimunoviću kao čovjeku, i zaslužnom čovjeku, Šimunoviću piscu 
odužit će se najdostojnije, ako zadrži stalno u nizu najboljih 
tvorevina svoga stvaralačkog duha njegove pripovijetke: Mulji- 
ku, Dugu, Rudicu. Alkar, pa, donekle možda, Đerdan i Krčmu, 
a svakako i Kukavicu. Te su pripovijetke, ujedno, najsuptilniji 
izražaj senzibilnosti čitave jedne epohe, koja je bila stvaralački 
snažna i bogata. Uza sve zablude i nastranosti »Moderne«, to 
joj se i danas mora priznati. 

DOBROTE DOBROGA SUNCA 


Radujte se suncu s njegovim milostima, 
jer je sunce krotko trulim kostima. 
Divite se suncu s travom i vijencima, 
i sa svježim hladom među zdencima. 
Evo biljke rastu iz plodnosti tla, 
sve“nas miris zemlje blag obavija... 
Poklon'te se suncu zbog dubokog sna, 
i slavite sunce: Java Plavija. 


Ne znam gdje je sunce bolje: 

na polju gdje ratari trude, 

u pređi šume bez volje, 

u bašti gdje gusle gude. 

Ne znam gdje sunce pravo sunce znači: 
u vinogradu gdje se vino bere, 

na rijeci gdje se znojna nagost svlači, 
po krajoliku brda kud se vere. 

Sunce je svuda sunce bez mjere, 

i kao bog je predmet prave vjere. 


Sunce nam dijeli svjetlost i boju, 
pjesmu pjesnika i sliku slikara, 

i vedro uznosi u slavu svoju 

nestalan ptičji lijet i Ikara. 

Ima u suncu zlata što zjenu slijepi, 

s njega se truni tkiva od prizraka lijepih, 
kudagod tumara 

širom zemlje jedno, razna djela stvara, 
u ćilimu slika nudi pregled lica: 

sunce je u kruni bljeskova i para 
zatravljena rapsodična žica. 

Zato hvalite sunce i njemu budite vjerni: 
kada ste svijetli, prama njemu ste smjerni. 
Budite suncem, svojom dušom, neizmjerni, 
i blagoslovite sunce, jer je blagoslov ono, 
svetiji nego sveto zvono, 

svakom životu, nadi i mladosti sklono. 
Sunce nam pruža miris i cvijeće 

i voće kroz rodno drveće. 

Cijelo sunce brekće u punome klasu, 

kao srce kuca u proljetnom glasu; 

a po teškom mraku, baš u noć duboku, 
kao dragulj plamsa u sklopljenom oku. 


Sunce je sreća bilja, ali znak sloboda 
najčasnije povrh čistih voda; 

nego sve to, 

i kad mine ljeto, 

preostaje u jesenskom gaju 

i u svakom čarobnome kraju; 

sunce je nada zima 

i ravnatelj klima. 


Budite dobri suncu, a sunce dobro vama, 

jer je sunce božansko i ima dosluha s nama; 
za teške dane utješno živi u flaši vina, 

za nerve bolesne povoljno u vatri djetelina. 


Naše su oči na sliku sunca dane. 


Tin Ujević 

NAGOVJEŠTAJ ZIME 


Kada, u noći, prvi snijeg pane, 
poviju se grane, 

prelome se grane. 

Bijes juriša iznenada 

s više prozebloga grada. 


Duše se grče, svijaju usred kaputa. 
Cipele plaču svoju bijedu dva puta. 
Ručni kovčezi, noću, jure sa puta. 
Uglibit će se motori u prskanja druma. 
Žmarak jeze uputit će se od šuma. 

Rub stola će piti silazeći s uma. 

O ući će noć, i ne će biti šuma, 

noć obasjana bakljama sa snijega 

na koji se u pokoj sasvim predan lijega. 


Fenjeri su zadnji krmeljivi uhode. 
Fenjeri su zadnje avetinjske spodobe. 
Fenjeri su blijede snopske hudobe. 


Pijesak u noge mučeničke trnje bode, 
peru se čarape kapi mutne vode. . 
O tugo cipela! očaju čakšira! 

smrt bijela prstom u nagotu dira 

i ropac hlada piskutljivo svira. 
Prepoznajem pečate sudbine 

da se u mraku nevidljivo gine, 

da se bez stope zasine i mine. 


Njušiti vlagu, gutati mokrinu, 
to su opaka uživanja čula 
u slojevima pipajući tminu 
na slagalištu rupa i rasula. 

Duše vedrih dana, zar su ovo staze 
u opravdanje i u srce bitno 

i u iskone čovječje ekstaze 

što ih žuđaše biće nezasitno? 

Ja plačem groblje pocrkalih ptica 

u ćilimima ogoljela parka. 

Noćas je tuda pokopana varka 
bivših pjesama s raspuklih već žica. 


Dimnjaci moji povrh vrha gore 
kao plamena kosa željeznica, 
ali groznice bijele plohe more 


jednoga davno izbačena gosta 


ispod mosta. 


O tajna noći svetoga oprosta, 

tiha od mraka, svjetlosna od snijega, 
dokle ću tako šibati tabane 

i krvaviti stegna i te gnjate? 

o noći zadnja, dozreo sam za te! 


Noći u zoru, tvoj znak mi se tlapi: 
cijela je sfera laži štropoštana; 


na stablima bije zvučna strava kapi, 
pod stablima vrišti zelen pokolj grana. 


Tin Ujević 

DR. JOSIP NAGY, ZAGREB 
SMJERNICE POKRETA G. 1848. 
I 


Revolucija, koja je u veljači 1848. buknula u Parizu, nije 
ravna revoluciji g. 1789., ali ipak ima, kao i ona, svoje svjetsko 
značenje. U Europi je odjeknula mnogo jače od mani 
lucije g. 1830. Ali Europa, koja je zaplovila strujom revolucije,. 
a često će se sjećati burnih dana g. 1848. i na njih će se I 
ćati, a da ih poima sad ovako a sad onako, znatno je uža i 
Europe u geografskom smislu. To je zapravo samo jedan u 
evropskog kopna. S obzirom na zapadne krajeve engleski je i- 
storik i političar Toma Babingtom Macaulay (1800.—1859.) 49 
mijetio u svojoj Historiji Engleske i u svojim Historijskim i i 
ografskim esejima, da se za revolucije u Engleskoj normalan 
Život nije poremetio ni za jedan jedini dan. Macaulay zad m 
vo, jer se normalan život nije prekinuo ni onda, kad je agi . or 
Feargus Edward O'Connor, pristaša onog engleskog radnič S, 
pokreta, koji je poznat pod imenom Ghartismus, a U. 
travnja 1848. engleskom parlamentu ogromnu peticiju kon. 
izdanja novog ustava (charte), a ustanci u Irskoj bili su a i 
lako ugušeni. Od revolucije je ostao pošteđen i istočni dio “ad 
pe. U Rusiji je Nikola 1. mogao mirno ustrajati uz ona aaa: 
koja je izgradio g. 1835., izrekavši, da je Bog mmieća a 
postavio na određeno mjesto, na kome je dužan ustrajati. apu- 
stiti to mjesto, popustiti bilo kojem vanjskom ili nutarnjem pri- 
tisku znači povrijediti svoju dužnost pred Bogom. Car ima naj- 


teže mjesto, pa ga mora i najupornije čuvati. Ali kako su i do: 


njega dopirale vijesti o događajima u Europi, i kako im je po- 


klanjao osobitu pažnju, tako se jednog dana odlučio da piše- 


a : e da 
austrijskom kancelaru Metternichu: »U mojim očima propa 
s Vama čitav sistem.« Proročanstvo se ispunilo. 


Osim Engleske i Rusije čitava Europa, i to baš ona kama 
kojoj je Bečki Kongres g. 1815., ne gledajući u budućnost, skro-- 

jio pravdu, zaplovi strujom revolucije. Ako je posljedica bila 
jedna te ista u različitim zemljama, onda se može zaključiti i na 
iste ili barem slične povode. 

Opravdani zahtjevi građana, seljaka i radnika ostadoše ne- 
uvaženi. Liberalizam pod pritiskom reakcije nije oslabio, nego 
ojačao. Ali liberaliam nije posvuda poprimio jednake konture; 
prema različitim zemljama, u kojima se javio, različite su nje- 
gove nijanse. U Prusiji ga susrećemo u jednom obliku, u Austriji 
u drugom, u Ugarskom u trećem, u Hrvatskoj u četvrtom, u Ita- 
liji u petom. Prirodna je posljedica, da se u nauci susreću vrlo 
različita poimanja i tumačenja događaja i ideja g. 1848.—1849. 
Madžar Gyula Miskolezy u svom ozbiljnom i stručnom djelu o 
povijesti hrvatskog pitanja (A horv&4t kćrdćs t&rtćnete — Bu- 
dimpešta 1927.) gleda hrvatske prilike ipak drugim očima, nego 
što ih gledaju sami Hrvati. O Slavenima uopće, a o Hrvatima 
posebice neko su doba kružili po svijetu različiti nazori. Prije 
1848. u Francuskoj ne bijahu uvijek načistu, koji se slavenski 
jezik zapravo govori u Češkoj, a za Hrvate se znalo u prvom 
redu, da su odlični vojnici. Svega toga nije nestalo odmah s g. 
1848., a liberalizam u jednoj i drugoj zemlji pruža još uvijek 
mogućnost različitim interpretacijama. Ali se posvuda dobro 
znalo, da je u habsburškim zemljama do revolucije Metternichov 
sistem slavio svoje triumfe. 

Građanski su redovi u Francuskoj, Njemačkoj, Austriji i Ita- 
liji, dovoljno imućni, privukli k sebi i neke aristokratske elemen- 
te. Njihova velika većina pristajaše uz liberalne ideje. Učenjaci, 
književnici, odvjetnici, liječnici, činovnici, obrtnici i trgovci na- 
doše se u jednom te istom taboru, i ako su se razilazili s obzi- 
rom na konačni cilj svojih pokreta, i na sredstva, koja su se 
imala primijeniti, a da se postigne, ako ne sve, a to barem ono, 
što je glavno i bitno. U tim se skupinama obrazovahu demokrat- 
sko-radikalne skupine, koje su tražile ustavnu monarhiju. Dru- 
gima to nije bilo dosta, pa su na svoje programe postavljale 
republikanski oblik države. Vrlo ih je mnogo bilo, koji su oso- 
bitu pažnju poklanjali Prusiji. Prusija je najprije trebala popri- 
miti ustavan oblik, pa onda uzeti u svoje ruke vodstvo Njemačke 

Konfederacije, kojom bijaše Njemačku obdario Bečki Kongres. 
U Italiji, u tome Metternichovu geografskom pojmu, veliki se 
realist Gamillo Benso Cavour (1810.—1861.) u svom organu ]l 
Risorgimento zalagao za ustavnu monarhiju, dok je vođa po- 
kreta Mlade Italije (La Giovane Italia) Giuseppe Mazzini (rana 
—1872.) bio za republiku. 

Seljaštvo je u mnogim zemljama Srednje Europe još drijek 
stenjalo pod teretima, koji su vukli svoju lozu iz feudalnog dru- 
štvenog poretka. To se stanje zakonskim putem slabo mijenjalo. 
Agrarne se reforme bijahu tamo i amo načele, ali nigdje ne bi- 
jahu razborito provedene. Ne mogu se ubrojiti među izuzetke 
slučajevi, kad su seljaci bili izloženi na milost i nemilost svojih 
gospodara. Novi strojevi i parna snaga počeše formirati radničke 
staleže, a ti stadoše istupati s novima dosad nepoznatim zahtje- 
vima. Zemlje, u kojima je tada najjače izbio radnički pokret, 
postadoše kolijevkom modernog socijalizma. 

Pa ipak u predveče revolucije nacionalni pokreti i već iz- 
građene nacionalne težnje stajahu na prvom mjestu i preoti- 
mahu maha nad političkim i socijalnim. Nastadoše za Napoleo- 
na 1., i ako u stvari protiv njegove volje; od romantike popri- 
miše novu snagu, a reakcija ih znatno ojača. U Njemačkoj je 
već g. 1840., kad je zaprijetila ratna opasnost sa zapada, nacio- 
nalno gibanje bilo pozitivan faktor. Sabor u Frankfurtu, koji 
zapravo nije bio ništa drugo nego nekakva diplomatska kon- 
ferencija i stajao u službi reakcije, nije mogao sarađivati s na- 
rodom u svrhu realizacije nacionalnih težnja. Već je to oprav- 
davalo zahtjev na pravi njemački parlamenat. Oficijelna poli- 
tika u Italiji stajaše u opreci s duhom vremena i sa zanosom 
književnika za narodno jedinstvo. Velike su se nade polagale 
u papu Pia IX., koji je g. 1846. stupio na stolicu Svetoga Petra, 
ali se pogled odmah svratio na drugu stranu, gdje je stajalo 
otvoreno pitanje, tko bi mogao započeti borbu protiv omraže- 
nog stranca, protiv Austrije. Tako se više silom prilika nego 
ličnim osobinama silno istaknuo sardinski kralj Karlo Albert. 
Austrijski general Radetzky, koji bijaše glavnim  zapo- 
vjednikom u austrijskoj kraljevini Lombardiji i Veneciji, kad 

je uvidio sve, što se oko njega zbivalo, nije se mogao odlučiti ' 
ni na što drugo, nego da proglasi opsadno stanje. 

Protiv austrijske se vlasti bunila Njemačka, Italija Češka. 
Ugarska, Hrvatska pa i Dunavske kneževine. Trebalo je da na- 
cionalan duh samo nešto jače izbije, pa da se novi pokret raširi 
munjevitom brzinom. Teren bijaše gotov, da proljeće godine 
1848. postane epohalnim političkim proljećem. 


I 


Revolucija započe u Francuskoj. Građansko kraljevstvo 
Louis Philippe-a (1830.—1848.) već se duže vremena lomilo i 
samo od sebe i pod dojmom nepovoljne vanjske situacije. Mini- 
star predsjednik Francois Guizot počini mnogo grješaka; nje- 
njegova politika prema nacionalnim pokretima u Italiji i prema 
Švicarskoj pa zalaganje za onakova konservativna načela, uz 
koja pristajahu države na istoku Francuske, ali ne na njezinu 
zapadu. znatno oslabilo srdačnu vezu, koja je neko doba, i ako 
vrlo malo realno, vezala Francusku i Englesku. Francuska se 
našla u vrlo nepovoljnim prilikama. Pjesnik Alphonse Lamar- 
tine (1790.—1869.), koji je g. 1834. postao narodnim zastupni- 
kom, i svojim političkim djelovanjem stekao baš g. 1848. veliku 
popularnost, primijetio je, da je Francuska postala baš ono, 
što se protivi njezinoj biti i drevnoj tradiciji: u Rimu je gibe- 
linski raspoložena, u Bernu klerikalno, u Piemontu austrijski, u 
Krakovu ruski, francuski nigdje, antirevolucionarno posvuda. 
Pomanjkanje smisla za socijalne potrebe naroda, opreka između 
bogatih građana i siromašnih radnika, premoć građanskih stra- 
naka u parlamentu, nesavremenost izbornog reda, nepravedan 
porezni sustav, zastarjeli zakoni o radnicima, sve je to i još 
koješta izazivalo nezadovoljstvo u gradovima i na selu. Radnič- 
ki slojevi udariše socijalističkim i komunističkim smjerovima. 
Jedini Guizotov odgovor na sve to bijaše, da vlada uživa po- 
vjerenje parlamentarne većine. 

I doista opozicija bijaše suviše slaba prema snazi vlade i 
njezinih pristaša. Skršiti moć plutokracije i činovničke hijerar- 

hije nije bila laka stvar. Kako pak parlamenat ne predstavljaše 
volju naroda, tako se borba protiv vlade pretvorila u borbu 
tadašnjega izbornog sustava. Svaki pa i najumjereniji prijedlog 
o proširenju izbornog prava i o izmjeni izbornog reda bi odbi- 
jen. I tako, dok zahtjev na općenito izborno pravo ne nalažaše 
odziva u parlamentu, našlo ga je na ulici. 


Ljeti g. 1847. zaključiše najugledniji članovi opozicije, da 
povedu akciju za reformu izbornog prava po engleskom uzoru. 
Mnogo se skupština održalo u glavnom gradu i u pokrajinama, 
i posvuda se oštro osuđivahu pogrješke i propusti vlade. Bilo je 
slučajeva, da su neke od tih skupština poprimile izričito repu- 
blikanske 1 socijalističke oznake. Kralj i Guizot smatrahu, da je 
najbolje, ako se svemu opru i ne učine ni najmanju koncesiju, 
U krunskom govoru pri otvaranju novoga parlamentarnog zasi- 
jedanja 28. prosinca 1847. kralj je sve te pokrete označio kao 
neprijateljske 1 slijebe strasti. Punih se šest sedmica žučljivo 
raspravljalo o odgovoru na krunski govor. Kad je većina za- 
ključila, da u odgovoru na krunski govor dođe odanost kralju 
i vladi do potpuna izraza, i kad je vlada odlučila, da rastjera 
narodnu skupštinu, zakazanu za 28. veljače 1848., po gradu se 
počeše dizati barikade. Narodna garda bijaše nemoćna; posvuda 
odzvanjahu poklici: Živjela reforma! Dolje Guizot! 


Kad je kralj saznao, da i njegovi dosad vjerni građanski 
redovi pristaju uz nove zahtjeve, otpusti Guizota, a na mjesto 
predsjednika vlade postavi grofa Molč. Opozicija je u tome vi- 
djela svoj prvi uspjeh. Nadala se, da će Molč pozvati neke nje- 
zine članove u ministarstvo i reformu postaviti na dnevni red. 
Ali je malo građanstvo išlo dalje i konačno dovelo do događaja 
24. veljače 1848. Ništa nije pomoglo imenovanje državnika i 
historika Adolfa Thiersa na mjesto Molć-a, ni pokušaj o izmi- 
renju pa odluka o raspustu parlamenta, a ni kraljeva abdikacija. 
Louis-Philippe je morao bježati i potražiti utočište na drugoj 
obali kanala. U [Parizu bi proglašena Republika, a ostala se Fran- 
cuska povede za glavnim gradom, Predsjednikom Republike po- 
stade Louis Napoleon. 

Često se može čitati tvrdnja, da je revolucija g. 1848. jedin- 
stven događaj, a pojave u pojedinim zemljama da su samo nje- 
Zine epizode, ako ne čak i komponente. Tok događaja u Francu- 
skoj i njihova komparacija s onim, što se dogodilo u drugom svi- 
jetu, pokazuje, da nije tako. Ima sličnosti u povodima, u toku 
događaja, u programima i postignutim ili ne postignutim cilje- 
vima, ali ima i razlike u idejajma voditeljicima. U Francuskoj 
na prvo mjesto dolaze politički momenti, u drugim zemljama 
nacionalni. Uz neku crvenu nit, koja veže sve revolucije skupa, 
postoje i posebne oznake za svaku. G. 1848. se pokazalo zapravo 
PO prvi put, što pojedini narodi hoće, i koji će ih veliki problemi 
zaokupiti i poslije one sudbonosne godine. To su vrlo jasno poka- 
zali Nijemci i Talijani. 

U Njemačkoj se već radilo na tome, da se država potpuno 
preobrazi, da se zastarjela federativna tvorevina pretvori u novu 
jedinstvenu državu s takovim parlamentom, u kome bi sjedjeli 
predstavnici njemačkog naroda, a ne delegati pojedinih njemač- 
kih država, da taj parlamenat zastupa interese naroda, a ne di- 
nastija4. Akcija je dovela do toga, da se 31. ožujka 1848., kad 
je revolucija u Francuskoj snažno odjeknula u Njemačkoj, sastao 
pripravni parlamenat — Vorparlament — u Frankfurtu, U nje- 
mu se po prvi put nađoše na okupu svi oni Nijemci, koji su dosad 
sjedjeli u različitim saborima pojedinih država; bilo ih je okolo 
pet stotina. Taj je pripravni parlamenat zasijedao osam dana, 
do 4. travnja, i konačno imenovao komisiju od 50 članova, koja 
je imala proučiti mnoga otvorena pitanja i postaviti konkretne 
prijedloge za njihovo rješenje. Komisija je spremila novi opći 
izborni red, a kad su se imali provesti izbori, uputio se poziv na 
sve Nijemce, i to ne samo u Njemačkoj, nego i u Austriji i Češ- 
koj, da pri tom sudjeluju. Poziv se uputio i Česima, ali su ovi od- 
bili ponudu, da u frankfurtski sabor pošalju svoje predstavnike. 

Poslije provedenih izbora sastao se 18. svibnja 1848. Frank- 
furtski parlamenat na vijećanje. U njemu je sjedjelo 586 posla- 
nika izabranih na osnovi općenitog izbornog reda. Prvi mu je 

posao bio, da organizira njemačku vladu i da obrazuje privre- 
meno ministarstvo. Prijedloga je bilo više, a među njima je je- 
dan tražio, da se postavi direktorij od tri lica. Konačna je odluka 
bila, da privremenim predsjednikom Njemačke države postane 
austrijski nadvojvoda Ivan. Za nju su bili uza svu svoju tradi- 
cionalnu opreku prema Austriji i Prusi. Ozbiljniji su elementi 
odmah uvidjeli, da od austrijskog nadvojvode ne će imati ni 
štete ni koristi, pa ga neki i prozvaše Ivanom bez zemlje. 


Pitanje ujedinjenja Njemačke, koje se sada otvorilo, na jed- 
noj je strani posebno njemačko pitanje, a na drugoj široko evrop- 
sko. Ne stoji samo za sebe, podržava veze s pokretima u Fran- 
cuskoj. Od prilike u onom odnosu, u kome stoji njemačko pitanje 
prema francuskim, stoji i talijansko prema austrijskim, česko 
prema austro-njemačkom, hrvatsko prema austro-madžarskom. 


Frankfurtski se sabor našao pred potrebom, da riješi ili da 
barem počme rješavati teritorijalna pitanja. Najprije je trebalo 
odgovoriti na pitanje: obrazuje li se Njemačka država, koja će 
imati svoj narodni parlamenat, koliko i kakovo će biti njezino 
područje. Odatle izbiše na javu dva stanovišta ili, kako se obično 
kaže, dvije ideje, malonjemačka i velikonjemačka. 


Pristaše su velikonjemačke ideje tražili, da sve njemačke 
zemlje, pa i one, u kojima i samo djelomično žive Nijemci, po- 
stanu sastavnim dijelovima nove njemačke federativne države. 
Računalo se dakle i na Austriju, i to ne samo na njezine izričito 
njemačke dijelove i na one, u kojima su Nijemci u većini, nego 
i na zemlje, u kojima Nijemci u manjini žive uz Čehe, Hrvate, 
Poljake, Madžare, Talijane i Rumunje. Uz Austriju, koja bi 
ušla u novu sastavinu sa svima svojim nenjemačkim elementima, 
ušla bi i Prusija sa svojom pruskom Poljskom. Formacija nove 
Njemačke izazvala bi dakle velikih promjena u čitavom sustavu 
evropskih država, a Austrija bi se u njoj osobito istaknula po 
svom značenju i to baš radi svog etničkog šarenila, koje bi dobro 
došlo u momentu, kad bi trebalo uspostaviti veze s ostalim svi- 
jetom. S toga gledišta nije dakle moglo biti zamjerke izboru jed- 
nog Austrijanca za predsjednika. 


22 


Pristaše malonjemačke. ideje htjeli su dopustiti pristup u 
novu državu jedino onim zemljama, u kojima je pučanstvo 
iskjučivo njemačke narodnosti ili barem brojčano kud i kamo 
jače od ostalih. Po njihovu naziranju Austrija ne bi smjela po- 
stati sastavnim dijelom nove njemačke države. Ali to stanovište 
otvaraše pitanje, tko da preuzme vodstvo Njemačke u svoje ruke. 
Odmah je bilo jasno, da to ne može biti nitko drugi nego Pru- 
sija i da malonjemačka ideja radi u korist pruske premoći. 

Težište je dakle čitavog pitanja o Velikoj ili Maloj Njemač- 
koj u tome, hoće li se njemačko jedinstvo provesti pod vodstvom 
Austrije ili pod vodstvom Prusije. Kako je pak baš tada Austrija 
bila izložena na milost i nemilost revoluciji, posvuda je u svijetu 
vladalo uvjerenje, da će se lakše realizirati malonjemački pro- 
gram nego velikonjemački. 

Ozbiljni mislioci u svijetu i u Njemačkoj i u Austriji, a i u 
drugim zemljama imali su prilike, da postave različna pitanja, 
i da iz tadašnjih prilika izvedu različite zaključke. Jedni predla- 
gahu, da se od Austrije odijele sve talijanske zemlje i Poljska, 
pa da se njezino područje svede na takav opseg, u kome bi nje- 
mački elemenat stajao iznad ostalih. Na to je historik i državnik 
Fridrik Kristof Dahimann primijetio g. 1847. u trećem izdanju 
svog djela Die Politik auf den Grund und das Mass der gege- 
benen Zustinde zuriickgefiihrt: »Kad bi se ustavna prava pri- 
znala i Poljacima iz Austrije i Talijanima, gledala bi Austrija, 
kako joj se država raspada.« Drugi su dobro opazili, da je i za 
Austriju i za prilike u svijetu od većeg značenja ono, za čim idu 
ili za čim će poći slavenski narodi, nego programi, koji se izra- 
đuju u Frankfurtu. Slavenski je problem skrenuo na sebe pažnju 
Cavoura i više ga puta potaknuo, da o njemu razmišlja prije 
nego što je u svome glasovitom govoru od 20. listopada 1848. 
rekao ovo: »U austrijskom carstvu postoji mnogobrojna rasa, 
energična, pokretna, ali potištena već više stoljeća: slavenska 
rasa. Pruža se po svim istočnim zemljama carstva, od Dunava 
do čeških gora. Hoće da se emancipira i da opet dobije svoju na- 
cionalnost. I ako je to pravedna i plemenita stvar, ipak je ne- 
milo, ali proračunato suzbija policijska sila. Pa ipak će održati 

svoju pobjedu u nedalekoj budućnosti.« Cavour se zadržao kod 
svega onoga, što se događalo u Českoj i Hrvatskoj, pa je zaklju- 
čio, da Austriju ne čekaju više onakove borbe, kakve su bile do- 
sadanje, nego da započima borba između naroda, iz koje će se 
razviti borba slavenskog svijeta protiv germanskog. U toj borbi 
ne smije Italija da ostane po strani. 

Poznato je, da je kao odgovor na frankfurtsku skupštinu bio 
sazvan veliki Slavenski kongres u Pragu, koji je nasuprot nje- 
mačkom jedinstvu istaknuo jedinstvo svih slavenskih naroda. 
Pobuna u Pragu digla je simpatije austrijskih Nijemaca za spoj 
s Njemačkom. Austrija dobi svoju Konstitution des Uaterlandes, 
koja je doista bila udešena po belgijskom uzoru, pa ipak nije bila 
demokratska. U stvari je novi ustav bio samo prividna mjera, da 
se nađe izlaza iz teških prilika. Nije se riješilo pitanje, hoće li se 
Austrija postaviti na federativan temelj ili će ostati centralistič- 
ka država. Zaboravilo se na Ugarsku i Lombardiju s Venecijom. 
Češkom je ustavu dat smrtni udarac. Bečki ustanak od 15. svib- 
nja 1848. primora cara, da ostavi Beč i da se preseli u Innsbruck. 
Za njegove odsutnosti ojača republikanska struja, a čitav javni 
Život nije imao ni jednoga razboritog vođe. Centripetalne sile 
bijahu kud i kamo slabije od centrifugalnih. Zemaljski su sabori 
odali vrlo malo smisla za cjelinu monarhije. Los von Wien odje- 
kivaše i u štajerskom saboru. Radetzkyjeva vojska bijaše jedino 
svjedočanstvo o opstanku monarhije, ali ipak dovoljno jako. Iz 
vojske se rodila crno-žuta stranka, a s njom pade u grob idol 
slobode. Izbori za parlamenat ispadoše u korist konzervativnih 
elemenata s primjesom umjereno naprednih. Nijedno od načetih 
pitanja ne umuknu; nasuprot ta nova pitanja baciše ulje na va- 
tru u odnosima između hohenzollerske i habsburške politike. Iz 
Njemačke se putem štampe čisto i bistro poručilo Austriji, da je 
zauvijek isključeno, da bi ona, Austrija, mogla biti vođom u bilo 
kojem austro-njemačkom pitanju, jer su događaji posljednjih 
dana pokazali njezinu slabost. Tako je doista mislila Prusija, a 
ne čitava Njemačka. U samoj je Njemačkoj bilo zemalja, koje 
su više simpatizirale s Austrijom nego s Prusijom. Opreka izme- 
đu sjevernih i južnih dijelova Njemačke bijaše u punom jeku. 

Nijemci iz Njemačke šalju Austriji svoje poruke, ali joj ša-: 
lju i Slaveni. U samom austrijskom parlamentu Rieger i Palacky 
izjavljuju čisto i bistro, da su Slaveni u Austriji u većini, i da 
će ona postojati dotle, dok Slaveni budu htjeli. Nije trebalo dugo 
čekati, dok se razmahala borba oko jezika. Slaveni traže, da se 
svi parlamentarni prijedlozi prevedu na njihove jezike, a Ni- 
jemci im odgovaraju, da toga ne treba, jer da je njemački jezik 
jedini jezik raspravljanja. Rieger doda, da o kakovu državnom 
jeziku ne može biti govora. 

Kaos posvuda, a da postane još veći, pomoglo je ugarsko pi- 
tanje. Obrazovanje Ugarske države u smislu travanjskog ustava 
dovede do sukoba između Madžara i drugih naroda. Ban Jelačić 
bijaše zapravo jedina ličnost, koja je u tadanjim nesređenim pri- 
likama znala, što hoće. Točno je prosudio, kako se Madžari sve 
to više približavaju poimanju njemačke nacionalne skupštine, 
više i od samih austrijskih Nijemaca. Znao je, da je njihovo mi- 
nistarstvo zaključilo, da pošalje u Frankfurt naročito odaslan- 
stvo, koje će zatražiti u Nijemaca pomoć u borbi za supremaciju 
madžarskog naroda. Dvor stajaše bliže Madžarima nego Hrva- 
tima, a Baatyhany je baš na dvoru izradio, da se carevim pismom 
osudi Jelačićevo držanje. To je bilo 10. lipnja, kad je Jelačić 
bio skinut s banskog dostojanstva, a da ga 4. rujna car uspostavi 
vrlo laskavim riječima. Ne samo u Hrvatskoj nego i inače nije se 
moglo zamisliti, da Jelačić ne bi obnosio bansku čast, pa je tako 
postala ona njemačka oznaka Nicht-Ban und Dennoch-Ban. Sad 
se Jelačić nije mnogo premišljao: 11. rujna prijeđe Dravu i s oru- 
žanom se rukom stavi nasuprot Madžarima. 


IV 

Hrvatsko se pitanje otvorilo uglavnom radi toga, što je Ko- 
šutov nacionalistički imperializam našao i morao naći otpora kod 
naroda, u koga je bila naročito razvijena svijest o svojoj vlasti- 
toj nacionalnosti i drevnoj državi. Revolucionarno obnavljanje 
ugarskog ustava nije moglo da uslijedi bez jačih trzavica. Ugar- 
ske centralističke težnje prije 1848. nisu bile ni najmanje libe- 
ralne, nego u najbolju ruku pseudoliberalne. Ilirska ideja ne za- 

ostajaše po svojoj intenzivnosti za madžarskim nacionalizmom. 
Ilirska je ideja već prošla i kroz svoje literarne i kroz političke 
faze, i nije se dignula protiv nikoga, dok nije došao vanjski po- 
ticaj. Vanjski je izazov došao sa strane ugarskog zakonodavstva 
i nazora o madžarskom jeziku kao državnom. Pitanje jezika bilo 
je u stvari posljedica madžarskih državnopravnih aspiracija. To 
jasno proizlazi iz odlučnog istupa hrvatskog sabora g. 1832. do 
1835. i 1840.—1843. Načela hrvatskog nacionalnog pokreta bi- 
jahu g. 1847. gotova, a kretahu se oko ovih temeljnih točaka: 
samostalna državna individualnost Hrvatske, koja se spojila 
s Ugarskom kao samostalna trojedna kraljevina, a od nje nije 
bila pokorena; obnova hrvatske države s Vojnom Krajinom i Ri- 
jekom, pa s Dalmacijom, koja je, bez pravne baze, pripadala 
Austriji. Revolucionarni ustavni zakoni od ožujka i travnja god. 
1848., disali su duhom potpunoga ugarskog unitarizma, a nijesu 
se obazirali na hrvatsko državno pravo. Hrvatske su zemlje sma- 
trali jedino ugarskim upravnim područjem. Tim povodom saku- 
pili su sve Hrvate u jedan tabor i potaknuli ih na praktičnu pro- 
vedbu svojih političkih ciljeva. U Jelačićevu se nastupu jasno 
odrazuje suština hrvatskih težnja. 

Kralj Ferdinand imenuje Jelačića za bana, a da nije pitao 
novo ugarsko ministarstvo. Već je u tome bila klica državno- 
pravnog razdora. Jelačić nije naišao ni na kakove stranačke 
opreke, a imao je u svojoj ruci i političko i vojničko vodstvo. 
Njegova je moć u prvom redu imala doći do izraza protiv samo- 
stalnog ugarskog ministarstva. Ugarska mu je, prema riječima 
njegova proglasa od 19. travnja, ne gospodar Hrvatske, nego 
drevna saveznica, koja je evo sada prekinula vezu s Hrvatskom. 
Hrvatska nema nikakvih veza sa tadašnjom ugarskom vladom. 
Prema tome on sam skupa s hrvatskim saborom počima provoditi 
reorganizaciju u Hrvatskoj, a da ne mari za sve ono, što dolazi 
iz Budimpešte. Dne 5. lipnja počima konsolidaciju nacionalno- 
hrvatske politike. Protestira protiv politike ugarskog ministarstva, 
koja radi na štetu Hrvatske, Slavonije i Dalmacije. Prema tome 
je revolucija u Hrvatskoj opravdanija nego u Ugarskoj. Diplo- 
matskom spretnošću rješavao je Jelačić sva ona pitanja, koja se 

otvarahu nasuprot Ugarskoj i dvoru. Taj se još uvijek nalazio u 
Innsbrucku. Jelačić je pošao tragom za načinom, koji bi doveo do 
pacifikacije Ugarske, nije prekinuo vez4 s konzervativnim i voj- 
ničkim strankama; a uz to je spremio vojnički sukob s Ugarskom. 

Hrvatski je pokret proživio potpunu evoluciju i došao na pot- 
puno izgrađeno državnopravno stanovište. Sada je svakome jasno, 
kakova može biti hrvatsko-slavonska zemaljska vlada, kakvo speci- 
jalno hrvatsko državno vijeće, u kojem se opsegu ima u upravi 
upotrebljavati hrvatski jezik, kakovo treba da bude područje tro- 
jedne kraljevine i kakvi će biti njezini odnosi sa susjednim sla- 
venskim zemljama i narodima. Hrvatsko državno pravo, fiksi- 
rano potpuno jasno dva puta, g. 1527. 1 1712., ne smije biti ni 


. najmanje osakaćeno. Svaki je Jelačićev pothvat kao 1 svaki pot- 
hvat tadanjega hrvatskoga sabora u skladu s načelima slavenskih: 


naroda u monarhiji. Sloboda i jednakost su opravdani zahtjevi 
svakog naroda, pa i hrvatskoga. Ti se njegovi zahtjevi opravda- 
vaju svim onim, čime se uopće takovi zahtjevi mogu opravdati: 
prirodnim i historijskim pravima. Tek u vezi s tim pravima po- 
primaju veliki ideali slobode i jednakosti, koje se u burnim da- 
nima tako visoko isticahu, svoje pravo značenje. Njemačka se i 
madžarska hegemonija ne može ničim opravdati. Hrvatska se 
poziva na svoje historijsko pravo, pa prema tome ne traži ništa. 
novo. Ugarska to ne čini, pa će radi toga morati snositi odgovor- 
nost i posljedice. 

Tako stvarnih i temeljito obrazloženih zahtjeva, kakovi su 
bili hrvatski, nije mnogo bilo ni na njemačkoj, a kamoli na ma- 
džarskoj strani. Najviše ih je bilo na talijanskoj. Prema tome je 
razumljivo, da je Cavour bio jedan od onih, koji je najbolje: 
prosudio Jelačića i hrvatski pokret. U onom svom govoru od 20 
listopada 1848., u kome se dotaknuo slavenskog pokreta spome- 
nuo je i ovo: »Ne kanim braniti Hrvate, a još manje njihova 
odlučnog vođu Jelačića. Ne marim ni isticati, da su zahtjevi, 
koje su oni postavili, zahtjevi slavenski, a ne, kako to neki hoće,. 
zahtjevi reakcije i despotizma.« Time je podjedno osudio prije- 
kor, koji se više puta i s raznih strana učinio Hrvatima i njihovu 
pokretu g. 1848., da su se pretvorili u sluge i poklonike reakcije. 

NOVAK SIMIĆ, ZAGREB 


BOSNA SPAVA 


Kroz poluotvorena vrata radnje, iz velikog okruglog stolca 
Jakov Tomašević vidi: gradić živi. Gradić kao i svi ostali gra- 
dići u Bosni! Pristojno nečist sa čaršijom, turskim prizemnicama, 
dva, tri hotelčića, kupaljkom, vodovodom, starinskim zahodima 
sa drvenim poklopcem, elektrikom, tvornicom žeste i komarcima. 
Naprosto: svračji zakutak! Rano u ljeti razlete se građani, ku- 
puju šljivu. Kupuju je na grani. Obiđu svaki šljivik, promjere 
svako stablo, nadrmusaju se u arabama, volovskim kolima i auto- 
mobilima. Pokupe tresače, berače, nabave kace, izsvađaju se sa 
seljacima oko cijena, varaju ih i na koncu i prevare. »Što »brko« 
zna: njegovo je da proda, cijenu određujemo mi. Lani je bila 
kila 25 para, ove je godine skladišnina povišena, cijena mora pa- 
sti. Plaćamo 20 para. Šljivu na grani 15 para. Ako ne ćeš, sni- 
zit ćemo još više — mi snosimo riziko, mi trgujemo. Seljak ku- 
puje petrolej i šećer, treba so i duhan, mi mu pozajmljujemo. 
A ako plaća 50 i 60% kamata, sigurnosti je radi, jer je seljak 
lopov, voli zakinuti. On je stoka, gori od životinje. Laže, da zlo 
Živi. Ako spava sa svinjama, zar to odvajkada ne čini, uvijek mu 
je tako bilo, nije čistoća za njega. Okupaj ga, on će brže po- 
letjeti u blato, gdje mu i jeste smjesto. Ne vjeruj mu, zlo misli, 
sve mrzi. Lukav je, ali ga mi ipak prevarimo. Mi smo jedini maj- 
stori za njega. I nikom ne ćemo kazati: on nas hrani ova mršava, 
lijena mrcina! Ovi gadovi, ovi mali gradići rastureni po zemlji 
Bosni, to su paučići, što sišu ovaj jadni narod. Ali mi moramo 
da živimo. I živimo od njega, od sela. Mi mu sišemo krv, deblja- 
mo, gradimo kuće, hambare i magacine, uvodimo kanalizaciju. 
Naš gradić napreduje, oni su to učinili, mi smo to učinili. Ta i 
mi smo seljaci u drugoj, trećoj generaciji najdalje i iživljavamo 
se i za njih i za sebe. Mi kupujemo šljivu na grani 15 para, na 
pijaci 20 para. Skladišnina je povišena.« 

I evo: kola za kolima dolaze! Pune se nove žute kace sa gvoz- 
denim obručima duboke i vlažne, pune se burad, što vonjaju po 

čepovima, pred kućama se plavi njen slatkast zapah, malo gnjio 
i zemljan, po rukama rastire mašak krhak kao leptirovo krilo, a. 
ose i stršljenovi zuje zukasto i krupno, zlaćano brundaju debeli, 
truntavi bumbari, mrmolje pčelice. Šljiva se pjeni i vri, kiselo 
opojan vonj lijepi se za nosnice, škaklji grkljan, u gustoj tamno: 
crvenoj kaši klokoću i rasprskuju se mjehurići, mutljaju i ko- 
vitlaju se sokovi: pjeva šira. Puše se i tule dolje na Savi remor- 
keri, klize i zvekeću lancima skele i šlepovi, lađari je tovare pa. 
nestaju u tromom, pljeskavom valjanju voda sa repom pare i 
riječnih hlapova. Na željezničkoj stanici zvekeću vagoni, metal- 
no zvone lokomotive: šljiva putuje. Šljiva za eksport, šljiva za. 
potrošnju, šljiva za sušenje, šljiva za rakiju i pekmez. U jelo- 
vim sanducima, krupna rukom trgana, u bijelom čipkastom pa- 
piru sa naslagom ražene slame pri dnu, u sepetima i malim bu- 
rencetima prekrivena lišćem, u džakovima, bačena lopatom, iscur-: 
jela kisela droba i ljepljive mezge. Na svima čairima, na svima 
merajama i uzvisinama plamsaju vatre. U dvorištima i baštama. 
plamsaju. Šljiva se suši. Dim pušnica, ljese za ljesama od vr- 
bovog i ljeskovog šiblja, što se meću i skidaju: suha šljiva se 
slaže i zamata u staniol. Plamsaju vatre: peče se pekmez. Miješa. 
se veliki kotao, mala deriščad sa spalim turovima i usukanim 
prasama lijeće i skakuće kraj ognjeva ruku crnih do lakata, dim- 
njačarskih gnjecavih obraza od gvalastog soka. Pucaju prangije: 
sa bregova, ciliču i kucaju sazovi i tambure, ojkaju dvojnice: 
veliki rakijski kazani svijetle se u lakim jesenjim maglicama. 
Probladni dani u urezivanju svježih sjena, siva nebesa, bodlji- 
kava strnjišta i ogoljelo granje! Curi mučenica i utješiteljica, 
kapa kap po kap, puni čabrove, puni burad, puni staklenke. 
Prvotočenica, prepečenica, ljuta, meka. Žežene njene pare bistre 
duh i on plovi u visine, lebdi kao oblačak, izvorski prozirna te- 
kućina. sapire srce, sapire brige i jade, dočarava tanke, lelujave: 
snove, podiže klonulo tijelo i neveseli život postaje zanimljiv i: 
pun. Dar Višnjega za zaborav i veselje. Majčica! 

. Iz šuma silaze bijele, vunaste magle, Sava smeđe buja i izli- 
jeva se iz korita. Žuti kukuruzni klipovi i krmci. Zlatna zrnasta. 
kiša nabija vreće i skladišta, sito miriše, masni, salasti prasci 

Tokću i ciče, protrkuju u čoporima, u krdima, blatnim cestama, 
tabaju puteve i staze. Uljasti hrastov žir i melo od bundeva, 
Mirišu šunke i salame, krvavice i kobasice, slanine i čvarci, cvr- 
če na masti jela, mame oči gladnih i izjelica po izlozima tuđih 
gradova. — Za tezgama, u dućanima, pri jelu, u postelji, u snu 
računaju gazde dobitke, ispisuju brojkama papire, isplaženih 
jezičina, zasukanih rukava od košulja. 

»Trideset godina, — misli Jakov Tomašević, vrućina kasnog 
rujanskog popodneva lijepi posljednje muhe o muholovke, jedna 
osa zuji i suče titravim koncima svoga osamljenog lijeta prostor 
između njegova stolca i redova kutija sa cipelama, — trideset 
godina, kako sam ispao iz utrobe majčine i slušam ove tri pro- 
klete riječi: šljive, krmci, kukuruz. Dojučerašnji golje, bivše 
sluge, ničiji sinovi kupuju imanja i automobile, zaokružuju trbu- 
he i dobijaju dostojanstven, krupan poslovni izgled, a ja ništa — 
prodajem za Tirša cipele, evo druga godina i najsitniji sam nje- 
gov poslovođa, što uopće postoji. Uspjeh, gdje je on? Otkako 
sam se vratio iz rata, ja ga ganjam. Nesposobnost ili baksuzluk? 
Brat Miša, đavo ga odnio, i taj ga je zgrabio. Onaj mlohavi na 
izgled tukasti Miša. Podmuklo ćuti, smješka se, ne ide u birtiju, 
čuči vječito kod kuće i tek zgrabi Babićku, oženi se i udirektori. 
A on je od njega sposobniji hiljadu puta. U čemu je onda tajna, 
gdje leži sreća, kako da je pronađeš? Nije, da nije pokušavao. 
'Sa kriomčarenim duhanom, vojničkim suknom nakon »prevrata«, 
vrećama, dakako i šljivama. I tek samo što otkriješ, namagarčili 
te drugi: radiš za njih. Izgleda na oko posao najjednostavniji 
što ga je bog dao, a ono braća te udesila. Onako fino, umjetnički. 
Vidiš, nigdje nisu ostavili rupe, da se i ti provučeš. Hijerarhija: 
seljak, pa bakalin, pa gazda, pa veliki gazda, a iznad njega opet 
onaj još krupniji: beogradski i novosadski kaponja, a nad ovim 
najveći, tko ti ga zna, gdje. Mjesta za tebe nema. Onda rješavaš 
zagonetke: 

Visi, visi visuljak, 
trči, trči trčuljak, 
boga moli trčuljak, 
da upadne visuljak! 


30 


Ded, pogodi. Recimo krme i žir. E, onda ću trgovati krm- 
cima! 

A pare za krdo, kaže brat Miša, i smješka se. 

No eto, pare, grom ih spalio. 

Jakov mudro sjedi, češka se, banči kod »Bristola« i lupa čaše. 
Kad ga savjetuju, sliježe ramenima, gleda prezirno brata: »da 
radim čitav mjesec za đurđijanku, ja ti zato mrljanje po papiru 
nemam smisla, a i rukopis mi je uglavnom nikakav. Hiljadarka 
se može zaraditi i prodavajući zjake.« — I ide hvatati ribe. Visi 
nad udicom, unio se skoro u vodu, misliš sav strepi, ne će li koja 
pustopašnica naletjeti na mamac, a ovamo druge neke ribe hvata 
u sebi, kao zlatne boje i ogromne, posebne nekako, ne možeš ih 
izvući. Poslije igra nogometa sa šegrama i gimnazijalcima. Dje- 
čurlija mu se ruga: 

»O Jakove, Jakove, digni kuji krakove, pa zaviri, kako je.« 
On maše rukom. »Zar ćeš vječito besposličiti,« pita Miša i gleda 
nekako s visoka (uspio čovjek). »Čekam svoj dan,« odgovara on, 


i mrzi brata. Tome sve polazi za rukom. Taj ti je i školu umio 


završiti, a njemu je bilo dosadno; kao da u životu treba grama- 
tika i povijest, prirodopis i ostale budalaštine. Znaj ti dobro ra- 
čunati, čitati i pisati, ostalo se sve samo steče, iz knjiga se sigurno 
naučiti pameti ne ćeš. — I u trećem razredu razumljivo, da već 
izletiš. Ništa od tebe, kažu. I možda imaju i pravo đavolji sinovi, 
jer evo otada petnaest godina, kako se promeće ko hodža kroz 
ponjavu. Pa mu i ovaj B. T. cipele i koža d. d. podružnica, što 
visi nad ulazom radnje, postaje dosadan. Nije li podigao udice 
iz ritova i raspoklanjao fakinaži, nije li se okanio nogometa i 
»Bristola«, kad je dobio zastupstvo te tvrtke, pa svejedno. Treba 
nešto izmisliti. Brat Miša je izmislio paket i Babićku, dućanski 
momci gazdinske kćeri, gazde narod, bankari mjenice. I on će 
nešto izmisliti, ne bio tko je. Iskustvo, toga ima. Sva je pogrješka 
valjda, što je htio naglo, odjednom, kako kažu. Jučer si bio bez 
prebijene pare, a danas da zveckaš milijunčićima. To ne ide, lju- 
di se plaše. Treba prevariti ljude. U tome je čitava dosjetka. Ili 
ne... u sreći je stvar, a nju ne treba siliti, najbolje je, kad dođe 
sama, na meni je, da je zadržim, a onda —i Jakov pogleda sa 

mržnjom oko sebe, — onda će vidjeti, da je i Jakov Tomašević 
čovjek, a ne obična nula. Ustade sa stolca. Sunčana jara vonja 
po ljepenci i vlažnoj prašini, popodne se razlilo gnjecavo po širo- 
kom trgu sa drvoredom, miris tezgi, monopolski stovarišta, beza, 
zahrđalog željeza, letava, pomija i konjske balege ulazi u radnju, 
šareno se spliće i miješa. Piljari se svađaju lijeno i promuklo, 
otešući psovke, aljkavo, tek toliko, da protrate vrijeme, dućan- 
džije zijevaju i žmirkaju pospanim očicama, a snaše vuku male 
vočiće zaplašene i nespretne, udaraju užetima teliće, tiskaju se 
i bulje u izloge, pritisnuvši nos na staklo. Zrikav seljačić, merka 
ogromne crne bakandže pod kartonskom tablom, sriče: 


— Zemljoradniče, mi se brinemo za tebe. — O maj' sto i 
dvajesdevet kinti,* ćaći svome nek to on biva... i brine se još 
kaže a? 


— Opanak, brate, to ti je za selju. 

I već pola sata tu stoji, razgovara sam sa sobom i mršavim 
kljusetom, kojemu ular trza svaki čas. Svjetina se kupi i smije. 
— Mršavi prodavač gleda gužvu, čačka zube prelomljenom šibi- 
com, izvaljenih očiju, razvaljenih do ušiju vilica: končić mesa 
zapao među dva kutnjaka tvrdoglavo se ne da odstraniti. Pro- 
davač mlatara glavom tamo-ovamo, guri se, izgleda kao izbečen 
jarac. 

Tomašević opsova: »Misle li oni lopovi tamo prestati?« 

Prodavač baci hitro šibicu: »Da ih polijemo vodom, šta?« — 
»Otjeraj ih, kako znaš.« 

' Klonu opet u stolac: »Psi, nikoga ni za lijeka. Uvijek se samo 
tiskaju i galame, ali da tko uđe. Vole hodati bosonogi. Ako i 
zaviri, prevrne dućan i — mućak. Kao da ja određujem cijene. 
Ded' im utuvi u glavu, šta su to stalne cijene. A oni gore samo 
cirkulare. Što ću s tim nesretnim bijelim cipelama? Kampanja, 
reklama, tko li za to ovdje zna. Žito, krompiri, mladi sir, šljive, 
Mileva pjevačica, krkanluk, tako nešto. Dosta. Ja zijam u pra- 
zan dućan s dana u dan. Sjedim u ovom stolcu, brojim kutije i 
muhe. Kao u tamnici je, kad spustiš ceradu nad izlog, da ne gle- 
daš ovih ogavnih njuška. Kasaba ti voli strku: kasirice, šegrte, 


* Kinta narodni izraz za dinar 

pomoćnike. Za svoju kintu, brate, hoću da mi se malo provrtiš, 
iskriviš, isklanjaš. Cipele se kupuju jednom godišnje, znaš, kako 
je. A ja i jednog jedva plaćam!« Uze neotvoreno pismo, malo- 
prije došlo. Kuverta mu se plavila u očima. Cirkular... Jakov 
je mrzio cirkulare. »Sigurno neka glupost.« 

— Odlazi, narode, velim ti, što si se natiskao! Zar je stoci 
mjesto tu na ulici pred dućanima. Kupiti ne ćeš, samo zijaš, pusti 
druge. Ma šta ne ćeš, kujin sine, šta ne ćeš udarit ću te, da će ti 
majka zakukati. Gubi se, ne priječi posla. Nuto hej... 

Ne samo to, poslovođa Posilović je i sitnu robu drugačije obračunavao 
ne pridržavajući se propisa ugovora, iskaza te nabavljajući ne od nas nego 
od drugih tvrtki prekršujući osnovna pravila našeg poduzeća, 

Po tajniku firme g. Crvenkoviću sve su ove činjenice utvrđene . .. 

Sunce se pomiče prema Savi kao bakarno dugme, kotrlja se 
kroz trome, zelene vode, sunce zapada prema Gradišci. Titraji 
po zidovima kuća, odsjevi se prelijevaju kao paunov rep u pro- 
zorima. Debela gospođa u crnom starinskom šeširu unese neko- 
liko umirućih, zagasitih zraka. Prodavač utrča sa ulice i zakle- 
peta kutijama. Turoban zapah tutkala sa nožnih prstiju. Čarape 
nisu bile najčistije. Golubovi uzlijeću pod strehe kao modri ba- 
lončići. Prodavač se uvija gipko i namazano: 

— Vama je potrebna D širina. Vaša je noga uska i otmjena, 
ove cipele su kao stvorene za vas. 

»Lagati vucibatina fino zna,« Jakov Tomašević se podiže. Tu 
ima nečega za mene, reče samom sebi, premišljajući o cirkularu. 
Maloprijašnja ljutitost nestajala je kao okopnio snijeg. Davna 
stvar se zabjelasa jasno u njemu kao rastrto platno. Kroz ritove, 
kroz baruštine i močvare čovjek se miče prema zelenim brežulj- 
cima. Priliku za rep! Čas udružen sa znanjem onoga, što se hoće. 
Odmah bratu Miši. Jakov pucnu odobrovoljeno prstom. Sunce je 
bilo zapalo u zrelim kukuruzima. 

U radnju doleprša magličast mračak, sitne mušice i večernji 
šumovi. Uze šešir i uputi se na ulicu. »Kad zatvoriš, ključeve 
mi donesi kući,« reče prodavaču. Ovi ga šira, šljivske kace i 
vrapčije lijeganje. Iz kavane kod »Dva goluba« muljevita, niko- 
tinska lica pođoše mu ususret. »Jednu crnu,« reče kavedžijinoj 

prljavo-masnoj kecelji. Crne točkice domina vrte se kao glavice 
čioda i zabadaju u ispremješanim redovima. Modra kapa poli- 
cijskog pisara naginje se nad prženu džigericu, crveni širiti pro- 
matraju sa dosadom kockice, što izviru iz penzionerovih ruku: 


A špricer ću ja popiti, evo osmica. 
Izvrši, govori glas gasne kante, zatvoreno. 
Uf, vrućina je bila kao usred ljeta. 


Jakov izvadi sat. Kosa crta upoprijeko: sedam i pet. Još rano. 
Šta, jednu karambola? Mladić u kačketu naslonjen na biljarski 
tak, Ne, uze novine. Športske vijesti. Jakov Tomašević čitao je 
samo šport i privredu. Politika, društvo, kriminal, to nije ništa. 
Imaj novaca... Gradska luda sa zelenom čalmom oko glave i 
ogrlicom od papirnatih kesa zaustavi se. Kod nje je veselo, duh- 
neš u kesu, i ona pukne ko mala puška. Svijet je sazdan od pra- 
poraca i mišjih brabonjaka, samo što lete ispod nogu. Gradska 
luda je zadovoljna, to zadovoljstvo brkaju djeca: Hasane, rodila 
Šemsa kopile, viču. Šta se to koga tiče, kopilad, na oči gradske 
lude nailaze suze. Uzmi, kaže Jakovu, i pruži mu jednu kesu. 
Jakov uze i dade mu dinar, on pozna običaje. Gradska luda ode 
vrteći dinar blaženo, onda ga na prvom uglu pokloni djeci. Pro- 
davač janjetine na dnu ulice propara uši: 


Ajdeee vrućeee, narodeee. | 


Skitnica ogloda bačenu kocku, dva pijanca zasviraše u harmoniku 
podravno i žalostivo, pred bilježnikovom kućom zasta kočija. 
Sklopljeni suncobrani djevojaka, što su žurile na šetalište, njiho- 
ve nabrane oprave isprecrtaše oči. Večer je bila svježe meka kao 
mahovina po riječnim obalama. 

— A vaš brat, nešto šuška oko načelstva, kaže suhi poreznik 
i pali cigaretu. 

— Neosporno čvrsta ruka je potrebna, da se pročisti sav 
talog... 

— Tako misliti o ljudima svijetlog karaktera odaje samo čo- 
vjeka, koji se unaprijed ograđuje od pozitivnog sarađivanja za 
opću dobrobit. 

Gazda Jovan puše: »To se mene ne tiče, promicati poslovne 
interese, to ja zahtijevam od novog načelnika, ma ko on bio. Miša 
Tomašević će biti isto tako hrđav kao i drugi. 

— Jedna je njegova prednost, da se razumije u ljude. 

Glasovi mašu, glasovi se uzrujavaju, čoknjići s rakijom se 
prazne. 

Kad kasnije Jakov uđe u veliku, rasvijetljenu sa dva lu- 
stera sobu za primanje u bratovljevoj kući, s kožnim naslanja- 
čima i stolićima za pušenje, sobarica u crnoj kecelji i vragola- 
stim, crnim viticama (a ta baš sobarica bivše udove Ba- 
bić zadivljavala je i zlobila gradić ujedno, jer tko je 
to vidio kod nas držati sobarice, a pokojni joj se je muž, bog 
mu duši dao rajsko naselje, dobar je čovjek bio, obogatio proda- 
vajući sol i šamije snašama, važući na krivoj vazi i slično, dok 
ona sad tjera nekakvu modu i samo se bruka: vidjela žaba, gdje 
se konji potkivaju, pa iona digla nogu) reče, da će gospođa od- 
mah doći, da gospodina nema kod kuće, i da će večeras imati 
goste i hitro iščeze. Jakov se zavali u naslonjač i meko u nj 
utonu, slušajući šum njenih koraka, kako uminjuju i gube se, 
kako se vrata dalje u prizemlju otvaraju i zatvaraju: glasovi 
kroz njih prodiru, a onda naglo ućute, neko u dvorištu psuje i 
ljuti se: »sarma će zagorjeti, glavu bi dala zato«. Muškarac od- 
govara: »ja sam joj govorio, da nadolije vode«. Ražanj je pre- 
velik, kažem ja njemu a on ne da reći, i eto ti sad, da siječem 
drugi, šta li«. Soba je nekako suviše zračna, suviše svijetla i 
bijela i ta njena bijela svjetlost dira i zamara Jakovljeve oči. 
»Udesili se, a, veli on samom sebi i svaki put nešto drugo izmi- 
sle, sad na primjer dva lustera, kao da je kakva sala, 
valjda da se vidi, da ne znaju, kud će s parama« i noževi 
ga zavisti bodu oštro u srce. Modre tapete po zidovima djeluju 
izvjesnim prostranstvom svojim mekim, vijugastim crtežima, a 
nekoliko slika sa planinskim pejsažima — snijegom zavejana 
sela, jesenje krajine u sitnoj i tankoj kišici, što se dime kao 
žrtvenici, čobanska plandovanja s ovcama, borova šumica na 
čunjastom brežuljku — samo taj dojam puklosti i prostranstva 
još više pojačavaju. Jakov to posmatra bez zanimanja i dosa- 

dom, prevrće album s fotografijama i gleda kao i obično svog 
vlastitog oca Marka u fesu i šalvarama sa širokim, kicoškim tra- 
bulosom, kako lukavo škilji. Aha, kaže mu Jakov, ti si se znao 
naživjeti — drugima, šta bog da«. Pa je malo i ponosan na oca. 
Taj ti se je dizao i padao, dvaput je iznova počimao. To ti je 
otpornost i volja. Pa tu istu otpornost i volju osjeća i u sebi. 
Ako Miša samo bude pametan i htjedne, a nešto ga kao zebe, 
može nehtjeti lopov, previše je tvrd na pomoći... i Jakov skre- 
će misli nanešto drugo, kako ga i suviše dugo puštaju sama da 
čeka, kako ne znaju reda, i da je snajka Zora prosta i glupa i 
najposlije neka ih sve skupa đavo nosi, on će tu još i zaspati. 
Trže ga struganje nečijih nogu u susjednoj sobi, nečije šuškanje 
i namještanje jastuka po divanu, ruka, koja se spusti na kvaku 
i na vratima se pojavi gospođa Zora debela i krupna kao simen- 
talska krava, splaslih, otromboljenih obraza, bljedoće ošurene 
i oderane svinje u ružičastoj večernjoj haljini s izrezanim ruka- 
vima, kroz koje vise mesnate ruke kao dječja stegna. 

— A mi eto imamo goste večeras, poslanik Ješa, gazda Ma- 
nojlo, Dr. Kadić i drugi pa se zadržala. Ti si naš domaći. Miša 
će svaki čas doći, ima nekakvu sjednicu. Znaš ti njega .... 
ove večere, sva sam se usrkletila.* Šta, hoćeš li piva? 

— Nisam ni znao, da je večeras kod vas urnebes? 

Gospođa Zora pokuša da popravi, što ga nije pozvala, na- 
njuši u tome »nisam ni znao« prijekor: — Iznenada, kažem ti, 
skoro pred veče Mišo poruči; spremaj večeru, pa smo skoro 
izludili od trke. A i Beba je došla to sigurno znaš, jutros 
JOŠ aa a e 

— Vidi, to mi ti prva reče — 

— PA dok dođu, možemo jedan tablić** okrenuti. Gdje su 
te đavolje karte, sigurno ih je Micika u kredenc ostavila, a ka- 
žem joj, bacat ću pasijans. Ne može mrcina ni jedna. A to za 
Bebu se gradiš, zna cijeli grad, a ti da ne znaš. Otišla je Petro- 
vićima do njihove Jeke, znaš već djevojke, ne mogu se napri- 


* Narodski izraz u Bosni: kad se ima puno posla. ** Tablić == tablonet, 
igra karata. 

čati. Ona budala, apotekarov sin već je i buket cvijeća spremio 
— najfinije ruže. I kako samo divno mirišu. Doduše i djevojka 
je čitava dama, premda je tek u osamnaestoj, ne smijem se više 
zajedno s njom pokazati, odmah sam stara. I pocrnila je, izgleda 
kao Ciganka. Dobro joj stoji, kaže, silno se je provela. — Go- 
spođa Zora se tajinstveno nagnu i prošapta . . . jedan se diplo- 
mat interesirao za nju. Dvije kutije bonbona i cvijeće, kupe je 
skoro zatrpao . . . . Karte, znala sam da je tu ostavila, u donjoj 
ladici. 

Jakov se prijateljski osmjehnu (»ti uživaju«): — Diplomata 
VELI s < 

Ajde diži, veća dijeli. Pivu nije donijela, Micika. 

Bogat je svakako, ali jeli mlad. Diplomati nisu mladi . . . 

Da je po mojem. Međutim danas su djevojke svojeglave. Šta 
će joj balavci, ne mogu ni sebe hraniti. Trideseti pet godina, to 
je tek čovjek. — Ona opet kaže, samo sam se zabavljala, i smije 
se. Hoće na konzervatorij u Zagreb. Što možeš, morat ću je 
pustiti. 
* — Ti si pokupila curu, keca, malu i desetku sa popom. Mala, 
desetka i kec, to je trinaest. Ne znaš računati. 

— Cura i kec svatovi, ostalo za miraz«. 

Smijali su se. Micika (prkosne vitice) oprezno postavi boce 
s pivom i čaše. Primaknu čikobernicu s ukrštenim patronama. 
Pod bijelim, usijanim svijetlom meso gospođe Zore se je žučka- 
sto prelijevalo kao stari papir. Opazi Jakovljev pogled, kako visi 
na njoj. Moram se još napudrati, reče i stade pred zidno ogle- 
dalo. Micika izađe, otšulja se u paru kuhinje: pečenje, riža, sar- 
ma, krompir, majonez. Kroz gusti dim klupčasto se motaju lica. 
Kućni sluga se je natezao da brzo proguta zalogaj, crveno lice 
nabiralo je jagodice. 

Pituljicu si opet smazao, vikala je debeljuškasta, jedra kuha- 
rica, kud čas prije. 

Nijisaam. 

Fuj, šta lažeš, ničija vjero. Eto zadavit ćeš se. 

 Zvjerlav momak nadut ko kočoperan pjetlić donese šećer: 
Marija, ti si prava cura, ta lupi ovog lopova. Samo cvili. 

— Začepi gubicu! 

— Tja, ja te se ne bojim! 

Preplanuo suh gorštak, što je čučao nad pečenim janjcem, za- 
vitla krpicom od mazanja: sišla nam je i gospojica. Zbor gla- 
sova zaurlika: a Micika. Vaše preosveštenstvo, klanjao se je 
zvjerlavi momak, udostojali ste se sići. Pantelija okrenu se gor- 
štaku: danas je nekako naročita. 

»Ko bombon, vjere mi.« Zvjerlavi je momak uhvati oko pasa. 
Tanka u struku, prosto šipka. Šta nas dvoje? Micika ga gurnu: 
baš s tobom je li! 

Ništa od tebe, Bogdane, vikali su zvjerlavom momku. 

Stari kravar u kutu čačkao je nos: Samo zanovjetate, vjetro- 
gonje. He, što velite, kažu, naš će Miša u krupnu gospodu. Po- 
slanici nekakvi dolaze, proslavljaju nešto, a i mlada je gospojica 
tu. Bit će rusvaja po kući. Zna se klanvir i muzikanje. Zvjer- 
ke gazdi, a oni upeglani i zalizani njoj. Zbogom, Marija, pro- 
pala si. Ko će nakuvati besposlenoj gospodi. Jedu i piju samo. 
Izmišljaju koješta, ajde, vele, pjevaj! A ti, narode, crkni, ako 
nemaš. 

— Pa što ne bi uživali, kad im je bog dao, kao da i ti ne bi 
bio takav! 

— Bog im sigurno nije dao. A ja, kakav bi bio, pravo da ka- 
žem ne znam. No, recimo, ja bih se nalokao. Šta kažete, rakije, 
da plivaš u njoj. A joj, mila majko, to bi tek nešto bilo, mal" 
mu molju. A nije kupiti dokon svijet i prenemagati se. Kao da 
mi je to nešto. Rakija, janjetina, žderanje. 

— Ko o čemu, baba o uštipcima, pa i ti o rakiji. 

Kravar se naljuti: If, a šta će mi ćilimi i cvijećnjaci, elek- 
trike i koješta. To i nije ništa. I tijesna odijela, i klanjati se. Sve 


je lako za paru. Ja bih se zemlje nakupovao. A rakija, to ti ide . 


u stomak i grije. — U ustima mu se kupile sline: ne znaju, da 
Žive, nekakve švapske besmislice kupuju, zijevaju po čitav dan 
— okrenu se da tko od nepoželjnih ne sluša — i nas gule. 

Bogdan priđe da popravi neuspjeh kod Micike kuvarici Ma- 
riji, uhvati je za podbradak, mačji žmirkajući: — Ova je, nek" 
ko govori, šta hoće, bolja od rakije. 


38 








Ona se brecnu: »Sad dolaziš meni, a, kasno je.« Kućni sluga 
poče da se umiljava: — Samo joj ne valja, što je ljuta, kao va- 
tra, prijeti... 

“— Pa poždera sve, što stigne, i kamen bi pojeo izjelico! 

Pantelija šuška :Miciki, nad uho, uvlači se sav: — Kad se ra- 
ziđe sijelo, čekat ću te, bit ću budan cijelu noć. Ona je radi 
toga bila i došla. Otrča vjeveričjim koračićima. Djevojka u 
svakom pogledu zgodna. Pantelijine oči postaju buknule svje- 
tiljke, rumeno izgaraju. 

Kravar hrapavo hraknu: »Vi ste uglavnom još djeca — bu- 
dale. Ne mislite o sebi, ali čuli vi, ne čuli, ja velim i to, doći će 
i gospodi crni petak!« 

— Ajdei ti si mi nekakav prorok, rakijski! 


To je duguljasta prostorija sa betonskim podom, sparna i za- 
dimljena, kroz koju dahće i zažareno se prelijeva veliko ognji- 


šte od opeke sa zarumenjelim đerdanom od grubih, ljudskih lica, 


što se oko njega griju i vrzu, miris jela, kolača, pića i voća sla- 
dostrasno se uzdiže, prši i liježe po njima. Oči se sjaju kroz puše- 
nje pare i dima kao usijane zvijezde: modre, sive, smeđe, žute, 
oči izgaraju kao cjepanice, titraju po pladnjevima, po tanjirima 
i Micika i kućni sluga ih odnose gore u trpezariju, i kako odlazi 
koje jelo, kako odlazi koji pladanj, s njime oči postaju sve sjaj- 
nije, sve prodirnije i svjetlije: blistava mala sunca sažižu i smrto- 
nosno ubijaju. To je duguljasta prostorija u prizemlju jedno- 
katnice Miše Tomaševića, kuhinja sa betonskim podom, sparna 
i zadimljena... 


Djevojka sva u bijelom (bijela kapica, bijela končana bluza> 
bijele čarape i cipele), lice opaljeno suncem, bakarno smeđe 
s malo uzdignutim prčastim malim nosom, koji joj je skupa sa 
zelenim očima suncem prelivene trave, svjetlucavim i kao malko 
podmuklim davao izgled razigrane životinjice, vjetrogonjasto, 
ustrča uz stepenice, što su vodile u kuću s druge strane, iz bašte, 
hiti svoju kapicu, tašnu i suncobran u predsoblju kroz pridušene 
glasove iz gostinjske sobe, što joj hrupiše u uši i prođe u toaletnu 

sobu. Zasta pred malim zrcalom s ladicama za češljeve, četke za 
kosu i neserer. Na staklenom stalku u zapahu boje za parkete 
blještale su bočice s kolonjskom vodom za lice, za tijelo, za kosu 
za uporabu prije i poslije kupanja, za osvježenje i mirisanje, bez 
štrcaljka i sa štrcaljkama, sa pipama i bez pipa — kutijice s pu- 
derima za svaki ten, za svako dnevno i svako godišnje doba, 
flakoni sa parfemima, bočice sa glicerinom, oraholom, kutijice 
s kremama i pomadama. Štapići s ružem, štapići za obrve. Lapis 
štapići. Fotografije s puderskom prašinom. Počešlja oksidiranu 
plavu kosu (trajna ondulacija, polagodišnje jamstvo) i osmjehnu 
se zadovoljna kontrastom svoje bakarne kože, zagasitog zelenila 
očiju i plavoće vitica. Izmaknu nekoliko koraka unatrag, steže 
svoje popašno, jedro tijelo strasnim ljubavničkim pogledom. U 
zaokretu, sa zakoračenom jednom nogom, da se je sveže i gipko 
odražavao nožni list, sa malo nakosim butovima oblim suknjom 
njoj se jesviđala ona druga djevojka iz zrcala. Da, lijepa je, 
reče, ako se kasnije samo ne baci na majku, SERA kao kakav 
vrtoglavi, a ipak nježni step, Katarina step. 

»O Bebina, ti si djeva fina«, pjevušila je i kimala samoj sebi, 
rastirući tanki sloj ruža po usnama i bez njega crvenim, mahala 
samoj sebi. Razbaca male jastučiće sa resama po širokom divanu, 
sklopi rastvorni »Elegante Welt«, rutavi medvjedići sa raširenim 
šapama i izbuljenim očicama ukočeni i neprirodni u gužvi pi- 
džama i kućnih haljina sa cvjetićima hitro odletješe u pratnji 
stranog mjesta sa parkom i borovima, sa jedne razglednice. Dje- 
vojka bučno izu sportske sandale, čarape i kostim i navuče svje- 
tlosivu, skoro srebrenastu svilenu opravu, s njom izmijeni i svoj 
lik: gospođica iz otmenog društva navlačila je rez na obrvama 
izbrijanim i tankim kao provučena dlaka iznad očiju. Slika iz 
modnih revija. Bila je bez prijašnje užurbanosti, bez silovite sa- 
modopadljivosti mlade zvjerke, išla čvrsto i ukrućeno prema 
blagovaoni. 

Blagovaonica je bila već puna, nadojena govorom i žvaka- 
njem, zveckanjem posuđa i čaša, nadžidžana jelom, buteljama 
vina i pivskim bocama. Pocrvenjela, žuta, gojazna, mršava lica, 
sjajne ćele, nosovi, oči, razjapljena usta, tvrdi ovratnici, uškrob- 

ljene bijele košulje, crna odijela, karirana odijela, svilene opra- 
ve zbijale su se nad velikim stolom kao šaren grozd. Ona se po- 
kloni i sjede: Osjeti poglede, kako slijeću po njoj kao lišće, mile 
poput mravi i radoznalo se vrzu. Bušila su je tanka, ispitivačka 
rioca radoznalosti, kopkala, pa je ćutila, da se rumeni i vlaži 
lakim znojem nepomična poput kamenog spomenika. Ču majčin 
glas, blago ljutit: 

— Beba, ti si, razumije se, morala zakasniti. 

Zavuče se u okvir šutnje. Dolje pri dnu stola, letimično je 
opazila, dok je sjedala, blijeda prilika jednog mršavog mladića 
zabada oči u tanjir i kao silno je zabavljena sa jelom. On ju je- 
dini nije gledao, to je znala. Možda ipak malo ispod oka. Šta 
hoće od nje. Čemu ovaj nijemi prezir. Ta onda prije dvije go- 
dine, kad je u šljiviku dala poljubac maturantu Miškoviću, sada- 
njem instruktoru njezina brata sedmogimnazijalca, bilo je samo 
šala, glupost šesnaestgodišnje djevojčice, koja želi dogođaja, pa 
ma s kim god. I ljeto je onda bilo — svježe i zeleno. Zašto ga je 
ova luda mama samo pozvala. Ona ništa ne zna. A on je i po- 
nosan, otkako ga je počela izbjegavati, ne govori joj ništa, uljud- 
no se sklanja s puta, samo katkad mimohodno sijevne u očima 
nijemo pitanje: zar tako? Da mu rekne, praljinom sinu. Zašto 
dosađuje svojom jadnom ličnošću. Između njih nema ništa i nije 
nikad ništa ni bilo. — Jela je mehanički kao navinuti automat. 

Ptičja kukasta glava sreskog agronoma nadnosila se je i go- 
vorila: »Dakako, vidim vas prvi puta, ali ono što su mi o vama 
rekli, daleko nadmašujete. Najdivniji izum ovoga mjesta. Šteta. 

Nasuprot njoj Jakov hvata rastreseno odlomke razgovora po- 
slanika Ješe, leptir mašna, krupna mesnata gromada, bas koji 
tutnji, i svoga brata Miše, solidno građenog, zejtinasto uljudnog 
sa prijaznim nasmiješenim očima malog umiljatog djeteta, kome 
su poklonili kolač, i koje očekuje, da će za svoju umiljatost, tak- 
tičnost i dobro, svima ugodno vladanje dobiti uskoro i drugi — 
1 vreba neprimjetno trenutak da ga uhvati nasamo i rekne riječ- 
cu, dvije o onom, radi čega je došao. Istina ovaj mu dar-mar 
i strka naročito ne prijaju. On je pomalo nestrpljiv i čini mu se 
da će morati to odgoditi do sutra, ali s druge strane čini mu se 

opet, da je upravo večeras prilika vrlo zgodna. (Samo kako da je 
se dočepa), jer je brat Miša vrlo veseo, naročito raspoložen i kao 
sav se topi i rasplinjuje. Poslanik Ješa i Miša, dok govore, pro- 
matraju se sa međusobnim zadovoljstvom i kao da uživaju u 
sebi, između riječi osjeća se, gdje kažu »no mi smo ti, brate, pa- 
metni ljudi i zanimljivi, znamo, što hoćemo,« a fraze dotle lete: 


— Pozitivan rad za narodno dobro, mora biti glavna misao 
svakog javnog radnika. Nadam se, da se i vi slažete u tom pita- 
nju sa mnom. Realno gledanje na stvari — — 


— Svakako. Na jednom tako odgovornom položaju, službe 
narodu, službe ovoj općini i mome rodnom mjestu. 

— U tom slučaju imat ćemo čitav općinski odbor za sobom. 
Veliki javni radovi, zajam za kanalizaciju, provođenje meliora- 
cija na močvarnom zemljištu, podizanje novog nasipa, sve će to 
pridonijeti još većem procvatu i boljitku našeg mjesta. A onda 
Privredni interesi su zadovoljeni reformama na tržištu i udovo- 
ljavanjem svih zahtjeva privrednog svijeta. 


Gazda Manojlo, duguljasta dinja-glava, četnički zasukani 
brkovi, glavna politička i privredna ličnost u gradiću odobrovo- 
ljeno kima: »Mislim, da ćemo se sporazumjeti — kaže, kratko i 
odsječeno. Doktor Kadić, ćela sa par čuperaka, žuto limun-lice 
izgleda u tom razgovoru kao prirepak, koji samo potvrđuje: da, 
da, da, i svijestan svoje uloge mahanja, ogleda se okolo blješta- 
vim očima. Sreski sudac i apotekar slušaju opet čiča Iliju pred- 
sjednika upravnog odbora Zemljoradničke banke, i smiju se ši- 
rokim dobrodušnim smijehom, da im se tresu vilice, dok se iznosi 
crna kava i vino ponova nalijeva u čaše. Surla novoga gradskog 
liječnika, gojazna mladića u tridesetim, umiljato se izdužuje pre- 
ma kćeri gazda Manojla dežmekasto okrugloj i zarumenjeloj po- 
put vruće, istom popržene knedle. Ona, važna svog položaja naj- 
bogatije udavače u gradiću, mirno se smješka: »to ti mojim nov- 
cima gučeš, a ne meni,« ogleda joj se na licu, dok ga lupka kaši- 
čicom od šećera po prstima. Gospođa Zora i apotekarica mliječna 
sa nježnim telećim očima ponosno gledaju na svoje muževe, bla- 
žene u ovoj prijatnoj atmoseri izobilja, popijenog alkohola i 

draškastog mirisa kave i duhanskog dima. Riječi se kližu i zvone: 
kao saonice po božićnjem snijegu: 

— Crne kave ispeći ne znaju. Iznose ti nekakvu cikoriju ili 
gustiš. Uopće čim prijeđeš Savu, pljuni, što ćeš je popiti. 

— Sa šljivama je slabo. Gusjenice. Dakako, seljak je glup. 
On se ne brine ni za što. Onda poslije kuka i svi su mu krivi. A 
o gusjenicama mu se vječno priča i o štitastoj uši. He, kaže seljo,. 
to su ti, brate, ova gospoda izplanirala, nekakva uš da jede šljive. 
A ona rodi ili ne rodi, je li braćo. | 

Bučan, groktav smijeh. Staklo čaša odzvanja škriputavo i 
muklo. Iza propora zvonko krekeču žabe kao mali praporci, kroz: 
okna ulazi miris noći i bašte, drveća, lijeha sa cvijećem i džbu- 
nova sa ružama. 

— Naprosto sam sretan, da vas vidim u našoj sredini. Ništa. 
više. Riječi su suvišne. 

— A, da prijeđemo na konjak? 

— Potpora reda i oslonac zakonitosti u zemlji 

— Živio! — Novi gradonačelnik. — Naše dijete. 

— Uostalom, kako ko hoće, ja ostajem kod vina. 

— Ponavljam: seljak je glup, to je bar jasno. I to glup u vi- 
šem smislu. Njega, recimo, ne ćeš prevariti za jedno jaje ili kilu: 
kukuruza. Ali kad je što uraditi, popraviti ili usavršiti, brinuti se: 
za budućnost, on ni makac. Ne će napretka, htio bi stajati na jed- 
nom mjestu, a vrijeme ide i pregazi ga. Za njega je bio najboljr 
aga i beg, obadvojica su bila trutovi. I glupi, što je glavno. Na 
njih je svaljivao nedaće. Ukini desetinu i kmetstvo, kaže, pa ćeš: 
vidjeti. Pa šta je bilo, ore još drvenim plugom i gore mu je nego 
prije. Za rakiju jeon i mehane, obješene komade. Ali racionalno 
iskorišćavanje zemljišta sredstvima moderne tehnike, njemu su: 
mrske riječi. Zato propada... 

— Ubio ga je zelenaš i dugovi. 

— Ukidanje zemljoradničkih dugova nameće se samo po 
sebi. Ali ni tim mu pomoći ne ćeš, njega bi trebalo silom na- 
tjeravati. “u Z 

— Narod je ipak ona sila, koja nas održava i rad za 


njega... ' i 


43 


— Narod gomila bezvoljnika i slabića, stado. Pastiri su glav- 
no, onda možeš s njim čuda počiniti. 

— Smijat ćete se, onaj Bošković. Žena mu je, eto, radila u 
nekakvom poduzeću, šta li. Bila je u očekivanju... 

— A za slatko od šljiva najbolje je odmah, kako se oguli, 
sumporisati. Budu žute kao spužva. 

Poslanik Ješa, gazda Manojlo, Dr. Kadić i brat Mišo podi- 
goše se i uputiše u jednu od sporednih soba. Mišo dade znak ženi: 
»pazi, da nas ko ne uzsmeta.« »Dakle« upita gazda Manojlo, 
dok su palili cigarete. Njegova dinja-glava se uzduživala. Posla- 
nik Ješa ne trepnu: »U pitanju je Posavska izvozna banka.« 
Izdrža hrabro gazda Manojlo sjekirasti pogled. Vrhovi cigareta 
su se žarili kao zadak krijesnice u granju. Dim se sve više izvi- 
jao. »Akcije moraju da padnu, dok Mišo ne bude izabran za na- 
čelnika, tako da svi polete otresti ih se čim prije.« »Vrlo dobro, 
reče gazda Manojlo, »ali ja ne vidim, kako ćemo im popeti posli- 
je kurs. Doći odmah sa parcelacijom, značilo bi izazvati bijes 
javnosti, skandal i koješta.« Brat Mišo se umiješa: »u taj trenu- 
tak opće panike doktor Kadić će tražiti, da se zaštite interesi 
građanstva, uime etičkih, moralnih i privrednih razloga preko 
»Posavskog vijesnika«, razumije se. Već imamo sva ta piskarala. 
Afera će pući i mi ćemo doći kao spasioci. Predložit ću u vijeću, 
«da se banka sanira, općina će skočiti u pomoć. Angažirali smo i 
dopisnika velikih listova. Kurs će skočiti za 100 posto i više, mi 
dobijamo razliku i možemo se uvijek lupnuti u grudi, da smo 
spasili građanstvo velike neugodnosti i propasti. U kratko mo- 
xralno i materijalno. 

— A podjela? 

»Četiri četvrtine. Vi i gospodin Ješa po jednu, ja i Kadić za- 
jedno jednu, ostalo za reprezentaciju. Samo pazite na pravovre- 
menu kupnju. Osnivamo najposlije odmah konzorcij za saniranje 
»Izvozne banke«. »Točno«. Miša je objašnjavao: »podizanje no- 
vog nasipa možemo tada prepustiti našim zaslužnim ljudima. Je- 
dan dio poslova, razumije se, da rezerviramo sebi. Zemljišta nam 
već sada stoje na raspoloženju i onaj maloprijašnji ključ sma- 
tram da je najpodesniji. Međutim, ako tko od vas — i njegove 

pametne oči umiljatog dječaka preliše se dobrotom i spremnošću 
krajnjeg požrtvovanja — traži posebne ustupke u drugim pita- 
njima, uvijek se može naći čvrsta baza.« Podiže glas: »uvijek 
opća dobrobit, korisnost za sve, to je moja misao vodilica.« — »I 
naša,« rekoše ostala trojica, da ne bi bio pred njima. Dotada tvrde 
oči gazda Manojla se razblažiše. Miša se požuri da ih sasma pri- 
dobije za se: »a kao načelnik ovoga grada ja ću uvijek nastojati,. 
da se pravedni interesi, interesi onih, koji su najviše učinili i 
podnijeli žrtava za njegovo dobro i napredak, uvijek bez oklije- 
vanja zadovolje. Mislim, da ćemo to biti mi.. .« 


Gazda Manojlo ustade i pruži mu ruku: »moja ti je potpora 
osigurana,« nakašlja se prema ostalim. »Susresti ovako lijepe mi- 
sli kod jednog još mladog čovjeka, danas je prilična rijetkost. 
Čvrstina karaktera i volja učinile su od mene ono, što sam sada. 
Tu čvrstinu i volju ima i naš Mišo. Nadam se, da ćemo mu u 
najskorije vrijeme moći čestitati novi položaj, koji on svakako 
od sviju u našem mjestu zaslužuje. Oni, koji su samnom bit će i 
s njime,« dinja na njegovu vratu je treptala, lukavo zaškilji: . 
»sam opet Mišo me dobro zna. Uvijek u slozi i miru,« davao je 
do znanja, ako pokušaš kasnije, da prevariš i mrdaš, zdrobit ću 
te. Miša se pokloni, »stari lopov« mislio je »prijeti«. — Poslanik 
Ješa doda, da ga popuni: »pomoć krugova, kojim pripadam, izvan 
svake je sumnje. Ovo lijepo mjestance će uskoro procvasti, plo- 
dovi toga procvata pokazat će svu brigu i pažnju onih, koji su 
tome pridonijeli. Doktor Kadić pobrinut će se za naklonost jav- 
nosti.« — Ovaj zamaha repom: »da, ona vam stoji na raspolo- 
ženju.« 

»Ostaju samo pitanja, čisto tehničke prirode, ali ona su dru- 
gorazredna,« započe Miša, »kad imam vaš općeniti pristanak. 
Gospodin Ješa je nadošao na tu ideju, da bih trebao biti biran, 
i ja sam se odazvao općem zahtjevu, uvijek spreman uložiti svoje 
skromne sile onamo, gdje sam potreban. Sada kad je i gazda 
Manojlo za to, suvišni su svi daljni razgovori.« 


»Da, i mogli bi se vratiti ostalim,« reče gazda Manojlo, ga- 
seći cigaretu, »da ne bi bila suviše čudna naša odsutnost — — 

»Oj djevojko ubila te tuga 
moli majku, da ti budem sluga.« 


Mliječna apotekarica se njihala nad klavirom, a teleće oči su 
joj se sklapale. Unjkavi glas čiča Ilije je hrapavo pratio. Gospo- 
đa Zora je mahala rumenom zastavom svojih mesnatih ruku. 
Gradski liječnik dodirivao je koljenima Milevu gazda Manojlo- 
vu kćer i pijano priznavao: »oduševljen sam, ovaj struki ručice«, 
njeno rumeno, jedro lice palilo se, vatra njegova dodira plamsa- 
la je šiktavo u njoj. Branila se nemarno i mlohavo: »kao pri- 
stojan čovjek ne bi ste smjeli biti takav. Nasrćete!l« — »Pristoj- 
nost, ne priznajem je, pristajem da budem svinja radi vas.« Ho- 
hotali su se mazno i pridušeno. Apotekar i sudac na drugom kra- 
ju sobe uzrujavali se: 


— Inteligentan čovjek ne smije vjerovati u snove, to vam 
kažem. 


— Nikada. Sanjao sam tih dana neprestano mutne vode. Si- 
jerne već, a onda blatne, valjaju se i valjaju, poplave nekakve 
i čitav san je mučan i kalovit. Onda ribe, ribetine zapravo. Za- 
tim mi je zub ispao, zdrav zub i boli. Već sam se bojao za sebe. 
1 tek mi javiše, umro ti je otac. Ima tu nečega, u snu... 

Jakov se na vratima upopriječi pred Mišu »valjda su gotovi« 
— »jednom bih i ja mogao doći na red.« Odvuče ga na stranu. 
— »Šta, može li se čestitatiP« — upita, kad mu vidje mjesečavo 
okruglo zadovoljno lice. »Tajna«, metnu Mišo prst na usta. »A 
šta ti? i... 

— No eto vrebam te cijelo veče — poče Jakov brzo isa šapa- 
tom govoriti, — posao, prilika. Moraš mi pomoći, iz tvoje kese 
ne će zapravo, — dometnu hitro, kad vidje, kako mu se oči 
mršte, — mislim, da i ti smatraš, da ne ću valjda vječito ovdje 
sjedjeti. I sad je čas... primio sam popodne cirkular, Posilović 
iz Zagreba je otpušten, Habunek iz Beograda odlazi u Vrim i 
dakako misao... 

— Ali kakve ja veze imam s tim vašim unutrašnjim prilika- 
ma? To je stvar same tvrtke. 

— Čekaj. Ako su prazne dvije glavne filijale, tada ja moram 
dobiti jednu. Kako pitat ćeš, e, eto, u tome je plan. Moram po- 
kazati rezultate, a ja ih nemam. Nije da se ne trudim, ali svijet 
ne kupuje onoliko, koliko bi trebalo. Kad bih pokazao, da sam 
uspješno radio, preporučio bih se onima gore za promaknuće. 
Trebam imati premiju za ljetnu sezonu. A tu možeš samo ti i 
niko drugi. Razumiješ li? Treba da mi otkupiš ostatak lagera gu- 
mene robe za kantine i špiritušu. Osamstopedeset pari ukupno. 
Imam odobreno sniženje cijena na 69 i 49 dinara. U tome slu- 
čaju imam 75 posto za premiju od proračuna, a premija se dobi- 
va već iznad 50 posto. 

— A kud ću ja s tolikim cipelama, deder to ti meni reci? 

— Kantine. Nabavljačke zadruge namještenika i radnika. Ti 
ih sa svoga položaja možeš natjerati, da kupe. Iz tvog džepa nije 
izišao ni dinar, a mene si progurao. Ta ovo je skoro potpuno si- 
gurno, da ću u ovim prilikama, s premijom u rukama dobiti ili 
jednu ili drugu podružnicu. A tek kad čuju za načelstvo, sigurni 
ljudi... a tamo kad već jednom sjedim, pare ću namlatiti, ta 
i ovaj Posilović nije onako od šale izletio. | 

Brat Mišo je lukavac. Psihološke finese su glavna karakterna 
crta brata Miše. Smješio se: — Pa pomoći ću ti, brat si mi, ku- 
pit će oni već tih 850 pari, i ti ćeš imati premiju. A ako ne kupe 
nabavljačke zadruge, kupit će izborni komitet. Vidio je već 
gomile sirotinje, jadnike s periferije, kako viču po gradiću u no- 
vim platnenim cipelama: »Živio Mišo Tomaševič,« pa zado- 
voljno potapša brata: »stvar je u redu, ne brini«, au sebi doda- 
de, »a platit će svakako gazda Manojlo i družina.« Brat Mišo je 
lukavac. Psihološke finese... 

Jakovu su ruke drhtale, kad je Mišo opet otišao gazda Ma- 
nojlu, poslaniku Ješi i ostalim. Po leđima je osjećao svrbljivu 
jezu hladnu i klizavu kao čupkavo promicanje sitnih dašaka tu- 
robnih i titravih. Onda buknu oduševljenje kao zapaljen plast 
sijena. Požar! Htio ga je gasiti. Vino. Rakija. Bio je žedan. 
Kakva klepetala ovaj agronom i Beba. Puni priča kao kese s kon- 
fetima papirića. I svi ostali brbljaju. On i Miša. Jeste. I gazda 
Manojlo, poslanik Ješa. Sve ostalo ništa. Pijesak. Brašno. Riječi. 

Riječi. Veliki osvijetljeni izlozi. Promet. Mušterije. Dame, dami- 
ce, Gospoda sa štapovima. Trideset godina slušam ja te tri pro- 
klete riječi: šljive, krmci, kukuruz, a tada, tada ću moći reći: 
»Slušao sam« i ne ću slagati. Pođe prema blagovaonici. 

A tu za stolom s nepokupljenim tanjirima i posuđem, u straš- 
nom neredu i zbrki ostataka jela, ubrusa, opušaka, kavenih šo- 
ljica, izmrljanog stolnjaka i ispremješanih stolaca sjedio je. đak 
Mišković, ukočeno, podnimljenih ruku, duhom nenazočna po- 
gleda. Bili su ga zaboravili, nije se nikud ni micao. Najposlije, 
tako je i najbolje. Sjedio i buljio preda se, na blijedom, oštrom 
licu s izbočenom bradom ocrtavao se neiskazani jad i umor. Ma- 
lo prije bila je unišla jedna djevojka, on je znao po hodu, tko je, 
ali se nije pomaknuo, nije svratio pogleda sa široke vinske mrlje, 
koja mu je titrala pred očima. Djevojka je došla, da naredi slu- 
žinčadi, da pospremi stol, i zastala je na pragu. Vidio joj je sje- 
nu kako podrhtuje i nemirno se duži. Onda mu je prišla: »Htio 
si govoriti sa mnom,« rekla je gledajući ga iskosa. On ju je 
osjećao bronzanu, lijepu, jedru. Gledao praznu kao kutiju, bes- 
ćutnu kao pribor za manikiranje; male pile za svrdlanje, škarice. 
Besmislena je i hladna kao blijeda zvijezda, što se vani u noći 
njiše nad gradićem i pada sa svijetlom na krovove. Drvena kao 
igračka. Djevojka od papira, od ličila za lice, svile, pidžama i 
finih cigareta u pozlaćenim dozama. Šta on ima s njom, šta on 
uopće veze sa ovim svim, tom provincijskom raskoši i gluposti. 
Odgovorio je mirno i začuđeno: »Ne, Beba, ja nemam s tobom: 
šta da razgovaram.« Ona se onda nasmijala i otišla, lakim nji- 
šućim se koracima. 

»Da joj je rekao, da je došao u ovu kuću, da se oprosti sa. 
zabludama mladosti i prošlošću, ona ne bi shvatila. Historije: 
radi. I ovo, što je večeras došao, pomislila je, da hoće da moli, 
Eh, a on je davno sa svim raskrstio. Ta nije ni on toliko nepri- 


seban, a da ne opazi, kako se je prepala, kako je strašno sada. 
peče ona ludorija puberteta. Ta on je njen grijeh zapravo. I 


s kim još, sa sinom seke Perse, gradske pralje, da joj počne lju- 
bavna povijest. Nečuveno. A oni pričaju o plažama, o novim ku- 


ćama, o auto izletima, nasipima, narodnom dobru i, sotona ga. 

znao, šta. Ova zadrigla, sramna lica, ove gadne njuške. I on me- 
đu njima, nikada. On je praljin sin, oni ga preziru i milostivo 
gledaju ti skorojevići. Otišli su u salon, a nisu se ni sjetili, da ga 
pozovu. Ta on je, zaboga, instruktor. Kud i da spada u ovo 
društvo.« 

I ne spada. Nije davno, što je siledžija Turčin na bijesnom 
hatu, zulumćar aga i beg na razigranom konju provaljivao u Pri- 
zemnicu sirotinje raje, u zemljanu kolibicu kmeta Marka ili Ive, 
osvijetljenu luči ili lojanicom, sa čađavim ognjištem, mrkim drve“ 
nim gredama i rupom na krovu mjesto dimnjaka. Dojahivao je 
Turčin pred kuću, drao se, merkao ispod oka mlade snaše i žde- 
rao masne pite pečene na kravijem maslu, kupio harač i napa- 
stovao uzgred djevojke. I kmet se klanjao, puzao pred kandžijom 
i šutio, a bijes, mržnja praiskonska ostajala u dnu srca, kao guja 
prisojkinja, što spava. Onda je došao lopov Švabo s kuferom u ruci, 
u kojem je nosio kulturu: raskošne bordele, veneričke bolesti, po- 
reze i mržnju. U drugoj je bila i opet kandžija. Samo što je ovaj 
imao rukavice. I tako su blagoslovili ovu zemlju, ovog napaćenog 
jadnog kmeta Marka ili Ivu sa civilizacijom. Pred kućom mjesto 
bega sjedi poreski egzekutor, plijeni i merka mlade snaše, a kmet 
Puziisavija se. I sve je isto. Pa je nestalo i Švabe. Nestalo ga kao 
dima, kao zle more i došao je domaći sin, gazda i zelenaš, ban- 
kar i trgovčić i ostala kojekakva žgadija. Tvoj sin kmete Marko, 
Ivo i Hasane. Rad za narod, opće dobro, pritisni i oguli. Kandži- 
ja kao i uvijek puca i kmet se savija, samo što je sad udarac od 
rodne ruke, više boli. Oj Bosno! Gazda Manojli, Ješe, Miše, Ka- 
dići. Ljudi zaslužni za tvoje dobro. 

Tada je unišao Jakov i prišao komodi s buteljama, istrusio 
čašicu. Mišković se je trgnuo iz zanosa i pozorno ga motrio. I 
najedamput, što se često dešava osamljenim, zapostavljenim lju- 
dima, koje more teške, tmurne misli, on je zaželio, da se razgo- 
vori, da rekne ta svoja unutrašnja prokuhavanja još kojem ljud- 
skom biću, da mu se ispovjedi, premda je negdje u sebi dobro 
znao, da će ga popljuvati i ismijati, da će slegnuti ramenima 
1 reći koješta. Ali Mišković je bio u takvu stanju, da bi se izgo- 

vorio i kakvom kamenu, a ne Jakovu Tomaševiću, koga vrlo sla- 
bo zna, i u životu je s njim progovorio svega nekoliko riječi.. 

— Gospodine, — obratio se on Jakovu nekako naročito toplo 
i povjerljivo, — znate li vi onu pjesmu »A joj Bosno, sirotice 
kleta?« Znate. Eto ja sam sjedio ovdje i mislio o toj pjesmi, o 
suncu, koje nad njom davno već ne šeta, o gustim pomrčinama, 
koje su je obuzele. Jeste, guste su pomrčine pale na nju, a mi 
skrštenih ruku gledamo, kako spava i propada u tami. Civiliza- 
cija, radio, gramofon, standard roba, procenat, profit, Europa. 
Nije stvar u tome, u vjekovnoj zapuštenosti, u robovanju je stvar 
gospodine! Malo prije su gospoda ovdje, i on mahnu rukom pre- 
ma salonu, u kome je brenčao klavir i smijeh, — ružila seljaka, 
i rekla, da je glup i natražan, da je nečist i stoka. Ulij mu svi- 
jetlo u glavu, okupaj ga, podigni, osiguraj mu bolju egzistenciju. 
Ta njega su uvijek tukli, gospodine, i kako bi mogao drugačiji 
biti. Kažite to vi meni. Varaju ga, da se brinu za njega, a ovamo 
i dušu bi mu ispili, kad bi mogli. Pa mu se još i rugaju. Jest, 
treba raditi za narod, ali kako... pošteno sa svijetlim, čistim na- 
mjerama, da mu pomogneš, da bude i on čovjek a ne rdjetina, ta 
njega svi iskorišćuju, kao lješinari su ga popali. I ako ne ćemo 
sami da se trgnemo, da mu priđemo, trgnut će se on sam. Ja uto 
vjerujem, to “me još i jedino drži na svijetu, ta vjera u probu- 
đenje, gospodine! Bosna spava, ali kad se probudi i progleda! 
Kad se osvijesti kmet Marko i Ivo! i 

— Čemu to, — gleda ga Jakov, — šta se mene tiče nekakva 
Bosna u pomrčini. Kmetovi i ostala bagaža. Seljak je lopov, pa 
ti govorio, šta hoćeš. Uspjeh, uspjeh i nema pomrčine, nema ni- 
čega. Šta, trideset sam godina slušao ja tri riječi: šljive, krmci, 
kukuruz i više ne ću; hoću da reknem — slušao sam. A Bosna 
neka spava. Šta joj drugo i preostaje! Samo, ovaj mladić, ovaj 
seka Persin sin izgleda, da je trešten pijan.. .« 

Reče: »a krpicu mokru na glavu da vam donesem, šta 
velite?« i 

Ali mladić nije bio pijan, podigao se i izišao kao postiđen, 
pošao u noć, dok ga je Jakov u čudu posmatrao. Tama je bila 
vani nabujala krošnjama drveća i mirisom lišća, što je slijetalo. 

Kroz granje i rešetke ograda odražavalo se svijetlo iz soba Miše 
Tomaševića, bijelo i prelomljeno otkrivajući plodove po voćka- 
ma. Sa zvucima klavira preplitalo se je zrikanje popaca, žabe 
šumovi i komešanje noći iz bašta, džbunova i zelenih živica u jas- 
na, srebrena zvonca. Mišković je išao. Mjesec je putovao s njim 
krvavo rumena tepsija nad krovovima, nad njegovim sainandma. 

Dok je u blagovaonici još stajao Jakov i čudio se. Prišao je 
onda opet komodi, natočio čašicu — na eto, govorio je pijan a 
svoj. prilici nije, ne tetura, ali je budala, što je još gore —i 
uputio se salonu. 





ANTONIJA KASSOWITZ-CVIJIĆ, ZAGREB 


PRVE JAVNE POZORNICE U 
ZAGREBU GODINE 1780—1800 


U posljednjim decenijima 18. vijeka, kad je đačka mladež 

u Sjemeništu i Plemićkom konviktu oduševljeno priređivala kaj- 

 kavske predstave, na Gričkim se Goricama pojavila njemačka 
čedna putnička »šmira«. Ona je za svoje teatarsko »agiranje« 
instinktivno nanjušila najpriličnije mjesto u najstarijoj varoškoj 
pivovari u Pivarskoj vulici (sada br. 4) među stolovima dose- 
ljenih njemačkih meštara, koji se još nisu bili privikli hrvatskoj 
»gorici«. Prije no što je tu prizemnicu prekupila časna vdova 
Geršakica (1816.), te ju tu podigla na jedan kat, bila je tamo 
skromna gostionica sa dva prozora na ulicu, »s gornom i dolnom 
boltom« (tavan i podrum), u njoj dugački stolovi i teške orahove 
stolice, »šank« sa pisanim srabljivcima, svijećnjacima, lulama | 
okresačima, a do zida oveliki podium za teater. Taj preskromni 
umjetnički milieu bio je oko god. 1780. zacijelo stilski nalik na 
prvobitni Shakespeare-ov. Bit će da je imao i teatersku pozadinu, 
bijelu plahtu za iluziju vedra dana i zelenu za gustu šumu, i da 
su se dobroćudni majstori viđenih cehova ovdje svake subote i 
nedjelje u večer izvrsno zabavljali i grohotom smijali grotesknim 
scenama s ljubakanjem i umorstvima, kad bi iz grudi glumaca 
mjesto krvi protekla sipka pilovina. Poslije ponoći znala se ova- 
mo svratiti otmjeno odjevena gospoda; kojima bi majstori, ski- 
nuvši šešire, smjesta prepuštali začasna mjesta na čelo stola, a 
guslači bi i harmonikaši žustrije zahvatili u glazbala, da prate 
pjev primadone, najčešće dobrano ocvale gospođe direktorice 
družine. 

U spisima varoških sesija od god. 1780. (grad. arhiv u drž.) 
nalazimo prvi konkretni slučaj ovakva stranog komedijaša, kad 
se pojavio Unger, komičar iz Graza, ponesavši sa sobom za svoju 
reputaciju uvjerljive preporuke o »svojoj ćudorednosti, uzornoj 
skromnosti, savjesnosti i točnom plaćanju svih pristojba«. Njegov 

je prvi nastup pred Caput magistratis potpuno odgovarao opisu, 
zato je Nijemac odmah stekao dozvolu, da u »Pr4uer Gasse« 
izvodi svoje Comedias et ludos, ali uz uvjet, da svake večeri 
plati štibru od 1 fr. srebra. Ipak je njegova sreća bila kratka. 
Dne 22. stud. 1780. preminu carica Marija Terezija, pa je u 
čitavoj monarkiji nastupila odulja korota. I u Varoškoj su piv- 
nici umukli smijeh i šala, a među stolovima čitali se i stojeći 
slušali žalobni izlivi prigodnih pjesnika, njihovi »Trauerreden« 
ili »Gefiihle der tiefsten Trauer gelegentlich des Ablebens der 
glitigsten Landesmutter.« Unger, ne mogavši dočekati, dok se 
lojalni Zagrepčani otresu svoje oficijelne žalosti, uprti bisage, 
položi u varošku kasu 10 fr., i povrh toga 17 krajcara za varoš- 
kog bubnjara, koji je njegove predstave po ulicama objavljivao, 
te krene dalje. Nakon njega se komedijaške družine opet često 
izmjenjivale sve dotle, dok nije nova kaptolska pivovarnica otela 
varoškoj svojom jakom konkurencijom prvenstvo. Od one pri- 
jatne prizemnice, koja se kasnije gizdavo pogospodila, preostalo 
je jedino plačljivo zvonce u veži, kojega tanka žica još uvijek 
seže do tmurnog dvorišta, a ostala su i masivna vrata do širokog 
ulaza u »dolnu boltu«. — — — : 

U oči velikog Kraljevskog sajma od god. 1784. uđe u ljetnu 
arenu na Harmici (Jelačićev trg) brojna njemačka družina di- 
rektora Ignatza Bartscha. I taj se ponajprije službouljudno po- 
kloni gospodinu varoškom čeoniku (načelniku, sucu), objavljujući 
svoje nove bečke komedije, svoj pjevački i glumački zbor i grupu 
francuskog baleta. Njegove su isprave također bile korektne, što 
više, rudarski magistrat u Judenburgu izdao je svjedodžbu, da 
je Bartschova glumačka družina jedna od najboljih u austrij- 
skim pokrajinama. Gosp. čeonik primi sve to do ugodnog znanja 
nadajući se, da će Zagrepčani opet jednom pomirisati golicavi 
bečki parfum, što je u malenom gradu sa svojih 690 kuća, ne 
računajući amo seoske kajšice u Gornjoj Villiczi, bio rijedak 
dogođaj. No Bartsch je imao vrlo neugodnog kompanjona, 
glumca i šurjaka Ernsta Kuhne-a, čije je nekorektnosti ova ne- 
obično solidna družina bolno osjećala. U njoj su bili i neki 
kasnije uvaženi glumci, poput popularnog komičara i ekstempo- 

riste svjetskog glasa, Burghuebera, koji je sajamskog »Kasperla« 
podigao do klasičnosti. Uz njega je bio ondje i elegantni plesač 
i baletni i baletni meštar Brochard sa ženom Elizabetom, silfi- 
dičkom plesačicom, koja je za družbina gostovanja u Bjelovaru 
sav svoj bogati nakit založila kod općine, da jadnike spase od 
dugova i rešta. Njeno je prenježno tijelo god. 1785. sahranjeno 
na Jurjevskom groblju u Zagrebu. 

Plemići i više zagrebačko građanstvo, zadojeno njemštinom, 
rado je pohađalo Bartschove predstave, ali im je dohodak ipak 
bio premalen, a da bi pokrio troškove za toliku družinu. Pogo- 
tovo otkad je biskupski ordinarijat izdao strogu opomenu, da se 
u subotu, dakle najunosnije veče, ne smije glumiti, jer pučan- 
stvo onda nije ispavano ni sabrano za nedjeljnu sv. misu i pro- 
povijed. Povrh toga je one jeseni prerano zahladilo, a premda 


je Bartsch točno plaćao varoši 15 kr. po večeri za loženje, ipak | 


je posjet bivao sve slabiji. Međutim se gomilala nevolja na 
nevolju, a dugovi na dugove, dok nedužni pothvatnik napokon 
po zakonu nije došao u buharu. Zaprepašteni glumci, da izbave 
svog omiljelog ravnatelja, ponude magistratu u zalog teatersku 
garderobu i rekvizite, ali je sve bilo premalo. U to stupi pred 
varoškog suca gosp. Babochaya najmlađi glumac, Rupert Ferk, 
te mu se poriudi, da bi ostatak Bartschova duga od 22 fr. uzeo 
na svoju dušu, ako bi mu se povjerila služba varoškog noćobdije. 
Ta čudna ponuda bude u sesiji primljena, pak je tankoćutni 
mladić svake noći, doklegod mu se od plaćice pomalo odbijala 
jamčevina, zakukuljen crnim plaštem i noseći veliki lampaš i 
tešku helebardu, obilazio tijesnim gričkim ulicama, i u isti mah 
duvajući u starinski rog i pjevajući otegnutu pjesmu o odbijenim 
satovima, glumio svoju najveću i najidealniju ulogu. 

Kad se Bartsch riješio sramotnog rešta, ponudi šurjaku 
Kuhne-u ravnateljstvo, a on se, kao za pokoru, sam degradirao 
do jednostavnog člana družine i vršio za sedmičku nagradu od 
5 fr. sve umjetničke i tehničke poslove, pa i glumio 1 šaptao. 
Naskoro je uvidio, da je njegova požrtvovnost pretjerana, jer 
se Kuhne, preuzevši vodstvo, ispoljio kao prosti varalica, koji će 
ih sve redom dovesti do prosjačkog štapa. Zato Bartsch zatraži 

od općine (17. siječ. 1875.), da se nad teaterskom imovinom 
proglasi sekvestar. Međutim su zagrebački plemići, njegovi po- 
štivači, da ga spasu, na brzu ruku sabrali 100 zlatnih dukata, 
te ih uz priloženo njemačko pismo anonimno poslali na upravu 
teatra. To pismo glasi u prijevodu: 

Gospodi pothvatnicima ovomjesne glumačke družine! Gospo- 
do! Po svoj prilici prihodi ne odgovaraju Vašim nadama. Ov- 
dješnje plemstvo, koje je izostalo od predstava, ne može da kraj 
tuđe štete ostane ravnodušno i prekrštenih ruku. Primite stoga 
priloženih 100 dukata kao dokaz našeg mišljenja i nemojte se 
ničega plašiti, već Vašu spremu posvetite običnim marom i na- 
dalje općinstvu. 

U Zagrebu dana 20. siječnja 1785. 

Nesretnim slučajem pade ta vrećica dukata u ruke Kuhne-ove, 
a ovaj s njome odmagli prema sjeveru. Ali ga već u Optuju ulovi 
prepredeni zagrebački pandur Ivan Kerpan, te ga pobjedonosno 
»pod Schliessama« dovede pred varoškoga suca, da mu »hudo 
odrapi kaznu«. Ova se tragikomedija svrši doličnom moralnom 
nagradom. Bartsch dobi od varoši licencu, da opet pod svojim 
imenom upravlja teatrom, što više, podmaršal de Vins i namje- 
snik banske časti, grof Szecheny, omoguće mu, da se njegov 
teater privremeno preseli u dvoranu refektorija napuštenog sa- 
mostana Klarisa (Opatička ul. 20, financ. ravn.). Za neko se vri- 
jeme Bartsch s Brochardom vratio u Beč, društvo se razišlo, ipak 
se pojedinci po više puta navratiše k nam s drugim pothvatni- 
cima. (E. Laszowski u »Narod. Starina« knj. X., ukratko iz 
akata grad. arhiva god. 1784—1816.). 

Još tamo iz terezijanske soldačke vladavine, a pogotovo otkad 
je Josip II. god. 1775. bio pohodio Zagreb, bečka je centralna 
vlada sve upornije nastojala, da inojezične narode u sklopu mo- 
narkije, dakle u najvećem broju Slavene, potpuno germanizira. 
Osim pomiješanih škola i dikasterijalnih ureda, koji se mora- 
doše odreći viševjekovnog latinskog uredovanja, bilo je najjače 
sredstvo upravo kazalište, što je svojim živim, direktnim kontak- 
tom s građanstvom u svako doba bilo najjasniji odraz političkih 
i društvenih prilika. Pa tako je bilo i u prvim kazalištima u 

Zagrebu, koja su svoj korijen uhvatila u jozefinsko doba, a po- 
vrh toga ih zapljuskivali prevratni valovi francuske revolucije. 
Tom se našem društvu, koje je iekar prokljuvalo koru svoje 
primitivnosti, pričinilo kazalište rajem svih delicija, i tako je 
ono postalo duševnom potrebom ove sredine. U doba bez tradi- 
cije narodne književnosti svjetskoga značaja razvio se i mogao 
se razviti u Zagrebu dakako samo njemački teater. A premda 
je, bar u Zagrebu, bila sablazan, ako se svećenik pojavi u kaza- 
lištu, to vidimo u bečkom Burgtheatru našeg opata Krizmanića, 
uvaženog prevodioca Miltona i Shakespeare-a, dok je sjaj za- 
grebačkog njemačkog teatra privlačio našeg kajkavskog komedio- 
grafa Tita Brezovačkoga, pa zato ga u svom izvještaju (1801. 
o Stubičkoj koroni) prekorava kanonički vizitator Mirko Raffay, 
što polazi javne predstave. A ipak bez ovoga njemačkog teatra 
staroga Zagreba ne bi bilo ni »Grabancijaša« ni »Diogeneša«. 

S druge strane imao je car Josip II. na umu, da njemačkim 
kulturnim teatrom daje moćan poticaj za civilizatorno prosvjet- 
ljivanje svojih naroda. Među austrijskim vladarima bio je on 
prvi, koji je s prezrenog glumačkog staleža skinuo plašt boh€m- 
skog odiuma, te ga podigao do umjetničkog poziva. Stoga je 
napadno favorizirao glumce bečkog dvorskog teatra, često pola- 
zio njihove pokuse, učestvovao u režiranju, što više pozivao ih 
u goste ha svoje intimne »Kammerabende«, gdje se njegovala 
odlična glazba i gluma. U tome ga nisu sprečavala ni česta spo- 
čitavinja majke-carice, koja bi prezirno znala reći: »Dobro od- 
gojen čovjek ne će u društvu nikada spomenuti ime aktera. On 
mu može doduše pljeskati, ali čim je izašao iz teatra, mora sva 
imena glumaca izbaciti iz memorije — kao rabljeni papirić bon- 
bona.« 

Štogod se zabavno događalo u carskom Beču, naši su moguć- 
nici, čestiti gosti dvora, rado presađivali u mali pitomi Zagreb. 
Careva neobično topla simpatija za teater pobudila i njih, da 
kod kuće osnuju stalnu pozornicu. No nigdje nije bilo zgodnog 
mjesta: Tad im zape oko o Akademiju na trgu sv. Katarine, gdje 
bi se spretnim krparenjem i nekim adaptacijama svečane dvo- 
rane moglo stvoriti pristojno mjesto za predstave, koncerte i ple: 

sove. Počam od jeseni god. 1785. ovaj je plan sve više zanimao 


. više društvo, pa se Pavao Thausz, zamjenik zagreb. podžupana 


Komarony-a, po nalogu Ballasse-bana, stao dogovarati s Petro- 
vićem, vicedirektorom »Litter&r-Direkcije«, da pozovu magistrat, 
neka iznese svoje konkretne prijedloge. No kad je komsija tu 
učenu zgradu, što su ju Isusovci bili podigli još početkom 17. 
vijeka, pregledavala izbliza, ispostavilo se, da se tu kriju velike 
mane: dvorana nema zidanog stropa, već je taj složen od dasaka, 
nažbukanih, pa ne bi mogle ni da nose luster. U slučaju požara 
odmah bi vatra zahvatila i krov, pokriven daščicama, laki pozo- 
rišni materijal i papirnate kulise, iza kojih se barata bengalskom 
vatrom (sve do god. 1864. u teatru jedini rasvjetni efekt prije 
plina). Kad se spusti zastor, može se i taj upaliti od uljenih 
lampica oko scenarija, pa i od onih malih baklja i lojenica, što 
ih općinstvo noću nosi sa sobom po ulici. U najvećoj su pak 
opasnosti akademski arhiv, knjižnica i akta-diplomata od nepro- 
cijenjive vrijednosti, koja sada nisu zaštićena ni od krađe ni 
od požara. Općina bi trebala da postavi bar željezna vrata sa 
sigurnom bravom. I izvan toga trebalo bi popravaka po zido- 
vima, prozorima i vratima, što bi također zapalo općinu. Što se 
pak tiče razdiobe vremena, prepuštala bi se dvorana za pred- 
stave jedino za »velikih rekreacija« (jesenskih praznika), kad 
glazba i glumljenje ne mogu da smetaju obuku, i ne daju prilike, 
da đaci za pokusa zaviruju unutra i s glumcima zameću razgo- 
vore ili svađu. Kadgod bi Akademija trebala dvoranu za svečani 
obred ili za ispite, onda bi općina bila dužna, da na svoj trošak 
isprazni prostorije od svih teaterskih naprava. Ipak je sklona, 
da se preko komorne administracije upusti i u daljnja pregova- 
ranja s općinom, ako je ova pripravna, da preuzme sve potrebne 
garancije i troškove. U ime najamnine plaćala bi joj općina “u 
četvrtgodišnjim obrocima po 120 fr. srebra, ili bi trebala da 
prepusti akademiji trećinu od brutto-dohotka. 

Kad se preštimana varoška gospoda sastala u sesiji od 21. XI. 
1785. i saslušala »Punke« Akademije, formulirane njemački u 
9 točaka, njima se zapušile glave od tolike mudrosti, pa su jedno- 
glasno odbili daljna pregovaranja. Stara se Akademija i dalje 

tamo Šepirila sa svim opasnostima za život i zdravlje mladeži, 
za važna Acta diplomata i ostalo književno blago »bez sigur- 
nosne garancije«, pa je svojim latinsko-njemačkim nastavnim je- 
zikom još pola vijeka zaustavljala i zavaravala đake, što nisu 
ni znali, da i učeni svijet pripada onom istom drevnom plemenu 
kajkavskih Hrvata. 


Ali kud sada? Gospoda su bila složna u tome, da teaterska 
dvorana mora svakako da je reprezentativna i ako kvaliteti i 
repertoar dosadanjih pridošlih njemačkih družina nije bio na 
umjetničkom niveauu. Kako bi bilo s refektorijem ukinutog sa- 
mostana Klarisa (1782.) pod Popovim tornjem, gdje je nesretni 
Bartsch, časne uspomene, bio postavio svoju privremenu pozor- 
nicu? Ondje se glumilo neko vrijeme; poslije Bartscha dolazile 
su samo omanje družine bez privlačivosti za inteligenciju, dok 
nije napokon i to utihnulo. A da je posjet u refektoriju bio od- 
uvijek slab, i to je imalo svoje razloge. Zagrepčani su teškim 
srcem pristali na to, da se glumi u bivšem najotmenijem zagre- 
bačkom samostanu, u kojega je crkvi sv. Trojstva bila sahranjena 
abatisa Judita Zrinska. Premda je jozefinska vjerska tolerancija 
prodirala i do ženskih srdaca, ipak nije uspjela da ih posve pre- 
dobi. Još uvijek su naročito zimi dolazile potajno gospođe već u 
praskozorje u povjerljivoj služinskoj pratnji ovamo na ranu 
misu, i dok im je pratilac svetio »s kotačekom od vojska« (iz 
dnevnika grofice Sermage), one bi skrušeno molile iz skupocje- 
nog molitvenika, okovanog srebrom ili zlatom. U mističnom clair- 
obscuru okružavale bi ih vizije lijepih duvna Klarisa iz plemićkih 
porodica Šubićevih, Draškovićevih, Zrinskoga, Keglevićevih, Or- 
šićevih i dr., njih dvanaest na broju, a same odlične Hrvatice, 
koje su tu osnovale prvu hrvatsku djevojačku školu (za plemićke 
kćeri), služeći se u službenom kao i privatnom dopisivanju jedino 
svojim jezikom. 

Otkako je Josip II. taj otmjeni samostan žrtvovao savreme- 
nom duhu, u posvećenim je hodnicima i bijelim ćelijicama još 
uvijek zaostajao tanani zadah po tamjanu i uvenulim ružama, 
a na unutarnjim velikim vratima bio je pribit njemački dekret, 

napisan na ovčjoj koži, s trijeznim riječima: U ukinutom samo- 
stanu sestara Klarisa imade se urediti državni zavod za mapira- 
nje, a njegovi se činovnici sa svojim porodicame imadu ovdje 
nastaniti. Najamnina neka ide u korist »Religions-Fonda«, kojim 
upravlja ces. komor. uprava pod namjesničkim vijećem u Pešti. 


Kobre Geba 
Gan > PLAN 


Ze Hardljen Mašte 


6 Kasner, M alas 
LUacht Kluba, sf: 





Uarirdiačhe fesahok. 
* 


Nacrt crkve i samostana Klarisa u Opatičkoj ul. br. 20 s pozornicom u refektoriju 


Uistinu se je ovdje uskoro nastanio vojni ured Infant. Reg. 
Franz Karla sa svojom poljskom apotekom, dok se po ćelijama 


banila razularena soldateska. To se je jedva smirilo do god. 


1831., kad je po odredbi »Hofkammer-Verordnunga« u toj zgradi 
uređena Pallainova ces. listovna pošta dok je vozna pošta ostala 
na Harmici u kući Zengevallovoj, (sada Gradska štediona), a 
gornji se dio Opatičke ulice prozvao Poštanskom ulicom. 

Kad se taj aristokratski samostan po vremenu već bio toliko 
profanirao, nisu se Zagrebčani više čudili, kad se prekrasni re- 

fektorij sa skupocjenim drvenim rezbarijama po zidovima i po 
stropu, (današnji 3.—8. prozor u Dvoranskom prečcu) iznajmlji- 
vao bučnim teaterskim družinama, dok su se u crkvi čuvale zalihe 
erarskih plodina, a u vitkom se zvoniku (na zapadnom početku 
Dvor. preč.) slavile noćne orgije. To se porušilo tek god. 1837., 
kad je Bartol Felbinger ondje sagradio palaču grofa Dragutina 
Draškovića, pa je stvoren kasniji »Narodni dom« Iliraca, po 
čemu je ovo mjesto ponovno dobilo svoju duhovnu posvetu. Iz 
onog doba sačuvani su nam u grad. arhivu i muzeju originalni 
nacrti: »Plan in der k. Freystadt Agram liegenden und zum Re- 
ligions-Fond gehčrigen Ex-Klarissen-Klosters«. U I. katu vide 
se prostorije nekidašnjeg refektorija, kazališne dvorane. Izvrsne 
kopije potječu iz god. 1816., a izveo ih je Lucijan Domitrović, 
inžinjer zagrebačkog kaptola. 

Još i danas stoji ta glomazna zeraila finacijalnog ravnatelj- 
stva netaknuta s pustom svojom spoljašnošću bez ikakova fasad- 
nog ukrasa, kano da bi htjela da očuva skrovitost onih, koje su 
u njoj obitavale. U sredini prostranog dvorišta još se vide tra- 
govi dubokog zdenca, za koji kažu, da mu je bila voda čudesno 
pitka za slabiće i bolesnike. Na zidu se još vide tragovi izblije- 
djele sunčane ure, još se tamo koči zarđalo kazalo, a kraj kuć- 
nih vrata još stoji »K. k. Wa&chterhusel«. Ispod nekadašnje 
pozornice još se vijugaju debele šipke staromodnog gromovoda, 
koji se nekad uspinjao po crkvenom tornju. Jedina je promjena 
nastala na istočnom izlazu Dvoranskog prečca, gdje je iščezlo 
maleno samostansko groblje, kao i vratašca, nazvana »Sirovo 


s. nar : a g Eo 
Dverce«, prema gornjoj Dugoj ulici, kud je kroz šikarje niz 


brdo vodila uska staza. A nestalo je i ukusnog »Frauenthora« 
ispod Popova tornja. — — — 

Jednog dana god. 1786. zastane pred ovom zgradom (Caro- 
lus Francius Freudenreich, ljepušast i bistrouman mladić iz Mo- 
ravske, gdje se rodio negdje oko god. 1763., dakle mu je u taj 
čas bilo jedno 22 godine. U bisagama je nosio svoje putne 
isprave i obrtne svjedodžbe, da je izučen mehaničar (Acta 
Theatri« u grad. arhivu). No gibljive crte obrijanog obraza, 
dugačka valovita kosa, ležerno odijelo bezbrižnog nosača, te 

harmonične kretnje i melodiozno grlo odavali su, da je to po 
svoj prilici glumac-b&heme i grlati pjevač. U nebuloznom pak 
spisu budućnosti nesvijesno je nosio kasnije slavno ime rođenih 
teaterskih mu potomaka. U sjevernoj svojoj slavenskoj domo- 
vini bio je zakopao vrlo mladu ženu, a zatim laka srca i još 
lakše kese pošao u svijet, s neodređenim ciljem, pjevajući, glu- 
meći i plešući u pokrajinskim teaterskim družinama, dok ga je 
njegov mehaničarski alat čuvao, da ne skapava od gladi. Za po- 
pravak zarđalih ura i golemih porodičnih kišobrana svaki ga je 
krčmar putem nahraniv, te mu dopustio da prespava na sjeniku. 

U Zagrebu je Freudenreich odmah našao posla kod nje- 
mačke družine Landerove u refektoriju pod Popovim tornjem. 
Nije doduše odmah stekao željeno mjesto kao glumac, jer se 
angažovana šačica jadnika branila, da se njihova nevolja po- 
veća još za jednog kruhoborca. Ali je u družini vazda trebalo 
spretnog i domišljatog čovjeka, koji će pohabane dekorativne 


rekvizite uvijek nanovo preudešavati te im prema potrebi po- 


jedine večeri podati iluziju historičkog ili salonskog dekora. 
Freudenreich se razumio u jeftine teaterske efekte, znao je 
instinktivno stvarati čudesa. Zato ga je svaki pothvatnik potajno 
cijenio kao spasitelja iz dnevnih neprilika, ali nije nijednomu 
uspjelo, da ga na odlasku iz Zagreba povede sa sobom, jer se 
Freudenreich nikojim obećanjima nije dao odmamiti, kano pri- 
kvačen uz Zagreb nekom tajnom silom. 

Uto je nadošla nova družina, naoko upravo elitna, a doveo 
ju Johann Weilhammer, »acteur et directeur«, koji je ponaj- 
prije došao sam, da izvidi zagrebačke »umjetničke prilike«, pa 
je prisustvovao i uzaludnim pregovaranjima s Akademijom. Kad 
su se ova razbila, lukavi je pothvatnik čekao, dok Lander svojim 
optimističkim nadama i luksurioznim popravcima na refekto- 
rijskoj pozornici isprazni kesu i sebi skrha vrat, a da za te 
troškove ipak ne bi mogao tražiti odštetu od svoga nasljednika. 
Weilhbammer je bio vrlo samosvijestan čovjek, jer je imao jaku 
potporu »odozgo«, pa je već ožujka 1786. u Beču s Ignatzom 
Podingbauerom kao glumcem i kompanjonom u upravi sklopio 
ugovor za Zagreb. Kad su mu u Zagrebu porasle šanse, izgu- 

rao je spretno kompanjona i priznao jedino ugovore svojih pet 
glumaca i dviju glumica (Acta Theatri god. 1786.). Tu nađe 
Weilbammer mladog Freudenreicha, koji je međutim strpljiv 
čekao i gladovao. Ipak ga nije uvrstio u spisak angažovanih 
članova, već ga je izrabljivao i zaposlivao u stotinu preraznih 
prilika, među drugima i kao partnera plesaća direktorice Ma- 
dame Rosalije Weilbammer, glumice i balleteuse, koja je — 
možda na korist uprave — sve u šesnaest kršila srca i praznila 
džepove gdjegod joj se desila prilika. Svakako je Freudenreich 
omilio Weilhammeru, jer kako svjedoči Matica vjenčanih u župi 
sv. Marka u Zagrebu »Anno 1788. 25. Nov. comicus Carolus 
Fran. Freudenreich«, udovac, vjenčao se s djevicom Agnezom 
Kreitz; prvi mu bio ručni djever Weilhammer, a drugi comicus 
Kreutzmeyer. Budući da je Freudenreich unatoč svog prezre- 
nog teaterskog staleža stekao za ženu strogo odgojenu kćerku 
zagrebačkoga građanina, dokazuje to, da su u njega bile od- 
like, koje se u biedermeyersko doba u mladića najviše cijenile, 
»čednost, pobožnost i neporočna čestitost.« 

Osim kobnog fatuma, što je teretio profanirane samostanske 
prostorije, nije bilo opravdana razloga, zašto su se Weilham- 
merove prilično dotjerane predstave slabo pohađale. Repertoar 
je bio doduše sastavljen od nepretensioznog, lakokrilog genra, 
ali su takov voljeli posjetioci, plemićke i građanske i njemačke 
obrtničke klase. Zagreb se već pomalo stao širiti, imao je 780 
numeriranih kuća sa 7120 duša, dakle u omjeru 10 glava na 
jednu kuću. Na samim Gričkim Goricama bilo je 170 kuća, dok 
je Podbrežje (službeno »Suburbium« u narodu Willicza ili IIu- 
cza) imalo preko 200 kuća osim majura i mlinova. Kaptol bio 
je najslabije napučen sa 75 kuća, Laška vulica sa 97, dok se 
je obrtnička Lepa Ves (Nova Ves) najbrže širila sa svoje 152 
kuće. Kako su Gričke utvrde već pale god. 1789., to je polazak 
teatra bio omogućen i općinstvu iz ostalih dikasterija. A ipak 
nam Weilhammer svojim vječitim pritužbama i molbama va- 
roškoj općini pokazuje, da se teško održava na površini. Već 
u rujnu 1786. ne može više da gradu plati poreze i pristojbe 
za bubnjara, a pred sam Božić, za najjačeg polaska zabavnih 

mjesta, dnevna mu ulaznina donosi jedva 4—5 fr. No nikad 
nije malodušan. Svojom elastičnom savjesnošću on se izvlači 
priređivanjem plesova. Ali se ipak ne da poniziti do aranžera 
purgarskih »Biirger-Ball-ova«, popularnog imena »Pudel-Bal- 
lova«, u staroj dvorani »Čerlene hiže« (Magistrat. kuća, poru- 
šena 18383., da se makne »Varoškom teatru«). Weilhammerove 
ambicije idu naviše. On hoće da steče privilegij za aristokrat- 
ske »Nobel-Ballove«, pokladne redute, za koje treba odličnog 
nastupa, humora i duhovitosti, osobito u najnovijoj atrakciji u 
ponoćnim kotiljonima. Tu će mu prokrčiti put diskretno-frivolni 
balet Madame Weilhammer, koji osvaja strogo ekskluzivni ple- 
mićki stalež. Jednom je pače prilikom ban Ballassa, oduzevši 
pothvatniku licencu, opomenuo njegova nasljednika: »Er hat 
sein scharfes Augenmerk vorziiglich darauf zu verwenden, dass 
in den Nobel-Ball keinen unadeligen Individuum der Eintritt 
gestattet werde.« 

Weilhammer je znao, da svaka odredba ostavlja otvorena 
vratašca za protekcionaše, pa se vješto okoristio simpatijom, 
kojom je ban Ballassa još u Beču počeo odlikovati zavodljivu 
njegovu ženu Rozaliju. Po spisima (acta Theatri god. 1786. do 
1790.) razabire se jasno »visoka zaštita«, što su ju morali uva- 
Žžavati i preštimana gospoda od općine, te se po njoj ravnati. 
Kad se u sesiji raspravljalo o licenciji za Nobel-Ballove, ban 
je oduljim vlastoručnim pismom (od 12. pros. 1788.) naglasio, 
da Madame Weilhammer zaista zaslužuje beneficije, što će joj 
pribaviti priređivanje aristokratskih zabava, »wegen ihrer be- 
sonderen Beeiferung auf dem Theater und in riicksicht der ob- 
gemeldeten Actrice wegen ihrer vortrefflichen Auszeichnung in 
allen Schauspiel Stiicken und ihre bisher erlittenen Schaden.« 
Taj banov dopis vrvi doduše od pogrješaka, ali da je pisao .la- 
tinski, bilo bi još gore. Buduće je godine posredovanjem bano- 
vim dopušteno Weilhammeru, da mimo zakona može da pred- 
stavlja i u korizmi, i to sve do zadnja dva tjedna prije Uskrsa. 
Jedino mora da pazi, da predstave budu vrlo pristojne. (Acta 
congregat. comitat. zagrab. N-o 805. anno 1789.). 

Tim putem uđoše Weilhammerovi zimi god. 1788. kao aran- 
žeri glumačkih i plesnih pijesa u drevnu palaču Vojkffy-Orssi- 
chevu u Kapucinskoj ulici (Matoševa broj 9., predsjedništvo 
gradske općine), pa ih je vrlo malo mučila briga, kako će o 
svakoj deklamatorno-plesnoj zabavi po dužnosti referirati ma- 
gistratu, kako će od svakog gosta ubirati ulazninu i povrh toga 
tri krajcara u korist blagajne varoške ubožnice odnosno bolnice. 
(Acta Theatri). O historiji postanka te divne palače upućeni smo 
zasada dijelom na konstatacije E. Laszowskoga, dok ne bude pot- 
puno istražena dokumentarna ostavština, a dijelom na spise iz 
općinskih sesija. Bilo je to u 18. vijeku, grofovi su se Vojkffy 
još nazivali Vojkovichi de Klokoch et Trebinye i pod tim su 
imenom i knjiženi, kad je zagrebački purgar Sigmund Ilipašić 
malu kuću sa zemljištem pokojnog Lodera prodao (1753.) grofu 
Sigmundu Vojkoviću za 3000 fr. srebra. Odnosni spis kaže za 
ovo zemljište, da leži na cesti nasuprot samostana Kapucina, da 
se s istoka dotiče kuće Matije Kovachicha, a na jugu bivše Lo- 
derove. Palača, čini se da nije odmah nakon prekupa podignuta, 
već tek kad se je grof Oršić vjenčao sa Vojkffyjevom kćeri. 
Palača pokazuje svu otmjenost kasnog baroka, s prelijepom fa- 
sadom, s visokim trouglastim doksatom vijugavih kontura, po- 
stavljenim mnogo kasnije, te sa markantnim Vojkffyjevim grbom: 
tri okomito poredane krune, a ispod njih snažna desnica, što drži 
sablju krivošiju. Isti grb vrijedi i za Oršićeve, jedino što kod 
njih desnica izlazi iz oblaka. Kasniji su vlasnici bili baruni Kul- 
meri: jedan je njihov član bio general, koji je zgradu prema 


javnim stubama produljio, radi čega glavna fronta nije aksu- | 


alna (prof. Szab6). Posljednji plemićki vlasnici bili su baruni 
Rauchovi, a od njihovih najmlađih potomaka bude kurija pre- 
kupljena za predsjedništvo zagrebačkog poglavarstva (1932.). 
Oršić-Vojkffyjeva palača bila je u posljednjim decenijima 
18. vijeka jedno od najmlađih stjecišta zagrebačke elite, pogo- 
tovo kad se poslije katastrofalnog potresa u Varaždinu (1776.) 
banska vlada premjestila u Zagreb. Premda su ovdješnje gla- 
sovite redute s predstavama i živim slikama bile javne uz ulaz- 
ninu, bio je pristup dopušten jedino vitezovima i onima »nobel 

Palača Vojkify - Oršić s dvoranom za predstave i sjajne redute Kapucinska 
(Matoševa) br. 9 


de...« do najvišeg plemstva. To se društvo sastajalo jedino u 
velikoj dvorani sa četverim vratima i s visokim gotskim Prozo- 
rima na obim suprotnim frontama. Među prebogato napirlita- 
nim damama i gospodom u svili i zlatu vješto se provlačili livri- 
Tani sluge, držeći s bijelim rukavicama srebrne lopatice, a na 
njima živu žeravicu posutu aromatičnim mirodijama, ili »Schneu- 
Zere«, široke škare, za podrezivanje fitilja na debelim svijećama 
Po srebrnim žirandolama. 

To društvo, koje je zapovijedalo i davalo smjer repertoaru 
zagrebačkog teatra, bilo je odraz svojega lascivnog doba, doba 
bez plemenitih osjećaja. Razularena sloboda i lakomišljenost 
ubila je poštenje, stid, savjest, religiju i ljubav za rođenu grudu. 
Rastrovano do krajnosti ono je u ludilu i opojnosti plesalo na 
Brbači bespravnog naroda, koji se za nj kinio. Dvorski je kaste- 

lan imao nemoguću zadaću, da krvlju i bičem iz zakupnika zem- 
ljišta istjera dug ili predujam, jer su gospodski džepovi obično 
bili očajno prazni. U jednoj jedinoj kartaškoj noći prorajtalo bi 
se po koje porodično imanje, prodala bi se na satove vlastita 
žena, što je prouzročilo »nečistu krv« u plemenu, lihvaru bi se 
plaćali ogromni kamati, a cinizam je bio tolik, da bi se na omi- 
ljenim maskaradama, pojavljivali najsumnjiviji poznati tipovi, 
prava personificirana gilotina. Uz to zavlada neznanje, igno- 


rancija, alkoholičarstvo, lijenost itd. Redute postaju epidemična 


pojava, a teatromanija dolazi do svog vrhunca. 

Na početku zabave čuvao se bar prividno dostojanstveni bon 
ton, glumili bi se i pjevali kao na francuskim plemićkim dvor- 
cima lascivni dramoleti, lokalizirani za naše društvene prilike sa 
sarkastičnim kupletima, indiskretnim  aluzijama na društvene 
male skandale. Aranžeri su bili, samo po imenu, plemićki mla- 
dići bez životnog zanimanja, koji su s baronesama i s komtesa- 
ma izvodili šaljive scene s pjevanjem. Ali invenciozni duh, koji 
bi svemu tome podao šarma i esprita bio je obično iskusan teater- 
ski čovjek od zanata, kao što je bio Weilhammer s nekim svojim 
prerušenim glumcima. Od njih se u ovom društvu odvojila Ma- 
dame Weilhammer, koja se po ličnim svojim triumfima ovdje 
smatrala ravna visokom društvu, bar po interesu, što joj ga po- 
svećivala čitava falanga naročito starijih muškaraca. Stoga bi 
ona svaki put, kad bi s mladim gracioznim Freudenreichom na- 
stupila u kapricioznom »Pas de deux-u« uz pratnju frule i viole, 
požnjela toliku slavu, da su joj zavidile i najljepše dame viso- 
kog društva. 

Tima raskošnim zabavama morao je oficijelno da pribiva i 
zagrebački biskup Maksimilijan Verhovac, koji je u dva maha 
bio i locum tenens (banski namjesnik). Odgojen za austrijskog 
časnika i prošavši aktivno kroz više ovećih ratova, on se svega 
toga nije plašio, niti je sve to žigosao. Ali je oštrim okom pro- 
matrao, što se u to najozbilnije doba ratovanja zbiva među »šti- 
tonošama« domaće kulture, i smišljao, kako bi tu ludu sklonost 
za pustopašnim komedijaštvom doveo u solidnu kolotečinu ople- 
menjenog teatarskog ukusa, koji bi preko plemstva odgojno dje- 

lovao i na građanstvo. To je bila pokretna misao, koja je mla- 
dog biskupa svjetskog duha vazda vodila, te ga stavljala u prve 
redove kad se je radilo o osnivanju valjane zagrebačke pozor- 
nice. Time je ispričan i njegov neobično smioni pothvat, ponešto 
škakljiva njegova kombinacija, s kojom je izašao pred začuđeni 
svijet, izazvavši neprijazan komentar i u samoj svojoj duhovnoj 
okolini: Kad je bila bivša crkva Klarisa već grdno obeščašćena, 
služeći kao vojnička žitnica, po kojoj galami pijana vojska, onda 
bi ipak bilo možda pijetetnije i časnije, da se hram eksekrira i 
da se privede narodno-odgojnoj svrsi. U zračnim crkvenim pro- 
storijama sa širokim svojim galerijama (po talijan. crkvenom 
stilu) neka se uredi kazališna dvorana, koja bi ujedno služila za 
otmjene zabave i skupštine. 

Kao iskreni prijatelj prave narodne prosvjete, iznio je bez 
ikakove lažne sentimentalnosti, pod otvorenim vizirom, svoj naj- 
noviji projekt, premda je unaprijed bio uvjeren, da ga čeka 
grdno okapanje s najljućim protivnikom, banom grofom Fra- 
njom Ballassem, najomraženijim čovjekom u Hrvatskoj. Taj je 
dekretom Josipa II. (od god. 1785.—1790.) silom bio narinut 
Hrvatima, a da ugodi bečkom dvoru, bio je vazda spreman, da 
ovdje vrši najgroznija nasilja, dok je s druge strane podizao 
naročito gospodarstvo. Kad je biskup opazio, da ga i najbliža 
okolina krivo sudi, dozove naprosto stenjevačkog župnika Popo- 
vića, da crkvu sv. Trojstva eksekrira, (22. lipnja 1788.), a iza 
dovršenog čina pozove komisiju, varoškog suca s pisarom, koji- 
ma se od svoje volje pridruži Weilhammer, da pregledaju 
crkvene prostorije. Gospoda se začudiše, kako je energični bis- 
kup jednom snažnom gestom riješio ovo vječito kritično pitanje, 
stalnog teatra pa su među ostalim stavili u zapisnik, da je mjesto 
»sehr bequem i vortheilhaft«. Najviše se oduševio Weilhammer, 
kojemu se žurilo, da od komorne uprave steče licenciju za svoj 
teater, dok banova simpatija za Madame Weilhammer ne 
ohladni. 

Ali su se i varoški oci žurili. Poznavajući žestoku promjen- 
ljivu banovu ćud, sazovu (4. srpnja 1788.) sesiju »zmešanog 
Vieća«, u kojoj složno odobre biskupov projekt, i u tom smislu 

sastave podnesak na bana. Tad se svi faktori u Zagrebu požr- 
tvovno združe, da se što prije dođe do cilja. Zidarske i polirske 
radnje suglasno su proračunane na 921 fr. Računajući nabavke 
za teaterske dekoracije, za sjedala i dr., te dvije velike peći, 
iznosilo bi sve samo 1500 fr. srebra. Ali je varoška blagajna 


uzalud razjapila ždrijelo, ništa se iz nje nije dalo istisnuti. To su . 


varoški oci žalili to više, što su izgledi u koristi bili povoljniji: u 
godišnju najmamninu i prihode od prstojbi predstava i zabava, 
te u najamninu za političke i druge skupštine. To se nije dalo 
pregorjeti. Stoga se predstavkom obrate na bana, neka dopusti, 
da od erara zatraže zajam. 

Najednom nastanu komplikacije. Sa kora crkve, što ga je 
trebalo pregraditi za lože, moralo bi se maknuti erarsko žito, a 
na jedino mjesto — u akademsku dvoranu. Protiv toga ustane 
duboko uvrijeđeni Akademski senat. Osim toga stiže od madžar- 
skog namjesničkog vijeća porazna odredba, dakako kroz banove 
ruke, da se adaptacija za teatar pušta samo u slučaju, ako općina 
otkupi crkvu za 5000 fr. Uzalud su bile sve molbe, predstavke, 
intervencije, ideja je propala, a Zagreb je opet ostao bez željene 
stalne pozornice. Ali Ballassa-ban iznajmi god. 1789. crkvu za 
skladište nekom trgovcu uz neznatnu najamninu od mjes. 6 fr. 
40 kraje. (Laszowski u »Narod. Starini« X.) To je najteže pogo- 
dilo Weilhammera, čije su se predstave sve slabije pohađale, jer 
je refektorijska dvorana po vremenuizgubila sav svoj otmjeni 
sjaj. Sve se rušilo, vratnice trunule, prozori se rasklimali i pro- 
puštali promaju na leđa dekoltiranih dama, tako da je gospodin 
Directeur vlastitom rukom morao daskama da prekrije okna. 
Nije više koristio ni velikodušni dar »visokog pokrovitelja« — 
golema peć, koja je zacijelo trebala da mu grije staračko srce, 
a Madami Weilhammer graciozne nožice u tankom trikotu. 

Trebalo se opet energično pobrinuti za drugu teatersku dvo- 
ranu. Među svim vlasnicima, kojih bi kurije odgovarale svrsi, 
odazvao se molbi jedini barun Antun Kulmer, sa kućom, što je 
zauzimala tri fronte zemljišta na Markovu trgu preko Kapucin- 
ske ulice, gdje su se tek pod banom Gjulajem (1806.—1831.) po- 
digli banski dvori. O toj nam Kulmerovoj zgradi doduše manj- 

kaju točni detalji, ali znamo sigurno toliko, da su se na tamoš- 
njoj »Baron Kulmer'sche Schaubiihne« davale ne samo aristo- 
kratske diletantske predstave, nego i javne, zimi god. 1790., a 
možda još i kasnije. Gdje se pak glumilo o prekretnici 18. vije- 
ka, nagađali su i istraživali neki naši historiografi, ali se ta taj- 
na otkrila jedino E. Laszowskomu, rav. zem. arhiva, iz tamoš- 
njih najpouzdanijih izvora. Po njemu saznajemo, da je Kulmer 
imao redom dvije kuće, u kojima se glumilo, što prijašnjim 
istraživačima nije bilo poznato. Prvu sa »Schaubiihnom« u iKa- 
pucinskoj ulici stekao je po pokoj. majci rođ. grofinji Patačiće- 
voj, a drugu od god. 1808., što ju je prekupio od grofa Antuna 
Pejačevića, prvog vlasnika takozvane Amade-ove kazal. palače 
(Demetrova br. 1.). To je zavelo i Lunačeka, koji je po Klaiću 
držao, da se kazalište ondje započelo tek god. 1807. 

Na ovoj prvoj Kulmerovoj pozornici, čini se, da je svršavao 
i Weilhammer, koji je po odlasku Ballassa-bana (1790.) izgubio 
svoj jaki uporanj, a možda ga je izgubio zbog toga, što mu re- 
pertoar nije napredovao s novim zahtjevima svjetskog dramat- 
skog progresa, za koji je znala većina zagrebačkih imućnika pu- 
tujući i polazeći svjetska kazališta. Premda se neprestano žalio, 
da financijalno sasvim propada, čini se, da se na kraju ipak 
potkožio, kad je (prema acta sessione) od Ivana Mayera preku- 
pio zemljište i vrt kraj crkve sv. Margarete (Preradovićev trg) i 
odlučio, da ondje sagradi kuću i da za vazda ostane u Zagrebu. 
Uistinu je njegovo ime otad u aktima zanijemilo, za našu je to 
kazališnu povijest važno, jer su s njime povezana višegodišnja 
naprezanja na putu stalnog kazališta u Zagrebu. 

Prema datumu, što ga spomenuti historiografi više nisu do- 
Živjeli, postoji fakat, što ga je otkrio gradski arhiv s originalnim 
Spisima (od 17. siječ. 1797. sesione 21. siječ.), i vrlo važna kon- 
statacija, da su redovite kazališne predstave u Zagrebu započele 
god. 1797. ito u Amade-ovom teatru. Bilo je to u doba, kad su 
domaće plemićke porodice upravo za nemirnih 90-tih godina 
stale graditi oveće stanbene zgrade u tadašnjem stilu, pa se Za- 
greb počeo širiti i dizati. Tada odluči grof Antun Pejačević, 
vlasnik mnogih građevnih kompleksa, da na ovećoj svojoj par- 

celi s ijepim vidikom u Tuškanačku šumu, na uglu Vicus Lu- 
torus (Blatna ulica kasnija Stara kazališna, sada Demetrova br. 
1) podigne palaču s velikom plesnom i ujedno kazališnom dvo- 
ranom. Premda je ta palača tek dvanaest godina kasnije prešla 
u ruke velikog župana zagrebačkog grofa Antona Amade-a de 
Varkonyi i njegove žene rođene grofinje Ane Esterh4zy, po- 
znata je potomstvu ipak samo pod njegovim imenom. 

Kao što Vojkffyjevi, Oršići, Kulmeri i premnogi drugi naši 
plemići, i grof je Pejačević imao naročiti faible za kazalište. Ro- 
đen god. 1750. u Osijeku proživljavao je počam od 18. svoje 
godine života najljepše svoje muževne godine kao konjanički 
časnik na svjetskoj ratnoj pozornici. Kad je kano brigadir god. 
1793. svoje Krajišnike posljednji put bio odveo na Zapad, a 
s njima u najljućim kreševima ustrajao sve do mira od Campo- 
formija, zasiti se napokon barbarskog klanja, pa se s ostacima 
svoje dične čete povrati u Zagreb, da ga nikad više ne ostavi. 
Tu ga je u vječitom strahu čekala žena, Barbara rođena grofi- 
nja Draškovićeva od Trakošćana i dvoje djece, Anton i Marija 
Sidonija, da makar i kasno, s njime započnu prijatan porodičan 
život. Nije dakle bila Pejačevićeva puka špekulacija, da blizu 
svoje palače podigne taj otmjeni dom, već davna želja, da i on 
pridonese svoj obol za poljepšanje glavnog grada Hrvatske, te 
da sa svojom porodicom uživa najmiliju mu zabavu, teater. 

Kad je gradnja velike ove jednokatnice bila uznapredovala 
do prvog kata, a balvani već bili namješteni za natkrovlje, od- 


jednom je zapela. Bila je to velika šteta, jer je nepokrivena: 


zgrada kroz puna tri mjeseca bila izvržena svim nepogodama 
vremena. Točnu sliku o toj gradnji sačuvali su nam originalni 
nacrti, vlasništvo »Zem. povjerenstva za čuvanje umjetnih hi- 
stor. spomenika u kraljevinama Hrv. i Slav.« iz god. 1849., kad 
se digao drugi kat, određen za zem. arhiv i državne urede. Sa- 
čuvani detalji ovih nacrta štampani u »Kolu« od g. 1930. str. 
292, 298 i 295, prikazuju prvobitno stanje za građenja godine 
1796/7. Najvažnije komentare o vremenu podizanja ove prve 
stalne pozornice u Zagrebu te s tim spojenih neprilika, kazuju 
nam varoški spisi (»Acta Theatri« 17. et 19. jan. anno 1797.): 

Endes Gefertigter hat mit dem Herrn Landes Physicus von 
Hormayer in Gegenwart einiger abgeordneten Magistrats Per- 
sonen, den von dem Hochgebornen Herrn Grafen Anton von 
Pejachevich im Jahre 1796. neu erbauten Tanzsaal, dessen aus- 
diinstende Feuchte allenfals einen sch&dlichen FEinfluss auf die 
Gesundheit haben kčnnte, untersucht, und befunden, dass dieser 
Saal, welcher ohnehin nicht auf Gewšlbungen, sondern bloss auf 
holzernen Balken ruht, bereits durch drey Sommermonathe zum 
Austrocknen ohne Dach gestanden, und nachhero alle mčglichen 
Vorkehrungen zur mehreren Austrocknung und Reinigung der 
Luft, theils durch geheizte Oefen, theils durch angebrachte 
Windfange, Essigdimpfe und abbrennen des Schwefels ge- 
trocken worden sind, weshalben denn in diesem Saale ohne den 
mindesten Nachtheil der Gesundheit, vom 22. Janner 1797. an, 
die 6ffentliche B&lle gehalten werden kčnnen. 


Agram den 19. J4nner 1797. 
Sehlich 
kais. Stabs Chirurgus 

Da je ta naša prva dostojna zagrebačka pozornica zaista već 
god. 1796.)7. s temelja podignuta, potvrđuje nam i donji prilog 
k Selichovom atestu: 

Nachdem des Hochgebohren Herrn Graf Anton Pejachevich 
im Jahre 1796. errichtetes Geb&ude durch die drey Sommer- 
monathe ohne Dach gestanden und der ganze Tanz Saal nicht 
auf GewGlben sondern auf holzernen Pfosten steht, und sonsten 
T&glich alle Menschen mčglichen Vorkehrungen getrofen wer- 
den, diesen Saal gut und gesund zuzurichten, habe ich Endes 
unter schriebener nach oftmahliger Untersuchung  gefunden, 
dass ohne mindesten Gesundheits Schaden dieser Saal den 22. 
Janer 1797. die čffentlichen Baal ihren Anfang nehmen kćnen. 

gegeben Agram den 17. Jiner 1797. 

Franciscus de Paula Hormayer 
Landes Physicus 

Večeras smo zastali u sumraku prošlosti pred ovom palačom 

smirenog stila, koja već mnogo decenija služi ozbiljnoj prirodo- 

slovnoj znanosti. Iz ovećih pet prozora prvoga kata, te iz isto 
toliko omanjih kvadratnih iz potkrovlja, svjetluca čedno svijetlo 
uljenih lampica i nazidnih svijećnjaka. Ulazimo kroz široka 
kućna vrata s lijepim nadglavnim vijencem. U tom zasjenje- 
nom prostoru malko nam je neprilično, jer smo odveć razma- 
ženi, a ovdje nema osim ulične lampe nijedne u veži, jer je na 
počešću urgenciju općinstva prva bila postavljena tek god. 1816. 
(vidi »Theater-Journal« 1815.) po polukružnim uskim drvenim 
stubama uspinjemo se do prvog kata sa širokim svijetlim hodni- 
cima i otvorenim lukovima, kroz koje struji svježi Tuškanački 
lahorić. Gdje je garderoba? — Nema je, pa je nije bilo ni prvih 
godina u kasnijem Varoškom teatru na Markovu trgu. Do stuba 
smo slučajno zabasali u malen stan od sobe i kuhinje. O pardon! 
Zacijelo je to stan kazališnog pothvatnika. Jednak je onome u 
prizemlju na desno, gdje u ono doba stanuje Carolus Freuden- 


reich sa ženom i troje sitne dječice. U toj zgradi vrši on mnogo 


služba, kućni je faktotum, administrativni i umjetnički te pazi- 
telj zgrade, a na pozornici »umjetnik«, i desna ruka sviju i za 
svaku —. nepriliku. 

Pred nama se otvaraju dvokrilna vrata, zastali smo na pragu. 
Dakle je ovdje ona historička dvorana, u kojoj se glumilo kroz 
37 godina sve do otvorenja Varoškog teatra (4. listopada god. 
1834.), i u kojoj su Zagrepčani napokon našli dolično mjesto za 
svoje zabave i predstavljanja. Dvorana nas zaista zadivljuje. 
Usprkos svog jednostavnog dekora, ona je impozantna, prostra- 
na, gotovo istih dimenzija kao velika dvorana bivšeg »Hrv. So- 
kola«, jer mjeri u duljini 5 i pol »bečkih klaftara«, u širinu 10 
i pol, a u visini 8 i pol klaftra. Galerija ne vidimo nikakovih, a 
i lože se gube u nekom nebuloznom sjećanju staraca. Moguće da 
ih je ipak bilo, jer je naš prirodoznanac, prof. Langhofer, iza 
potresa god. 1880. ondje naišao na tragove uzidanih malih svod- 
nih lukova, ali dašto tek u kasnije doba, kad se dvorana već 
odavna bila pregradila za muzealne svrhe. 

Nas zanima večeras najviše fronta nasuprot ulazu, što je u 
nacrtu označeno naprosto sa »orkestar«, ali je zapravo čitavi 
proscenium t. j. pozornica s rampom i s orkestrom. Prolazeći mi- 

mo pojastučenih sjedalica partera, na koje se općinstvo kruto 
tuži (Acta Theatri »Theater-Journal« 1815.), i diveći se obim 
ogromnim pećima sa Windofenom na hodniku, pristupamo bliže 
k podiju. Gle, gle, situacija orkestra, smještenog do kulisa pot- 
sjeća nas na stare drvoreze bečkog Burgtheatra! Dašto onaj mali 
Mozartov orkestar, u kojem nije manjkao ni sitnozvučni Kla- 
viachor! A ipak se mogao izvoditi dobar operni repertoar. Biva- 
mo sve indiskretniji. Treba da zavirimo još i dublje. Koliko li je 
trebalo spretnih kombinacija, da se na tom uskom prostoru izbiju 
dva hvata pravilno uokvirene pozornice, a da se time ipak stvori 
dojam prostranosti. Sve je to stisnuto između 1.—4. prozora pro- 
čelja prema Visokoj ulici, dok peti prozor već pripada glumač- 
koj garderobi. — Ali znamo, što su mjesne prilike nepovoljnije, 
to su teaterski ljudi invenziozniji, pa se samo na taj način rađaju 
famozne pozorišne tehničke novotarije. Pronašli smo još i to, su- 
deći po označenim mjerama, da je pozornica nad parterom bila 
uzdignuta samo na dva metra, a vide se čak i minijaturne ste- 
penice, po kojima se silazilo u dvoranu. Dakle je kontakt između 
glumaca i općinstva bio direktan i svakako intiman. 

Ali sad tiho! Ne smetajmo nastupu prve glumačke družine 
u novoj zgradi, koju dovodi Madame Krapf, bivša tragetkinja 
u Grazu pod upravom ravnatelja Adamsa, (kojeg ćemo ovdje 
naći kao trećeg pothvatnika). Nailazimo na bizaran pojav, bar 
za ono doba. Grof Antun Pejačević između svih ponuda imao je 
najviše povjerenja u ženskog pothvatnika, kojemu je mimo obi- 
čaja povjerio ne samo upravu prve sezone 1797. (početak umjet- 
ničkog kazališta u Zagrebu), već i sve nove pozorišne naprave i 
rekvizite. Da li je to bio kavalirski čin visokog poštovanja ili po- 
sljedica slobodnjačke struje na svim linijama, što je odjednom 
u javni život povukla i žene — ne možemo danas prosuditi. No 
svakako je Madame Krapf zaslužila ovo rijetko povjerenje, bu- 
dući da nam je iz Graza donijela neke solidne reforme, pa i 
štampanje kazališnih cedulja mjesto bubnjarskog oglašivanja. 
Jedna od prvih sačuvanih cedulja jest ona od 22. siječ. 1799. (u 
priv. vlasništvu): 

Hiesige Schauspieler und S4nger Gesellschaft, 
unter Fiihrung der Barbara Krapf, in dem neu erbauten Graflich 


Pejachewitzischen Schauspielhause wird die Ehre haben 
aufzufiihren: 


DIE EINGEBILDETEN PHYLOSOPHEN 


eine komische Oper in drey Aufziigen, aus dem Italienischen 
ibersetzt von Stephanie dem Jiingeren, die Musik ist von 
Herrn Pačsiello. 

Dašto da to nije bila opera velikog stila, već t. zv. Spielopera 
ili Vaudeville po stilu francuske »Musiquette«, preteče lakokrile 
operete. No bila je šteta, što su Madamu Krapf kraj odličnih 
njenih glumačkih i karakternih kvaliteta teretili i neki poroci 
prijašnjih muških pothvatnika, pa nije bila vrsna da vodi upra- 
vu bez vječitih financijalnih neprilika. Kad je zimska sezona 
god. 1799. bila na izmaku, morao je grof Pejačević da primi po- 
nuđeno mu gostovanje direktora Constantina Paraszkovicha, koji 
je naskoro imenovan suravnateljem Krapfove. To je za nju sva- 
kako bilo osjetljivo poniženje, ali je bilo nužno, jer je grof kao 
vlasnik kuće i teatra bio dužan da pred gblašću odgovara za sve, 
pa i za financije. 

Zamalo je Madamin povrijeđeni ponos našao zadovoljštinu, 
kad je nametnuti joj kompanjon svome vrhovnom gospodaru 
kao i varoškom magistratu zadavao mnogo neprilika, i to radi 
financijalnih prljavština. Paraszkovich bio je opasan avanturist, 
koji nije nigdje dokrajčio teaterske sezone, pogođene ugovorom, 
već gotovo svakiput naprosto ostavio glumce bez isplate te po- 
kupivši po mogućnosti što više novaca i inventarske imovine 
(garderobu i dramsku knjižnicu), na dosjetljiv način odmaglio. 
Kad su god. 1799. zacvrkutale proljetne ptičice, gospodin se 
Schauspieldirektor opet dosjetio famoznom triku, da neviđeno 
iščezne a Krapfovu i glumce ostavi bez para. Kad se za neko 
vrijeme isto tako neočekivano vratio, još je dizao galamu, podu- 
zeo parnicu radi otštete, dok ga nisu spremili u buharu, koje su 
se glumci oduvijek kruto plašili. 

U to doba sveopće potištenosti jedan je jedini član družbe 
Carolus Freudenreich, ostao vedar i bezbrižan, pun humora i 
šale, što je kojiput osvježilo i Stimmung u gledalištu. U analima 
se zimi 1799. napominje škakljivi jedan incident, u kojem je 
Carolus Freudenreich iznenada sebi prisvojio glavnu ulogu, ko- 
jom je u općinstvu izazvao buran smijeh, ali pred oblastima mo- 
ralno negodovanje. Našao se neki prerevni gledalac, koji je tu 
šalu, dakako jako pretjerano, odmah dojavio u Beč biskupu Ver- 
hovcu kao glavi crkve, koja mora da vodi računa o radu kaza- 
lišta, za koji mu odgovara vlasnik. Ovaj put se radilo o »neču- 
venoj sablazni«, koju je comicus [Freudenreich izveo na otvo- 
renoj sceni. Biskup se na to pismom od 7. prosinca 1798. obratio 
na grofa Pejačevića, neka se o tome izjasni. Ispitavši dogođaj, 
odgovorio je grof sa svog imanja u Kerestincu blizu Zagreba 
(biskupova rukopisna korespondencija u nadbisk. arhivu) die 16. 
jan. 1799. Epist. ad Episc. Zagrab. Tom C—V): 

Euer Excellenz Hochschatzbahrster Herr Bischof! 

Bey meiner Durchreise durch Agram untersuchte ich jenen 
Auftrit den Euer Excellenz mir jingst zu eroffnen geruhet ha- 
ben, dass Euer Excellenz vernommen hitten, dass der Directeur 
der Agramer Schauspieler Gesellschaft gestattete ein lediges 
Frauenzimmer so das ungliick hatte verfiehrt zu werden, in 
diesem Zustand auf zu dreten, mit welcher freche und alle Ehr- 


obahrkeit beleidigende Scherze ausgeubt wurden etc. Nun um 


Euer Excellenz Schreiben vollkommen geniige zu leisten, habe 
ich die Ehre Euer Excellenz den gantzen Umstand zu berichten: 

Es wurde ein opera gegeben, wo der Freudenreich eine ko- 
mische aria mit der Madame Schmid dessen Mann auch von der 
Geselschaft ist, folglich nicht mit einer ledigen person sang, und 
nach der aria einen landlerischen Danz zu danzen hatte. Dieser 
erlaubte sich etwas freyer landlerisch mit der Madame Schmid 
zu danzen, die eben Hoch schwanger wahr, und dieser T4gen in 
die Wochen kommen soll. 

Darauf wurde Freudenreich den andern Tag vor Herrn 
Statrichter citirt, und von Selben diese Frechheit verwisen, nach- 
dem der Statrichter alle aufzufiihrenden piecen wohl bed&cht- 

lich bevor censurirt, und dann seine Einwilligung zum auffiihren 
ertheilet, iibrigens sind nur zwey ledige Personen auf dem The- 
ater, welche bis nun niemand verfiihrt hat, und soviel mir be- 
kannt ist, die beste Conduite besitzen. Ich kann nicht begreifen, 
wie ein Mann von Carakter sich ein Vergniigen daraus machte, 
Euer Excellenz Verleimdungen zu schreiben, und sich einer 
fremden Jurisdiction Polizey nahgelegen seyn l4sst, dabey nicht 
gedacht hat: quod tibi non vis fieri, alteri ne feceris. Uibrigens 
empfehle ich mich auf das Freundschaftlichste und verhaare mit 
aller Verehrung 


Euer Excellenz gehorsamster Diener 
Graf Anton Pejachevich m. p. 
Keresztinecz den 16. Januar 1799. 


Zacijelo je Freudenreich bio jedini, koji je smio da riskira 
ovakove sloboštine, budući da je već bio izraziti miljenik sviju 
u teatru kao i u općinstvu. Bio je još uvijek onaj svestrano upo- 
rabljivi teaterski duh najtanjih instinkta, a pjevao tako lijepo, 
da je svoju korisnicu smio da proslavi ovećom partijom u operi. 
Njegov se glumački temperamenat ipak najprirodnije izražavao 
u »Singspielu«, gdje je zasjenjivao i najdomišljatije komičare 
pokrajinskih družina. — Za vrijeme mizerije, dok su po cijeloj 
Evropi bjesnili ratovi, uz strahovite zarazne bolesti, a trgovina 
spala na najnižu granu, Madame Krapf najvećim je naporom 
nastavljala s predstavama. Što više, ona je našu pozornicu po- 
digla na viši niveau. Da udovolji ukusu plemstva i časništva, 
koje je vani priviklo najboljem teatru, a čak u ratnom logoru 
imalo svoj »Kriegstheater« (Acta congregat. commit. anno 1800.) 
ona je podržavala svjetski repertoar, tragedije i komedije Sha- 
kespeare-a, Schillera, Moličra, Goldonija, i opere Mozarta, 
Rossinija, Cerubinija i Donizettija, pokušala čak i s Nijemcem 
Gluckom. U svem joj je vjerno stajao uz bok Freudenreich, koji 
je u »Singspielu« udomaćio balet i bio Ballettmeister, pa je svo- 
jom pomoću svakako natkrilio gospodina Krapfa, »ein simpel 
Individuum«, osrednjeg glumca, koji je imao čast da se nazivlje 
mužem Madame Directrice. 

Iz svih nevolja izvukao je Freudenreich bar tu korist, da je 
u momentanom pomanjkanju »prvaka«, imao prilike, da preobi- 
lje nekih svojih još nepoznatih talenata usavrši. Sad je nastupio 
kao tragicus, sad kao comicus, iz iste torbe sipao sad suze, sad 
smijeh, a uvijek originalno. Međutim njegov 4-godišnji sin Pe- 
pek (Josip I., otac Josipa II. Freudenreicha, suosnivača hrv. na- 
rod. kazališta) u dječjim ulogama na kratkim se nožicama popeo 
na teatersko prijestolje, što ga je otac Carolus ne znajući podi- 
gao na zagrebačkoj pozornici za buduću svoju dinastiju. Taj ro- 
đeni idealist nije mario, što mu kraj tolikog posla biva zarada 
sve mršavija, pa mora počam od god. 1794. neprekidno da vrši 
magistratsku službicu bubnjara i navjestitelja večernjih predstava 
(Acta Theatri sig. 989. naknadno uneseno god. 1813.). Istu bub- 
njarsku dužnost vršio je besplatno i kao član nove zagrebačke 
građanske čete, nazvane »insurekcijalne« protiv Napoleona i 
njegove nepobjedive vojske. 

Tek jedno je manjkalo tome lijepo procvalom zagrebačkom 
teatru: još nije bilo ni narodnog duha, ni jezika. Tomu se pro- 
tivila politika i sve moguće tvrde klisure društvenih predrasuda. 
Ipak su i te njemačke predstave oplemenjivale ukus općinstva, 
što više, one su preko dikasterijalnih granica gričkih stvorile 
kontakt s kajkavskom pozornicom u kaptolskom sjemeništu, da- 
vale mu inicijativu uzornim predstavama iz svog programa, na- 
ročito za lake komedije za diletante, u prvom redu omiljele 
Kotzebue-ove lakrdije s moralnom podlogom, što su ih klerici 
rado prevodili na kajkavsko-hrvatsko narječje i u pokladama 
prikazivali. ' 

Da se općenito budi narodna svijest i ljubav za svoje, trebalo 
je moćnih faktora, kao što su bili plemići, koji su u svojim ru- 
kama držali društvenu vlast, te uživali najveći autoritet. Ali ovi 
nisu marili ni zašto, jer su se gubili u egoističnim i anacionalnim 
težnjama, u čemu su uzgajali i svoje sinove, polaznike visokih 
škola u Beču, Pešti i Padovi. Pogotovo je to bilo beznadno vri- 
jeme kaotičnog meteža na svim linijama, kad je hrvatska konsti- 
tucija iz politike bila izgurana, a u nas vladao kruti policajni re- 
žim. Naše je tada plemstvo po duhu i jeziku pristajalo uz Beč 

i njegove društvene običaje, s tim čvršće, što je tek naoko odo- 
bravalo francusku revolucionarnu krilaticu: libertć, ćgalitć, fra- 
ternitć. (U duši je naprotiv slutilo, da se time ugrožavaju golemi 
feudalni probitci: svojevoljna samovlast nad kmetstvom bez pri- 
znavanja pravnih zakona, te iskorišćivanje i silni ugled plemićke 
klase, njezinih prevlasti i sloboština. Zato je plemstvo nastojalo, 
da se što više izdiže nad pukom, da se od njega odvaja stra- 
nim jezikom i novom nošnjom. To se osobito očitovalo, kad su se 
plemići i plemkinje odrekli svoje staro-hrvatske magnatske noš- 
nje, te primili bečku i parišku mondainu modu. 

Po smrti Josipa II. i po odstupu njegova spretnog provodite- 
lja germanizacije u Hrvatskoj, Ballassa-bana, koji je najgorlji- 
vijim marom u nas učvrstio »die deutsche als Gesellschafts- 
sprache«, domaći se plemići raspali u dvije suprotne stranke, 
latinofilsku i madžaronsku i to naročito u pogledu izbora jezika, 
koji će naslijediti njemački službeni jezik. Konzervativni kajkav- 
ci, među ovima osobito grofovi Sermage-i, zagovarali su latin- 
štinu s razloga, što je ona prije Josipa II. kroz mnogo vijekova 
vladala službeno u svim hrvatskim pokrajinama, koje čine 
»regna confederata«. Ali ih je sada kruto tištilo madžarsko na- 
silje, što su ga naši madžaroni tumačili kao »pravo jačega sa 
strane moćnog saveznika prekodravskog, koji nas treba da čuva 
od premoćnog iBeča.« Nitko se nije našao, — kolikogod se neki 
gradili patriotima — da tom zgodnom prilikom zagovara hrvat- 
ski jezik, te da ga podigne do službenoga. Tako je pobijedila 
latinština, koja je nižim vrstama uvijek bila strana, pa se zato 
u narodu i najviše respektirala. 

Tom neslogom između dva tabora najviše se okoristio treći 
faktor — nijemština. Ona se razvijala do moćnog tiranina, koji 
je podjarmio sve više i srednje slojeve, diktirao posvuda svojim 
duhom i svojom voljom. U Zagrebu su naglo stale nicati nje- 
mačke škole i zavodi za otmjenu mladež, čitali se samo njemački 
romani i limunadno lirsko pjesništvo. Nastade pojačana invazija 
njemačkog obrtničkog svijeta iz Štajerske i Kranjske, na godiš- 
nje velike sajmove nagrnuše trgovci iz Beča, Graza, Pešte, a 
s tako lijepom jeftinom robom, da domaći nisu mogli konku- 

rirati, pa se žalili kod općine. Ali je varoška blagajna vazda bila 
gladna novaca, pa nije htjela da zapriječi dolazak stranaca. Na- 
valili i cincari iz Grčke, koji se uglavnom bavili novčarstvom, pa 
lakoumno plemstvo lako predobili u svoje šake. Spretni se uči- 
telj Kornigg »von der biirgrl. Erzichungschule in der k&ngl. 
Hauptstadt von Agram« požurio, da izda »Anweisung fiir 
Deutsche, die die kroatische Sprache in kurzer Zeit griindlich 
erlernen wollen«, a došljaci-trgovci latili se učenja, ne da se što 
bolje aklimatiziraju, nego da primame purgariju i seljaštvo, koji 
treba da plaćaju u gotovom, jer za njih nema kredita kao za 
plemiće. 

Pobožne plemkinje i viđene građanke osnuju poseban fond 
za njemačke propovijedi u aristokratskoj crkvi sv. Katarine. 
Ondje je najjači uspjeh u germaniziranju postigao kapucin A]- 
bertus sa svojim antijakobinskim propovijedima te sa svojim 
»Ermahnungsreden zur heilsamen Belehrung der deutschen Biir- 
ger Agrams«, kojim je u srcima žena i majkA ugušio posljednje 
trunke ljubavi za domaći idiom. Taj fond je za čudo nesmetano 
djelovao i dalje, gotovo kroz sav 19. vijek, pa čak i kroz Ma- 
Žuranićevo banovanje. Još u osamdesetim godinama pr. vijeka 
bili smo kao pitomci Glazbenog zavoda u Zagrebu kojiput diri- 
girani, da uz propovijedi zagreb. kanonika Feliksa Suka, na koru 
sv. Katarine pjevamo njemačke duette i terzette. U ovom na- 
skroz ponijemčenom Zagrebu, dašto da je još uvijek mogao pro- 
sperirati jedino njemački teatar. 

Jedan se jedini stalež svom dušom opirao stranom elementu. 
To je bilo domaće niže svećenstvo, koje je proizašlo iz kaptol- 
skog sjemeništa, žilavog čuvara hrvatske knjige i nepodmitljivog 
patriotizma. Toga se sjeća uvaženi slavist Pavao J. Šafafik u 
svom njemačkom pismu dr. Ljud. Gaju, od 12. veljače 1831.: 
>... Dok su se hrvatski magnati i prelati razmetavali (sie prass- 
ten) u lagodnom uživanju, a svoj puk i jezik prezirali, siromašni 
su popovi s brojnim spisima svoju hrvatsku braću podsjećali na 
to, da su Hrvati, i da imaju vlastiti svoj jezik. Bez tih popova 
ne bismo imali ni dvije hrvatske knjige... .« 

To je mlado svećenstvo vodio biskup Verhovac počam od 
svog ustoličenja (1787.) do svoje smrti (1827.). Za ratnih godina 
njegov je zagrebački biskupski dvor bio vrlo bučan i šarolik ta- 
bor. Organiziravši na svoj trošak vojne čete, ukonačivao je voj- 
skovođe, knezove i grofove, ali je ondje smjestio i duševni tabor 
hrvatskih književnika, pjesnika i historika. Bio je bogat, učen i 
neustrašiv, pa je uzeo na se odium, da »prekoračuje granice svo- 
ga zvanja i da je zadojen buntovničkim principima«. Zato se 
vječito morao da bori protiv špiunaža i intriga (Vel. Deželić: »Bis- 
kup Vrhovac« i proces Martinović), ali je iz svake istrage izašao 
nevin. Njegove su oči vazda bile uprte u budućnost hrvatskog 
naroda, koji bi on htio da dovede do slobode i kulturne evropske 
visine. Tad je golemu svoju knjižnicu otvorio svakome da se 
njome služi, podupirao mlade književnike i time stekao ime 
prvog mecene hrvatske knjige. Držeći, da su Francuzi naglo i 
sretno napredovali s pomoću knjigotiskara i valjane pozornice u 
svom jeziku, biskup je ta dva faktora vazda imao pred očima. 
God. 1793. prekupi u Zagrebu Trattnerovu tiskarnicu i spoji je 
s prodavaonom knjiga, a premda mu je skučena cenzura mnoge 
knjige stavila na indeks, upravljao je time sve dotle, dok mu car 
Franjo 1. nije zabranio posao pod izlikom: »Ich sehe es nicht 
gerne, dass ein Bischof zugleich mit seinem Amte ein biirger- 
liches Gewerbe betreibe«. (Iz Vrhovčeve korespondencije u nad- 
biskup. arhivu.). i 

U doba najžešće prevlasti nijemštine u Hrvatskoj u biskupo- 
voj je duši zapravo zasjao osvit našeg književnog preporoda. 
Kao rođeni štokavac — Karlovčanin, nalazio je, da se narod, 
razdvojen mnogim pokrajinskim dijalektima, može združiti i oja- 
čati jedino s pomoću zajedničkog štiva u zajedničkom govoru. 
Bit će teško onima, koji govore i pišu milom kajkavšti- 
nom, koja je vladala u književnosti preko tri stotine godina. Ali 
je najjasniji i najprošireniji naš idiom Štokavski, a taj imade 
sve preduvjete, da se izgrađuje do savršenstva. To će učiniti bu- 
.«dući štokavski pjesnici, spisatelji i dramatičari, kojih će uzorna 
riječ s pozornice direktno ulaziti u srca i duše slušača. Pronicav 
biskupov duh ima zato razloga da podupire njemački teater. On 

ga tolerira, pače ga financijalno podupire, jer ga smatra nužnom 
prethodnicom i uzorom, po kojem će se kraj ustaljenog kultur- 
nog jezika jednoć razviti hrvatski glumački naraštaj i vrijedan 
narodni repertoar. Za to treba još mnogo vremena i vrlo mno- 
go truda, na što biskup pripravlja akademsku mladež. 

Verhovac je u prvom redu svjetski vođa, a premda je go- 
tovo uvjeren, da sunce hrvatskog preporoda doživjeti ne će, on 
u toj nadi nikad ne malakše. Prije svoje smrti gleda u duhu bu- 
dući Zagreb kao kulturni centar svih Hrvata. Ali ta kultura 
knjige i žive pozornice, ne će proizaći iz visokih feudalnih kru- 
gova, koji nas kroz decenije sistematski tlače tuđinskim duhom, 
već iz redova akademske mladeži. Doći će pomalo do prevrata 
kao u Parizu god. 1792., čak i do revolucije, ali u nas ne će to 
biti prevrat diktatorski krvlju i barikadama, već pod lozinkom 
zajedničkog jezika i knjige. 

Najčišći taj naš patriot oko prekretnice 19. vijeka bio je u 
tome i naš narodni prorok. A kao nekim pukim slučajem iste go- 
dine, kad je on umro, prima (1827.) zaneseni pohrvaćeni Grk- 
Zagrepčanin, akademik Dimitrije Demeter, u bečkom Burgthe- 
atru svoju posvetu za budućeg osnovatelja hrvatske pozornice. A 
iste se godine 1827. u malenom graničarskom mjestu :Novoj 
Gradiški sijedom Carolusu Freudenreichu i njegovu sinu Josipu 
I. od žene mu Klare, rođene Kistler-ove, glumice, rodi potomak 
— štokavac, Josip Freudenreich Il., suosnivač hrvatskog kaza- 
lišta i prvi učitelj dramskog podmlatka. 

Po biskupovu proročanstvu zaista je trebalo mnogo vremena 
i mnogo truda, gotovo puna tri decenija do god. 1860., dok su 
Hrvati napokon zagospodovali u rođenom svom kazališnom do- 


mu. 1 zaista tek od onda postoji Zagreb kao kulturni centar , 


Hrvata. 

RUDOLF STROHAL, ZAGREB 


STARO ZAGREBAČKO STANOVNIŠTVO 


Područje današnjega grada Zagreba bilo je podijeljeno već 
u 18. vijeku u tri oblasti, i to: 1. u civilnu oblast gričku (današ- 
nji gornji grad), koja je potpadala pod jurisdikciju zagrebač- 
koga velikoga župana (špana), 2. u biskupsku oblast (današnju 
Vlašku ulicu), 3. u kaptolsku oblast (današnji Kaptol i Novu 


* ves). 


G. 1242. uzvisio je kralj Bela IV. Gričku općinu na kraljev- 
ski slobodni grad (varoš). Tada je imala Grička općina oko hi- 
ljadu stanovnika. Do te su godine bili stanovnici Gričke općine 
ili vlastela ili kmetovi. I do ove su godine imali grički stanov- 
nici (kmetovi) svoga suca i vijeće od deset članova (tako zvane 
starješine), ali taj sudac i to vijeće imali su vrlo malenu vlast, 
po prilici onakvu, kakvu su već imali vlast suci i vijeća u osta- 
lim kmetskim sučijama (općinama), gdje su posve ovisili o svojoj 
vlasteli i o velikom zagrebačkom županu. Kad je kralj Bela IV. 
uzvisio gričku općinu na kraljevski slobodni grad, bili su svi 
stanovnici njezini, koji su stanovali unutar gradskih zidina 
i koji su imali svoju vlastitu kuću, oslobođeni od svih kmetskih 
dužnosti i podavanja. To su podjedno bili prvi purgari ili gra- 
đani gričke općine. Sudac njihov i vijeće postali su posve samo- 
stalni i neovisni od zagrebačkoga velikoga župana i vlastele. 

Sada da ogledamo pojedine vrste staroga zagrebačkog sta- 
novništva. 

1. Olastela. Vlastele bilo je u Zagrebu (gričkoj općini) već 
rano dosta. Zagrebačka vlastela nijesu imala vlastelinstva na po- 
dručju gradske općine, već su ih imali izvan međa gradske opći- 
ne, u zagrebačkom, velikogoričkom, sv. Ivanu zelinskom, stubič- 
kom kotaru, dapače i u varaždinskoj županiji. U Zagrebu su 
imali svoje kuće, tako zvane kurije ili palače, i svoje vrtove (ve- 
ćinom u današnjoj Jurevskoj ulici i ispod gradskih zidina u 
Nici). Čini se, da je najviše zemljišta (posjeda) imala na područ- 

ju gradske općine vlasteoska porodica Rauch, koja se je općenito 
u Zagrebu zvala »Raf« i koja je imala u Zagrebu i svoj marof. 

Zagrebačka su vlastela imala izvan Zagreba po jedno ili više 
vlastelinstva, tako zvana ladanja (== vladanja) ili držanja. Vla- 
stelin bio je na svom vlastelinstvu gospodin ili ladavac (== vla- 
dalac). Vladao je sa više ili manje kmetova, koji su morali pre- 
ma njemu svoje kmetske dužnosti vršiti. Na svojim vlastelin- 
stvima imala su zagrebačka vlastela svoje dvorove, neki i gra- 
dove (tako zvani domini terrestres == zemaljska gospoda, kao 
Draškovići, Keglevići, Rauchi). Dvorovi njihovi bili su redovno 
jednokatne zgrade. U prvom je katu bilo obično po pet soba, 
među kojima je glavna bila tako zvana dvorana, u koju je bio 
ulaz sa stubišta. Uz dvoranu bila je na pročelju kuće s jedne i 
druge strane po jedna soba, iz kojih se je dolazilo u po jednu 
sobu, koje su bile okrenute prema dvorištu i koje su imale svaka 
svoj izlaz na stubište. U prizemlju je bila kuhinja, smočnica 1 
prostorije za služinčad. Oko dvora bile su različite gospodarske 
zgrade. 

Kurije ili vlastelinske zgrade u Zagrebu bile su posve nalik 
njihovim dvorovima na njihovu ladanju, samo što u Zagrebu 
uz kurije obično nijesu imali gospodarskih zgrada osim staje. 
Vlastelinske kuće razlikovale su se u Zagrebu od običnih purgar- 
skih. Vlasteoske su kuće bile u Zagrebu jednokatne, dok su 
purgarske bile redovno prizemne sa dvije, najviše tri sobe, od 
kojih je bila obično jedna zanatlijska radionica. Do 17. vijeka 
viđale su se vlasteoske kuće od kamena, a purgarske gradile se 
od drva, vlasteoske su se pokrivale još do 17. vijeka dašticama 
(šindlom), a purgarske slamom (škopom). Kad su bile u Zagrebu 
u 17. vijeku podignute ciglane, počela su i vlastela i purgari 
graditi svoje kuće od cigala (opeka) i krovove pokrivati crijepom. 
U sadašnjem Gornjem gradu imade još nekoliko sačuvanih sta- 
rih vlasteoskih kurija i nekoliko sačuvanih purgarskih kuća iz 
18. vijeka. U Vlaškoj je ulici sačuvana takva purgarska kuća iz 
18. vijeka: to je ona br. 113. 

Zagrebačka su vlastela proboravila vrijeme od početka listo- 
pada do konca ožujka u Zagrebu. Na svoja su ladanja išli po- 

četkom travnja (redovno poslije Uskrsa) i ondje ostali, dok se 
nije grožđe pobralo. U Zagreb su dopremali iz svojih ladanja 
prirod, koliko su trebali, i to ne sve u jedan mah nego poste- 
peno. Na svojim su vlastelinstvima imali svoju služinčad, kojom 
je upravljao tako zvani dvorski. Od te su služinčadi poveli sa so- 
bom u Zagreb preko zime samo onu, koju su trebali u Zagrebu 
i koju su mogli ovdje zaposliti, kao po jednu kuharicu, jednu 
sluškinju i katkada slugu (podvornika). 

Koja su vlastela imala više vlastelinstva ili ladanja, držala 
su u Zagrebu posebnoga inšpektora, koji je iz Zagreba upravljao 
vlastelinstvima. Tako nam se je sačuvao kontrakt od 1. svibnja 
1748., što ga je sklopio vlastelin Adam Ilijašević, vlasnik razli- 
čitih ladanja, sa Ignacijem Kellerom, svojim inšpektorom. 

Zimsko su doba sprovela zagrebačka vlastela u gozbama, za- 
bavama i plesovima. Plesovi su bili javni i kućni (domaći). Na 
javne su vlastinske plesove imali pristupa samo pozvanici. U 
kućnim vlastelinskim zabavama bilo je katkada i glazbeno-de- 
klamatornih priredbi, dapače i dramskih predstava. Muški čla- 
novi zagrebačke vlastele bili su redovno školovani ljudi, od kojih 
su mnogi polazili i strana sveučilišta, te su pored hrvatskoga 
jezika govorili perfektno latinski i do 17. vijeka madžarski, a u 
18. vijeku njemački. Na naobrazbu ženskih vlasteoskih članova 
nije se mnogo pazilo; od njih se je tražilo, da razumiju sve kuć- 
ne i gospodarske poslove. I tako se je dogodilo, da su u 17. vije- 
ku bile posve rijetke zagrebačke vlasteoske milostive, koje su 
znale svoje ime potpisati i čitati iz svoga skupocjenog molitve- 
nika. Sve do 18. vijeka nijesu one znale osim hrvatskoga ni- 
jednoga drugoga jezika. Odatle i »materinski jezik«. U 18. vi- 
jeku bila je pismenost među vlasteoskim zagrebačkim gospođa- 
ma nešto bolja: naučile su njemački jezik, koji se je počeo sve 
više upotrebljavati i gojiti u vlasteoskim zagrebačkim porodica- 
ma. Pomalo (u drugoj polovini 18. vijeka) postao je njemački 
jezik jezikom zagrebačke gospode. Među zagrebačkim purgarima 
bio je njemački jezik također prilično poznat, jer se je u 18. vi- 
jeku doselilo u Zagreb više stranih zanatlija (osobito iz Štajer- 

ske, Kranjske i Koruške), te dobilo purgarski list, a ti su bili 
vješti njemačkom jeziku, 

Zagrebačka vlastela kao uopće hrvatska nijesu bili dobri go- 
spodari. Odviše su trošili na gozbe i zabave, na putovanja, na 
skupocjena odijela, muževi jošte na različito oružje, a žene na 
svoje nakite. Od športa bavili se najviše lovom. Stoga su na svo- 
jim ladanjima hranili više lovskih pasa. Lovinu, koliko je 
nijesu sami mogli pojesti, podijelili su među prijatelje i znance. 

Pravi vlastelinski život u Zagrebu prestao je dokinućem 
kmetstva (g. 1848.). Razlike između vlastele i purgara prestajale 
su same od sebe. Zagrebačka su vlastela poslije g. 1848., t. j. 
poslije dokinuća kmetstva, otkada je valjalo radnu silu plaćati, 
prodavala pomalo većinom svoja nekadanja ladanja i postepeno 
se asimilirala zagrebačkom građanstvu. Većini nekadanje za- 
grebačke vlastele ostali su samo naslovi grof, barun i plemeniti. 

2. Purgari. Svi kmetovi, koje je zatekla gore pomenuta bula 
kralja Bele IV. g. 1242. i koji su imali vlastitu kuću unutar grad- 
skih zidina (gričke općine), postali su slobodni purgari, t. j. bili 
su oslobođeni od svih kmetskih dužnosti i podavanja. 

Novi purgari morali su položiti purgarsku prisegu i platiti 
stanovitu taksu u novoosnovanu gradsku blagajnu. Isprva su se 
zagrebački purgari bavili poljodjelstvom, jer su bili uistinu 
samo oslobođeni kmetovi. Ali kako su imali prilično malo zemlje, 
a pučanstvo se na Griču množalo, nijesu mogli samo od obra- 
đivanja zemlje živjeti. Stoga se je valjalo ogledati za drugom 
zaradom. Počeli su tjerati različite zanate i trgovinu u malom. 
Bili su tako zvani kramari ili, kako bi danas rekli, sitničari. U 
trgovinama prodavale su se samo domaće stvari i plodine. Preko- 
morsku robu nabavljala su sebi vlastela, tko ju je htio imati, ve- 
ćinom iz Italije. Imademo od g. 1766. naredbu, u kojoj se speci- 
ficiraju sve vrsti manifakturne strane robe, koja se ne smije u 
Zagrebu kao ni u svim zemljama krune sv. Stjepana prodavati. 

Ali ni u jednom se hrvatskom mjestu nije zanatlijstvo tako 
jako razvilo kao u Zagrebu. Stoga vidimo, da su se i u Zagrebu 
(Griču i Kaptolu) već rano po uzoru osobito njemačkih zanatlija 
iste struke udruživale u tako zvane cehove. Već se iz 14. vijeka 

spominje na Griču mesarska i klobučarska zadruga. Malo se ka- 
snije spominju bratovštine (zadruge) hrvatska, talijanska i nje- 
mačka ili šoštarska. 

To su bile preteče kasnijim cehovima. Prigodom svoga bo- 
ravka u Zagrebu g. 1466. potvrdio je kralj Matijaš Korvin, 
kako se čini, prvi zagrebački ceh krznara, remenara i uzdara, — 
a zatim šoštarski ceh. Poslije ovih cehova dobili su potvrde i 
drugi cehovi, ako ne od kralja, a ono od zagrebačkoga suca. 

Tako su nastali u gričkoj općini ovi cehovi: 1. remenarski ceh, u 
koji su se ubrajali remenari, krznari, sedlari i uzdari;j — 2. šoštarski ili 
postolarski ceh; — 3. špoljarski ili bravarski ceh, u koji su se ubrajali ko- 
vači, zlatari, tako zvani cestari, koji su mačeve izrađivali, i tako zvani šiff- 
tari (incassatores fistularum). Budući da je taj ceh imao najviše članova 
(braće), zvali su ga i velikim varoškim cehom; — 4. sabolski ili krojački 
ceh; — 5. čižmarski ceh, kojega su članovi smjeli samo čižme raditi, dočim 
su članovi šostarskoga ceha smjeli samo cipele (cipeliše ili postole) izrađi- 
vati. Više je puta bilo tužbi, da jedni zasižu u posao drugih; — 6. Gumbar- 


ski ceh; — 7. mesarski ceh; — 8. stolarski ili tišljarski ceh, u koji su se 
ubrajali još tokari, graditelji orgulja i staklari; — 9. zidarski i graditeljski 
ceh, u koji su se ubrajali još tesari i klesari; — 10. tkalački ceh, u koji su 


se ubrajali još klobučari i kapari i — 11. kirurgički ili brijački ceh, koji je 
imao pravo i zube vaditi i krv puštati. 

Cehovi su postojali osim u varoškoj oblasti (na Griču) još i 
u Kaptolskoj oblasti (na Kaptolu i u Novoj vesi), dok u biskup- 
skoj oblasti (u Vlaškoj ulici) nije bilo pravih cehova. 

Svatko, tko je htio postati zanatlijskim majstorom, morao je 
biti najprije šegrt. Riječ šegrt počela se je u Zagrebu upotreb- 
ljavati istom u 19. vijeku. Najstarije nazivlje za kasniju riječ 
»šegrt« bilo je u Zagrebu »inas«, koje je došlo k nama od Ma- 
džara. Ovo se je nazivlje upotrebljavalo u Zagrebu po prilici do 
konca 17. vijeka. U 18. su se vijeku upotrebljavali mjesto ove 
riječi nazivi »naučnik«, »dečko« i »mladenec«. 

Šegrta su primali majstori u svoj zanat bez ikakvih posebnih 
ceremonija, pogodivši se prije sa njegovim roditeljima. Pogodba 
je bila većinom usmena pred svjedocima. Roditelji su morali pla- 
titi majstoru neku taksu, koja je bila dosta neznatna i mijenjala 
se prema prilikama, a majstor je preuzeo šegrta na stan i hranu. 
Odijelo su morali davati šegrtu njegovi roditelji. Šegrtom je 

mogao postati dobro duševno i tjelesno razvijeni dječak u 18.ili 
14. godini. Šegrtom je ovakav dječak bio najmanje tri godine, 
ali dosta često i dulje. Kod majstora nije šegrt učio samo svoj 
zanat, nego je bio i njegov besplatni sluga, t. j. morao mu je 
obavljati i sve kućne poslove. “Ako je imao njegov majstor kalfe, 
morao je šegrt kalfama u večer raspravljati krevet i svaki tje- 
dan jedamput noge oprati. Nakon navršenih triju godina, ako se 
je šegrt cijelo vrijeme dobro vladao i izučio valjano svoj zanat 
(a od 18. vijeka ako je još naučio čitati i pisati), bio je oslobođen 
i dobio je od svoga majstora tako zvani naukovni list (Lehr- 
brief). 

Oslobođeni je šegrt postao kalfom. Nazivlje »kalfa« počelo 
se u Zagrebu istom u 19. vijeku upotrebljavati. Prije je bio mje“ 
sto toga naziva naziv »detić«. Kako su majstori imali svoja 
udruženja u tako zvanim cehovima, tako su imali i detići (kalfe). 
Pravila za cehove  izdavale su vlasti, u Zagrebu magistrat (u 
oblasti gričkoj), na Kaptolu kaptolski sud, koja su pravila još 
katkad potvrdili isti kraljevi; za kalfe su ih izdavali majstori po- 
jedinog ceha. Tako su 10. veljače 1669. izdali za gumbarske kal- 
fe gumbarski majstori Petar Vinožganić, Mihalj Pavlešić, Mi- 
halj Turopolec, Petar Ferček, Andraš Fereš, Januš Gerdaković, 
Marko Tergovčić, Pavel Karlović i t. d. pravila, kojih su se mo- 
Tali njihovi detići strogo držati. Ta pravila imadu 19 članova ili 
articula i pokazuju nam dužnosti i prava detića (kalfe). 

Premda su detići imali svoje stroge articule, kojih su se mo- 
rali držati 1 premda su se oni općenito dobro vladali, došli su 
ipak katkada u sukob s kaznenim zakonom i došli pred gradski 
sud. Ovdje ćemo navesti jedan slučaj. Bilo je to mjeseca kolo- 
voza 1448. Dva detića, jedan iz kuće vicebana, a drugi iz Nove 
vesi napali su detića stolara Jakoba Kirchst&dtera pred Kame- 
nitim vratima. Kad im je on sretno utekao, sakupila se čitava 
rulja detića pred njegovim stanom i isprebijala ga. U pomoć mu 
je došao njegov majstor, pridigao ga sa zemlje i odveo u kuću. 

Gradski je sud radi ovoga izgreda poveo 23. kolovoza istragu, 
koju su proveli gradski senator Lacko Szale i gradski kapetan 
Nikola Babočaj Čeh. Preslušani su bili kao svjedoci gospođe 

Ana Bužan, rođena Gerličić, 35 godina stara, i supruga Ivana 
Juršića, 40 godina stara, te Ignac Babić, svršeni retor (== VI. 
gimn. razred) 18 godina star, koji su svjedoci opisali, kako se 
je cijeli izgred događao, premda nijesu imena napadača znali 
navesti, ali ih je znao izbijeni djetić. Jošte je bio preslušan i 
gradski kirurg Ivan Varla, koji je iste večeri detića pregledao, 


te na njemu pronašao više modrica, a na glavi dvije jače ote- 


kline. Udarali su ga batinama i šakama. Gradski je sud krivce 
dosta strogo kaznio. 

Nakon dovršenih detičkih godina (redovno 3) morao je detić 
ići na vandranje u svijet. Vandranje je trajalo tri godine, a na 
put je dobio detić putni list od svoga ceha. Vandranje je bilo 
stoga nužno, da detić vidi i da se uputi, kako se u stranom 
svijetu njegov zanat tjera. Neki su daleko vandrali, obično u 
Njemačku. Vandrali su pješice; na putu bi se prehranjivali 
onim, što bi u svijetu zaslužili, a nije bila za njih nikakova sra- 
mota, ako su u nevolji i prosjačili. — Poslije dovršenih godina 
vratio se detić kući u Zagreb. Prije no je postao majstorom, mo- 
rao je izraditi tako zvani majstorštuk. Taj je dao ceh po po- 
sebnim svojim povjerenicima prosuditi i, akosu ga oni pronašli 
valjanim, bio je detić proglašen majstorom i dobio majstorski 
list, ako se je dakako uvijek dobro vladao, i ako je bio rimo- 
katoličke vjere. 

Detići su se udruživali kao i majstori, te su morali između 
majstora svoga ceha izabrati dva svoja časnika (funkcionara) i 
to dekana, bejarmeštra, koji upravljaju njihovim udruženjem. 
Dužnost je bila dekanova, da svaka tri tjedna sakupi detiće u 
kući tako zvanoga oca majstora (atja meštra), gdje je imao de- 
kan i svaki detić položiti 2 novca (krajcara) u zajedničku ladicu 
(blagajnu). Tom su zgodom mogli iznijeti detići sve svoje te- 
gobe. Ako ih nijesu mogli sami riješiti, morali su ih iznijeti pred 
ceh svojih majstora. Nijedan detić nije smio drugdje raditi nego 
kod svoga majstora. Za koga bi se pouzdano doznalo, da je gdje 
drugdje radio, imao je platiti kaznu od 6 dukata, od kojih su 
četiri išla u cehovsku ladicu, a dva u detićku. 

Cehovska su pravila bila stroga, te su se ih morala držati sva 
cehovska braća (članovi). Cehovska su pravila sastavljali majsto- 
ri onoga ceha, a napisao ih je gradski notar i izdala oblast. Tako 
su sastavili gumbarski majstori 3. veljače 1645. pravila za gum- 
baški ceh u 23 paragrafa ili artikula, i to Ivan Perko, Mihalj 
Lindvaj, Nikola Ferček, Mihalj Pavlenić, Martin Lacković i Pe- 
tar Vinogažec, a napisao ih na latinskom jeziku zaprisegnuti 
gradski notar Juraj Vernić. Tim je pravilima pridodao gradski 
notar Jakov Ilijašević dva dodatka, 7. kolovoza 1698. i 18. STP- 
nja 1704. 

Svi su cehovi imali manje više nabožni karakter, imali su 
svoje barjake i na njima slike svetaca, koje su pohranjivali u 
župnim crkvama (sv. Marka, sv. Marije i sv. Ivana). U crkvama 
su imali i svoje žrtvenike, a prigodom crkvenih svečanosti pribi- 
vali su istima pod svojim barjacima, kao i kod procesija. Svi čla- 
novi pojedinih cehova morali su živjeti moralno. Tko se je ogri- 
ješio o javni moral, bio je isključen iz ceha. To je bila vrlo ve- 
lika kazna, jer kad je bio tko isključen iz ceha, izgubio je pur- 
garska (građanska) prava, pa se je morao iseliti iz gradskoga 
područja, osobito ako nije imao u njem posjeda. Nijedan cehov- 
ski član nije smio imati vanbračnog djeteta, osobito ako je imao 
još zakonitu ženu. Cehovi su podupirali i svoje bolesne i nemoć- 
ne članove. Svagda su iskazivali svomu članu (bratu) i njegovoj 
supruzi (tovarušici), ali samo prvoj, posljednju počast tim, što 
su korporativno sudjelovali kod njegova (i njezina) pokopa pod 
cehovskim barjakom, a ako je član bio siromašan, platili su re- 
dovno i pogrebne troškove. Broj se je članova u pojedinim ceho- 
vima mijenjao. Kretao se obično između 20—40. Budući da su 
se gradski senatori i assessori u gričkoj oblasti odabirali iz pur-' 
garskih redova, postajali su mnogi zanatlije i gradski senatori i 
assessori, te ako bi umrli u kojoj od tih časti, pokopani bi 
bili u senatorskoj ili assessorskoj grobnici u crkvi sv. Marka. U 
drugoj su polovici toga stoljeća prestali već pokapati senatore i 

assessore u crkvi sv. Marka, već su ih pokopali na groblju sv. 
Jurja, gdje su dobivali počasne grobove badava. 

Svi cehovi nijesu bili u Zagrebu jednako imućni. (Neki su 
imali svoju posebnu cehovsku kuću i zemljišta. Kuću, koliko je 
nijesu trebali u svoje cehovske svrhe, davali bi u zakup tako 
zvanim hižarima (stanarima), a zemljište bi uživala starija bra- 
ća u cehu. Radi uživanja zemljišta dolazilo bi katkada do smut- 
nja među članovima, te je povodom takvih pitanja morao ure- 
dovati gradski sud. Tako je uredovao 21. studenoga 1760. u cehu 
remenarskom, krznarskom i sedlarskom. Predistragu su proveli 
kao sudbeni izaslanici senator Nikola Babočaj Čehi gradski ka- 
petan Štefan Zarecki, a sudbena se je rasprava vodila 28. stu- 
denoga 1760. 

Svaki je ceh odabirao svoje časnike, au njihovim je rukama 
bila uprava cijeloga ceha. Izbor se je obavljao u prisutnosti grad- 
skoga izaslanika. Za svaku su se čast morala predložiti tri kan- 
didata. Aktivno i pasivno pravo glasa imali su svi članovi ceha 
(majstori). Izabranim je bio onaj, koji je dobio najveći broj gla- 
sova. Izabirali su se cehmeštar stariji, koji je bio glavar ceha, 
cehmeštar mlađi, koji je zamjenjivao starijega cehmeštra u slu- 
čaju bolesti i zastupao interese mlađih članova, — atja meštar 
(otac meštar), koji je vodio brigu i nadzor nad cehovskim deti- 
ćima, dekan (blagajnik) i po dvije cehovske sluge, obično dva 
najmlađa majstora u cehu. A: 

Ceh je imao svoju ladicu ili blagajnu, koja je bila u kući ceh 
meštrovoj. Prigodom promjene cehmeštra prenosila se ladica 
k novomu cehmeštru. Nadalje je imao svaki ceh pored već spo- 
menutoga barjaka svoj znak ili šilt i svoj pečat. Sredstva, koji- 
ma je ceh raspolagao, dolazila su od pristojba, koje su se u ime 
upisnine plaćale, od mjesečnih prinosa i globa. Cehovi su imali 
svoje sastanke, na koje je pozivao cehmeštar posebnom tablicom 
sve majstore svoga ceha i na kojima se raspravljalo o prilikama 
njihova zanata i ceha. 

Svaki se je ceh upravljao posve nezavisno od ostalih cehova. 
Ali kad je bilo kakvo zamašnije pitanje, sastajali bi se svi ceho- 
vi ili barem njihovi izaslanici, kao 17. prosinca 1762., kad su bili 
preslušani zagrebački cehovi o pritužbi karlovačkih čižmara na 
karlovačke postolare (šoštare), zato što obavljaju i čižmarske po- 

slove. Kod toga preslušanja bili su izaslanici zagrebačkoga ma- 
gistrata, senator Adam Sitarik i gradski kapetan Štefan Zarecki. 
Tako se je dogodilo 24. srpnja 1768., kada su se preslušavali 
svjedoci o rovarenju nekih majstora protiv zidarskoga i građev- 
noga cehmeštra Matijaša M&nna. Kod toga preslušavanja bili 
su izaslanici gradskoga magistrata senator Jožef Poneković i 
gradski kapetan Štefan Zarecki. Tako se upravo dogodilo i 13. 
siječnja 1764., kad su izbile jače razmirice između remenarskoga 
ceha s jedne, a onda ostalih cehova s druge strane. Kod preslu- 
šanja u ovoj istrazi bili su izaslanici gradskoga magistrata se- 
nator Ferenc Hadrović de Vinodol i gradski kapetan Štefan Za- 
recki i dr. Kod sastanaka, kod kojih su pribivali gradski izasla- 
nici, imao je posljednju riječ reći gradski sud. 

Tako se je razvio grad Zagreb (grička općina) u pravi obrt- 
nički i kramarski grad. Zagrebački su purgari opskrbljivali na 
daleko i široko svojim rukotvorinama hrvatsko pučanstvo. Da 
su svoje gotove proizvode mogli lako unovčiti, pomagali su im 
mnogo tjedni, a osobito godišnji sajmovi, prigodom kojih je dola- 
zilo uvijek mnogo vanjskoga svijeta. Svoje su sinove opet 
uzgajali za obrtnike. Malo su svojih sinova slali u gimnaziju sve 
do 19. vijeka. Stoga i Zagreb nije postao sve do 19. vijeka kul- 
turno središte hrvatskoga naroda. Takvim su ga učinili prigodom 
ilirskoga pokreta većinom ljudi, koji su došli izvana, a to je bilo 
i razlogom, da su ti novi pokretači ilirski u svom književnom 
radu posve ignorirali zagrebački dijalekat, za koji se je dosta 
dugo borio Zagrepčanin Ignjat Kristijanović, ali bez uspjeha. 

3. Kmetovi. Na području današnje općine grada Zagreba 


bilo je do g. 1848. više kmetova ili kmetskih zadruga. Kao što je | 


bio grad Zagreb podijeljen do g. 1851. u tri oblasti: gričku (va- 
rošku), kaptolsku i biskupsku, tako su bili podijeljeni i zagre- 
bački kmetovi u sve ove tri. Pored toga imali su svojih kme- 
tova župnici zagrebačkih crkvi sv. Marka, sv. Ivana i sv. Petra 
(prije sv. Antuna). Kakvi su to kmetovi bili, da li cijeloselci (koji 


su imali oko 20 jutara zemljišta) ili poluselci, (koji su imali oko | 


10 jutara zemljišta) ili kmetići (koji su imali manje od 10 jutara 
zemljišta), nijesam mogao utvrditi. Ali držim, da subili većinom 

poluselci ili kmetići. Zemlje su imali izvan gradskih i kaptolskih 
zidina. 

Kako su vlastelinski kmetovi dobili zemljišta od svoje vla- 
stele, tako su dobili i zagrebački kmetovi zemljišta ili od gradske 
(gričke) općine ili od kaptolske ili od biskupske oblasti, odnosno 
iod župnih crkvi. Ove su kmetove vezale jednake dužnosti pre- 
ma svojim gospodarima kao i vlastelinske kmetove prema svojoj 
vlasteli. Te su dužnosti bile: 

1. Morali su obavljati tako zvanu tlaku, t. j. svaki je kmet 
morao dati prema veličini svoga posjeda i broju članova svoje 
zadruge stanoviti broj težaka (radnika) na godinu, odnosno na 
mjesec ili tjedan svojim gospodarima. Kmetski su težaci morali 
obrađivati gradska (kaptolska, biskupska) zemljišta i obavljati u 
gradu potrebne poslove. Gradska je zagrebačka općina imala 
izvan gradskih zidina svoje marofe sa više drugih gospodarskih 
zgrada (u današnjoj Masarykovoj, prije Marovskoj ulici), oda- 
kle se je vodila neposredna uprava nad gradskim kmetovima. 
Tlaka je bila i u Zagrebu dvovrsna ili pješička, t. j. kmetski je 
težak morao raditi svom gospodaru na polju ili vinogradu ili 
gdje drugdje sam bez tegleće marve, ili volovska, t. j. morao je 
raditi sa teglećom marvom, kao kod oranja, dovoženja ljetine 
s polja ili vinograda ili dovoženja drva iz šume i t. d. Zagre- 
bački su kmetski posjedi bili većinom oranice i sjenokoše, manje 
vinogradi, najmanje šume. — 2. Morali su davati od cijeloga 
svoga godišnjega priroda tako zvanu desetinu (dežmu) svojim 
gospodarima. — 3. Morali su plaćati tako zvanu kraljevicu ili 
neznatni državni porez. Koji su kmetovi imali vinograde, morali 
su od njih davati u pivnicu svojih gospodara svake godine o 
Martinju (11. IX.) još tako zvanu gornicu prema veličini i plod- 
nosti vinograda od pol do 3 vedra dobroga mošta, 1—3 kopuna 
i 8—9 pogačica (t. j. bijelo brašno za 8—9 pogača). 

Ni zagrebački kmetovi, koji su se jednom naselili na po- 
dručju današnjega grada Zagreba i o tom dobili od svojih obla- 
sti tako zvani otvoreni listili valaš ili cartu biancu, nijesu ni na 
koji način smjeli ostaviti svoga gospodara. Ako bi to kmet ipak 

učinio, reklo se je za nj, da je uskočio, i smjela ga je njegova 
oblast uhvatiti i strogo kazniti. 

Najbolje je bilo kmetsko pitanje uređeno u gradskoj (grič- 
koj) općini. Stoga ću se ovdje na gradske kmetove posebice oba- 
zrijeti. Kako su bili kmetovi hrvatske vlastele podijeljeni u su- 
čije, tako su kmetovi zagrebačke gričke općine bili podijeljeni u 
ovih šest naselja, koja su se prema madžarskim sličnim naselji- 
ma zvala »folnogije«, i to: 1. folnogija Trnje, 2. folnogija Hor- 
vati, 3. folnogija Ilijašići i Bankoviti, 4. folnogija Gračani, 5. 
folnogija Prekrižje i 6. folnogija prekosavska (na desnoj obali 
Save). Na čelu svake sučije bio je tako zvani folnog, lat. 
vilicus, koji je podržavao red u svojoj folnogiji i bio za svoju 
folnogiju odgovoran gradskom španu. 


Iz 17. vijeka poznati su nam ovi zagrebački kmetovi, i to: 1. iz folno- 
gije Trnje: Grišići, Fratrići, Mušike, Škornjaki, Dekanići, Lukčinići, Uči- 
ći, Juranići, Gučići, Gerdinovići, Beračići, Ternski, Škrinjarići (Martin Škri- 
njarić bio je g. 1631. folnog u Trnju); — 2. iz folnogije Horvati: Ver- 
banovići, Podgajčići, Matačići, Fratrići, Povunci, Metkovići, Radičevići, Ko- 
račevići, Novoseli, Komersi, Fabičići, Marekovići, Brozičevići, Kralji, Rozi- 
ne, Šćukanci, Kozarići, Kralići (Martin Kralić bio je g. 1631. folnog u Hor- 
vatima); — 3. iz folnogije Ilijašići i Baskoviti: Ilijašići, Galovići, 
Blažekovići, Kovači, Čukovići, Domjanići, Cari, Posavci, Horvati (na Vr- 
hovcu), Ugrinovići (na Jelenovcu); Šipki (na Ribnjaku), Bekrišići (Mikula 
Bekrišić bio je folnog za Černomerec, Čukoviće, Verhovac i Ilicu); — 4. iz 
folnogije Gračani: Lovrekovići, Ternčevići, Bušinari, Hanžaki, Novaki, 
Haramije, Jakovčići, Benšići, Cvetkovići, Novoseli (Ivanec Novosel bio je 
8. 1631. lugar za ovu folnogiju); — 5. iz folnogije Prekrižje: Prekriški, 
Ivanići, Ternčevići (Matek Ternčević bio je g. 1681. folnog u Prekrižju; — 
6. iz folnogije prekosavske: Sokolići, Mišaki, Gluhaki, Muhinići, Ro- 
žići, Kosi, Bartolinčići, Vlašići, Dumići, Sopari, Križanci, Novoseli, Bani, 
Supići i Sumori. 


Zagrebački su kmetovi živjeli sve do g. 1848. u zadrugama, 
jer su baš one najpodesnije za kmetski način života. Čim 
je pak g. 1848. dokinuto kmetstvo u Hrvatskoj i ISavoniji, po- 
čele se kmetske zadruge raspadati i dijeliti, tako da danas više 


nema ni govora u Zagrebu o nekadanjim kmetskim zadrugama. . 
Zagrebački su kmetovi vrlo dobro prošli. Otkupili su svoja kmet- | 

ska zemljišta za neznatne svote, a kasnije su ta ista zemljišta 
prodavali za vrlo skupe novce kao gradilišta. 

Kuće nekadanjih zagrebačkih kmetova bile su niske potle- 
ušice, građene većinom od drva, a pokrite slamom »škopom«. 
Imale su obično jednu veliku sobu, kuhinju i komoru. Oko kuće 
bile su gospodarske zgrade. Do današnjih dana sačuvala se je 
jedna takova kuća u Čukovićima iz 17. vijeka, koju su porušili 
koncem travnja 1933. 

Ni zagrebački se kmetovi nijesu smjeli baviti ni trgovinom 
ni obrtom sve do druge polovice 18. vijeka. Pismenost kod za- 
grebačkih kmetova bila je veoma slaba. Vrlo su rijetki sinovi 
iz takovih kuća polazili škole. Čudoređe bilo je u zagrebačkih 
kmetova odlično, mnogo bolje nego li u zagrebačke vlastele i 
purgara. 

Gradski su činovnici i namještenici često upotrebljavali 
gradske kmetove, da im obavljaju njihove privatne poslove mje- 
sto da vrše gradsku tlaku i obavljaju gradske poslove. Stoga su 
bile tužbe na gradske činovnike i namještenike dosta česte. Jed- 
na od najvećih tužba je bila g. 1631. 

Po jednodušnom zaključku gradske općine od 3. veljače 1631. bila je 
određena istraga protiv svih gradskih činovnika i namještenika, koji su 
upotrebljavali gradske kmetove za svoje privatne poslove. Ova je istraga 
bila provedena 13. i slijedećih dana mjeseca ožujka 1631. Provađalo je tu 
istragu posebno povjerenstvo, u kojem su bili: Jakov Gašparin, Juraj Kel- 
bin, Mihalj Inmrišović, gradski kapetan, Nikola Sidić, blagajnik, Leonard 
Petrobello, Petar Paupretić, notar, Juraj Piskon i Martin Kovačić, gradski 


fiscus. Preslušani su bili gotovo svi kmetovi. 
Spis o toj istrazi nalazi se u državnom arhivu u Zagrebu pod sign. 


»Zagrabiensia a 1621.—1640.« 


4. Služinčad. U starom Zagrebu razlikujemo dvojaku slu- 
žinčad, prvo takovu, koja je služila kod vlastele, a onda onu, 
koja je služila kod purgera i činovništva. Vlastela, dok su bora- 
vila preko jeseni i zime u Zagrebu, povela su sa sobom najpo- 
trebniju služinčad sa svoga ladanja (vlastelinstva), kao kuharicu, 
— veća su vlastela imala redovno kuhare, — po jednu ili dvije 
služavke i slugu. Veća su vlastela držala još u Zagrebu preko 
cijele godine tako zvanoga ključara, koji je imao cijelu godinu 

brigu za cijelo gospodarstvo vlastelinovo u Zagrebu. Na svojim 
su ladanjima imala veća vlastela i više činovnika pored obične 
služinčadi. Vlastela su sebi uzgojila svoju služinčad iz redova svo- 
jih kmetova. Ova služinčad, dok: je boravila u Zagrebu, pridr- 
žala je svoju kmetsku nošnju, i vladala se posve normalno. Ni 
za jednu takvu služavku nijesam našao u spomenicima, da bi 
moralno posrnula, jer je svaka računala s time, da će se, kad 
se vrati iz Zagreba na ladanje, udati za kmetskoga momka. 

Svećenici su uzimali svoju služinčad također iz kmetskih re- 
dova, jer su i oni imali svoje kmetove kao i vlastela. 


Služinčad se je uzimala uvijek na godinu dana. Tko nije. 


doslužio (osim slučajeva bolesti), nije imao pravo na plaću. 
Službovna je godina počimala Jurjevom, 24. travnja, jer se je 
držalo, da gospodarstvena godina počima tim danom. Na Jur- 
jevo su se već sva vlastela vratila na svoja ladanja. 

Druga je vrsta služinčadi bila, koja je služila kod zagre- 
bačkih purgera, činovnika i vojničkih časnika (koliko nijesu 
ovi posljednji bili vlastela). Zagrebački su purgeri, većinom za- 
natlije, imali još u 17. vijeku rijetko kad služavke i sluge. Pur- 
garske su žene obavljale same kućne poslove, a pomagali su im 
naučnici (šegrti). U 18. vijeku nalazimo već dosta služavki u 


purgerskim kućama. Takva je služavka obavljala gotovo sve 


kućne poslove. Purgerske su služavke bile većinom Kranjice i 


Štajerke. Hrvatskih sluškinja kod zagrebačkih purgera bilo je 


vrlo malo. To su bile većinom sirote iz gradova, kao iz Zagreba, 
Karlovca i Samobora. Kmetice nijesu išle purgarima u službu. 
Ako je koja nesrećom zalutala u purgersku službu, ta se više 
nije vraćala među svoje kmetove, pa je tako, ako se nije u gradu 
udala, stradala u starijim godinama. Kod purgera se zagrebačkih 
nije baš pazilo na to, da je služavka morala nastupiti službu na 
Jurjevo, a nije bilo ni tako strogo, da je služavka morala do- 
služiti godinu dana. U 18. se je vijeku osjećao u Zagrebu dosta 
manjak na služavkama. Ali se taj jednako osjećao i u drugim 
hrvatskim gradovima. Gospođa. Sidonija Marica Grancia iz Za- 
greba piše gospođi Elizabeti Barbari Gereci-Černkovi, supruzi 
varaždinskoga vicekomesa, pismo 15. siječnja 1698., da će joj 

poslati sluškinju, samo da još čeka do subote, kada običavaju doći 
služavke poštom (t. j. poštanskim kolima) iz Ljubljane, pa da će 
onda odabrati najbolju i poslati je poštom. 

U gostionama, kavanama i pivarnama služile su kao kono- 
barice redovno Slovenke. Moral purgerskih sluškinja nije bio u 
Zagrebu najbolji. Zatečene su bile, kako se PO noći povlače sa 
mladim ljudima. Najveći broj vanbračne djece dolazio je u sta- 
rom Zagrebu od purgerskih sluškinja. Neke su imale djece i sa 
svojim gospodarima, koji su imali zakonite žene. U tom su se 
purgerske služavke mnogo razlikovale od vlastelinskih služavka. 

Plaća u novcu za služinčad bila je dosta malena. Bilo je sluš- 
kinja, koje su čitav niz godina služile kod istoga gospodara, a 
da nijesu nikada plaću u novcu tražile. Tako je služila Bara 
Škurinka kaptolskoga purgera Juricu Lukačina četrnaest i pol 
godina, a da joj nije nikada davao plaću u novcu. Stoga joj je 
oporučno ostavio g. 1737. jednu kućicu sa komadom vinograda. 

U oporukama sjećaju se vlastela češće svoje služinčadi. 

Tako je oporučno ostavila g. 1650. Helena Ručić, rođena Patačić, svo- 
jim kuharima Petreku i Janku svakomu po jednu svinju i po pet kvarata 
žita, slugi Janku sjenokošu kraj Save, ključaru Lukaču pet kvarata žita, a 
»deklam (— služavkama) onem, koje se onda pri meni najdu, vsakoj okolu 
šest škud zverhu plaće naj se da«. — Katarina udova Krašić, rođena Ker- 
bavec, ostavila je u svojoj oporuci od 18. travnja 1800. svomu ključaru 
Tomašu Beloševiću 200 ranjčkih, svojoj negdanjoj sluškinji Barici Medu- 
nićki, sada nastanjenoj u Laškoj vulici, 50 ranjčkih, a deklicam (— sluški- 
njama), koje će je do. smerti služiti, povrh plaće svakoj 50 ranjčkih i t. d. 

Mnoge služavke, osobito purgerske, udale su se u Zagrebu i 
tako postale zagrebačke purgarice. 

Pored pomenutoga stanovništva (u točkama 1.—4.) bilo je u 
Zagrebu jošte svećenstva, činovništva i vojništva, o čemu će biti 
govora u posebnom članku. 

Podatke za ovaj članak našao sam u zagrebačkim spomenici- 
ma, koji se čuvaju u državnom arhivu u Zagrebu pod sign. »Za- 


grabiensia« i »Croatica« na broju preko hiljadu komada. 

HASAN KIKIĆ, GORNJI SJENIČAK 


HRANA DOLAZI 


I 


Bio je dan ožujski, sunce sjajno i toplo, poželjeno mnogo, jer 
je posljednja dva mjeseca padala nepodnosljiva kiša i susnje- 
žica, i njihovom se planinskom krajinom naizmjenično s tim pa- 
danjem  povlačile studene magle, ovijajući svojom ljigavom 
sivinom glavice, i klizile niz kose u hvojama i zalijegale baš i u 
njihove duše isto kao i u rasjeline zemljine. Bio je taj dan u 
mjesecu ožujku, bio i prošao, a u njihovim dušama živi posebno 
sjećanje na njega, kao zarezano u vidu neizbrisive bore, koja 
se povlači duboko u nutrini: 

Glas spasonosan, radi njega je u njihova prestravljena lica 
ušlo neko osvjetljenje, radi njega su sela oživjela kao da praz- 
nuju sita i pijana, radi njega se tako nestrpljivo prespavala pro- 
ljetna noć, u kojoj pijevci radosno i kuražno pjevaju. 

Ono, što čini suštinu njihova životnog nastojanja i životne 
borbe, to je užiljena marljivost, da se zajedno s nejakim jun- 
čićima preoru obješene strane tankih oranica i da se u njih baci 
rumenožuto zrno kukuruzno, koje će dati ono, na čemu oni je- 
dinom opstoje i za čim oni jedino nastoje. U životu njihovu 
nema nešto drugo, što bi ih zaokupljalo brigom, nema nešta što 
bi ih prestravilo svojim nemanjem ili nedostajanjem. Dobri po- 
slenici i vjeruju u ono, nad čim im se mišica umori, i na što im 
s vlastitog čela znoj kane. Pa samo radi toga im se zna u duši 
zaleći studeno i znaju mukotrpno i bojažljivo stezati vilicama, 
kad upeče i popali u vlatu. Tada negdje u kasnoj zimi dođe na 
red ono, što je bogatijim susjedima preteklo još možda od pret- 


prošle zime. I tako, život se nastavlja dalje s tom jednostavnom, 


ali s tim mučnijom borbom, koja ih pretapa svojom neminov- 


nošću i neprekidnim obnavljanjem uvijek u istom vidu, nastav- 


lja se život tih ljudi, koji su zdravi, jaki, razvijeni kao borovi 
i pored svega toga prikovani jednom željeznom kijačom, koje 

nisu svijesni, život se produžuje: proljeća sa svježom žutinom 
jaglaca i mirisom kaloperova korijenja, ljeta s pečenim suncem 
i pukotinama u oplođenim oranicama, jeseni i zime, radovanja 
ili briga ona jedna jedina. 

Snjegovi su bili debeli i blještavo bijeli te godine, kad je 
ljeto izdalo po drugi puta i kad više nije bilo oslonca za jednu 
jedinu pregršt žute kukuruzovine u selu. Kitine po šumarcima su 
valjuškaste i kao kristali odsijevaju. Vrane krepaju razapete po 
bijelom cjelcu, u koji su pale gladne i premrzle. Goveda beuka- 
njem traže još, jer su im obroke smanjili na šaku ogrizina. Ne- 
čija mršava kljusad (njihovi kukovi liče na oštrokutne trokute) 
slatko jedu zelene smrekine bodljike, a iz gubica im krvari. O, 
kako bi i ljudi rado okrvarili usta, da ima neka smreka, koju bi 
mogli jesti! 

Iz kuća, niskih malih krovinjarica, koje su pokrivene ruko- 
vetima ražove žute slame (ona je već sada crna od jetkog dima) 
i kojima su prozori male nepravilne četvorinice dugačke trideset 
i pet cm, a široke možda samo dvadeset (kroz taj prozor viri 
žuta dječija glava kao žut mjesec iz bare), te male kućice kojima 
ispod temeljaca ljeti raste zelena bujad i pod natrulim se podo- 
vima legu studene bjelouške, a na tim podovima bezbrižno spa- 
vaju žene i djeca, iz tih kućica praminjaju plavičaste perjanice 
dimova i gledane odnekle one su u toj bezmjernoj  blještavoj 
bjelini lijep nakit, toplina u toj studeni, pjesma u dalekoj pusto- 
lini nekoj, ljepota, koja pokriva svojom bjelinom ono mukotrp- 
no u životu tih ljudi, ono što ih je baš ove duboke ciče zime naj- 
žešće zapeklo. Bijele nakrivljene kape, šipkani duvarovi, s kojih 
su pootpadale bijele tanke naslage gašenog kreča i sada kao da 
imaju velike nepravilne lišajeve zemljine boje, obješene krista- 
laste ledenice do u tlo uprte i kroz njih izviruje crvenkasto svi- 
jetlo na prozoru, to je slika s božićnih čestitaka, to je ono, što je 
u prirodi lijepo za nečije oko. Noć nad tim zaseokom sa stakle- 
nim nebom, s podvijenim repovima seoskih pasa (jer vuk u bli- 
zini gadno zavija), zvijezde, divlje patke dreče po potocima i po 
kocima kokoši slatko sanjaju o ljetu, to je romantika u pripo- 
vijedanju i za nečije slatko uzbuđenje. A dalje: u toj noći sa- 


99 : 


vijeni pod kratkim ponjavama (svejedno što se protežu tek to- 
liko, koliko im je dug pokrivač) ljudi se muče nesnom u nestrp- 
ljivom prevrtanju nedoželjno vape za svanućem. Neko se je iste 
zimnje noći i isto tako nesnosno prevrtao u nesnu radi — pre- 
puna stomaka. 

— Ženo, zar ne spavaš? 

— Aiti zar si budan? 

U tome je i ono, što bi se reklo: zar te muči toliko? Da, a 
zar i tebe? 

— Ručku ćeš skuhati veću kukuruzu, nego što si za večeru, 
znaš! 

— Prije će nestati, čovječe. 

— Ali meni je zaista mučno, evo ovdje mi je mučno. 

I on se pipa negdje po golom trbuhu pod ponjavom. 

Pijevci za tih noći pjevaju deset puta, ne tri puta. Noć je 
neizmjerno duga, dulja nego ne znam šta. Ljudi u njoj žive (u 
toj romantičnoj ljepoti sa božićnih čestitaka) intenzivnim živo- 
tom gladnika, koji nema nade, da će tome njegovu gladovanju 
doći kraj. Povijeni kao grčice i zaokupljeni tim jednim jedinim, 
što tako prisno i surovo urasta u praznu nutrinu, tim surovije, 
što noć ide dalje, u dubinu (jer njima se čini da ona, zaista ide 
sve dublje, a da svanuće ostaje negdje na nekom. nedokučivom 
vrhu) oni bulazne u polusnu kao. u nekoj vatruštini, u kojoj se 
pored čovjekove loge vrti neka crna ljevčastog oblika udubina, 
koja te povlači i nikad ne uvlači. Na dnu te crne zaokružne udu- 
bine, koja nesnosno zavozi u magličavu vrtoglavicu, vidi se svaki 
od njih sutrašnji dan, bolji od današnjeg i jučerašnjeg, i u nje- 
mu veliki rumeni okrugli kukuružnjak, istom izvađen ispod peke: 
i nalik na sunce, 0, da, baš na pravo sunce. 

— Ženo, prividio mi se kruh kao sunce velik. 

Ljeto, što ih je svojom pripekom tako nemilosrdno pogorjelo,, 


nije ostavilo ni bundava. Ono malo kukuruza, koji su se svrnuli . 


i prometnuli u sitno, to oni tako ljubomorno razvlače i natežu 
očima, u kojima zija jaz, provalija, koja bi progutala, o, koliki, 


koliki kruh! Iz dana u dan se životinjski muče, zakuhuju tek: 

* toliko, da zbilja ne budu baš bez mrve. No i tome se jednog 

dana promijenilo lice. 

Sanduci, u kojima je bila spremljena kukuruza, pokazali dno. 
Žena grabeći drvenim čankom strugnula i otkrila dasku. | 

— Čovječe imamo samo još za četiri kukuruze. 

— Šta-a? : 

— Eto to, još dva ili tri dana pa ništa više u sanduku. 

Oči se izvale golemo. 


. Vrijeme se promijenilo. Topao vjetar i sunce naglo podigli 
snijeg i krajinom se zacrvenile obješene plohe oranica i iz njih 
provirili izodsijecani tubarci nerazvi jene kukuruzovine. Šume crne 
1 gromadaste zamirisale svježim neprocurelim sokovima. U selu 
se slamne naslage po krovovima prosušivale i dim iz njih lizao 
muzgav. Kuće su ličile na neke izrasline usred crne mase zem- 
ljine. Ljudi, što mile iz njih liče na pregladnjele gmazove, koji 
će se nahraniti od tog martovskog sunca, na kojemu se kupe u 
hrpe i valjaju kao kokoši u prpnji. Sunce im razgrijava tjemena 
i zatiljke i oni, naredani jedan do drugog u dugom redu na tom 
toplom prisoju, mučaljivo se pokunjuju i prevladani, izmučeni 
dugim trpljenjem, koje se još uvijek produžuje u nedogled, pre- 
sjede dan kao u nekom iščekivanju, koje je tim beznadnije, što 
je mukotrpno i nedokučivo kao ovo sunce, što ih tako dobrostivo 
mazi. > 

Jednog dana: 

— Lijep dan, ljudi. 

— I sunce toplo, brzo će cvasti. 

— Jadno ti je lijepo, zar vidiš to lijepo, kad ti je ovdje 
gadno, a? 

Ovaj pokazuje na pupak. 

Drugog dana: 

— Je li još u koga u dnu sanduka? 

— Kako pitaš? — nego da jest. 

— Strava me hvata nad tim. 

— Ine hvatala. 

Žena bišće zasukanu košuljicu na jednoj žutoj trblavoj curici. 

Trećeg dana: 

(Sunce jednako grije.) : 

— A, dobro, šta mislite, je li ovako svakome mučno? 

— Jest ćurak. .. 

— Ima ih, koji imaju više nego mi svi. 

— Da, više nego što im treba, kaži. 

— Jest. 

— A, dobro, šta mislite, je li to onda pravo? 

— Jest ćurak pravo, otkud je pravo, i šta tu ima pravo? . 

— Pravo bi bilo, kad bi mi živjeli kao što ljudi žive; to bi 
bilo pravo, a ovo nije ni vidjelo pravde. Pljujem ti ja na ovaku 
pravdu i red, eto. s... 

— Tpljh! — hrakne čičica svojski, kao da je vidio spodobu 
svega toga, na što se on gadi. 

Tako u tom redovnom, svakidanjem zasijedanju na toplom 
suncu i zemlji i kroz jednostavno razmišljanje o tom životu, koji 
oni izdašno tavore, kroz riječi, koje oni govore nasumce, nagon- 
ski (one se začinju unutar moždanog centra i direktno reagiraju 
na neposredne svakidanje podražaje) izrasta pred njima, i kao 
polip ljepljivo se zavlači u njihovu svijest, spoznaja, da. je život 
ovakav, kakav je i kakim ga čine u svijetu, nepravedan i nelijep 
i nedostojan čovjeka, a da bi bezuvjetno mogao biti bolji i da 
bi ga takim trebalo učiniti. Ovakav, kakav je, on ih je eto doveo, 
u ovo beizlazno stanje (oni vide, da je to njihovo stanje bez- 
izlazno zato, što je život nepravedno uređen) i on im radi toga 
strči u vidu neke gadne i mrske spodobe, koju bi tako rado odba- 
cili nogom je šinuvši straga. 

et jednog dana: 

x, Ljudi, zbilja vam kažem, da bi se ovo sve nekako trebalo 
drugačije preurediti. 

— A kako? 

— Kako? Pa tako, eto, da ne bude, kao što jest, da bude 
bolje, da ne strepiš, kao što sada, da imaš što jesti, eto. 

— Baš, tako je. pu 

— Duše mi jest, duše mi, to bi i bilo ono pravo, pravi život 
da, ovo ti je, brate... 

— Ovo ti je... hm, ovo ti je... ovo ti nije ništa, pljuc- 
kam ti ja na ovo... 

— Ja kažem, da može biti bolje. 

— A ja kažem, da mora. 

Kraj njih u jednom grmu cvate visibaba, 


Bio je dan ožujski, sunce sjajno i toplo, pod njim se pučili 
Pupovi i pod korom opuštao sok, kad je neko u selo donio glas: 

— Hrana dolazi! : 

Kakav je učinak proizvela ta preradosna vijest na njih, vidi 
se po tom, što niko od njih nije ništa priupitao, nego se grozni- 
čavo svaki mašio vreće, strpao je pod pazuho i bezglavo odjurio 
u grad. Svakog je odagnala avet neizvjesnog straha i bojazni 
(da ne stigne dockan, da ne podijele prije nego što on stigne) 
pomiješane s nekom rđavom slutnjom, da ne bude od svega toga 
ništa; pa ako to bude, šta bi onda živ čovjek, kuda bi, dokle bi? 
Pa u tom strahu u zviždanju na ušnim bubnjićima i nesnosnom 
udaranju trbušne prečage, nosi se vileno i halapljivo razjaplje- 
nih usta, za koja bi rekao, da su zinula, da viknu: i ja idem, i 
meni dajte! 

— Hrana dolazi! 

To je povuklo za svaki konac u živčanim pleterima, za naj- 
tanju kapilaru u malom nožnom prstu. Kao mreža od nekih 
ljepljivih tankih niti nepretrgljivih iu zrakastom rasprostiranju, 
sa hvatištem tamo dolje daleko iza brda, u gradu, i kao to hva- 
tište u nekoj snažnoj, ukliješćenoj šaci, koja steže tu nepretrg- 
ljivu mrežu, pa od toga stezanja zatežu oštre tanke niti i povlače 
nekim nesnosljivim užasnim trnjenjem, od kojega se osipaju 
modri zrnasti trnci i po samome licu. Čovjek leti. Ne ide. Ne 
trči. Taj nagon, što ga nosi, ima krila. Ona su u praznom san- 
duku, iz kojega je izmetena i posljednja pregršt kukuruzovine. 

— Hrana dolazi! 

To je bubnjarski štop, koji udara o opne na njihovim ušima, 
to je zviždanje, kojim zvižde nečastivi, to je pjesma neke obra- 
dovane ptice, koja ih je gledala iz bodljikava grma ukraj po- 
toka, to je lavež pseta pred svakom kućom, kraj koje projure. 
pie 


c: 

Sve su stvari i predmeti zinuli i viču to, i samo nebo i sunce 
toplo pomlađeno ožujsko sunce, žeženi kolač kukuruzni, koji ih 
u snu tako izdašno zadovolji. 

— Komšija, ja mislim da ne ćemo zakasniti, a? 

— Bojim se. 

— Ma ovdje mi je evo duša došla. 

A zatim opet dalje: tupa-tapa.. 

Prečaga lupa kao u konja: 


Kh-kh-kh ... 


lI 


Jednog takog sunčanog i toplog ožujskog dana u našem 
gradu je nekoliko bogatih prijatelja udruženih u »Poljoprivred- 
noj banci d. d.« sazvalo sastanak, i na njemu.se posavjetovali. 

Jedan je od njih, crn, mastan vrećastih podvoljaka; 

drugi isto takav, samo nešto viši žute kovrdžave kose; 

treći suhonjav i nervozan s intelektualističkim  zaliscima i 
kartaškim podočnjacima; 

četvrti... 1. d, 

To, što je njih sastavilo tog sunčanog lijepog dana u jednoj 
uskoj sobici s tapeciranim vratima i pomno pritvorenim dvostru- 
kim prozorima, jest također vijest o tome, da u grad dolazi 
hrana. ' 

To, radi čega se jedan debeljko nesnosno prevrtao po tapeci- 
ranoj fotelji i raspuštene obašve na pantalonama, dobovao na- 
izmjenično malim prstom i palcem po zlatnom debelom lancu o 
raskopčanom prsluku, jest zadovoljstvo, Stojinj je on razmišljao 
o toj hrani, što dolazi. 

To, što je jednog suhonjavog činilo vedrijim nego drugih 
dana, i radi čega je s naročitim ćejfom pravio iskrivljene kolu- 
tove od nikotinova dima, zatičući palcima za gornje džepiće 
prsluka, jest opet to isto. 

— Posao, hoh? 

— The, nije na odmet, ali ta lopuža načelnik dobiva badava 
dvadeset hiljada. 

— Da, dragi moj, ali ako on to ne dobije, ne ćemo ni mi 
drugo. To ti je poslovni kauzalitet. Za tih deset mi ćemo dobiti 
pedeset, stotinu, možda i... no eto tako, kauzalitet, dabome. 


— Dakle, gospodo, stvar vam je u glavnom poznata. Hrana 
dolazi! Vagon i po. No eto pola vagona će se podijeliti, a vagon 
je načelnik ponudio, razumije se... no da vi razumijete to.. 
he, da, po forint na kg. To bi iznosilo deset hiljada, i novac bi 
se trebao izručiti po primitku odmah. Primitak bi se obavio na- 
ravno... 

— Po noći. 

—...da po noći, jer... da eto tako. 

— Dakle, gospodo, ja znam, vi ste načelno za to, ja ne sum- 
njam, ali eto ipak sastali smo se, da eventualno porazgovorimo 
o daljnjem poslovanju... Jer i vi znate, narod je oskudan, se- 
ljaci će iskati, čaršija će tražiti, a oskudica je oskudica... da! 

— Pa, ko biva, ja držim, da bi mi trebali da zaključimo, 
kako ćemo i pošto ćemo davati tu hranu, ha? 

— E, pa da! Znamo, da narod nema novaca toliko, koliko 
mu treba hljeba, dakle: mjenica. Prethodno je potrebno odrediti 
kamatnu stopu. 

Jedna smrdibuba razvrji oko prozorskog stakla. 

Neko je prozviždao ispod prozora. 

Jedno se pseto onečistilo pod prozorom. 

— Je li tromjesečni rok? 

— Ne, četveromjesečni, od danas do žetve. 

— Onda 32%. 

— Pa po to smo davali novac, a ovo je hrana, to je drugo. 

— Kako misliš? 

— Hrana je ono, bez čega čovjek ne može živjeti. Znači, da 
je najpotrebnije sredstvo, koje čovjek nabavlja, zar ne? Da! I 
zašto onda ne bi platio skuplje? Zašto? — pitam ja tebe. Četr- 


deset i dva najmanje. Tu bar nema konkurencije! Jesti se mora! 


Je li jasno? 
— Jasno, jasno. 
— Bravo! 

: I on je obrisao čelo. Suho navorano, prošireno zavijenim za- 
liscima. Neko je pljesno dlanove. Bravo, bravo! 

— Pravo je rekao, ha? Hoćeš li da jedeš? Plati, dragoviću! 
Nema jeftina života! 

— Trgovačka glavica! 

Smrdibuba ponovno zazvrja i u krugu obiđe oko njihovih 
glava. 

Neko se uzrujao radi toga. I okrenuo glavom unezvjereno. 
Pogled mu kružio za njenim zvrjanjem. 

— Dosadna je. 

— Smeta, smeta. 

— Zovite podvornika, da je ubije. 

— Da, zovite, to je najpametnije. 

I svi se postepeno uznemirili. 

— Ubit ćemo je sami. 

Skočio je crni masni debeljko i pograbio neki smotak sa stola. 
Razigrao se kao utovljen međed. 

Zvrr... 

Tuk-tuk... 

— Pas ti majku! 

— Da, da 42%, to će biti umjereno, nema šta, dabome! 

— Treba da razumiju. Hrana je hrana, bože moj, što čovjek 
mora nabaviti, nije ni skupo, hah? B 

— Da, da 42%, to će biti umjereno, apsolutno umjereno. 

Tuk-tuk .. . 

— Majku joj, što je žilava. Apsolutno umjereno. — Debelj- 
ko dotuca smrdibubu i potvrđuje. 

— Ne ćemo im valjda davati tek badava. 

Gospodin s tankim prožutim nosnicama, visokih intelektu- 
alističkih zalisaka ustaje: 

— Dakle, gospodo! Mi imamo moralno opravdanje u samoj 
Prirodi stvari. Gospodin (pri tom je pokazao na jednog) je rekao, 
da sve ono, što se mora nabaviti, nije ni skupo. Potpuno isprav- 
no! Potpuno, kažem vam. Narod treba da nam je zahvalan, što 
smo uopće došli do te hrane, da! I da ne dolazi u pitanje naša 
skrb u »Dobrotvoru«, dakle da naše nastojanje oko toga, da se 

narodu pomogne, ne dolazi uopće u pitanje, mi imamo jedno 
apsolutno moralno opravdanje i u... 

U to je opet odnekle neka druga smrdibuba izmilila i javila 
se zvrjanjem. 

— Niste je ubili? 

Debeljko potraži svoju žrtvu i kad je nađe na istom onom 
mjestu, gdje ju je zaista utukao, podigne je i postavi na sto. 

— Eto vidite, da jesam. ' 

I onda opet nervozan zašepesa za onom drugom, koja je sne- 
kom naročitom revnošću kružila i zvrjala. 

... dakle, gospodo, mi i u tome imamo apsolutno moralno: 
opravdanje, što smo skloni, da dajemo na mjenice... jer to u 
najmanju ruku znači naklonost prema narodu i njegovim rđavim 
prilikama, spašavanje, pomaganje u nevolji, kako god hoćete. 
Uzevši u obzir prilike, pod kojima oni žive, i u koje su se sami 
svojim nehajem i ne znam, čime još, strovalili... da baš tako: 
strovalili, taj seljak, ta sirotinja, taj narod zaista nema drugo 
šta, nego da nam je blagodaran. 

— Da joj sve, nah, evo zgniječio sam je. 

— Bravo, bravo, ja se baš cijelo vrijeme zagledao, kako to: 
vi... 

— Hehe-hee, mučan posao, zar ne? 

...dakle, gospodo, ja sam otprilike završio. I kad se dakle 
hrana preuzme, vi će te, gospodine direktore, to već s načelnikom: 
udesiti... naime u pogledu novca... da. A što se tiče prizna- 
nice, mi ćemo je ovako korporativno ispostaviti... da! Ee, dakle, 
gospodo, ja sam završio uglavnom. 

On je imao revnosan običaj, da briše zaliske, kad god sjeda: 
na svoje mjesto, pa je to učinio isada bez obzira na to, što mu 
zaista nisu bili oznojeni. Pogledao je zatim sve drugove redom, 
kao da je tražio od njih odobravanje. Bio je. neoborivog uvje-< 
renja, da je rekao ono, što je neosporno i za što je zaslužio jedno 
apsolutno priznanje. Njegova intelektualistička teorija je, da je 
»čovjek u duši dobar« i da »nije zao, kao što se, ne znam, gdje: 
i kada to priča«. I eto radi toga on nalazi (zapravo ta ga njegova. 
teorija sili na to) u svačemu t. zv. moralno opravdanje. Kao du- 

gogodišnji predsjednik »Dobrotvora« (to je jedno t. zv. humano 
i potporno društvo u našem gradu) on je već stekao jednu stalnu 
blagoglagoljivost, kojom se na lak i jednostavan način odhrvava 
u svakoj prilici. Ovi drugi uz njega, to su vjerni prijatelji i dru- 
govi istomišljenici (naime to se ispostavi uvijek i redovno u sva- 
kidanjim prilikama), koji dijele s njime ta moralna opravdanja. 
Nad njihovim glavama kruži treća smrdibuba; zove se: divi- 
denda. Nju oni ne će ubiti. Radije će nekoga trećega njome. 

Hrana dolazi. 

To je i u njima rodilo uzbuđenje. I povuklo za svaki konac 
u živčanim pleterima. I kao mreža od nekih ljepljivih tankih niti 
naleglo po sivoj kori velikoga moždanog centra i upilo se ne- 
pretrgljivo u svaki nabor. 

Hrana dolazi. 

To ih je učinilo nestrpljivim, da se što prije sporazumiju, da 
što prije pretvore u opipljivi profit, na kojemu jedinom opstoje 
njihovi masni podvoljci i ljigavi trbusi. San im je to poreme- 
tilo baš kao i onima u dalekom zaseoku i prokrtilo njihovu ha- 
lapljivost. 

Smrdibuba zvrji radi neke svoje razdraganosti i kružeći elip- 
tičnom putanjom ostavlja za sobom nepodnosiv smrad, opet 
valjda radi te razdraganosti. Gospoda d. d. se sastaju također 
radi nečeg sličnog neke poslovne razdraganosti, neke humani- 
tarne naklonosti i t. sl. i raspravljajući tako u tim prilikama 
ostavljaju za sobom t. zv. apsolutno moralno opravdanje i traže 
bezuslovno priznanje i th. di td. 

Tog ožujskog dana sunce je bilo sjajno i toplo i ptice su ve- 
selo cvrkutale, pod nečijom strehom je golub pitao svoje mlade, 
u vrbovim je mladicama cirkulirao sok kao arteriozna krv u širo- 
kim arterijama, negdje se u stranama naprezali nejaki volići vu- 
kući drveno ralo (simbol t. zv. agrikulture u god. hiljadu devet- 
sto n-toj), po zagrijanim puteljcima iskakivali gušteri i plazili 
čekinjasti crvi i kukci, život je tog dana išao t. zv. svojim tokom 
i sve je bilo u svom obično običnom redu kao i lani, prekolani, 
onomlani: ljudi su se zvali ljudi, seljaci se zvali seljaci, siroti- 
nja se zvala božijaci, bogatima se podrigivalo i grizlo ih u grlu 

od premasna ručka, svinje se gojile po svinjcima, jadnike klale 
uši i buhe se do iznemoglosti opijale njihovom krvlju, sve po 
starom uobičajenom redu... 

Život, koji je tako uporno utjeran u jednu tijesnu kolotečinu, 
ovija i jedne i druge revnosno samo s tom razlikom, što jedni 
kao njegovi sopstvenici plivaju prezasićeni životnim ljepotama, 
a drugi se dave i gušaju živinski, da se domognu onog najnasuš- 
nijeg, što im je, vješto i u ime ovog i onog uklonjeno ispred 
nosa i nepravedno prisvojeno i pozakonjeno. Život takav, koji se 
uporno odvija i ovija, on i u našem gradu, ovamo daleko za 
ovim brdima od žute nerodne ilovače i krečnjačkih naslaga, znači 
isto ono, što i svukuda, gdje je takav i gdje su jedni poniženi. 
skotski da bi drugi bili prezadovoljeni i prezasićeni u obilju 
opipljive zemaljske sreće. I teče takav u ovim lijepim danima, 
kad proljetni vjetrovi razvijaju stare gore i bude ih na novi ži- 
vot, rasčešljavaju nabubrele pupove, a stare grane (koje su već 
izlišne u svom opstojanju) krše, i strovaljuju, pa im se ne će ni 
za trag znati, teče takav, po očačenim ilovim puteljcima seoskim 
i izlokanim kaldrmama kasapskim, a iz grmova i trava kao da 
mu se ruga ovo proljetno buđenje, nov život prirodin, koji pruža 
tako pametan primjer. I migolji se takav izopačen, jer u njemu 
više trune nego što živi, migolji se i u svojoj kuljavoj utrobi 
vuče masne crne debeljke, suhonjave intelektualčiće s voštanim 
nosnicama, prezasićene trbušine i vrećaste nečije. podvoljke s di-: 
videndama, koje imaju »apsolutna moralna opravdanja« i smrdi- 
bube, što dosadno zvrje u svojim kružnim lijetovima, za kojima 
ostaju nesnosni tragovi, valja se taj život takav tijesnim putelj- 
kom, a u hendecima stoje t. zv. siromaci, božijaci, seljaci, fuka- 
ra, gladnici s praznim vrećama pod pazusima, s pijanim buhama 
u njedrima i krupnim gadnim ušima, koje ubilački gmižu po 
mršavim modrim i žutim vratovima njihovim, teče u ovim lije- 
pim danima, kad proljetni raspjevani vjetrovi bude i opominju 
na nov život, mlad, zdrav, i lijep, da mu se i gladnici najedu ze- 
lenog lišća i u njemu istrijebe uši i gnjide, da polomi stare £ 
nepotrebne grane i da im se za trag ne zna više. 

Eto tako u tom luđačkom trku s nekim nelagodnim osjećajem 
trbušne prečage, kao da se je mjesto nje ispriječila mokra vreća 
u trbušnoj duplji i pljoska mokro i hrapavo, eto tako su dospjeli 
u grad, razvijorenih bijelih gaća, koje su zapinjale za crne glo- 
gove, kao za nečije košćate šiljate prste, privirili u njega s ne- 
kom bojažljivošću i s osjećanjem sušenja jabučice u grlu, što 
redovno biva u iščekivanju nečeg, što se tako zdušno želi i hoće, 
a što se na veliko zaprepašćenje ne dočeka. A oni su tako jureći 
sa čvrsto stisnutim vrećama pod pazusima zamišljali, da u gra- 
du već taj isti kukuruz leži u ogromnim kamarama baš po uli- 
cama, žut, rumenožut, mirišljav kao razlomljena kukuruza na 
ognjištu, mirišljav kao duša. 

— Druže, ja bih volio jedno brdo kukuruza nego brdo no- 
vaca. 

— He, a misliš, da ja ne bih? 

A grad je stajao tup, izlokanih kaldrma, s nesnosnim smra- 
dom bunjišta i kanala i u propustima između dućana, kao da su 
istresana zahodska burad, a nad tim su propustima velike table 
skovane od petroleumskih sanduka i na tim tablama su nacrtani 
gradski panduri s brkovima Kraljevića Marka i očima Srđe Zlo- 
pogleđe, i te slike pandurske znače: ovdje je strogo zabranjena 
nečistoća i ono drugo (kako je na jednoj općinskoj sjednici, a u 
vezi s postavljanjem tih tabla jedan sramežljivi gosp. vijećnik 
formulirao značenje policijskog lika), iza tezgA vire crvenomodri 
alkoholičarski nosovi bakalinski, a među njihovim se reumatič- 
nim nogama žare mangale gotovo do polovice ljeta; i ti nosovi 
njihovi su se unezvjereno izvukli pred ćefenke, kad su primijetili 
ljude s praznim vrećama pod pazusima. Sporazumjeli se pogle- 
dima preko ulice, prišli jedan drugome i sašaptavali se. 

— Šta misliš? Nije dobro ovako, ovi su gladni, vidi im se 
na očima. 

— Eto imaju i vreće. 

— Ko bi im nadavao! Podijeljeno je kažu još juče pola 
vagona. 

— Ovaj, a šta ti misliš, ovaj, pametno bi bilo, ovaj, da za- 
tvorimo, ha? 

— 1 ja, ko, mislim tako. 

— Aha. 

Tako jedan za drugim, polako i bez lupe, mačijom oprez- 
nošću, zatvoreni su svi ćefenci i čaršija je dobila praznički izgled, 
a u tome prazničkom izgledu promiču ljudi, u bijelim gaćama i 
s praznim vrećama pod pazusima jedni mimo druge, i kao da 
s nekom mučnom šutnjom pretražuju, potražuju, iščekuju. A nad 
tim svim osjećaš, kao da lebdi u zraku, užasnu beznadnost, koja 
se zarila nekim kijačastim zupcima u svaki mišić i u svaku poru 
na koži, tako ti ljudi liče na isprebijane živine, upalih očiju, opu- 
štenih ušiju i obješenih repova. 

Žene — jedne u bijelo ubrađene, druge gologlave i u razdr- 
ljenim košuljama, mršavih prsiju i bosonoge, neke s djecom žu- 
tom i otomboljenih trbušćića (ta djeca prožive vijek o zelenoj 
koprivi i kesiloj repi i bundevama) poredane u dugom neprekid- 
nom nizu krajem hendeka, pod sjajnim i toplim ožujskim suncem 
kao gušteri. — Tika, Mima, Traljarka, Joka, Soka, Manda, 
Pemba, Umiša i t. d. govore i šute, šute i govore. 

— Draga, nisu mi djeca jela kruha, evo treći dan. 

— U — uh, nisu ni moja, slatka. 

— Drugo, dokle li će ovako? 

— I kako će se svršiti, sestro? 

Mima: Ovako je, drugo, bilo i davno za rata. Evo ja ova 
ista znam to, ja sam isto ovako gladovala, baš isto, eto. 

— Pa kako to da već ne prestane jedamput? 

Vjetar, svjež i snažan razvija pupove po drveću. 

Mima: Pitaš, kako da to jednom ne prestane? He-e, moja 
draga, ne će ni prestati sve dotle, dok jednom ne nestane siro- 
tinje na svijetu, eto. A 

— Da, baš je tako! Baš pravo kaže! Treba da nestane siro- 
tinje, jest, jest. 

— Heh, a to znači onda, da mi treba da pokrepamo, hah? 


II 


Mima: Budalo, kao da ne može sirotinje drugačije nestati. 
Jednostavno ovako: kad mi ne budemo siromaci, kad imademo 
šta jesti, eto... ' 

— To znači, kad budemo bogati? 

Mima: Ko ti to kaže? To samo znači: kad budemo živjeli, 
kao što se pristoji čovjeku. 

— Baš tako! Kao ljudi da živimo, je li?" 

Vjetar svrće pred njima stup slamki i suhog lanjskog lišća 
i obara ga opet. 

— E kad bi samo to moglo! 

Mimu: Ja držim, i da bi moglo i da bi trebalo. 

Čaršija liči na suho izlokano korito nekog potoka, koji je 
presušio i za sobom ostavio u dnu izmetine životinjske. 

Najednom je odnekle izbio gospodin načelnik. Ogroman, 
težak, modronos i riđe kose, spora koraka i ruku zabačenih otra- 
ga pomicao se čaršijom kao pretovarena deva saharskom stazom, 
u koju propada i mučno izvlači potkoljenice. 

Za njim se nizale gomile, presretale ga i susretale, molile, 
pitale, kumile... On je odmahivao rukom i prividno ravno- 
dušno tumačio: : 

— Ne, ljudi božji, nema, nema eto, nismo mogli više do- 
biti... a gdje ste vi uostalom juče i prekjuče, kad je podijeljeno 
toliko, toliko, da, čitavo brdo, čitavo brdo... Vi ste obični ga- 
dovi, vi ste stoka vi ste... hm, a šta vi niste? I šta bi vi htjeli? 
Hoćete li, da vam se u usta metne, je li? Sad dolazite! Nema, 
nema! Hajd! Hajd, odakle ste i došli! Hajd! 

— Gospodine, gladni smo, pokrepat ćemo. 

— Eto, eto, braćo, mi radimo za vas, mi smo tražili, molili. 
nešto smo dobili i eto podijelilo se, dat će valjda Bog, pa će opet 
biti, eto! Molite se Bogu, da dade, da, sigurno mu se nikad i ne 
molite, da. 

Mima (ona je okupila grupu žena oko sebe i nagovarala ih): 
Zajaučite, graknite najedamput sve, viknite, zaprijetite, recite, 
da ne ćete odavde, dok ne daju! Ja vam kažem, da oni imaju! Ja 
vam se kunem, da su oni sakrili hranu! Oni su je pokrali! Oni 

su to radili i prije rata, oni to rade isada! Vi morate sve u jedan 
glas! 

Gospodin načelnik se približavao. I kao da je predosjećao, da 
ga tu kod tih žena čeka najjači napad, još izdaleka je bacao ne- 
mirne poglede na njih. A kad je primijetio Mimu, ogaravljelu 
i razdrljenu s crnim povezačem na glavi i njezin nedoderivi 
crveni sviter (na tom su se sviteru prejahivale zakrpe sve jedna 
šira i crvenija od druge), taj sviter još iz davnih godina on 
pamti na njoj i uvijek ga je on ljutio kao kočopernog purana — 
osjetio je neku nelagodnost i nesigurnost, radi koje bi se najra- 
dije vratio ili ma kako nestao... 

To, radi čega je on zazirao pred tom bijednom otvrdlom že- 
nom, to su njezine žive, bistre grahoraste oči, kojim se ona za- 
badala u njega već godinama i godinama, i kojima je uvijek 
tako jasno zagledala u sve ono, što su on i njegovi ljudi činili i 
radili, i za što je ona uvijek našla pronicav sud, radi kojega se 
on osjećao baš kao poliven nekom nelagodnom tekućinom, mas- 
nom i prljavom. Sve to, ta bistrina pod njenim pijavičastim obr- 
vama, to pronicanje u stvari i dešavanja (pa bila ona javna ili 
tajna svejedno), riječi, kojima se ona suprotstavljala, čvrstina 
njenih tankih usnica i živost viličnih mišića, sve je to u njemu 
tako u vidu te žene u iskrpanom crvenom sviteru rađalo neko 
čudno osjećanje nelagodnosti i nesigurnosti, i njemu je u mah 
pred njenom pojavom bivalo kao da gazi po tankom, nesigur- 
nom, podvođenom ledu, koji možda i ne će odmah puknuti, ali 
koji se tako svojski uvija: To je tako s vremenom postalo nagon- 
skim u njemu, pa kao što je morao mahnuti rukom, kad mu 
poleti stršen na nos, tako je isto i redovno morao oćutjeti mlaz 
nelagodnosti i gotovo neke strašne nesigurnosti pri svakom su- 
sretu s njom. Često ju je tako sam izazivao u svijesti preda se i 
htio je da nešto od te utvare iz sebe uguši bar na taj način, da 
obikne na nju, da ogugla na njene riječi i da postane ravnodu- 
šan pod njenim grahorastim očima, koje se šiljato zabijaju u 
njega, ali mu je ona tada postajala duh, koji se ljuti i prijeti, 
kao savjest, koja progoni i izvlači zla priviđenja. Nije to odatle, 
što je ona uvijek u sličnim zgodama isticala to kako nepravedno 

trpi i pati se, a drugi kao on gramze i kao svinje se prezasićuju, 
ne, to je baš upravo radi one žilavosti, koja se tako uporno 
othrvava i izrasta u nešto jako i pogubno za njega kao bez- 
mjerno teška stijena, koja se valja niza stranu, a kojoj se ne 
može umaknuti. 

Taka jedna stijena izraste uvijek pred njim, kad on priziva 
ili susreće Mimu, pa on tada ili mora u nekom užasnom ovijanju 
omaglice izgubiti se kao ponesen ili mahnuti na pandura kaži- 
prstom: instinkt samoodržanja, kao i kod davljenika, koji se 
hvata za slamku. 

— Gospodine načelniče — graknuše one, a njegov se fes 
pomače kao pod ćuvom studena vjetra. 

— Gospodine načelniče, daj žita! 


— Goni tu gamad! Šta me gledaš! — okrenuo se on surovo 
panduru. 

— Marš, da vam bezobraznu... razmahnuo pandur i ruka- 
ma i nogama. 

— Uva! 


— Sram vas bilo! 

— Nije vam zar dosta, što smo gladni? 

Pljus! 

Zviz! 

Bub! 

— Jao, moj trbuh! 

— Jao, moja leđa! 

— Životinjo! Zašto tako tučeš!? Zašto? 

— Nah, đubre jedno! 

I on poletio šakom na Tiku. Ona ga dočepala zubima za pa- 
lac i svom se silom oduprla petama o kamen i tegli, da mu ga 
pregrize. Traljarka i Mima naskočile s leđa. Mima mu dere 
tvrdu jaku sa zvjezdicom i brojem. Traljarka mu odire tur i 
izvraćena lica reži kao bijesna. 

Najednom s drugoga kraja zazviždala palica, došao je još 
jedan. 

Bježi! 

— Bježite! 

I u jednu se postranu ulicu sručila bujica razvijorenih žen- 
skih povezača i sukanja, zarova i feredža, papuča i opanaka. 

— A što ga niste za grlo skota? 

— Ja sam htjela. 

— Bježi, eto ih opet! 

Neko je izgubio vreću. Neko lijevu papuču. Neka desni 
opanak. 


Oni, što su prije dva dana dobili kukuruz, govorili su putem 
vraćajući se: 

— Pita mene koliko imam čeljadi u kući a ja kažem trina- 
estero gospodine načelniče a on kaže gadu jedan šta će ti toliko 
podajte mu veli šest ipo kila kukuruza... i eto šta ja sad mogu 
sa ovim. 

— A ja sam dobio samo četiri. 

— Nisam ni ja više. 


Sutradan su u nekoj susjednoj pokrajini pisali dnevni listovi 
na vlas isto ovo: 

Incijativom gospodina načelnika N. N. (ovo je samo izmi- 
jenio pisac) u mjestu K (i ovo) kao i bezprimjernom  požrtvov- 
nošću mjesnog humanog i potpornog društva »Dobrotvor«, koje 
godinama još od prije rata neumorno djeluje i radi na dobro 
naroda onoga kraja, podijeljeno je dne 10. ožujka tek. god. pet 
vagona prvoklasnog kukuruza siromašnim pripadnicima pome- 
nutoga kotara. 

Neka je hvala dobrotvorima! 

Narod je sit! 

Narod je zadovoljan! 

Živjeli dobrotvori! 


I taj dan je bio lijep i sunčan. 


Iz ciklusa: »Provincija u pozadini.« 

SLAVKO JEŽIĆ, ZAGREB 


ZLOČINSTVO ĐUKE FRAMIĆA 


1 
U našem kraju bili su manevri. A fina su to stvar, takvi ma- 
nevri!... Glazba svira, vojnici stupaju, diže se gusta prašina, a 


u prašinu zavijeni stupamo mi djeca, gutamo prašinu i pjevamo: 


Maširala, maširala 

Pedeset i treća — 

Korak, korak, za korakom 
Stupa junak za junakom. 
Zastava se vije, 

Krv se lije, lije — 

napred, napred, svi u boj! ... 
Zastava se vije, 

Krv se lije, lije — 

Sve za cara i za dom! ... 


A kad vojnici odu izvan sela, mi se skupimo na ledini u 
dudnjaku i podijelimo u dva tabora: u »naše« i »neprijatelje«. 
Samo nitko, zbog Duke Framića, ne će da bude »naš«. Mora da 
se baca pismo i glava. Onda »neprijatelji« moraju svezati rupčić 
oko glave, a Duka Framićev preuzima zapovjedništvo nad nji- 


ma, i teško si ga »našima«!... Takva vojskovođe na svijetu 


nema: za njega je tučnjava život, pobjesni, kad navali na juriš, 
sam pobije pola protivnikove vojske, a druga polovica nagne, 
što je tko živ, u bijeg... Ali treba dobro potprašiti pete, jer 
Đuka ne zna šale: koga uhvati, baci mu se među noge, obori ga, 
pa ga za jednu nogu vuče naglavce preko cijelog dudnjaka, uz 
urnebesnu graju cijele vojske i očajno urlikanje oborenoga!... 
Pepiču je Korenovom jedamput izderao čitavo lice i gotovo otki- 
nuo uho, vukući ga — pa su nam roditelji strogo zabranili igrati 
se rata i vezati rupčić oko glave. Onda je Đuka Framić naložio 

svojim pristašama, da za šešir zataknu bijelo guščje pero — tada 
su svi, pa i djeca, nosili šešire — »neka se, veli, zna, tko je ju- 
nak, a tko kukavica!«... I, začudo, kad smo se skupili na ledini, 
svi smo osvanuli s perom za šeširom — svi smo se deklarirali 
za »neprijatelje«... pa kako, kad su svi neprijatelji, upravo 1 
nema neprijatelja, a nema ni rata — guščje pero riješilo je sve 
sporove — i mi smo se razdijelili u grupe, pa su se jedni pilj- 
kali, drugi špekulali, treći verizali, četvrti krmačali, peti šinta- 
rali... I cijelo popodne prošlo je u različitim miroljubivim 
sportskim natjecanjima... ' 

Manevri su prošli, ali slava Đuke Framića nije prošla. Bio 
je znatno stariji od većine nas, iako je bilo još daleko od toga, 
da svrši pučku školu. Svaki je razred ponavljao, i po dva puta, 
pa se dogodilo, da smo ga u zadnjim razredima pristizali i mi 
mlađi, kad su njemu već brci probijali, i davno je već posizao 
snašama pod rubaču... 

Jednog se dana mama opremila i pošla nešto u selo. Ja sam 
se igrao pred kućom i zidao kule na pijesku, koje su se dakako 
odmah rušile kao i inače u životu. Besmisleni poslovi čovjeka re- 
dovno tako zaokupe, da na sve drugo zaboravlja, pa i ja nisam 
mislio ni na mamu, ni na drugove, ni na vrijeme, koje je brzo 
prolazilo... Pričinilo mi se jednom, da su ulazna vrata u dvo- 
rište malo škripnula, ali dok sam nabio jednoj kuli na vrh šibicu, 
koja je imala biti zastava, pa onda tek podignuo glavu, nikoga 
nije bilo. 

Kad mi je napokon bilo dosta pijeska, pođoh u kuću, da na- 
dem štogod za jelo. Dok sam po izbi tražio suhog sira i komadić 
kruha, čujem neke tihe glasove na dvorištu — dijete uvijek čuje 
što ne bi trebalo — i brzo se popnem na stolac te pogledam kroz 
prozor. Još sam dospio da opazim, kako se zatvaraju vrata na 
sobici tete Tinke, — mlade naše rođake, inače »Amerikanke« — 
a preko dvorišta je šmugnula sjena jednog momčića... Bože, je 
li moguće — ili se možda ipak varam... prisegao bih, da je to 
bio Đuka Framić!... 

Te je godine Đuka išao u četvrti razred, ali je dobio drugi 
red. Bilo mu je već četrnaest godina. Meni je tekla šesta. Mama 

me je već učila čitati i rekla, da će me upisati u školu — bar ću 
imati zadaće pisati i učiti; to će me zadržati od skitnje sa se- 
oskom djecom, od koje i onako ne ću mnogo dobra naučiti. Pa 
ako i propadnem u školi, dosta sam mlad, mogu i ponoviti raz- 
red. 

Meni je u duši imponiralo, da ću ići u školu s Dukom Fra- 
mićem, znamenitim vojskovođom i borcem, bećarom i fakinom, 
pred kojim je cijela škola strepila! On će sigurno jedamput po- 
stati glasovit junak kao Garibaldi ili bar hajduk kao Rinaldo 
Rinaldini, o kojima je teta Tinka čitala romane u mnogo sveš- 
čića, i onda ih u kuhinji kod posla pripovijedala mami. Ja sam 
se igrao u kojem kutiću u sobi ili u dvorcu kraj vrata i slušao 
Tinkino pripovijedanje, a da me nitko nijeni primijetio. Kako je 
samo uzdisala nad žarkom ljubavlju tih Violeta i Anita, koje su 
čak i preobučene u muško slijedile svoje ideale! Ali to su bili 
i junaci, ne takve stare pijanice kao njezin prijatelj Dostal!... 

Kad se na to sjetim, gotovo mi je i bilo jasno, da se Đuka 
Framić svidio Tinki. Ta on je bio jedini u čitavom mjestu, koji 
je mogao biti junakom i idealom ... Čak kad je jednom pomlatio 
guske gospe blagajnikovice u dudnjaku, jer ga je njezina slu- 
žavka Fanika udarila šibom preko lica, dok: je dirao u nju — 
gospa blagajnikovica ga je. strašno izgrdila, vičući za njim: Ti 
prokleti Gardibaldi!... To je ime postalo popularno u selu, 
Kadgod je Đuka načinio kakvu nepodopštinu, ljudi su psovali 
»tog vražjeg Gardibaldija«. 

Dok sam toga dana sjedio na kuhinjskom pragu i griskajući 
suhi sir i kruh razmišljao o slavi Đuke Framića, vratila se i ma- 
ma kući. Poljubila me u čelo i držeći mi oba lica rukama, za- 
gledala mi se ravno u oči, a napokon progovorila: »Dakle sad si 


đak — danas sam te zapisala u školu! ...« 
Je li to bilo iznenađenje, veselje ili žalost — tko bi znao — 
ali ja sam na te riječi briznuo u teški plač... Možda sam osje- 


tio, da je sada pravom bezbrižnom djetinjstvu kraj; dolaze za- 
daće, dužnosti, odgovornost, a mjesto blage mamine riječi otre- 
siti tuđi ljudi, kojima si i ti stran i tvoja duša... Odlazi bez- 
brižno djetinjstvo — boli dolaze, tegobe dolaze... dolazi život. 

U školi su sjedili s jedne. strane dječaci, s druge djevojčice. 
Dva reda klupa, dva svijeta! Šta se zbivalo u mozgovima onih 
kovrčastih glavica, s kojih su se spuštale po dvije uredne plete- 
nice preko ramena, često puta prebačene naprijed na prsa? To 
je bila vječna tajna. Pažljivo su slušale svaku riječ gospodične 
učiteljice, mirno su sjedile i gledale u ploču, mora da su se 
mnogo zanimale za nauku — pa ipak, kad su trebale što da od- 
govore, preko polovica govorila je strahovite gluposti ili je na- 
prosto šutjela. mima re 

I onda, njihova pažnja je popuštala od sata do sata. Pod 
zadnje su redovno imale ručni rad, pa da si ih onda čuo, što su 
klafrale!... A mi smo dotle morali u znoju lica plijeviti travu 
na vrtu ili vezati liko oko loze ili bogzna kakve druge poslove 
raditi! 

Čovjeka već tako odgajaju, da uvijek nekoga smatra nepri- 
jateljem: ili višim od sebe, komu treba zaviđati, ili nižim, koga 
treba prezirati. Pa tako su i u školi uveli kao najveću kaznu za 
nas »dečke«: sjesti na onu stranu, gdje su sjedile »cure«. To 
smo smatrali užasnim poniženjem, i za to smo djevojčice prezi- 
rali. A da bude kazna još veća, dečki su obično nadjeli tako 
kažnjenomu ime djevojčice, uz koju je sjedio! 

I baš meni morala je da se desi takva nesreća! ... Nešto sam 
šapnuo Matiču Skeji, i učiteljica me primijetila — a baš je bila 
nervozna, jer toga dana »mladi gospodin«, naš kateheta, dugo 
nije dolazio na redovnu partiju razgovora — pa se izderala na 
mene: »Marš tamo prijeko, sjedni uz Bradićevu!«... Bio sam 
preneražen — ta samo sam bio prišapnuo Matiču: »Pa gdje je 
danas gospon kateheta tak dugo?«, a to zato, jer smo se onda 
mogli »gumbati« bez brige: gospodična nije ništa primjećivala i 
ni za što marila! ... 

Briznuo sam u plač — kad već moram sjediti uz curu, onda 
fućkam i na muški ponos, nije me ni plakati sram! — ali to mi 
je pribavilo samo dvije packe više, a bogzna kakvu bi tragičnu 
notu zauzelo moje stradanje dalje, da se u to nisu otvorila vrata, 
a na njima se pojavio gospodin kapelan... 

Tužno sam sjedio uz Bradićevu i buljio preda se u klupu. U 
puce nisam gledao od srama, a.u dečke od straha, da ne ugle- 
dam koji zloradi pogled, jer sam znao, da svi gvire u mene. 
Čudnovato je, kako se protiv onoga, koji strada, uvijek složno 
udružuju oni, kojima je dobro. Pa ipak je onih, koji stradaju, 
većina — samo nikad nisu složni! ... 

Dok je razred brujio — dečki se gumbali i kockali, a puce se 
igrale mlina ili naprosto samo brbljale — teška se tuga slegla 
na dušu moju. Ne samo da sam osramoćen, i da ću dobiti žen- 
ski prišvarak, nego nitko ne će htjeti ni da se igra sa mnom — 
bit ću kao izopćen! ... A tako sam se opskrbio lijepim gumbima, 
ne samo običnim bijelima ili plehnatima, nego i onima šarenima, 
s crvenim ili plavim rubom, kakve seoski momci nose nedjeljom 
na svojim košuljama. (Našao sam i četiri »kostena«, pa čak sam 
i tri sedefasta otparao s Tinkine nedjeljne bluze! 

A špekule istom! ... O zemljanim »cvajerima« i ne govorim! 
Ja sam istom sa žućkastim »kostenkama« počimao igru. A kako 


sam bio dobar »špekulant«, sabrao sam i vrlo lijepih »staklenki«, 


i to onih »punih«, sasvim šarih, a ne »rijetkih«, koje su znatno 
manje kotirale na đačkoj burzi... Imao sam čak i dvije divne 
»vodenke« od mat stakla, kao zahukane — a vodenke su bile 
pravi dragulj među špekulama, nešto kao kasnije Nyassa s de- 
vom ili Sudan s paomama među markama; s vodenkama se nije 
ni »pucalo«, da se ne okrhaju — to se činilo s cvajerima ili ko- 
stenkama — s vodenkama se samo plaćalo: a vrijedila je jedna 
i do tri pune staklenke... Nije ni čudo, jer je za svaku vodenku 
trebalo razbiti skupu »krahersku« flašu, kod koje se u grlu na- 
lazila vodenka... a to je bilo skopčano s mnogim vratolomija- 
ma, koje su se redovno svršavale s grdnim batinama! . 

Iz tih teških misli prenulo me zvono, koje je javljalo odmor. 
Žamor razreda pretvori se u urlik i masa djece provali kroz vra- 
ta na školsko dvorište... Tiho sam se izvukao među zadnjima 
i stao na stranu, da gledam, kako se drugi igraju. Već se par 
drugova postavilo blizu mene i posprdno mi dovikivalo: Bradić! 
Bradić!, a meni su suze navrle na oči... Uto se odnekud stvori 
Đuka Framić, i ja zapanjen opazim, kako se teška njegova ruka 

oborila na lice jednog od mojih napasnika, dok su se drugi ras- 
pršali dvorištem, kao pilići pred jastrebom. A Đuka me prihvatio 
ispod ruke i rekao: »Hajde, mali, da se špekulamo!«... 

Kao da me sunce obasjalo, razvedrilo se moje lice. Špekulati 
se s Đukom Framićem, našim Garibaldijem, kojeg li odlikovanja 
za mene mališana! Svi su me zavidno gledali, i od tog časa bila 
je spasena moja čast. Kad je odzvonilo, da je odmor svršen, 
Đuka me odveo do vrata razreda i glasno zaviknuo, da će teško 
biti onomu, koji bi me dražio ili u mene dirao! ... I doista, nitko 
ni da bi pisnuo! Takva je čuda stvarala Đukina riječ! .. 

Te je godine Đuka svršio konačno školu s prvim redom, no 
njegova je slava ostala legendarna. Ali i strava, koju je širio 
svojom pojavom. Među bećarima najglasnije je pjevao, u sva- 
koga je zadirkivao, nikoga se nije bojao, nijedna tučnjava nije 
prošla bez njega... Naveče bi po šljivicima, za sumračja ili po 
mjesečini, hvatao snaše — a čini se, da im to i nije bilo krivo. 

Može se kazati, da je Đuka bio strah i trepet sela. Svi su ga 
se bojali i svi su mu se divili. I sa žandarima je imao posla. Kod 
jedne tučnjave svezao ga žandar Miloš i vele, da ga je strašno 
ispremlatio na postaji. Govorilo se, da Đuka baš i nije bio toliko 
kriv, ali da je Miloš bio na nj ljubomoran zbog kume Jele, sna- 
še, kojoj je muž već tri godine bio u Americi... 

Uto, jednog ljeta, buknuo požar kod susjeda Severa. Bila že- 
stoka vrućina, dva mjeseca bez kiše, sva trava bila opaljena, 
zemlja raspucana i o da je sama gorjela. Štagalj planuo 
kao da je od papira... Sve se selo ustrčalo, dojurili vatrogasci, 
orilo se zapomaganje i cika žena, plač djece... A bilo je malo 
vode... Ljudi su po jamama namakali ponjave i njima po- 
krivali drvene zgrade i slamnate krovove, da nekako spriječe ši- 
renje požara. 

Ipak, u tili čas, vjetar je prenio vatru par kuća dalje i za- 
palio slamnati krov kume Jele... Nastala nova vriska i cika — 
iz kuće istrčala kuma Jela u samoj košulji, a za njom Đuka Fra- 
mić, bez košulje... Kao vjeverica popeo se Đuka na obližnje 
drvo, skočio s njega na krov i stao kidati zapaljene snopove 
S krova. Uto su već prislonili i ljestve, počeli dodavati kablice 

s vodom, mokre ponjave... a Đuka prihvaćao, dodavao, trgao, 
jurio po krovu, kuda god je trebalo, nije mario za glavu, i svi se 
divili njegovoj hrabrosti... Ali požar je uhvatio naglo drvenu 
građu, i brzo se vidjelo, da se kućica ne će dati spasiti. 

Odjednom zaori očajan vrisak među ljudima... Kuma Jela 
opazi, da joj četirigodišnja kćerka Barica zapomaže na tavanu, 
ispod rasplamsalog krova, i kroz mali tavanski prozorčić tura 
ručice napolje. Dim je ovio malu i jedva su je primijetili. Jela 
se htjela baciti u vatru, ali su je ljudi zadržali. No u tren oka 
već se Đuka spustio niz zapaljenu gredu i bacio se na tavan. 
Strava je zavladala svjetinom videći ga, gdje nestaje u plamenu 
i dimu... Ali za čas se opet pojavio dolje na kućnim vratima, 
i nosio na rukama onesviještenu malu... Ljudi je brzo prihva- 
tili, a Jela se bacila jecajući na dijete... 

Đuka je opet jurnuo u kuću i izbacivao kroz vrata i prozore 
predmete, do kojih je došao, aljudi ih odvlačili dalje... Uto se 
čuo oštar prasak i grede počele popuštati ... »Izađi, Duka!« na- 
stao je vrisak među ljudima, no on je još uvijek spasavao, što 
se dalo... Kad su već i vratnice počele gorjeti, izišao je Duka 
napokon van, sav opaljen i začađen — i u tom mu je trenu je- 
dan komad užarene grede pao na glavu i on se srušio bez svi- 
jesti... : 

Severov štagalj i kuća kume Jele izgorješe do temelja, i još 
je par drugih krovova zahvatio plamen, ali ga za vremena uga- 
siše... Kuma Jela sklonila se s malom Baricom kod roda, ali je 
mala nakon par dana umrla od opeklina. Đuka je dobio potres 
možđana, no ipak su mu spasili život. 

Kad je ustao i čuo za smrt male Barice, zaplakao je kao di- 
jete. Možda je to prvi puta, što su Đuku vidjeli plakati. Odonda 
se sav izmijenio. Nije izlazio nikuda, samo je ležao po šljiviku 
iza kuće i buljio u nebo... 

Jedne večeri, bilo je već vrlo kasno, sjedio Đuka na klupčici 
kraj peći i švarbom cijepao suho granje za »znetek«. Stara mu 
mati već bila legla u krevet i zadrijemala kraj male petrolejke. 
Netko grunu o vrata, i ona se naglo otvore. U sobu uniđe žandar 

Miloš s bodom na puški. Đuka ga malo začuđeno pogleda, ali ne 
ustane s klupčice i ne progovori ni riječi. 

— Dobar večer, Đuka, već dugo se ne vidjesmo... 

Đuka se već uznemirio i smrknuo: 

— Ne izlazim nikuda... ' 

Miloš priđe bliže Đuki i zapilji pogled u nj: 

— A kako to, Duka? Što će snaše bez tebe? ... 

— Marim ja, odmahnu Đuka glavom i stade dalje da cijepa. 

— A ne nudiš mi, da sjednem? 

— Pa sjedi... 

Žandar sjedne na stolac u sredini sobe, skine pušku s ramena 
i nasloni je uza se kraj stolca, pa nastavi: 

— A Jele nisi vidio? 

— Nisam, zlovoljno će Đuka. 


— A mala Barica umrla... znaš? 
Đuka se već uznemirio i smrknuo: 
— Znam. 


Žandar stane sukati brkove: 

— Vele, da si ti baš u času, kad se pojavio požar, istrčao 
s Jelom iz kuće... je li? 

Đuka je šutio. Žandaru se ružno iskrivilo lice: 

— Dakako da tu nema zla... Pa susjedi se pohađaju... A 
bilo je vruće... može da se skine košulja... Može i kuma Jela 
da bude lakše ogrnuta... 

Duka se ispravi: 

— To su naše stvari... nikoga se ne tiču... 

— Pa i ne tiču, Miloš će slatko i podrugljivo: nego čudno 
je, kad je požar buknuo, da ste istrčali iz kuće sami... bez 
Barice... 

Duka stisnu čvršće švarbu za leđima: 

— Suti, Miloše... život sam stavio na kocku, da je spasim. 

— Pa jesi, nastavi Miloš jednako: nego, govori se, da ste vi 
malu poslali na tavan, da vam ne smeta... 

Duka zaškripi zubima i pristupi korak bliže: 

— Pa dai jesmo, Miloše, zar smo mogli znati, da će doći do 
požara... 

Žandar se glasno nasmija: 

— To ne, ali trebalo je najprije spasavati malu, a ne sebe. 

Đuka je teško svladavao bijes, koji ga je obuzimao. Vidio 
je, da ga Miloš izaziva i da mu se ruga. 

— A čemu ti to meni govoriš, Miloše? 

— Pa tako prijateljski... da se porazgovorimo ... Jučer mi 
je Jela pričala na ai 

— Na postaji? .. 

— Da, malo sam je pozvao na razgovor... Ne, nismo je 
vezali kao onda tebe, kad smo te bili — za to je ona prefina 
mačkica... Nego smo se zabavili — svi, od stražmeštra pa do 

Joce i mene... A, čast..., sukao je Miloš brkove. 
' Duka zastenje: : 

— Podlaci! Gadovi! Zvijeri! . 

— He, he, smijao se žandar, a sad dođoh evo časkom po 
tebe, da se i mi malo porazgovorimo ... na postaji... ovdje nije 
dovoljno prijatno... 

Duka ruknu kao divlje zvijere: 

— Nju ste ispatili i sad mene još da mučite?... Nikada, 
nitkove . 

I potegnuv švarbu iza leđa zamahnu prema glavi žandarevoj. 
Ovaj se naglo sagnu, pa mu švarba tek malo zasiječe u rame. 
Miloš kriknu i htjede da ustane, ali trknu o stolac, stolac se po- 
ljulja, puška se kliznu prema sjedalici, a Miloš se sruši na baju- 
netu, koja mu projuri ravno kroz srce... Stolac i mrtav žandar 
grunuše o tle... 

Od krike i buke probudila se starica na krevetu i stala vikati 


i plakati. 

— Šuti, stara, okrenu se Đuka, mogli bi te čuti ljudi. 

— Jao meni staroj, što sam dočekala... sin si eto uboji- 
ca..., jaukala stara dalje. 

— Šuti, izdere se Đuka, i bježi u štagalj na sijeno... Pa 
ako te tko šta pita, ti nisi vidjela ništa... 

— Aoj meni, kako nisam vidjela... mučit će me... sve ću 
morati reći... 

— Ne deri se, velim ti... i nosi se. 

Utrnuo je svijetlo i stao gurati mater prema štaglju. Ali kao 
da ije đavo ušao u staru, ona se stala derati: 

— Ubojice... ub..., ali dalje nije dospjela. Švarba joj je 
raskolila glavu. 

Duke Framića je nestalo. Žandari su pretražili sve kuće i 
štagljeve, pa sve šume po okolici i dalje. Ali nigdje ništa. I tje- 
ralice ga nisu dostigle... 

Godinu dana kasnije vidio je jedan mornar, rodom iz našeg 
kraja, Đuku Framića u Marseilleu, i govorio je s njime. Đuka se 
upisao u francusku legiju stranaca i upravo je putovao u Alžir. 

To je bila zadnja vijest o Đuki Framiću. 





SVIBANJSKI SAJAM 


Nariču gusle slijepaca i božjaka uz šatore kramara, 

za milostinjom vape prosjačke tužaljke iz blata i prnja, 

kroz metež logorski ljudi, kola i blaga, 

nižu se razvezane vreće bogate od žutog žitnog i kukuruznog zrnja, 

djevojke tužnooke odhode i miluju svilene marame i prstenje lažnih 
zlatara, 


a poljem širokim zelenim vonja balega. 


Junice, kobile, volovi stoje sapeti ularima od konoplje, 

zakaljane svinje i bjeloruna janjad, 

čuju nedužni: lupaju vreli dlanovi, ozvanja zveket gvozdenih potkova 
narod se prepliće u povorkama kao žitno snoplje, : 

pucaju bičevi goniča, propinju se ždrebice vitkih bokova, 

i sirotinjska ciganska kljusad. 


Kroz polja beskrajna volovi tužno muču, 
ujarmljeni u teška kola prostog starinskog kova, 

i piju sa ljudima rođački iz istih kablica, 

na kolima mirišu smolom svježa drva smrekova, 
zelene metle ispletene iz mladih breza-djevica 
(nad kojima u šumi divlje grlice lijetaju i guču). 


Dugi šatori zanatlija ko u doba cehova, 

išarani zemljani lonci, drvene rukotvorine i rezbarije, 
srca licitarska i zavjetne svijeće iz žutog voska, 

lakirane škrinje (u njih će ruho spremati nevjesta seoska), 
na tratini leže pregače pune maslaca, pogača, hljebova, 
što iz sjemena i znojnih ruku iz plodne zemlje klije. 


Ko u prašumi luta narod kroz šum sajamskog logora, 
snahe sa mirisom prostog pudera i odjećom od grube svile, 
djevojke u oplećjima posavskim i vezom bijelih peča: 
prepliću se opanci, gradske nošnje i prnjava odjeća, 

vonja benzin sa automobila i taljige gnojne gnjile, 

njišu se vozovi sijena ko lađe u zatone umora. 


Drvene frule plaču za srcem u sjetnoj tužnji, 
sluškinje i sluge stidno zakićeni cvijetom jorgovana 
nude na prodaju svoju mladost i djevojaštvo razbujalo zrelo 

pokorni i tihi ko sužnji; 
a po strani žene prodaju tkane žastore, platno iz domaćeg lana, 
i vezove u koje je priprostu dušu utkalo selo. 


Mijenjaju se novci, tuli blago za vratima vagonskim 

trgovci trbušasti masni pričešćuju puk zlatnom inanora 

blistaju Žandarski bodovi, odrpanci vrebaju oprezni zas šnoa 
. . pašom: 
jer okrutan je sud puka krivcu izdanom, 

krvavi su stari inati i raspre nad krivim međašom, 

kad se kolju ljudi noževima ko blago u nagonima iskonskim. 


Gude pijano tambure, puše se pečenice i kisela vina, 
sa sutonom pune se čadori i krčme pod starim cimerima, 
sada hodočaste u njih trudnih ljudi procesije, 

grube ruke i kletve viju se u prašini duhanskog dima, 
brate se znanci stari riječi teku slatke ko medovina 
kad se sudbina djevojci mladoj zapečati i zapije. 


Plaču bugarije i gusle, berde prilažu u basu, 
momci divlji posižu u njedra za nožima tajnim, 
Pij krv dušmansku kad pali djevojačko krilo, 

ko čaške se krile suknje stegnute na vitkom stasu, 
mirišu raspupana njedra ko voće sazrilo, 

ko grožđe usne su slatke u noćima nehajnim. 


Bruje automobili, odlaze trgovci punih lisnica, 

otegnuto Zavija truba, laterne se sjajne u noć odaju, 

miču se proste taljige (oči pijane u okna blude), 

kou Priči prolete žene (na golim prsima mirišu krzna srebrnih lisica) 
tužne su djevojke otrag u kolima, one putuju u svoju kolibu — staju 
telefonske lire dirnute gudalom vjetra niz cestu žalosno gude. ; 


Neprodana junica grije bokom prodanu tužnu vjerenicu, 
7a Jesen će uz tuđe ognjište nositi životno sjeme, 

bijele se u šumama mrtvački, opustjeli dvori vlastelinski, 
nad vodama tihim se rasčešlja mjesec vilinski 

zlatan ko njene kose, svinuta blago pod teško breme, 
stupa mlada na brazde zaorane u zemlju-crnicu. 


Stjepan Devčić 


(Iz ciklusa »Dubrovački pasteli«.) 


JU BILEJ 


Danas, danas živimo, koji smo živi 

kao da nikad fronte i smrti nije bilo, 
slavimo katkad znane i neznane junake, 
po starom običaju volimo žene 

i svako meko krilo. 


Zatvaramo oči, bježimo od stvarnosti, 
vežemo sebi ruke lancima od čelika, 
vjerujemo slijepo u baštinjene stalnosti, 
a naša buna nije jako velika. 


Danas smo profesori, suci, liječnici — umni 
stupovi civilizacije, pjesnici našega doba: 

Pa ako se nekome prohtije, 

— usudu ili ludilu — 

sutra će biti smrti, besmisla, groba. 


Kasniji kritičar, kad uščita liriku ovu, 
neka se sjeti, da liričar 


tugaljivo reagira. 
Stihovi, kao srce, mijenjaju ton i ritam. 


Svaku tužnu epohu druga tuga dira. 


(Iz ciklusa »Refleksije na 1917. godinu«.) 


KIŠA PADA : 


Jedna tuga, jedna sjena, jedan oblak crn. 
Jedna ruža. Jedan bljesak. Jedan ružin trn. 
Ono more, one gore, onaj kamen drag. 
Jedan ležaj. Jedan jecaj. Jedne suze trag. 


Ona strepnja, ona teška, južna noć: 
jedno srce drugo zove u pomoć. 


Jedan čempres zašumori s vinograda: 


Tiho, dijete, budi mirno, kiša pada. 


Miroslav Feldman 

ČETIRI ŠOKAČKE VARIJACIJE 


ŠKRIPI ĐERMA... 
Škripi đerma.., ' 
Tko je na bunaru? 
Izašla je snaša 
zanesena 
i rumena od žurbe 


i jutra, 

a ipak tužna i puna briga: 

jutro je danas 

i jutro će granut i sutra. 

Sviće 

i zvone zvona. 

Goveda muču. Konji ržu u staji. 

Nad starim šljivikom jutarnja zvijezda se sjaji. 
Selo se budi. 

Kukuriče pijet'o u suši 

na rudi. 

Škripi đerma. Sve je kao i jučer. 

O, da li će opet tako biti i sutra?! 
Snaša je tužna. 

Snaša misli na mjenice, porez i djecu. 
Snaša je bolna 

i puna i prepuna briga. 


Avlijska vrata — 

i prva se kola čuju na prašnome drumu. 
Dudovi šušte. 

Žure se žuljave seljačke ruke 

.u polja i šumu. 


DRMA MI SE šUBARA I CVIĆE... 


Drma mi se šubara i cviće, 
sto me moja mila zakitila... 


To je bilo. Sve to više nije. 
Pod šubarom sada venu ČI, 

u prsima bol sad srce kljuje, 

u suzama gasnu strasne noći... 


Hrvatsko Kolo 1 2 [+ 


Tuga mraka rosi po sokaku, 
ne bugari tambura u mraku 
i ne čeka draga u vajatu: 
to je bilo sve to više nije — 


To je bilo. Sve to_više nije .. 
Drugi sada moju dragu ljubi, 
dragu ljubi pa se meni smije. 


ENO ŠšORA, KUD' SAM PROLAZIO... 


Eno šora, kud" sam prolazio 
i klupčice, 'di sam dolazio 
i curice, koju sam ljubio... 


Već je jesen. Magla lipe grli. 
Žaluzine sklopljene su oči. 
“Tko će sada, 

tko sokakom proći? 


“Tarabe su nakrivljene, stare 

i u čamcu maslačak ne cvate. 
Valjaju se mutne vode. Blato. 
Sve je tako strano, nepoznato; 
sve je mrtvo, 

što me sjeća na Te. 


Tvoja kuća: 

nigdje svijetla nema. 

Pred kućom je naša stara klupa: 
natrula je, tiha tiho drijema. 
Tu smo nekad mi sjedili skupa, 
kad su zvona slala pozdravljenje 
i tu sam Ti, srce, prvi puta 
poljubio “Tvoje plavo tjeme. 


Već je jesen. Magla lipe grli. 
Mrtvo lišće ljubi mrtve staze. 


Oko mene samo sjene plaze... 
Oko mene samo sjene plaze, 
sjene plaze 

smrću srce maze. 


130 


NEMA ZIME, DOK NE PADNE INJE... 


Nema zime, dok ne padne inje; 
nt radosti, dok ne dilišs žime... 
Inje pada. 

Zima zemlju grli, 

a u srcu praporci ne zveče. 

Selo jeca. 

Srce rana peče. 


Gajde šute. Drugo sad je doba. 
Sve su rjeđe dukati o vratu, 

a sve češće dugovi i briga. 
Gajde šute. 

Drugo sad je doba. 

Sokaci su žalosni i prazni; 
lipe mrtve, ogoljelih grana: 
pod njima je radost otrovana, 
pod njima je mladost zakopana. 


Nema zime, dok ne padne inje... 


Inje pada. 
Zima zemlju grli, 
a u srcu praporci ne zveče. 


Vladimir Kovačić 


DJEVOJČICA PRI KLAVIRU 


Ne! To nisu Tvoje crne kose 

Tvoje kose — ruke uzdižu i nose, 

A ove tipke po kojima mi prsti tumaraju 
Umaraju, umaraju. 


I uvijek se tako mislima umaram, 

Da s Tobom po aleji samotno tumaram 

1 kad pružim ruke, o žalosni trene, 

Na klavir padnu prazne i klavir me prene. 


Pod prozor barem dođi dragane, 

Da se spustim k Tebi kroz akorde lagane, 
I u svakom zvuku i u svakom zvuku 
Podatno da padnem na Tvoju čvrstu ruku. 


Marijan Matijašević 


JEZGRA 


Svejedno mi je 

što govori noć, 

zamišljena, ' 

sa čelom u hladnoj ruci, 

što govore njene oči zvijezde 
i njene riječi: pjesme 
posljednjeg zrikavca. 
Svejedno mi je! hm 
Svakog je dana novi život, 
svakog je dana novo nebo! 


Ja sam glumac, 

što glumi demona, 

ja sam pjesnik, 

što pjeva o Bogu, 

ja sam skitnica, j 
dronjav, prljav, razbarušen, 
i prolazim 

kraj drveća i suncokreta. 


ČITANJE U STARINSKOJ SOBI 


U svijetlu od lampe oči su blage, 
i njene su kose svijetložute. 

Sjene od lampe meni su drage, 
kad njene usne pomnjivo šute. 


Kad moje lice pokriva sjena, 
ne vidi ona mojeg oka sjaj... 
Ja joj čitam stih Verlainea, 

? af sk: 
njegovu čežnju — i vaj. 
A stare ure mudro šute, 
ne žele stići novo vrijeme. 


Snjegovi su vani zasuli pute, 
i čekaju — korake nijeme. 


Jeronim Korner 

MOJE KNJIGE 


U polarnom sumraku sobe vi ste uvijek same. 

Nad vas se umorno spušta moja klonula glava. 
Oči vas radosne gledaju kroz guste ponjave tame. 
Kosa vas mekana miluje, od mraka sasvim plava. 


O čemu snatrite tako, uvijek tužne i mirne? 
Sami me dlanovi zovu niz vaša da prođemo leđa. 
Slušate samo kišu kako u prozore dirne 

uvečer kada se umor izlijeva iz olovnih vjeđa. 


Nikad mi ne ćete reći, da li vas nešto boli, 

kada vas kroz mrak vatra rumenim prstima takne. 
U toplu tišinu k vama sjena mi unići voli. 

Tada vas nemirna ruka, milujući, s mjesta makne. 


U redu, u kom ste uvijek, nastane nered i smetnja. 

1z mraka izlaze lica, čitana i voljena plačno. 

Ko drage žene se jave, bez gesta i ikakvih kretnja, 
preda mnom i vatrom što sjajem lice im polijeva mračno, 


Kroz noć donosi vjetar sve gušću i gušću kišu. 
Blistavim šinjama odlaze vagoni, pokriti mrakom. 
Gdje sam već čuo tu priču, sve mekšu i sve tišu, 
što niče sasvim sama i zalita žalbom jakom ? 


Drage knjige, uvijek mirne i uvijek tako same. 
Kada me nigdje ne će i svi me od sebe gone, 
'vi me čekate ipak, tužne i dobre usred tame. 
U vašu mudru tišinu glava mi umorna tone. 


Ivo Kozarčanin 

LUKA PERKOVIĆ, ZAGREB 


VRIJEME U KNJIŽEVNOSTI 


Neobično obilje događaja zaglušuje naše doba, a buka i br- 
zina njihova zbivanja zbunjuju iznenađenog suvremenika. Pa 
ipak to ne kazuje toliko, da je ta epoha, poređena s kojom iz 
prošlosti, pojačala svoju stvaralačku aktivnost, već da jo ovetani 
zagospodarila tehnika, i da moć obavještavanja dopušta kon- 
trolu života i uvid u njegove tajne jače nego ikad. Suvremeni je 
čovijek uznemiren, jer odviše vidi i zna. : 

"Prijašnje ade na pr. doba gotike, XVII i XIX. vijek, 
nametale su suvremenicima mnogo više autoriteta za svoje in- 
stitucije, nego što to može naša, mogle su čak da stvore uvje- 
renje, kao da su te institucije nezamjenljive i vjelne, Tehnička 
i socijalna organizacija držale su mase izvan života, te nije bilo 
moguće, da te mase kontroliraju životne zakone i tajne. Oni, 
kojima se podavao lijep i zavodljiv život, uživali su ga skriveno 
od zavidnih pogleda i gladnih želudaca. Danas se vidi, da je 
crkva, nekad odgojiteljica masa, bila dalekovidnija i lukavija 
od demokracije, svoje nasljednice, kad se protivila načelu slo- 
bode misli i individua, slobodi naučnog istraživanja. Ona je slu- 
tila, što nosi progres, ako mu se dopusti, da uđe u mase, i nije 
joj se zato žurilo, da ga ostvaruje. Demokracija pak, čini se, 
hoće da nešto od nje nauči, pa makar i kasno: pokajala se za 
svoju darežljivost i požalila svoju liberalnost. I kao da bi htje- 
la, da joj se vrate darovi, koje je dala? Pa ako ih ne dobije 
milom, da ih uzme i silom? Zar fašističke diktature, koje se 
pojavljuju bez oklijevanja i stida, ne govore o tome dosta? 


U epohama, koje imaju pouzdanja u svoje institucije 1 ži-. 


votni red, i umjetničko se stvaranje može koristiti uvjerenjem u 
neprolaznost i nepromjenljivost estetskih i etičkih vrednota. 
»Faust« se kristalizirao kroz čitav jedan plodan život, iznad vre- 
mena, iako u njemu začet, i nema u sebi ništa, čemu bi ono 
moglo naškoditi. Flaubertu se nije žurilo, kao da je vjerovao, 
da vrijeme bez njega ne može naprijed, da sjutra ne će doni- 

jeti ništa, što bi umanjilo vrijednost njegovih realizacija. Proust 
je izgradio svoj svijet od malih događaja, kakvi se dadu vidjeti 
i čuti samo u vremenu, koje ne misli na opasnost, a voli uživa- 
nje u tišini. Vrijeme je za te pisce bilo vječno, nepomično kao 
hrid, i ono im je pomagalo: o njega su naslonili svijet svojih 
umjetničkih spoznaja i slutnja, dok su sazrijevale. Stvarač je 
stvarao bez žurbe, kao priroda. Zato je imao mir linije, čistoću 
misli, zrelost realizacije i neodoljivu moć umjetničke iluzije. 

Te vrednote nema više naše vrijeme, ili ne bar toliko. Njega 
pokreću mase i stroj. Ono ne pješači, već se miče na kotačima. 
Zato u njemu onako malo tišine, a onoliko brzine, koju je teško 
slijediti. Ne može se dakle s pravom tvrditi, da je ono sklono 
umjetnosti, kakvu je naslijedilo od prošlosti, i u kojoj umjetnik 
još uvijek želi tražiti ugled i učiti se opažati, uz jednu opas- 
nost: istražujući, kako treba umjetnički izricati, on se zanosi i 
za idealom prošlosti, jer je ona znala jedno s drugim nerastav- 
ljivo povezati. A brzina suvremena zbivanja neprijatelj je mo- 
gućnosti umjetničkog izražaja u klasičnom smislu. 

Današnjeg umjetnika vrijeme obvezuje više nego nekadašnje 
svoga, ono mu dopušta manje slobode i vlasti nad njegovom lič- 
nošću. Kad bi danas oživio Goethe i nastavio stvarati Fauste, 
vječnu temu svih vremena, ne bi ih bilo malo, koji bi željeli, 
da svoju pažnju svrati na prolaznu temu — Hitlera. Tko žali, 
da je tako, i želi živjeti u neokrnjenoj slobodi umjetničkog 
stvaranja, taj neka zavidi umjetniku vremena, koje je bilo dru- 
gačije raspoloženo prema umjetnosti, i nije tražilo od stvaraoca 
drugo, nego da što potpunije iskoristi svoj talenat, a dopuštalo 
mu je, da u tome bude sav svoj. »Umjetnost i znanost su ne- 
zavisne. Moral ne smije imati na njih nikakva zahtjeva: umjet- 
nik, prije nego će načiniti kip, pa filozof, prije nego će stvoriti 
zakon, ne smiju se nikada pitati, hoće li taj kip biti koristan 
običajima, hoće li taj zakon povesti ljude ka kreposti. Umjetnik 
ima za svrhu samo, da proizvodi lijepo, učenjak samo, da nađe 
istinito. Promijeniti ih u propovjednike znači uništiti ih. Ne- 
stalo je i umjetnosti i znanosti, čim umjetnost i znanost po- 
stanu oruđe pedagogije i vlade.« (Taine). »Velim da je pjesnik, 

ako je išao za moralnim ciljem, umanjio svoju pjesničku snagu, 
i nije nerazumno kladiti se, da će njegovo djelo biti loše.« 
(Baudelaire), pa »Čovjek akcije uvijek je loš umjetnik« (Renan). 

Tako govori doba, koje je imalo slobode u izobilju, pa nije 
bilo opravdana razloga, da je uskrati ili ograniči umjetniku: 
bilo je bogato i moćno, industrija se nalazila u poletu, poslovi 
se razvijali srećno i stvarali blagodat, čitav se životni plan ostva- 
rivao bez smetnja, praćen od optimizma i pouzdanja u čvrstoću 
društvene konstrukcije. Nije trebalo dakle prizivati umjetnika, 
da svojim sredstvima pomogne vremenu pobijediti. On je, u ši- 
rokoj slobodi, mogao birati, što je odgovaralo njegovoj sklono- 
sti i daru; svojom umjetninom izrazio je vrijeme, s tendencijom 
više ili manje istaknutom, jer kao što nema čovjeka, tako ne 
može biti ni umjetnika, koji se ne bi zauzimao za koju ideju. 

Naše doba ima mnogo manje slobode, pa je daje manje i 
umjetniku. Umjetničko stvaranje današnjice pruža vidljive do- 
kaze za to. Današnjem je vremenu oslabilo osjećanje za liriku. 
I u najbogatijim evropskim književnostima lirik se izrazuje sla- 
bije od svih svojih vršnjaka. Zašto? Sve civilizacije imaju svoju 
vjeru. Vjera je lirika. Naša je civilizacija izgubila vjeru, pa i 
liriku. Vrijeme odviše uzbuđeno i nesigurno za svoje sjutra, ne- 
ma kada da se brine za estetiku, ima u sebi nešto, što se opire 
moći estetskog zahvata. Lirika je slaba, da mu izrazi bit, pa je 
ono zato sklono drugim vrstama, koje su ga kadre jače zastu- 
pati. Za metalni njegov glas, za surovost njegova držanja i br- 
zinu mu koraka lirika je odviše vezana i spora, neodlučna i 
meditativna; nema novog rječnika ni uzora, koji bi je podučio, 
kako da ga nazove. Čovjeku u automobilu ili avijonu, i ukloplje- 
nom u dosad nepoznate društvene obveze i brige, nameću se 
stvari odviše grubo i realno, pune su fizičke opasnosti, pre- 


blize su, i on nema kada da zaboravi na njihovu materijalnu, 


opstojnost, kao što je to imao njegov prethodnik, koji je pje- 
šačio. Istina, to znači obogaćenje i materijalnog i duhovnog ži- 
vota, pa i povećanje broja tema u umjetnosti, ali traži i dugog 
opažanja, dok se čovječja osjetila ne priviknu na novost i ne 
otkriju nepoznate odnose, koji su nastupili između čovjeka i 

novoga. Izučavanje prošlosti tu mu može koristiti manje nego 
umjetniku u druga vremena. Tehnika mu dopušta da vidi, što 
njegov prethodnik nije ni slutio, pa zato ni ne može od njega 
pozajmiti, što taj nije imao ni poznavao. Treba priznati Bau- 
delaireu genijalnost, ali i to, da se od njega može malo nau- 
čiti, kako da se izrazi bitno u sadašnjosti; njegovo se vrijeme 
izrazilo u njegovoj poeziji neuporedivo bolje, nego što se dade 
njome izraziti naše. ' 

Što je nametnulo današnjoj, suvremenoj književnosti veće i 
određenije obveze prema vremenu, u kojemu živi, nego ih je 
imala prijašnja? Da odgovorim na to, pomoći ću se jednom 
Valćryevom konstatacijom. Čovjek je prije osvajao globus, da- 
nas je to osvajanje dovršeno. Nema pedlja zemlje, koji bi bio 
bez gospodara. — Čovjek je dakle dosad svoju ekspanzivnu sna- 
gu (koja se uvijek troši u prvom redu u ekonomskoj borbi 
za život), upravljao u nezaposjednute prostore, i olakšavao tako 
ekonomsku borbu i napetost u milijeu, iz kojega je izišao. Ali ta 
strast čovjekova i potreba za osvajanjem prostora, a uz to je 
dosad vezan sav sadržaj kulture, našla se pred vakuumom. Ku- 
da će se ubuduće sa suviškom žive energije čovječanstva onaj, 
koji je, bez mogućnosti da emigrira nekamo, gdje ima mjesta, 
primoran da ostane u starome društvenom krugu, gdje mu je 
tijesno i gdje je bezobzirna borba za život. Ta je spoznaja 
čovjeka primorala, da mijenja smjer svoje ekspanzije: on obra- 
ća pažnju i istraživanje na društvo, i uviđa, da je potreban 
drugi životni plan, ako se hoće naći mjesta na zemlji svim lju- 
dima. Zbog toga postavlja društvene probleme u prvi red: stva- 
rima daje jednu i jedinu svrhu, da postoje zbog čovjeka, i ne- 
ma više neutralnih, apsolutnih ni vječnih vrednota. Ništa ne 
postoji zbog sebe ni zbog nekog svrhunaravnog cilja. Vrijeme 
taj relativizam hoće i u umjetnosti: ono se obraća umjetniku, 
da mu on pomogne ostvariti njegove namjere, i otkriva mu, da 
će biti korisniji suradnik kao kritik, nihilist, pamfletist, mora- 
lizator, nego ako sačuva neutralnost i brigu za samu umjetnost. 
Ono mu određuje i teme, pokazuje i smjer tendencije, ograni- 
čuje i slobodu izbora, jer nije u svako doba svaka tema jednako 

suvremena niti svaka tendencija jednako potrebna. Obveza da- 
kle, koja umanjuje umjetničku sabranost, a često i snagu i či- 
stoću, ali je — kaže vrijeme — zaslužna za ostvarenje plana 
koji treba provesti. No ne samo to. Obveza ta izaziva i otvor 
onih, koji nisu skloni da svojim umjetničkim talentom pomognu 
vremenu, jer je ovome korisno u književnosti preče od lijepoga. 
Smeta ih zahtjev, da se prizna ime umjetnosti toj nižoj vrsti 
duhovne aktivnosti, koja ne pridonosi ništa ili mnogo manje 
od umjetnosti za ostvarenje »objektivnoga svjetskog duha«. U 
umjetnosti se dosad očitovala stvaralačka vrlina, koja, i kad je 
realizirala svoje vrijeme, nije to radila izrijekom ni po narudž- 
bi Za njegove namjere, niti uopće za koje određeno vrijeme 

već da izrazi objektivnu neprolaznu vrijednost. Nametnuti da 
kle umjetnosti dužnost, da sudjeluje u političkoj i društvenoj 
borbi, da se zauzima za pobjedu nekog programa, koji je pro- 
mjenljive cijene, kao i svi oni, znači zarobiti i oslabiti u stva- 
ranju jednu od čovječjih aktivnosti, po kojoj pokoljenja namiru 
u umjetninama svoje duhovno blago potomstvu i s pomoću koje 
pojedine epohe mogu i tisućljeća iza sebe surađivati na du- 
hovnoj izgradnji čovječanstva. Umjetnost je pobjeda nad smrću 

Zato treba obraniti tu aktivnost od takova neumjetničkog e. 
mena i osigurati joj potpunu slobodu stvaranja. Treba joj čak 
i pomoći, da pobijedi to vrijeme, koje je raspoloženo, da bude 
njezin ubica. Nova umjetnost treba da je »umjetnost za umjet- 
nike, a ne umjetnost za mase, umjetnost kastA, a ne umjetnost 
pučka.« Ona treba da »oplovljava zbilju«, da se okrene protiv 
nje, da ne sadržava »ljudskih stvari«. Njoj je tendencija »da- 
leko od čovjeka«, »umjetnik počinje, gdje prestaje čovjek« (Or- 
tega). Ona treba da je zaštita protiv zaraze aktualnošću. Duž- 
nost Je i pravo vremena, koje je napadnuto, da se posluži i za- 
vodničkom snagom poezije, kad materijalizacija života hoće 
»učiniti od etike luksus«, a estetiku žrtvovati plebejskom neuku- 

su. Snaga je umjetnosti velika, treba joj samo dopustiti, da dje- 
luje na čovjeka. Voltaire je rekao: »Čar poezije čini, da se pra- 

štaju sve pogrješke, i duh prožet ljepotom stila ne misli, samo ako 

ga možeš varati.« 

Te su suprotnosti u današnjoj književnosti vrijeme samo: bu- 
dući da ono nema zajedničke ideje, jer mu je plan života raz- 
bijen, nema ni zajedničkog ideala. Umjetnost ga ne može odra- 
ziti kao cjelinu, već u fragmentima, i kritičar se zato tuži na. 
slabljenje estetske moći i ukusa. On naime ne opaža, da to od- 
lazi jedno vrijeme, a i on s njime, baš kao što ne osjeća gi- 
banja zemljina, a ni svoga s njome, pa okrivljuje budućnost 
zbog barbarskih nakana prema etici i estetici. Pa ukoliko novo 
vrijeme, koje kani doći, i uspije, da očituje svoj ideal, dok još. 
stari živi, on ga ne vidi i stoga ne priznaje. Dva svijeta, koji 
kane jedan drugom biti oprečni kao dan i noć, podijeljeni na. 
dvije polovine globusa, ne vide se. Nije se čovjek srednjega 
vijeka pretvarao, ako je bio slijep za ljepotu golih kipova grč- 
kih bogova, heroja i atleta, jer su oni imali samo tijelo, a on 
je za se vjerovao, da ima samo dušu. Život je borba, i lijepo: 
je, da je tako. Još ljepše je u njemu vjera u svoje pravo i po- 
bjedu. 

Nije ovo vrijeme prvo, koje traži od umjetnosti, da mu po- 
mogne ostvariti aspiracije. Ne znajući ili zaboravljajući to, jed 
ni ga izdvajaju između ostalih i porede s najgorima — s oni- 
ma, koja su se prignula k zemlji i ne vide, da postoje i zvi- 
jezde, a drugi mu pripisuju u zaslugu, da je tobože otkrilo ovis- 
nost književnosti o društvu. Vrijeme, ili u književnosti njegov: 
živi sinonim — publika, vršilo je uvijek utjecaj na književna 
zbivanja: čovjek se rađa s idejama, treba razumjeti — s idejama. 
svoga vremena. Nepotpun je trud, koji hoće razumjeti književ- 
nost iz nje same i odvojiti sudbinu njezinu od sudbine društva. 

Jest, glas je vremena nekad bio u njoj tiši, liberalniji, ali. 
je u svako doba postojao. Književna publika je nekad bila 
malobrojnija, nego današnja, stoga homogenija i njezin ideal 
umjetniku vidljiviji. Stvaralac sam bio je ponajviše iz istoga. 
društvenog kruga kao i čitaoci, njihov ideal bio je i njegov, i 
ta društvena srodnost davala je sklad između vremena i umjet-- 
nosti. U sedamnaestom vijeku daju u Francuskoj književnu 
publiku, svu gotovo, književni saloni.  Umjetniku je bio: 
pristup u njih lak, i bez velika je traženja mogao preko njih. 

«doznati, što od njega, umjetnika, vrijeme hoće. Tom vijeku, 
koji se još nije bio uzdigao do društvena kritičara (zovu ga »le 
sičcle docile et obćissant«), ideal je bio »honnćte homme«, 
>Vhomme Sćnćreux«, Književnost je razumjela raspoloženje vre- 
mena, pisac je opažač, psiholog, moralist (La: Bruyčre, La Ro- 
chefoucauld, Pascal), jer se tom metodom može najbolje upoz- 
mati čovjek i uputiti se, kako da ugodi općem idealu. 

' Čovjek osamnaestoga vijeka je socijalan; on vjeruje, da u 
VJEMU Sve Ima socijalan smisao, da je on po društvu ono, što 
jest. To je njegov prilog historiji. Prethodnici njegovi ne mogu 
iza se reći, da su to bili, a i Po temperamentu i strasti, kojom 
se bori, malo mu ih ima jednakih. Društvena svijest ga pro- 
meće u kritika i propagatora političkih i društvenih ideja, neu- 
porediva mu je smionost i sigurnost pogleda, opozicionalac je, 
da to i ne zna, revolucionarac i protiv svoje volje, zloban i 
Žučljiv, lukav i dosjetljiv; vodi ga srce, i zato je iskren, kad 
Tatuje sav život protiv boga, kao i onda, kad se s njime miri 
na samrtnoj postelji; materijalist je i bezinteresni zanesenjak i 

idealist, nedosljedan i pun začudne matematike — previše da- 
kle osjećajnosti i divnog nereda, premalo razuma, a da neki ne 
bi posumnjali, da nije Pravi izraz francuskog duha (Brunetičre), 
Vrijeme, toliko nabujalo od ideala, tražilo je i književnost, 
kroz koju će ga propovijedati, i stvorilo ju je. Književna mu je 
aktivnost jedna od najdražih prvo, jer je Potrebna, a drugo, 
što se podložila općem idealu. Pravac toj aktivnosti odredilo je 
ono samo prema svojim specijalnim potrebama, a predstavljaju 
ga 1 tumače filozofi, kritičari, polemičari, moralisti, pedagozi 
(Voltaire, kome se čini krivo, ako ga se poredi i s većim od 
njega; Rousseau; Montesquieu; Diderot.) 

Francuska je revolucija, djelo toga uznemirenog vijeka, dala 
čovječja prava većem broju ljudi, i pribavila tako književnosti 
veću publiku, ali i veće obveze. Kojih četrdeset godina kasnije 
Saint-Simon, autor mistične osnove kršćanskog socijalizma, od- 
ređuje umjetnosti tendenciju i zadatak: veličati rad, slaviti na- 
Por, koji ide za ostvarenjem boljega života, surađivati s aktiv- 
nostima korisnim za čovječanstvo — industrijom i znanošću. Nje- 

govi učenici tu tendenciju preciziraju: »napadati ono, što pada, 
ubrzati pad onoga, što mora propasti, i pridizati sve ono, što 
raste kroz znanost i rad.« Novost toga zahtjeva iznenađuje, ali 
ne onda, ako se razumije, da iza njega stoji čitav jedan svijet, 
neprijateljski raspoložen prema jednom drugom. Prijašnje vri- 
jeme nije moglo tražiti takve tendencije od umjetnosti, jer ga 
je predstavljala klasa, koja nije dijelila život ni s kim, pa ako: 
se i tražilo od književnosti, da popravlja i kažnjava, moglo se 
to učiniti samo u okviru te klase, i nijebilo razloga davati knji-- 
ževnosti tendenciju, da napada i ruši. 

No devetnaestim je vijekom konačno preobladalo građanstvo. 
Materijalno bogatstvo, politička sređenost i sigurnost (taj je vi- 
jek malo ratovao) pribavili su toliko pouzdanja u društven po- 
redak i institucije, da nije trebalo tražiti od umjetnosti koristi,. 
već užitka. Zato je glas socijalnoga u njoj utihnuo, a ona je 
krenula smjerom, što joj ga je pokazao Gautier: »Istinski je 
lijepo samo ono, što ne može služiti ničemu; sve, što je korisno,. 
ružno je.« Flaubert je sa sažaljenjem gledao na te ljude, koji 
su htjeli, da umjetnost služi ideji: »Potomstvo je bez oklijeva- 
nja okrutno napustilo te ljude, koji su htjeli biti korisni i koji 
su pjevali za jednu stvar.« 

No onaj glas socijalnoga, iako je bio utihnuo, nije bio mr- 
tav. Došlo je vrijeme, koje mu je omogućilo, da se opet pro- 
čuje, svježije i upornije. Rat je pustio u javni život mase, one: 
su ušle u nj bučno i s protestom. I odjeknulo je od toga svuda, 
pa i u književnosti. Vrijeme je iznijelo neobičan ideal: anar- 
hiju, zanemarivanje forme i ukusa, preziranje reda i discipline,. 
nepoštivanje kulturnih i političkih institucija, strastvenu rado- 
znalost, i volju za javnim životom. Kako da se nađe takovu. 
idealu mjesta u književnosti? On je iznenadio umjetnike, jer,. 
čini se, književnost mu ne može udovoljiti pod svojim umjetni- 
čkim imenom. I jedni su _mu se posve otuđili, jer su mu i idejno: 
protivni. Za umjetnost je, vele oni, organizacija reda, njegova- 
nje forme uvjet, bez kojeg joj nema života. Dosad je čovjek 
volju i potrebu za svladavanjem kaosa i ostvarivanjem reda. 
najjače potvrđivao stvaranjem forme i reda u umjetnosti. Ona 

je cvala najbolje u epohama, koje su imale u obilju političkog 
i društvenog reda. Umjetnik treba da gleda u čisto i sređeno, 
i zato pušta doživljaje, da se odmaknu u prošlost, da se razbi- 
stre i procijede, pa da tako očišćene njegova stvaralačka ma- 
šta uzmogne preoblikovati u umjetninu. No današnjem se vre- 
menu žuri, i ono nije sklono, da zbog ostvarivanja umjetničkog 
pušta umjetnika da zastaje. Kao da govori: realizacija životnog 
plana prije svega, a tek onda organizacija estetskog ideala. 

Druge je, dobronamjerne, vrijeme smelo; u njemu ima od- 
više toga, što se ne da svladati dosadašnjom metodom umjet- 
ničkog gledanja i tehnikom izricanja. Skloni su ideji, ali ne 
uspijevaju da je preobladaju u umjetnosti, da dovedu s njome 
u sklad svoje umjetničko obrazovanje; i zaista, kao da još uvi- 
jek pravo imaju Baudelaire, Taine i Flaubert, kad kažu, da u 
umjetnosti nije lijepo, što u životu hoće da bude korisno. 

Treći su se učvrstili u uvjerenju, da prije svega treba biti 
koristan, pa ako se lijepo ne može spojiti s korisnim, da se od- 
baci. Služe se metodom, koja dolazi do svrhe najkraćim putem: 
obavješćuju, kritiziraju, propagiraju. Pred ljepotom su zatvo- 
rili oči, da ih ne zavede. Nije divna arhitektura vile milijunaša, 
jer je svoje novce zaradio krahom banke, ili kao Ivan Kreuger 
ili Bazil Zaharov. Nije lijep vodoskok u parku, jer oko njega na 
klupama drijemaju gladni i bosi. 

Takvo je stanje suvremene književnosti. Ne polazi joj za ru- 
kom, da dade jedinstvo ideala, ali joj uspijeva drugo: ona 
daje realan odraz svoga vremena. Ovo više nema jedinstvenoga 
životnog plana koji bi svi prihvatili za svoj, ili bar jedni bili 
toliko jaki, pa ga drugima prisilno nametnuli. Suprotnosti ideja 
očituju se u književnosti kao raznovrsnost estetskog ideala. Ne 
treba da nam je čudno, što je tako. Stanje u književnosti po- 
sljedica je općega društvenog stanja, a nije mu uzrok. Eko- 
nomski zakoni, znanost, industrija i politika sada vode. Koga 
Zato zanima snaga i sudbina tih suprotnosti u književnosti, neka 
ih traži izvan nje. Književnošću samom ne će ih protumačiti, 
niti im predvidjeti budućnost. Treba da ispituje snagu i sudbinu 
svijetova, koje one predstavljaju i za koje se bore. 

ALIJA NAMETAK, SARAJEVO 


BOŽJA PTIČICA 


Poznanstvo 


Sabita Gačanicu sam poznavao još dok nisam znao za zna- 
čenje riječi »veresija«. Bio je mali trgovčić — bakal i kompa- 
njon Ariage Čerkića, a kako je bio blizu naše kuće, nosili smo 
od njega ponešto robe, što je otac na prvoga plaćao. Ja nisam 
znao za očevo plaćanje i sve sam mislio da on tu robu nama 
badava daje. Kad je bilo vrijeme od »zmajeva«, ja sam slobod- 
no išao Sabitu u dućan i od njega bih uzeo konac i jakoga pa- 
Pira, a on bi to zabilježio. Jednom nagovorih i jednoga striče- 
vića da i on uzme, »jer Sabit i nama daje sve badava«. Otac i 
stric su to morali poslije platiti, a vjerovatno su nam i turove 
isprašili, ali ko da se sjeti tih sitnih neugodnosti uz ono golemo 
zadovoljstvo, što su nam davali naši zmajevi, koje smo pravili 
sobom i puštali ih na stotine metara visoko da lete. 

Bijah još uvijek malen dječarac, kad opustješe naše ulice. 
Jednoga dana bi nekakvih plavih uniforma mnogo, vidjeh i 
plave fesove, što nam bi svima za čudo, jer smo dotada viđali 
samo crvene, višnjčvi i mrke, a poslije dobro se sjećam, rijetko 
bi se kogod sreo. na ulicama. I one žene, koje su se strogo krile, 
mogle su slobodno ići otkrita lica ulicom. Ostaše na domu žene, 
starci i djeca. 

I Sabit ode. U dućanu ostade stari Arifaga. Ja bih mu se 
uvratio u dućan da gledam kako on piše, kad kogod uzme što 
na veresiju, neke kružiće, okomite i kose crte. Kasnije saznah 
da je to njegov raboš. ' 

A osim toga Arifaga je znao lijepo pripovijedati, ljepše nego 
je bila ikakva knjiga pripovjedaka, koju sam tada čitao. I pri- 
čao je najviše o hajducima, što se počeše dizati u Hercegovini i 
u Krajini protiv muslimana, malo pred okupaciju, pa im svo 
junaštvo bilo palež aginskih čardakova i krađa stoke i hrane. 
On se borio protiv njih kao mladić od nepunih dvadeset godina, 


1435 


a nije se nikada hvalisao uspjesima. Mrzio ih je golemom mrž- 
njom i samo bi mu zaigrao lijevi brk, kad bi ponavljao, svaki 
put kad bi o tom govorio: »Hm! Je li Vlah?« Stari su ljudi rekli: 
»Metni Vlaha za sofru, da s tobom zajedno jede, a drugoga 
metni u vreću i baci ga pod sofru, pa ti jednako misli i onaj što 
s tobom sjedi i tvoj kruh jede kao i onaj što je u vreći! A stari 
su ljudi znali šta su govorili.« 

Onda iza rata počeše dolaziti ljudi, cijeli ili njihovi razlom- 
ci, a među njima prođe jedno jutro kroz našu mahalu i Sabit. 
Bio je tijela čitava ali uzete lijeve strane. Saznade se za strašni 
i čudni njegov slučaj, da ga je tane pogodilo u otvorena usta i 
izišlo na zatiljak. 

Opet sjedne s Arifagom u dućan. Bilo je malo robe i skoro 
se badava sjedjelo. Dobilo se nešto obligacija za kmetovske 
zemlje, prodade se to budzašto i nabavi se nešto robe. Proradi 
se jedno vrijeme, ali to je bila malenkost, tek za duhan i kahvu, 
a kamo li da se dvije porodice hrane. Veleprodaju soli dobi 
Čedo Milić, dotad obični terzija koji je šio crnogorske zavratke, 
Sve što je bilo unosno dobiše: Dušan Palavorda, Uroš Besarabić, 
Miloš Vahbegović i još dva-tri iz zaslužnih redova, koji brzo iz 
mahale pređoše u velike radnje usred grada, a Sabit osta i na- 
dalje u malom mahalskom dućaniću, u kome je, jer ne bijaše 
robe, bilo dosta slobodna mjesta, gdje bi se mi dječarci sakup- 
ljali, a. Sabit nam pričao o ratu. Arifaga je posluživao kojeg 
rijetkog kupca i pokatkad bi kao uzgred uz Sabitovo pričanje 
dodao: »Kad čuh: rat, mišljah fala ti, Bože, nek se dinski duš- 
mani među se krve i neka im se zatare trag, a kad rekoše da 
će i Turska u rat i kad naša djeca pođoše od kuća, 4-ja, vidjeh 
ja da to ne valja. Šta bilo, šta ne bilo, mi ćemo ostati kratkih 
rukava.« 

Nekako u vrijeme kad pređoh u višu gimnaziju, zatvoriše 
Sabit i Arifaga svoj prazan dućanić. Ja moradoh više učiti, a 
ne znam ni kada sam Sabita vidio. Vrlo bismo se rijetko sreli. 
Arifagu sam viđao često u džamiji kraj naše kuće. 

U to vrijeme bijah počeo pisati kojekakve ljubavne pjesmice 
(pune bezrazložne sentimentalnosti) namijenjene drugaricama, 

koje su sjedjele predamnom u razredu. I jednoga dana priča mi 
Sabit jedan detalj iz svoga života, otkad je zatvorio dućan i stu- 
pio u uredske dnevničare, priča mi ga nekako povjerljivo, brat- 
ski i prijateljski, i ja napisah priču. Bijah početnik, željan vi- 
djeti svoje ime tiskano, pa u kakovu bilo listu, i ne razmišljajući 
mnogo poslah je tamo, gdje sam znao da će biti tiskana, a držao 
sam sigurnim, da je Sabit ne će pročitati. Strašno sam se bojao 
toga. Nekakav me stid obuzeo sličan stidu mladoženje, koji prvi 
put izlazi iz ložnice i ulazi u sobu, gdje mu roditelji sjede. 


Tako izide 
Priča 


Kameleonske se boje mijenjaju. 

Mrtva je jesen. Sve je sivo, nejasno, neodređeno. I nebo, i 
zemlja, i kiša, i blato i ljudi. 

Nebo je sivo kao olovni pokrov na džamijskom kubetu. Blatna 
kiša pada. Lokve se po cesti uhvatile i u njima se ljeska svijetlo 
električnih žarulja. Vlak sopće i pišti i pušta pramenove pare i 
dima i obavija njima živicu zasađenu između tračnica i ceste. 
Jug maše odlijepljenim jednim uglom plakata kao perom. na 
staromodnom šeširu. 

Ulica gotovo pusta. Jedan cipelarski naučnik nosi cipele, puši 
i pjevuši, pjeva i puši, a kiša mu polako bubnja po kišobranu. 

Jedna žena s golemim trbuhom i licem, koje je imalo boju 
ječmenog kruha, prešla je iz jedne kuće u susjednu u razdrije- 
šenim cipelama. 

Jedan invalid u K. und K. grencjegerskom mantlu i sivoj 
kapi skakutao je na desnoj nozi, a štule su u ritmu tucale u blato 
i prskale ga. Pokraj njega je išla jedna seoska žena i veliki kišo- 
bran kao čador razapela i nosila ga nad njim kao što se nosi 


»nebo« na Brašančevo nad biskupom, a ispred njega bijela djeca 


u bijelim haljinicama kao bijeli tulipani. 

Zvono u uzdrhtaloj ruci blijedog i bosog seljaka zvonilo 
ubrzano. Za njim je išao mršavi svećenik u bijeloj košulji s tri 
zlatom izvezena križa. 

— Kako ću sad? — pitao je invalid okrećući se na onoj 
jednoj nozi. SAS 
Po Ništa, samo skini kapu! — rekla mu ona i zagrćući bijelu 
suknju, klekla na koljeno, sagnula glavu i tukla se cijelom =: 
kom po zadrhtanim punim grudima. Svećenik se osvrnuo na njih, 
pogledom ohrabrio smetenog invalida, nad oboma kat i 
kom križ i pošao naprijed u škriputavim sandalama. Se ia aj : 
ustala i pošla naprijed, držeći visoko kišobran, koji je = umi 
ven kao nebo nad biskupom, kad prolazi u procesiji na ma cd 
čevo, a ispred njega bijela djeca u bijelim haljinicama Kao bi- 
jeli tulipani. ' : i 
' U ima sivi zimski dan, kad ni tople peći ne mogu raskra 
viti ledenu koru sa zamrzlih srdaca, išao sam s dr oisat =a 
njama prema predvečerju. Svijetla su bila zapaljena i blistala 
Ž po lokvama, na kojima se svijetlio benzin, prokapao iz auto- 
mobila, i činio se kao spužev trag. : 
— Oh, oh. — To je bio tada naš pozdrav. os 
Ja sam išao polako, polako da me je ion mogao .. Ki : 
kao je štapom i lijevom uzetom nogom, a Pri svakom kora 2 
jeva mrtva ruka mu se drmnula i pošla naprijed i opet se oja a- 
vila. Na glavi je imao brašnenu vreću s rogljima, ulup m 
jeđuim u drugi, i ta mu se vreća puštala niz leđa i bila je mokra 
na ramenima. za 
— E, pa kako se živi! . . E 
— Bolje nego prije, — odgovara i polako ide naprijed, 
lijeva uzeta noga udara o blatno tlo i mrtva se ruka trza napri- 
jed i zastajkuje. — Bolje, bolje. : 
— Kako, je li ti plaća povisivana!: os i 
— Eh da Vraga bih ja po plaći mogao i disati, ali brate, 
ka dobrih ljudi. na 
. U denedai Gradu, gdje se svaka sitnica brzo dozna, 
među ljudima, koji su ga poznavali, mnogo se Ke peti a 
govu istupu iz jedne političke stranke u drugu. Sad se te due 1 
— Kažem ti ja, brate, po plaći ni živjeti ni umrijeti. ta =: 
Ja za deset dinara idem svaki dan četiri sata. Vidiš, 2 u ure : 
a sat iz ureda. Prije i poslije podne. Zimi i ljeti. Pasji život, a 


146 





šta. Da nije one djece, eh, ja bih se gdjegod u krčmu zavukao, 
opio se i lipsao kao pas. A ovako? Ali, šta. Pričat ću ti kako sam 
i ja »preprtljao«. O tome se mnogo govori zadnjih dana. Čut ćeš 
barem cijelu istinu. Znam to će te više zanimati nego moja bi- 
jeda. Napokon nije ugodno ničiju bijedu slušati. 


— Ja, eto, znaš, primam trista dinara mjesečno. Malo, brate, 
očima bi ih čovjek pojeo, kamo li ne bi Petera usta. Šta da se 
radi? Kad si već tu, živjeti moraš, a i oni, kojima si besvijesno 
Život dao. Zamolim dopust i odem jednoga dana u pokrajinsko 
mjesto. Iz ureda u ured, od poznatoga nepoznatome, dok se ne 
namjerim na jednoga prijatelja. On me uputi gdje i kako tre- 
bam otići i plaća mi bi podvostručena. Pa i za ono trinaest mje- 
seci, što sam ih odslužio, rekoše mi poslati zaostatak. Pomisli, 
brate, gotovo četiri hiljadarke. Kaže meni onaj prijatelj: »Idi ti 
i obraduj ženu, a za ovo se ne boj!« Ja se vratim i počnem opet 
kao sat... Novci došli. Ček prispio, a šef ureda zabranio osoblju, 
da ne bi ko šta meni o tom rekao. No ipak se nađe prijatelja i 
ja saznadoh da su novci došli. Ona moja najstarija kći, znaš ona 
što je zovu »urlapče«, došla mi u ured. 


A ta njegova kći, što je zovu urlapče, bila je lijepa kao oaza, 
a zvali su je urlapče, što je bila zanesena za vrijeme jednog 
četrnaestdnevnog urlauba, koji je bio jedan blagi intermezzo 
vječne bijede na ratištu Piave. 


— Došla ona u ured i kaže: »Babo, daj mi novac, da uzmem 
brašna!« Ja kažem: »Nemam, nego hajde ti u Pijavice, uzmi na 
veresiju, reci mu da ću ja platitil« Dijete iziđe, a ja se uputim 
u šefovu kancelariju. »No, šta je?« pita me nabusito čim sam 
stupio na vrata. Ja se primaknem stolu njegovu, a na njemu 
spisi što sam ih upravo ja pisao. Kažem mu ja, ni pet ni šest 
nego: »Gospodine šefe, dajte mi moje novce!« On samo zakrvavi 
očima: »Ne dam, ti si trut, ti ne radiš ništa.« »A čiji su to spisi, 
gospodine šefe, što ih sada potpisujete?« On šuti. »Znaš, znaš,« 
prodera se napokon, »neka znaš, odsad ćeš dobivati tristapedeset 
dinara mjesečno, i neka znaš samo ako se potužiš kome na strani, 
ili ako budeš intervenirao na pokrajinskoj upravi, neka znaš po- 

letjet ćeš kao božja ptičica, makar nikad ne imao krila. Uostalom, 
svakako ti ili ja. Obojica ne možemo ostati. Odlazi.« La 

Tristapedeset dinara mjesečno, žena, troje djece i zima na 
pragu. Na 

Idem, ne znam kuda, gledam, ne vidim ništa. : 
Odem u općinu. Otpremaju me iz jedne sobe u drugu. Me 

nik ljut veli »Šta ti ja mogu? Neka ti Bog da, općina nema, 

mora praviti u glavnoj ulici trotoare.« koa Sr? 

A u mene tristapedeset dinara mjesečno, žena i troje djece. 
Zima na pragu. 

Šta ćeš? Općina mora praviti nove trotoare. pa 

Sretnem narodnog poslanika, onoga što ga izabrah ja i go- 
mila smeća kao ja, a na koje mu se sada grsti i pogledati. 

»Gospodine poslaniče, molim vas...« . Ko 

»Izvini, brate, nemam kad; drugi put.« I požuri naprijed. 
Pođem i ja. U Centralu on se zabavlja za biljarom S jednim 
gom. Lete kuglice po zelenoj čohi i ja vidim sebe u onoj e oj 
kugli kako me koturaju i kao besvijesno udaram o tvrde naslone. 

A petera gladna usta čekaju kruh. 

— Šta da se radi? ' 

Ja, brate, odem najžešćem protivniku onoga, koga izabrah 
ja i gomila smeća kao ja, i kažem mu svoju nesreću. Čovjeku 
skoči suza na oko. Ustade i izvuče jednu ladicu, pokupi šaku ba- 
naka i sasu mi ih u džep... ' e 

Kiša polako bubnja po kišobranu. Štap i lijeva noga tucaju 
po cesti i blato prska, a lijeva se ruka zalijeće naprijed i ĆE 
ustavlja. Brašnena vreća s ulupljenim rogljima, koja mu je bila 
na glavi i na leđima, sva se već skvasila. že 

Kiša polako bubnja po kišobranu s refrenom »petera gladna 
usia...« 

Sve je bilo tužno i sivo. . 

Ptica je poletjela kk 

Iako sam se nadao da on ne će priče pročitati, m5 a 
sam susret s njim kao kakav grješnik, koji mu je napravio raka 
nepriliku. Jednoga popodneva iskrsnu preda me iz jedne ulice. 
Odmah je počeo o priči. 

— Ono ti valja, brate. Sve sam one pare dobio. I znaš, šef 
mi se prodobrio, da je milina. Ustanovio samo za me jednokrat- 
nu frekvenciju, pa ne klapam dva Puta u ured. Ja nisam ni znao 
da je on onakav čovjek. Dobrina jedna, pa eto ti. 

Neko vrijeme iza toga sreo sam mu i šefa. Taj me je mrko 
pogledao. Ali kad god je Sabit o njemu govorio, nije mogao da 
ga ne pohvali. 

Kako li je čovjek jadno stvorenje! On nije od mene ništa 
drugo tražio nego da komadić puta s njime prođem, da mi se 
izjada, ako jaduje, ili mi se pohvali ako mu je dobro, a ja sam 
izbjegavao susret s njim, jer sam obično išao peterostruko brže 
nego on. Ako sam ga sustigao na ulici, svraćao sam na Prvom 
raskršću u ulicu, kojom ga nije vodio put. Pa ako je on tvrdo- 
glavo htio ići sa mnom, držao sam da je to žrtva od mene što 
usporavam hod prema njegovu i što ga slušam. 

Često me je nutkao da opet što napišem, ali ovaj put trebao 
bih svu oštrinu pera oboriti na profesore, koji mu, na pravdi 
Boga, progone sina, samo zato što je musliman. To mi priča 
jednom, kad sam došao na ferije kući, a već sam i ja bio počeo 
študirati filozofiju. 

— Ne će oni smjeti progoniti naše, kad ti dođeš među njih. 
Tamo ti je sve sam Rus. Tako onaj »brada« davao savjet jed- 
nom mladom Rusu, da propušća pravoslavne, »katolike«, veli, 
kako ti je drago, a muslimane progoni kroz iglene ušice!« Ja to 
nisam iz prsta isisao. Onaj mladi Rus to pričao u jednom društvu 
i zgražao se nad tim, pa je odmah nakon po mjeseca otpušten 
iz službe. 

— Ne će biti, Sabitaga, tako. Ta on je bio i moj profesor, 
pa nisam nikad osjetio da me progoni. 

— Možebiti si ti onda previdio. Ali ja ti kažem da on ne 
može ni biti drukčiji. On je pratio političke kažnjenike za vri- 
jeme rata iz Moskve u Siribiju. On ima žandarsku dušu, a kod 
nas je borac »svetoga pravoslavlja«. Nego ti njega jednom ona- 
ko kao i moga šefa, pa ne će li se promijeniti. 

— Nemoj ti tako, Sabitaga. Ne mogu ja na svoga profesora. 

— Eeh, — uzdaše on. 

Ured, gdje je Sabit služio, dobi novoga šefa, . došao 
s Istoka, otkuda su uvijek dolazile kuga i druge nevolje. a 

Sabit opružio jezik, pa ne mari za nj. Veli: Ako on 
i otiv mene, ispeglat ćemo mi njega. S 
e Mani SA ofimo kao ptičica s gnijezda. dhri 
čar, koji ima svoje mišljenje, a to je mišljenje bilo Patos 
mišljenju njegova šefa, bio je otpušten 12 službe, pai . ći x. 

Pročitah nedavno u dopisima iz Okamenjenog Gra i, d 
Sabit Gačanica nakon otpuštanja iz službe odao po 
kako je svaki dan manje onih, koji mogu dati, a više potrebn 
tuđe pomoći, ne može ustrajati u gladovanju i umrije. 








FRANJO PAVEŠIĆ, ZAGREB 


»U IME BOŽJE« 


Nasmijano lice srednjeg stabilnog stasa, s naboranim čelom, 


izbijeljenom kosom i prikeljenom Savom na doljnoj usni. Tako 


izgleda Šijor i pod tim imenom poznaje ga cijelo selo, mlado 
i staro. Nigdje nitko ne pita za njegovo pravo ime, još manje 
za prezime; rijetki su seljani, koji bi znali kazati strancu za 
Šijora, kad bi ga tražio po krsnom imenu i naslijeđenu prezi- 
menu. Zanimanjem je Šijor stolarski majstor i dobro bi posao 
išao, da mu ne smeta konkurent Blaž. Taj okretni mladić izučio 
je zanat kod Šijora, uz zanat mnogo štošta od svoga gospodara. 
S Blažom se Šijor negda rado napije i prizna, kako se mnogi 
put udari po glavi; zašto mu je dao obrtnu knjižicu o svr- 
šenom zanatu, jer Blaž mjesto da bi otišao nekud u svijet, da 
drugima konkurira, on se drži sela i oduzima Šijoru najbolje 
zalogaje. 

Ipak je Šijor negda prelijepo živio. Odlaziše seljani na sve 
strane svijeta i uvijek poslali kući koji krajcar svojima. Mnogi 
bi se vratio s kojom hiljadicom u džepu i, što će s njom, nego 
je utroši na popravak starinske kućice. Načičkana masivna vrata 
počela su gnjiliti, — Šjore napravi nova. Prozori su maleni 
treba ih proširiti, za njih su stari talari premaleni, — Šjore 
Pravi nove. Klupa je u kuhinji derutna, načini Šjore stol i 
nekoliko stolica. Drugi bi naručio ormar, po koji mladoženja 
krevet, — nitko mu ga ne će bolje i ljepše učiniti od Šijora. 
Živi se pristojno. Djece puna kuća i sada svake godine roda 
donese po jedno. Negda netko ispusti dušu, ali broj se prebrzo 
popuni. Dvojica su već odrasla i rade u radionici, Šijor ih 
nadgleda i teže učini sam, oni dovrše. Uz sve to vrlo je malo 
u radionici, uglavnom sklapa poslove po selu. Obilazi od kuće 
do kuće, uvijek nešto priča, nešto čuje i sve znade. 'Puši svoju 
obligatnu jeftinu cigaretu, obilazi smijući se selom, i živi se iz 
dana u dan. Negda znade prijetiti opasnost, da mu se unosan 
Posao ne ispuže, k tome Šijor brzo doskoči kakovom veselom 

pričicom. Seljanina nasmije, snašicu uštipne, ne štedi s migav- 
com, negda znade ju pogladiti pošteno po debelom mesu, da se 
glasno začuje udarac. Zna naš Šijor, što je to posao. Mnogoj 
udovici zakopao je muža, nekoj oca, majku, brata, sestru, 
mnogu je i sam poslao bogu na račun. Ništa za Šijora nije ni 
teško, ni opasno, jer on je najvjerniji selu. Svi odlaze, jer kod 
kuće nema života. Preko polovice ih se uopće ne vraća, osobito 
koji otiđu mlađi, oni, koji se vrate ti opet brzo odu, — kod kuće 
nema kruha! Šijor je uvijek našao u svome selu kruha: ima do- 
bar zanat, nitko ne može do vijeka, koji je star mora umrijeti, 
— bez sanduka nisu još nikoga zakopali. 

Šijor je uzeo monopol na njihov posljedni zbogom, ako ni 
to nije išlo nastojao je, da bude zvonar, k tome i grobar. Ra- 
zumio se u sve pomalo i sve mu je pristalo, imali ga i ljudi 
rado, odnosno žene, pa kako i ne će, mnoga ga znala poželjno 
pogledati. Ovog rata i Šijor je dospio među vojnike, ali on se 
uniforme brže otresao nego itko. Prvi je dezertirao i našao se 
u Zelenom kadru. Hvatali ga žandari, tukli i tjerali na frontu, 
opet se on našao u svome selu. Pio je papar u crnoj kavi. Pu- 
cao u noge i konačno se oslobodio vojske. Na povratku skidao 
je zvona sa seoskih zvonika, kupio po kućama bakrene kotlove 
i skidao kvake s vrata. Neko vrijeme bio je i seoski pandur. 
Sve i sva je bio Šijor, ali na mrtvačke sanduke držao je mo- 
nopol. Uvijek je imao u pripremi dva tri lijesa, koji su čekali 
svoje žrtve. Brzo dođe do uvjerenja, da je smrt najpozitivniji 
i najtrajniji fenomen među ljudima: Ljudi se rađaju, moraju 
i umrijeti, bez sanduka ne dao Bog da ode itko pod zemlju. 

U doba poslijeratne konjunkture bili su sanduci najnepri- 
jatniji posao. Sve moraš ostaviti i uhvatiti se njega, ako ne 
bude gotov na vrijeme, propao si, Šijore, tada su ti bili san- 


duci žrtva, tebi je bio prijatniji posao obnavljati staro i graditi 


nešto korisno. Tko će već dati takav, kakav si ti, nema ga na 
cijelom svijetu. Bonvivan bez premca; nasmijan, izbrijan, pri- 
stojno počešljan. Uvijek gologlav i bez kaputa u zelenoj rad- 
ničkoj košulji i pokrpanim hlačama. Otraga iz džepa virio je 
žuti metar s crnim malim rezama za milimetre, malo većima za 

centimetre i s deseticama na prijevoju. Sava ti vječito dimila 
ispod nosa, rijetko kada si pušio drugu vrstu cigarete. Često se 
kojoj snaši razbije stolica, polupaju noge na stolu ili se krevet 
raškripao, i koga bi zvala drugog nego tebe? Poznaš željice 
svojih mušterija i uvijek nosiš ili u ruci ili u džepu mali čekić. 
Kad imaju koji dinar, žene su nespretne, ne znaju ni čavao za- 
biti, zato je tvoj .čekić češće trebao kroz dan. Svaki udarac zna- 
čio je Zetu ili Vardar, negda i paklić duhana za sinove u ra- 
dionici. Uz to_ nigda nije uzmanjkala čašica vina ili žarke 
dropovice uz suhu smokvu. Negda bi za takve sitnice dobio i 
ručak, drugda večeru i povrh desetaču. Za tebe se žena mnogo 
ne brine, možda jedino te psuje, kad nema što kuhati. Upoznala 
je dobro svoga muža, negda mu mnogo prigovarala, ali život je 
preči od ljubavi, i pustila te po volji, neka te đavo nosi. Ta- 
kav je tvoj zanat, nitko pametan ti ne može zamjeriti. Snašice, 
snašice ljepše su od jabuke, rumene zdrave, snažne i podojene, 
sve je na njima živo uzdrhtalo i nabreklo samo u očima vidi 
se neka tuga, koja je ispod oka pocrnila. Muževi su daleko, 
jedni u Južnoj Americi, drugi Sjevernoj, treći u Australiji i 
Novom Zelandu, i kadgod tko odlazi u svijet, sve mu govore: 
pozdravi mi ga puno, puno! Šijor, se smije njihovoj geograf- 
skoj naivnosti stisne s usnama i cigareta zadimi, došulja se do 
njih, neku uštipne, neku pogladi, po nekoju i ošamari od mili- 
nja ondje, gdje barem nema duše. Malo se i razljute na tebe, 
stari Don Jouane; ti već znadeš, da ona, koja se više ljuti, da 
će prije sjesti. Mnogu si smotao, pokvarenjače, kojemu skan- 
dalu nisi kumovao u selu? Nekoliko si ih poslao na drugi svijet, 
zajedno sa svojim suseljanima, kojima je moral preči od potre- 
be života. Nisi se osjećao ni malo krivim, naprotiv, sa stoič- 
kim mirom zabio si pokrov na sanduku i pred rodbinom mirno 
izgovorio: »Dobra je bila, Bog je pomiluj, dala bi bila čovjeku 
dušu iz tijela.« Rođaci su plakali od miline nad njom, ti si ne- 
bajno stupao u povorci, moraš Šijore, pratiti svaku povorku i 
skinuti nosila nad grobom. Je li, nije li divno skidati drugim 
nosila? 

Mudre su riječi: živjeti se mora. Kad ne bi obilazio selom i 
tražio zaradu, gladovao bi ti, i djeca bi ti se raštrkala svije- 
tom. Voliš svoju djecu, i ako nigda imena njihova ne spome- 
neš, kao ni ženina. Jedino onda, učine li kakvu vragoliju: sko- 
če djevojci kroz prozor ili u jutro izlete napolje, pa ih babe 
uhvate, kojih sumnja dovede do toga, da opkole kuću i potvr- 
de svoje nagađanje. Tvoji sinovi se nigda ne tuku u gostioni- 
cama, još manje drugi njima razbijaju glave, cijene svoju i ne 
diraju u tuđu! Ljudi misle, da drugo tebe i ne zanima, a ti više 
znadeš o pojedinima, nego svi zajedno o tebi. Malo ti kaže 
jedna snaša, malo druga, nešto ispipaš na lijep način, ponešto i 
u pijanstvu. Opipaju se, viču, psuju, dižu pesnice, počupaju je- 
dan drugom kosu i potrgaju košulje i odijela. Ti pušiš, Šijore, 
svoju obligatnu Savu, i ne mičeš se, makar ti oca tukli, smiješ 
se i glasno govoriš: »bedasti ljudi«. Činiš se gluhim, negda i 
glupim, a bolje čuješ nego aeroplanska uha i ne treba ti po- 
većala. Nikome ništa ne zamjeravaš, još manje se na koga tužiš, 
rijetko se kada s kim posvadiš. Izbrusile snaše svoje kravlje je- 
zičine, ogledale ruke, isprobale jakost kose, a ti se smiješ, ve- 
seliš i kažeš: da bi se i do godine. Negda se koja zgraža i priča, 
što je kuma Mima rodila sina, a muža već godinama nema. 
Skandal, cijelo selo se uzbunilo i otiplje Mimu u deveto ko- 
ljeno. Ti smjelo kažeš: da je možda žena rodila po daru duha 
svetoga. Ti dobro znaš, da si joj prošle godine popravljao kre- 
vet. Jest, jest, mnoga je uzdahnula pod tvojim teretom: mlada 
i stara, bliža i dalja. Izbirljiv si, voliš one malo bogatije, koje 
se češće voze »s busom« i sam znaš, da kod praznog želudca i 
bez cigareta, makar bila zlatna, ne ide. Negda se Šijore iz ne- 
djelje na ponedjeljak pomangupčiš, samo ako koga nađeš, tko 
troši, sviraš i ne daš selu mira, dok ne izmamiš mlado i staro, 
muško i žensko. Negda povedeš i ples nasred kamene ceste, 
uhvatiš mladu snašicu oko skuta, odgurneš je od sebe i zavičeš: 
»Hrvatski!« Prebireš i udaljuješ se od nje, ona odilazi i pri- 
bližuje se, poda ti prstić i okreće se kao vrtuljak. Suknje se 
raširile kao u baletu, i opet je pustiš i prebireš nogama ljepše 
nego ikoji mladić. Oni su, Šijore, zaboravili na »Hrvatski«, a 

u njemu ima čara karpatskog čardaša i srijemskog kola. On po- 
diže, on potresa, brz je kao strijela i traje do iznemoglosti u 
zajedničkim brzim okretajima. Je li, Šijore, to je život, tako bi 
se mnogi pogodio!? 

Vidiš, da se negda živjelo, Šijore, danas osjećaš kako se 
umire. Tvoja harmonika nije u modi, ni sa stotinu harmonika 
ne bi mogao razigrati selo. Pozatvarao se svijet u kuće, jadikuje, 
strada i nada se. Mnogi kroz ljeto kopa nedozrio krumpir, grm 
po grm, i u jesen, kad bi trebao kopati, njiva je iskopana. 
Kroz zimu mnogi odere smrdljivu kožu s mršave kozice, ne bi 
ki se nekako progurao do proljeća. Na proljeće njivica čeka 
motiku, motika sjeme i selo očajava psuje i mrzi. Glođe jedno 
drugog, ne može vidjeti susjeda susjedu, gledaju se kao divlje 
zvijeri, koje se zajednički otimlju za plijen. Čeka susjeda, da 
navali na susjedu, psuje ju i ruži, optužuje i grozi se, konačno 
sve svršava u očajnom i tužnom plaču. Tko bi vidio, Šijore, da- 
nas to naše mirno i veselo selo, zaključio bi, da se pretvorilo 
u groblje bez drvenih križeva. Kao da si ga, Šijore, prefarbao 
jeftinom crnom bojom, kojom bojadišeš mrtvačke sanduke. Za- 
plakano i tužno je tvoje primorsko selo, Šijore, ne trebaš u gro- 
bare, imade ih dosta i bez tebe. Negda si svraćao u gostionice; 
uvijek si našao nekoga. Jednom su te gosti ponudili čašicom, 
negda gazda, i sam si imao uvijek toliko, da zoveš četvrt litre. 
Svagda se ponešto nateplo, i svijet bi umirao. Zalutala bi u 
selo kakva boljetica, i evo tebi Amerike. Danas nema, ništa ne- 
ma. Ljudi se samo slučajno rađaju i ne će da umiru. Loše im 
je, da gore ne može, i nitko ne će Bogu na račun. Svi vole ži- 
vot iznad svega. Mnogi bi se najeo kruha, ali po primorskoj 
ljetini nema ni za ostije. Grožđe, prije nego dozrije, kradu 
jedni drugima, tako isto i krumpir. Ovo malo ne može dozrijeti. 
Taj drugi dan potjerat će te za dug na cestu i izbaciti iz kuće, 
prodati oruđe i riješiti svega, što te još vezalo sa životom. Bog 
bi znao, kuda su ti se djeca raštrkala, nema glasa ni traga ni 
jednom. Lutaš seoskim putovima i klančićima, nitko te ne zove, 
nikome ne zaviruješ, usred ljeta zatvorena su vrata, ako koga 
susretneš, gleda u zemlju i ne će da te pozdravi. Snaše ne 

zovu, i tebe je prošla volja štipanja, vrti ti se u glavi cijelo 
selo i čini, kao da ga nema. Smrt je tvoja jedina nada, u njoj 
je, Šijore, tvoje spasenje, ona dolazi polagano, ali sigurno, i 
ako te ne sluša, 

Sinoć su grozno zavijali psi, uzduž i poprijeko cijelog sela, 
k njima se pridružio i glas lisice iz umeđka, i ti si bio uvjeren, 
da smrt obilazi selom. Došla je, Šijore, na inspekciju, zapušio si 
cigaretu i zaželio joj dobar posao. Negda psuješ smrt radi sla- 
bog oka, jer ona ne pazi, koga hvata, najvećma onoga, za koga 
ti moraš praviti sanduk »u ime Božje«. Kod dobre partije kon- 
kurencija je opasna. Negda si sa stolarom Blažom pio bratstvo, 
danas ga sigurno ne bi. Jučer ti izbio život iz ruku, sigurno za 
tjedan dana. 

Svakoga dana sve više Blaž oduzima Šijoru sigurnu zaradu. 
Mudruje Šijor nad tom čudnom zagonetkom, i crta po drvenom 
bukovom majstorskom stolu širokom plosnatom olovkom. Nešto 
Planira i izmišlja. Žena viče, zašto ne ugasi svijetlo u radionici, 
zar mu nije dosta razmišljanja po danu, čemu troši zabadava 
Petrolej. Šijor se ne da smesti i dokrajčuje svoj plan, za uni- 
štenje konkurencije. Tik ispod njega na dnu lijeha stanuje zvo- 
nar, i on je baš taj, koji znade najprije, tko je umro u selu. 
Ispusti li netko dušu, onda trče k zvonaru, da zazvoni u sva 
zvona, neka selo znade, da ima mrtvaca. Prije nego selo sazna, 
osobito Blaž, treba da dođe glas do Šijora, to valjda ne će biti 
teško. Prošetao se drugog dana do zvonara, i rastumačio mu ci- 
jelu stvar, pozvao se na susjedstvo i obećao proviziju po san- 
duku. Imao je u radionici kolo bodljikave žice i radionu spojio 
preko lijeha s dvorištem zvonarevim. Zvonaru je načinio dr- 
venu ručicu, da uzmogne vući; u radionici namjestio čekić i 
podložio komad šinje, i kad zvonar povuče, u radionici udara 
čekić u šinju. Svaki put, kad tko objavi smrt, zvonar vuče 
prije žicu, nego ode u crkvu, a Šijor hita prema njemu i mu- 
šteriji, što ga noge nose. 

Umre li siromah, vuče zvonar polagano, dođe li nesrećica na 
kakova bogatijeg, vuče svom snagom i željezo udara u šinju, 
kao da crkvena zvona zvone. Zvuk šinje iz radionice svima je 

veselje, osobito Šijoru, koji ima dvostruku radost: prvo, što će 
zaraditi par stotina dinara; drugo, što je žurniji od Blaža. Uz 
svu dovitljivost Šijora ne da se živjeti, jer bi najmanje morala 
umrijeti barem dvojica, trojica svakog mjeseca. Negda znade 
proći i cijeli mjesec, da nitko ne umre. Pod stare dane dao se 
Šijor nekom čudnom i predugačkom razmišljenju: kroz cijeli dan 
nešto piše, računa, množi, dijeli i zbraja, — jednom riječju 
smišlja, kako bi popravio svoj teški položaj. Išarani su gotovo 
već svi zidovi, dršci pila, blanja, dlijeta i još nije ništa pa- 
metno izmislio. Negda ga ta misao muči i po noći skoro svake 
večeri, naglas zbraja i izgovara brojke i neke čudne kombina- 
cije: o dugu, vjeresiji, kapitalu, radu i, đavo bi znao, o čemu 
sve ne. Negda se pogleda u ogledalo i ne može vjerovati, da 
je to glavom on, negda počešljan i crven, lijep i nasmijan. Ne 
vjeruje, da je tako naglo ostario i toliko oslabio. Košulje su 
mu prevelike i hlače preširoke: to nije Šijor, to je skup kosti, 
koja kupi žrtve gospođe Smrti i prati do groblja. 

Svakoga dana dobiva nekakove opomene: jednom od trgovca, 
drugi put od općine, dolaze i pojedinci. Groze se prodajom, 
mole, neka dade nešto na račun. Odakle, odakle?! Nema ni za 
hranu, kamo li za otplatu duga. Ljudi ne će da umiru, sve se 
urotilo protiv njega; u radionici zvono već nije mjesec dana 
zazvonilo. Šinju prekri prašina, žicu nitko ne vuče, jedino, ako 
kakvo pseto u nju udari, kad trči za zecom ili mačkom. Ušetao 
se Šijor nervozno po radionici i puši svoju zadnju polovicu 
Save; da nema tog duhana, još bi mogao poluditi, Pričinja mu 
se, kao da smrt kuca sve glasnije i glasnije na vrata, baš sad ga 
je preskočila, kad se ovako potresao od zime i još uvijek mu do- 
vikuje: »Šijor, izvoli, sanduk je gotov, ne mora biti crnom bo- 
jom ofarban. Ti si nevin, možeš u bijelom kao najnedužnije di- 
jete«. Hvata se Šijor za glavu, vrluda radionicom, sve ovako 
star i na rubu propasti još bi volio drugom zabiti poklopac, 
nego sam leći u škrinju. 

Čekić snažno udari po škrinji, prašina iz njega zadimi i reda 
se udarac za udarcem. Šijora razveseli ta silna zvonjava, mora 
da je okrenula papke neka velika ličnost ili crknulo pola sela. 

Pohita Šijor, što su ga noge nosile, prema zvonaru. Kod zvo- 
nara nigdje nema nikoga; vidi, vrata su pritvorena, pohita u 
kuću, pokuca na vrata sobe i nitko se ne javlja. Šijor se na- 
šao pred zagonetkom: ta valjda nije otišao u crkvu i ostavio 
otvorenu kuću? Uđe u sobu, nigdje nikoga. Zvonar je sam ži- 
vio, djeca su mu po svijetu, žena pred par godina umrla, a 
on živio sam samcat u svojoj maloj kućici. Pretraži Šijor cijelu 
kuću i nigdje i nigdje nikoga. 

Požuri opet u dvorište i uputi se prema mjestu, gdje je bila 
ručica za zvono. Snebi se, kad vidi pod njom zvonara, kako te- 
ško diše, i kad se našao nad njegovom glavom, ispusti posljed- 
nji uzdisaj. Uhvati Šijor zvonara, ponese u kuću i položi na 
krevet. Počeo mu gibati rukama i trljati po licu, možda je 
starca zahvatila samo omaglica, ali čini se, da je ta vječna. 
Prekriži Šijor ruke na prsima, baci pogled na starca i tužno 
prekidanim uzdasima izgovori: 

— Barba, Barba, barem sam vas držao za pametnog čovje- 
ka, i nisam mislio, da će te Mi vi učiniti tu neugodnost. Nadao 
sam se, da je ispustila dušu kakva velika glava, koja bi mi 
omogućila život još koji tjedan, a to ste mi vi otišli Bogu na 
račun, i vama će Šijor morati kao mnogom blanjati sanduk »u 
ime Božje«. 

DANTE I CIACCO 


Kad mi se vrati sv'jest koju mi uze 
Bol radi onog djevera i snaje, 
Bol što me smela mameći mi suze, 


Ugledah nove muke na sve kraje 
I nova bića koja muke muče, 
Kud oko gleda ili noga staje. 


To je krug treći, krug kiše i tuče; 
Prokleta, vječna, hladna, teško pada, 
Uv'jek je ista, danas ko i juče. 


Prljava voda, sn'jeg, komadi grada 
Kroz onaj uzduh zamračeni biju, 
A zemlja smrdi od sveg toga gada. 


Cerber, zvijer ljuta, čudnija od sviju, 
Na onu čeljad sred poplave hladne 
Laje ko pašče iz svih grla triju. 


Crvena oka, brade crne, gadne, 
S pandžama, kuljav, on duhove dere, 
Grebe im kožu i kida ih jadne. 


Viju ko psi zbog kiše što ih pere; 
Štiteći jednom drugu stranu t'jela 
Sve se okreću jadnici bez vjere. 


Na nas zmaj Cerber zine sa tri ždr'jela 
I zube svoje iskesi u svakom; 
Zvijer se pred nama uznemiri c'jela. 


Ali moj vođa raširenom šakom 


Zagrabi zemlje i sa obadvije 
Pregršti pune zasu grkljan lakom. 

Košto se pseto, što od gladi vije, 
Zgrabivši jelo smiri i veseli, 
Jer misli samo da ždere što prije, 


Tako se mir po gnusnom licu preli 
Demonu koji nad dušama riče 
Da svaka od njih ogluhnuti želi. 


Po sjenama smo išli koje ciče 
Pod teškim daždom i po oblicima 
Stupali praznim što na tjela liče. 


Sve su od reda ležale na tlima, 
Samo je jedna, kad se tako zgodi 
Da bjesmo pred njom, sjela među njima. 


»Ti što te drugi tu po paklu vodi, 
Pogodi«, reče, »tko te sad zaziva: 
Prije no umroh, ti se na sv'jet rodi.« 


»Možda je«, rekoh, »tvoja patnja kriva 
Da te ne poznam, i mislim dapače 
Da te ne vidjeh još za mene živa. 


A1 tko si ti što ovdje gdje se plače 
Sjediš, a takva kazna ti je dana? 
Gadnije nema, mada ima jače.« 


»U tvojem gradu, gdje je dnevna hrana, 
Zavist, već prešla poimanje svako, 
Proživjeh«, reče, »mnogo vedrih dana. 


Vi građani ste mene zvali Ciacco: 
Proždrljivost me, gr'jeh poguban, smuti, 
Pa se sad mučim na kiši ovako. 


Ne more samo mene jadi ljuti, 
Jer istu kaznu trpe evo svi ti 
Zbog istog gr'jeha;« i nato zašuti. 

Hrvalsko Kolo 


Rekoh mu: »Ciacco, ja bih suze liti 
Mogo potresen od svih tvojih jada; 
Al ako znadeš, reci, što će biti 


Od građana tog razdvojenog grada? 
Je I pravedan tko tamo? Znaš li reći, 
Zašto međ' njima ta nesloga vlada?« 


»Za dugom borbom krv će«, veli, »teći, 
Divlja će stranka drugu da stamani, 
Koja će s mnogo sramote podleći. 


Zatim će prvoj doći loši dani: 
Prije tri ljeta druga će da skoči 
Pomoću onog što vreba po strani. 


Dugo će ova ponosno da kroči 
I onoj život zulumom da kvari, 
Kojoj će jad i sram izjedat oči. 


Dva su pravedna, al' tko za njih mari? 
Oholost, zavist i lakomost, to je 
Trostruka vatra što sva srca Žari.« 


Ovako svrši jadikovke svoje. 
A ja ću: »Još mi koješta razjasni 
I daj da dalje slušam r'ječi tvoje. 


Tegghia' i Farinata, oba časni, 
Arrigo, Mosca, Jakov Rusticucci 
I drugi, skloni svakoj općoj hasni, 


Gdje li su, kaži, jer me želja muči 
Da saznam da li rajske slasti piju 
I! pak6 negdje sad oko njih buči.« 


»Međ' dušama se crnjim oni kriju, 
Za teži gr'jeh ih pak6 dublje straži: 
Sađeš li niže, doći ćeš do sviju. 

Al ti, kad opet vidiš zemlje draži, 
Ne daj da spomen kod ljudi .mi sa'ne; 
Ni r'ječi više od mene ne traži!« 


Tad prave oči izvraćati stane, 
Još na me zirne, onda glavu prigne 
I s njome među druge sl'jepce pane. 


A vođa reče: »Taj će da se digne 
Istom na trublje anđeoske zveku 
I kada sudac njima nesklon stigne. 


Tad će svi k tužnom grobu da poteku 
Steći će put i lik prijašnjeg doba 
I sud slušati kao vječnu jeku.« , 


Tako smo išli polagano oba ' 
Kroz gadnu smjesu tih sjena i kiše, 
Dirnuvši malo život preko groba; 


Pa rekoh: »Meštre, hoće li još više, 
Te boli iza strašnog suda žeći? 
. Hoće 1 bit' iste? IL postati tiše?« 


»Nauka tvoja sve će ti to reći: 
Jače je čuvstvo 1 boli i sreće, 
Što je i stepen savršenstva veći. 


Mada taj proklet sv'jet nikada neće 
Savršen biti, on se misli dići 
Sudnjega dne na savršenstvo veće.« 


Uokrug stazom moradosmo ići 
Zboreći više no kažem za puta; 
Al kad htjedosmo po stubama sići 
Čusmo Plutona, dušmanina ljuta. 


Pakao VI. pjevanje. ' 
nom Preveo M. Kombol 

DANTE, FARINATA I CALVACANTE 


Pošto je anđeo slomio otpor vragova i otvorio vrata grada Disa, 
ulaze Vergil i Dante bez zapreke u grad, koji pjesnik zamišlja 
kao kakvu tvrđavu srednjega vijeka. 


Uđosmo u grad bez ikakvih jada, 
A ja želeći da pogledam redom 
U takvoj tvrđi kakvo stanje vlada, 


Sve naokolo obuhvatih gledom 
I vidjeh: svud se grdno polje stere, 
Sve napunjeno čemerom i jedom. 


Košto kod Arla, gdje Ron manje dere, 
I košto su kod Pulja, blizu žala 
Gdje Kvarner među Italiji pere, 


Neravan oblik groblja zemlji dala, 
Tako tu strše rake s desna s Vjeva, 
Samo na način strašniji, iz tala: 


Jer među njima svuda vatra s'jeva 
I usjava ih, da tako usjana 
Gvožđa nijedan zanat ne zahtjeva. 


Otvorene su i sa sviju strana 
Jauci iz njih dopirahu hudi, 
Ko kad se plače od ljutijeh rana. 


A ja ću: »Meštre, kakvi su to ljudi 
Što u te rake moradoše leći, 
A odaju se lelekom iz grudi?« 


»Heresiarhi«, on će nato reći, 
»I njine sekte; tu je mjesto mnogom; 


Od tvog računa broj je njihov veći. 

Svoj je sa svojim tu po redu strogom, 
A vatra im je prema gr'jehu jaka.« 
I pošto desno zakoraknu nogom, 


Prođosmo izmeđ' zidova i raka. 


»Toskanče, koji tim gradom što gori 
Živ ideš, tako uljudan u zboru, 
Na ovom mjestu svoj korak uspori. 


Poznaje ti se odmah po govoru 
Da si iz onog plemenitog grada, 
Koji me možda spominje ko moru.« 


Ove sam glase čuo iznenada 
Iz jednog groba, pa se pripih bliže 
Uz svoga vođu, takav strah me svlada. 


A on će: »Stani! Što li te to stiže? 
Ondje je, gledaj, Farinata sio, 
Do pasa eno iz groba se diže.« 


Ja sam se u nj već zagledao bio, 
A on se grudma ispravi i čelom, 
Kanda je paklu prkositi htio. 


I vođ me rukom okretnom i smjelom 
Potisne k njemu kraj raka i doda: 
»Valja da r'ječju odgovaraš zrelom!« 


Čim stigoh grobu iza kratka hoda, 
On glednu na me preko grobne međe 
Pa će ko gnjevan: »Od kakva si roda?« 


Željan da slušam, kazah svoje pređe 
I sve ispričah kako je i što je, 
Na što on malo popodigne vjeđe 
I reče: »Znam ih ko dušmane svoje 
I sviju, sa mnom što veze imadu, 
Zato ih gonjah dva puta kud koje.« 

»Iako gnani, opet se u gradu 
Nađoše«, rekoh, »u slučaja oba, 
A vaši ove vještine ne znadu.« 


Al' druga neka sjena u to doba 
Uz ovu prvu iskrsne do brade, 
Kleknuvši valjda, iz svojega groba. 


Svuda se okom na traženje dade, 
Kanda se još kog tu vidjeti sprema, 
A kada sve joj utrnuše nade, 


Plačući reče: »U ta mjesta n'jema 
Ako si poći snagom uma smio, 
Gdje li je sin moj? Što ga s tobom nema?« 


»Od sebe«, rekoh, »nisam poći htio, 
Onaj što čeka na putu me prati; 
Možda tvom Gvidu on ne bješe mio.« 


Riječi i kazna od koje tu pati 
Odaše tko je bez svjedoka proči", 
Zato mu mogoh taj odgovor dati. 


»Ne bješe, veliš?« on najednom skoči, 
»Zar dakle sin moj već živjeti presta? 
Slatko mu sv'jetlo već ne ljubi oči?« 


Kad vidje da ne odgovaram smjesta, 
On daljih r'ječi sačekao nije: 
Nauznak pade i otad ga nesta. 

AV onaj silni, što me zvao prije 


Da ovdje stanem, niti se ne mače, 
Ne zgrbi tjela niti prignu šije; 


Gdje bjesmo stali, ondje opet zače: 
»One vještine da ne znadu«, reče, 
Od ovih muka to su muke jače. 

Al prije no pedeset mjeseci roteče, 
Prlj Pp J P 
Doznat ćeš i ti od sila protivni', 
Kako se teško ta vještina steče. 


Tako se u sv'jet povratio divni! 
Reci, što tako Firentince boli, 
Da su im na nas svi zakoni kivni?« 


»Zbog krvi što je kod Arbije proli 
Toliko, da joj mutna bješe voda, 
U mašoj crkvi onako se moli. 


Stresavši glavom uzdahne i doda: 
»Tu ne bih sAm, i bez razloga zrela 
Ne bi me bila vidjela ta zgoda, 


Al bijah sam, kad osnova se plela, 
Da se Firenci zatare i sjeme 
I sam je branjah otvorena čela!« 


»O tako ti se umirilo pleme, 
Razmrside mi«, moljah, »ove čvore 


(Za moju pamet to je teško breme): 


Kažu da vama znano biti more, 
Kakvi će biti budućnosti dari, 
Dok za sadašnjost drugačije zbore.« 


»Mi vidimo tek udaljene stvari, 
Košto kod ljudi slaba vida biva; 
To su nam svjetla još jedini čari. 


A1 što je blizu, to nam tama skriva, 
I nama nije bez čuvenja znata 
Sudbina ljudi iz svijeta živa. 


Mi ćemo, vidiš, svi jednoga sata 


Ostati sljepi u tminama sivim, 
Čim se zatvore budućnosti vrata.« 

Pakao IX. 106—133 i X. 22— 136. 


Tad, ko da sam se osjećao krivim, 
Rekoh: »De kaži onome što pade, 
Da mu je još sin među ljudma živim. 


A što mi onda r'ječ u grlu stade, 
To bješe, jer sam već misliti stao 
O ovom što mi ti objasni sade.« 


I jer me je već vođa natrag zvao, 
Zamolih brzo duha da mi reče, 
Tko je još s njime u ta mjesta pao. 

»Tu se množini smrklo crno veče; 


Fridrih je drugi tu uz kardinala, 
A o drugima ćutati je preče.« 


I on se sakri; al? se nije dala, 
Dok iđah k vođi, zaboravit lako 
R'ječ, što mi mnogo proricaše zala. 
Tad vođa pođe i idući tako 
Reče: »Zar imaš briga na pameti?« 
Ja mu objasnih, što mi je i kako. 


»Što ču, upamti!« mudrac će mi r'jeti, 
»Al' čuj sad ovo i pažljivo shvati« 
(Prst u vis pruživ): »Kad budeš na meti, 
Gdje će te one blagi sjaj da prati, 
Što Pjepim okom svud vidi i pazi, 
Od nje ćeš pute svog života znati!« 
Pa na lijevo okrene da gazi; 
Od zida dalje spram sredine grada 
Pođosmo, stazom kud se u d6 slazi, 


Iz kojeg mnogo dopiraše smrada. 


Preveo M. Kombol 

DR. JOSIP TORBARINA, ZAGREB 


D. H. LAWRENCE I NJEGOV ROMAN 


Da je živio u Srednjem vijeku, Lawrence bi sigurno bio spa- 
ljen na lomači: toliko je javno mnijenje u Engleskoj bilo ogor- 
čeno protiv njega. Mjesto da upotrijebe takav kratak i direktan 
proces, čuvari britanskog morala nastojali su podmuklo da ga 
za života diskreditiraju i unište, a ni danas, tri godine poslije 
njegove smrti, nije se stišala bura, koju je izazvao njegov roman 
»Lady Chatterley i njen ljubavnik«. Lawrence je propovijedao 
obnovu i preporod života putem seksusa, a ljudi su zlonamjerno 
iskrivljivali njegove motive i nazivali ga razvratnikom, koji 
kvari mladež. Ni o jednom književniku nije se u posljednje 
vrijeme toliko pisalo, u Engleskoj i na Kontinentu, koliko o La- 
wrenceu. U toj opsežnoj literaturi o njemu ima mnogo neshva- 
ćanja, mnogo zlobe i — nadasve — mnogo gluposti. Takve su 
se neke apsurdne vijesti — nažalost jedine — potkrale i u našu 
dnevnu štampu. Ne ulazeći u borbu, koja se zapodjela oko nje- 
gova imena, namjera nam je ovdje prikazati Lawrencea u svi- 
jetlu njegovih djela i istaći njegov značaj ne samo za englesku 
književnost i civilizaciju, već za današnji Život uopće. 

Rodio se g. 1885. u industrijskom kraju Engleske, na granici 
između grofovija Nottinghamshire i Derbyshire. Otac mu je bio 
radnik u ugljenokopu, čovjek neuk i grub, ali dobra srca 1 
s mnogo smisla za humor. Svojoj majci, koja je bila neobična 
žena iz stare građanske porodice, nadarena, nježna i željna zna- 
nja, Lawrence mnogo duguje: od nje je baštinio čist narodni 
pjesnički jezik; ona ga je poticala na rad i pomogla mu, da 
dobije stipendiju za nauke u srednjoj školi u Nottinghamu. Sa 
šesnaest godina postaje pomoćni učitelj u osnovnoj školi, i sam 
se u slobodnim satovima dalje obrazuje. U svojoj dvadesetiprvoj 
godini stupa u učiteljsku školu u Nottinghamu, i zatim, kao 
osposobljeni učitelj, službuje u Londonu. G. 1911. izlazi mu 
prvi roman, a skoro zatim on napušta učiteljsko zvanje, da se 
sasvim posveti književnom radu. Otprilike u to vrijeme upo- 

znaje se s Friedom von Richthofen, koja, poslije teških dušev- 
nih borbi, napušta muža i djecu, da bi s Lawrenceom pobjegla 
u Italiju. Slijedili su dani odricanja i kušnje, dok Lawrence 


nije počeo svojim književnim radom nešto više zarađivati. Tek 


pred navještaj Svjetskog rata moglo se obaviti vjenčanje, i 
mladi se par vraća u Englesku. U vrijeme patriotizma i rato- 
bornog raspoloženja Lawrence je izazvao englesku javnost osu- 
đujući veliko klanje, u kojem su se razdirali narodi Evrope. Kao 
uvjereni pacifist on je čak pomišljao, da za svoje sumišljenike 
osnuje koloniju negdje na Dalekom Zapadu. G. 1915. cenzura 
zabrani njegov roman »The Rainbow« (Duga). Knjiga je na- 
vodno bila »opscena«, ali glavni razlog zabrani bio je taj, što je 
Lawrence javno i otvoreno ustao protiv rata. On se tada nala- 
zio na moru, u Cornwallu. Njegova žena Frieda bila je Nje- 
mica, i to je bilo dovoljno, da ih britanske vlasti oboje kao su- 
mnjive i opasne prognaju iz grofovije Cornwall, koja je naj- 
više bila izložena pogibli od njemačkih podmornica. Zapljena 
»Duge« bila je jedan od najtežih udaraca, koji su Lawrencea u 
životu snašli. On je zbog toga i materijalno stradao: ratne go- 
dine proveo je sa svojom ženom u krajnjoj bijedi. S dirljivom 
prostodušnošću priča Lawrence u svom romanu »Kangaroo«, 
kako često nisu imali što jesti i kako je on uveče izlazio u šumu 
sakupljati iverje i grančice, da bi se doma kod vatre žena mogla 
ogrijati. Ali sve te nedaće nisu Lawrencea toliko mučile, koliko 
nerazumijevanje, koje je sretao na svakom koraku. Bio je ogor- 
čen i demoraliziran: poslije »Duge« za pet punih godina nije 
napisao ni jedan roman. Po zaključenju mira stvari kreću na 
bolje. Supruzi Lawrence mnogo putuju: u Indiju. Australiju. 
Meksiko. Lawrence razvija ogromnu književnu djelatnost, kao 
da osjeća, da mu se pnibližuje smrt. Bavi se i slikarstvom te i 
na tom polju postiže zamjeran uspjeh. Posljednje godine života 
ogorčala mu je zabrana romana »Lady Chatterley's Lover« i 
s njom skopčane neprilike. Umro je u ožujku g. 1930. od sušice 
u mjestu Vence nedaleko Nice. 

* Lawrence je pisao romane, novele, pjesme, putopise, eseje i 
drame. (O svima tim raznim područjima njegova rada trebalo bi 


169 


posebno govoriti osim, možda, o drami, u kojoj se tri puta bez 
naročitog uspjeha okušao. Pjesnik u svojoj srži, Lawrence je u 
romanu našao svoj pravi medij izražavanja, i kao romanopisac 
on nas u prvom redu zanima. Već svojim prvim romanom »The 
White Peacock« (Bijeli Paun, 1911.) skreće na sebe pažnju, koja 
nije bila bez primjese skandala i senzacijonalnosti. U diem se 
Lawrence afirmira kao pjesnik žarke senzualnosti. To je roman 
engleskog sela, u kojem dolazi do izražaja Lawrenceova ljubav 
za zemlju i ljude, koji još nisu izgubili vezu s elementarnim si- 
lama zemlje. Povijest je to mladog farmera, kojega odbija obra- 
zovana, ali površna djevojka, jer nema snage da pogleda u oči 
stvarnosti života. I tako ona promašuje potpunu sreću, dok mla- 
dić uzima ženu, koja mu ne odgovara, i naglo propada tražeći 
zaborav u piću. Središnja je ideja romana strah od elementarnih 
osjećaja, u kome Lawrence vidi uzrok mnogih zala modernoga 
društva, U svom drugom romanu »The Trespasser« (Pizskupsši 
1912.) ide korak dalje u slikanju tih prvotnih osjećaja odobita 
e instinkta, te u njemu prikazuje fizičku ljubav ca način 
KOJI PO svojoj intenzivnosti prelazi : što j i ' 
pere I Jao prelazi sve, što je dotada Pisano u 
Tek svojim trećim romanom Lawrence stupa u red prvih 
engleskih pripovjedača. To je njegovo majstorsko djelo Sons 
and Lovers« (Sinovi i ljubavnici, 1918.) koje je kritika jedno- 
dušno proglasila jednim od najboljih romana u modernoj engle- 
skoj književnosti. Posmatrana kao cjelina sva su jek dom gs 
djela neka ogromna duševna autobiografija, ali ima njegovih 
romana, u kojima prevladava i stvarni autobiografski momenat 
Takav roman su »Sinovi i ljubavnici«. Posebni čar tog spitdna 
i leži u tome, što specifični autobiografski elemenat potiskuje u 
drugi red vječni Problem seksusa, koji kod Lawrencea prelazi 
u fiksnu ideju, zbog čega mu i najsljeplji obožavatelj mora pred. 
baciti jednostranost. Ako je spolno pitanje u tom djelu potisnuto 
u drugi red, to ne znači, da nije tu. Jer za Lawrencea svaki pai 
najsvetiji osjećaj ima svoj izvor u seksusu, čak i ljubav sina ne 
ma majci, koja tvori središte. toga romana. Ima nešto senzualno 
i gotovo morbidno u senzibilnosti, s kojom dijete Paul-Lawrence 

reagira na svaku riječ, svaki pokret svoje majke. U romanu 
Lawrence slika život u svom roditeljskom domu u rudarskom po- 
dručju Nottinghama. Priča o velikim tugama i malim radostima 
rudara, govori o neprestanim svađama i borbama između oca 
pijanca, raspikuće i nježne, osjetljive majke, koja ima nepri- 
rodno razvijen osjećaj za sve lijepo i dobro u životu, potresno 
opisuje nesreću u ugljenokopu i smrt najstarijeg sina porodice 
Williama, koji postaje činovnik u Londonu, pada u mreže fri- 
volne djevojke iz »viših« krugova i postepeno se otuđuje od svo- 
jih. Naročito je savršeno izrađen lik sina Paula, u kojem nam je 
Lawrence ostavio dragocjen autoportret. Pored svih svojih odli- 
ka taj roman ima jedan nedostatak, koji je zajednički svim Law- 
renceovim djelima: to je njegovo nepriznavanje ili krivo shva- 
ćanje socijalnog problema. Taj se nedostatak u ovom romanu 
s tim jače osjeća, što se potreba, da se to pitanje raspravlja 
sama od sebe nametala. Istina, Lawrence spominje, kako »rudari 
živu pod zemljom kao krtice, i naveče izlaze, da vide što se u 
svijetu dešava«, kako su slabo plaćeni i kako svaki dan iz rud- 
nika izvlače po kojeg radnika doživotno osakaćena; priča, kako 
se ranjenici zatim mrcvare deset milja po kamenitu putu na pri- 
jevozu u daleku bolnicu, i to samo zato, što poslodavci ne će da 
sagrade bolnicu na zemljištu, koje su radnici u tu svrhu sami 
kupili, »a bilo bi dosta nesreća, da se bolnica puni«! Ali to je 
sve onako uzgred nabačeno, bez komentara; Lawrence nikad ne 
ulazi dublje u problem, koji se ina njega lično — barem u dje- 
tinjstvu — i još kako odnosio. 

Već u tima prvim romanima Lawrenceova se proza odli- 
kuje neposrednom živahnošću i prirodnom svježinom. U tim 
djelima on sigurno i savršeno hvata svaki i najsloženiji fizički 
osjećaj, i na majstorski način sugerira tamne i skrivene strane 
podsvijesnoga. To iskorišćavanje i umjetnička upotreba podsvi- 
jesti još jače dolaze do izražaja u njegovom romanu 
»Duga«. Značajno je, da Lawrence u to vrijeme još nije znao 
za Freuda, iako je u Engleskoj psihoanaliza već tada bila u 
modi. Stoga je to eksploatiranje podsvijesnoga kod njega uvijek 
spontano i svježe. U tome i leži razlika između njega i ostalih 

engleskih pisaca (James Joyce, Virginia Woolf, Aldous Huxley) 
koji svijesno primjenjuju Freudove psihoanalitičke metode. Ne 
može se reći, da je Lawrence mnogo izgubio od svoje prirodne 
svježine ni poslije, kad se upoznao s Freudovim djelima i pod 
utjecajem njegovih ideja napisao dvije teoretske rasprave o pod- 
svijesti: »Psychoanalysis of the Unconscious« (1921) i »Fan- 
tasia of the Unconscious« (1922), 

Lawrence je uvijek težio za radošću i vedrinom u životu, 1 
borio se protiv ozbiljnosti, koju je smatrao jednom od bolesti 
moderne civilizacije. I tako, kad se poslije stanke od pet godina 
vratio romanu s »Izgubljenom Djevojkom« (The Lost Girl, 
1920), želio je da se okuša u jednom za njega novom žanru: u 
humoru. Ali taj humor ne zvuči uvjerljivo, jer kao da je i sam 
pisac patio od bolesti protiv koje se borio. Junakinja romana 
zaljubljuje se u talijanskog komedijaša, neku vrst lijepe životi- 
nje, i slijedi ga u njegovo rodno selo u Južnoj Italiji. »Izgub- 


ljena Djevojka« je u neku ruku preteča Lady Chatterley, koja | 


se zaljubljuje u svog lugara, i Yvette iz posmrtnog romana »The 
Virgin and the Gipsy« (Djevica i Ciganin, 1930), koja napušta 
roditeljski dom, da bi pošla za ciganinom. To je omiljeli Law- 
renceov motiv o fascinaciji, koju na civilizirane prirode vrše 
ljudi, koji su bliže puku i primitivnom životu. 

»Izgubljena Djevojka« otvara period intenzivnog i plodnog 
rada u Lawrenceovu stvaranju. Poslije nje redali su se jedan za 
drugim veliki romani, svake godine po jedan, skoro matematič. 
kom točnošću. Prvi po redu slijedili su romani » Women in Love« 
(Zaljubljene Žene, 1921) i »Aaron's Rod« (Aronova Palica 
1922). Oba ta romana spadaju sa čisto artističkog gledišta neda 
piščeva najsavršenija djela; zato ih oni, koji u Lawrenceu hoće 
da gledaju samo umjetnika, toliko i cijene. S istog su razloga, ti 
romani naročito podesni za proučavanje ove strane Lawrenctme 
| pjesničke fiziognomije. U njima prevladava pjesma i rapsodski 

ton, Lawrenceova moć rekonstruiranja i evokacije dolazi tu do 
svog punog izražaja. Stvari su iznutra osvijetljene, tako da sva- 
ka boja ima svoj sjaj i svaki oblik svoju osebujnost. Obrisi lica 
1 predmeta, boje, pokreti i svi ostali rekviziti pripovjedača evo- 

luirani su ovdje novim procesom, tako da pripadaju nekom sa- 
svim drugom svijetu. Taj povišeni ton, tu transpoziciju u glasu 
pjesnika engleski romansijer E. IM. Forster naziva »proročan- 
skim darom« (prophecy), i da ga ilustrira, navodi prizor iz La- 
wrenceovih »Zaljubljenih Žena«, gdje jedno od lica noću baca 
kamenje u vodu, da bi poremetilo sliku mjeseca. Nije važno, 
zašto to lice baca kamenje u vodu, ni ono, što scena simbolizira; 
ali pisac drukčije ne bi mogao dočarati takvu vodu ni takvu mje- 
sečinu, — on do njih dolazi svojim naročitim putem, koji čini, 
da su ta voda i ta mjesečina čudesnije, nego bismo ih mi sami 
ikad mogli zamisliti. 

Kao plod Lawrenceova boravka u Australiji nastala su dva 
romana, u kojima on — pod utjecajem svježih dojmova u no- 
voj zemlji — bar donekle, opet ostavlja po strani seksualno pi- 
tanje. To su »Kangaroo« (Klokan, 1923) i »The Boy in the 
Bush« (Dječak u grmu, 1924). Osobito su impresivna poglavlja 
prvog romana, u kojima, kao u snu, Lawrence evocira svoje 
patnje i stradanja za Svjetskog rata. Ali se već u svom idućem 
romanu »St. Mawr« (1925) vraća predmetu, koji ga je toliko 
privlačio. To djelo znači novi obrat u njegovu stvaranju. Psi- 
hoanalitički metod tu ga više ne zadovoljava, i on ide dalje, do- 
vodeći u vezu spolni instinkt u čovjeka sa životnim nagonom u 
životinjskom carstvu i u prirodi uopće. Glavno lice romana je 
mlada Američanka, razočarana u današnjem rodu muškaraca, 
koju oduševljava savršenstvo divlje i neobuzdane prirode, oli- 
čeno u jednom pastuhu. Slična je tema kasnijeg romana »The 
Fox« (Lisac, 1928): Pojava lisca, koji mništi perad u dvorištu, 
opsjeda dvije djevojke, dok se ne pojavi neka vrst ljudskog 
lisca u liku odsluženog vojnika Henrya, koji uzima za ženu jed- 
nu od djevojaka. Iako su oba ta romana pisana po nekom una- 
prijed smišljenom planu, te se kroz njihovu sjajnu spoljašnosi 
nazire okosnica namještenih freudovskih kompleksa, djeluju 
ipak uvjerljivo po akcentu senzualne lirike, koji ih provejava. 

Veliku seriju svojih romana — izuzevši kasniju »Lady 
Chatterley«, koja tvori poglavlje za sebe — Lawrence je zaklju- 
čio pjesničkim romanom »The Plumed Serpent« (Pernata Zmi- 

ja, 1926). To je oduševljena himna ženi i ženstvu, ali ne Goe- 
theovu mističnom »das ewig. Weibliche«, za koje Lawrence 
nema mnogo smisla: on traži vječnost u ženinu spolu, a ne u 
njenim očima (A. Malraux). U »Pernatoj Zmiji« žena — da se 
opet poslužimo frazom Malrauxa — postaje neophodno oruđe za 
posjedovanje svijeta; ona je sredstvo za. uspostavljenje dodira 
sa svemirom. Ali tu ona mora u prvom redu ostati žena, žena 
odgovorna i svijesna o svojoj ulozi. Sav je taj roman apoteoza 
erotike duha i puti, kroz koju čovjek najdublje ponire u život. 

Posljednjih godina života Lawrence je mnogo pobolijevao. 
I tako, pod dojmom fizičke patnje i misli na smrt, koja se stalno 
pojavljivala, on se say baca na pisanje djela, u kojemu je želio 
jedamput sasvim jasno, otvoreno i bez okolišanja izraziti sve 
ono, što misli o seksusu i njegovoj važnosti za život. To je s tim 
više smatrao svojom dužnošću učiniti, što je, po njegovu mišlje+ 
nju, seksualno pitanje u književnosti uvijek bilo zanemarivano 
ili krivo predstavljano. Rezultat je bio »Lady Chatterley's Lo- 
ver« (Lady Chatterley i njen ljubavnik, 1928), »najizazovniji 
engleski roman, koji je ikad napisan«. Lawrence je u tom roma- 
nu našao svoju katarzu. Pitanje seksusa mučilo ga je sve, dok 
se nije oslobodio njegovih okova i u »Lady Chatterley« pošao 
do krajnjih granica izražavanja. Poslije kao da mu je odlanulo. 
I dobronamjerni čitalac zaklopit će knjigu s tim osjećajem. 

Nijedan Lawrenceov roman nije zamišljen samo kao umjet- 
ničko djelo: od »Bijelog Pauna« pa do »Lady Chatterley« svi 
njegovi romani predstavljaju različite etape u traženju načina, 
da se doskoči onome, što je on nazivao mrtvilom života. U »Lady 
Chatterley« kao da je našao taj kamen mudraca u nekoj mistici 
seksualnog općenja, koje prikazuje u prizorima, gdje ništa ne 
ostaje nekazano, i jezikom, koji je, u današnjem smislu društve- 
ne konvencionalnosti, namjerno bestidan. Tim rječnikom, zbog 
koga su Lawrencea najviše napali, potencira on i podcrtava 
kontrast između tople plodnosti seksualne veze, u kojoj ništa od 
osjećaja ni emocija nije prigušeno i, s druge strane, hladnih, se- 
bičnih odnosa između ljudi i žena, koji stvaraju zlu krv, gorčinu 
i duševnu smrt. 

Junakinja romana Constance udaje se za muža, prema ko- 
jemu ne osjeća nikakve jače fizičke naklonosti.. Sir Clifford 
Chatterley se vraća iz rata paraliziran. Njegova žena i dalje ostaje 
uz njega, u jalovosti i bez ljubavi, dok se jednog dana ne za- 
ljubi u lugara Olivera Mellora i s njim dolazi do spoznaje, da 
je seksus najvažnija stvar u životu. Mellor je donekle sam La- 
wrence; u njemu je odražen Lawrenceov seksualni život, nje- 
gove ideje su ujedno i Lawrenceove. Lady Chartterley živi svo- 
jim individualnim životom, dok ne sretne Mellora, a tada postaje 
njegova dopuna, idealni njegov ženski komplement, kome čo- 
vjek, kao što je Mellor, ne može da odoli. Sir Clifford je naj- 
sjajnije obrađeno lice u romanu. U njemu je Lawrence prika- 
zao sve, što je mrzio. On je sam ostavio najbolji komentar tome 
karakteru: »Sir Clifford je samo ličnost. Izgubio je potpuno sva- 
ku vezu sa svojim bližnjima, ljudima i ženama. Sva toplina je 
iz njega iščezla, ognjište je hladno, srce u čovječanskom smislu 
ne postoji. On je čisti proizvod naše civilizacije, ali i smrt velike 
svjetske humanosti. Obično je ljubazan, ali ne zna, što znači 
toplo saosjećanje«. Tu se Lawrence pokazao velikim majstorom 
u crtanju karaktera, kao što neki prizori u lugarevoj kolibi pru- 
žaju dokaza o njegovu pjesničkom geniju. Cijelo je djelo pro- 
žeto živom mržnjom na današnji nelijepi i nejunački život bez 
ljubavi. Lawrence tu žigoše hladnoću u odnosima između muš- 
karaca i žena, pokazuje tupost u njihovoj srži, kojoj površna uži- 
vanja i zgrtanje novaca ne mogu pomoći. Žali i propadanje 
zdrave i snažne Engleske pod valom industrije, koja ne donosi 
nikakve sreće, već novac, trčanje za lažnim užitkom i nezado- 
voljstvo. Sve, što Lawrence tu kaže, zanimljivo je, pa čak i onda, 
kad je najgrublje rečeno, odlikuje se plemenitošću namjere. 

Dakako da Lawrence nije mogao ni pomišljati, da za ovaj 
roman traži nakladnika u Engleskoj. I tako je knjiga štampana 
u nekoj maloj florentinskoj tiskari. Britanske i američke vlasti 
odmah su zabranile ulaz romanu u Englesku, odnosno u Sjedi- 
njene Države. Čak je i liberalna Francuska zabranila javno pro+ 
davanje knjige: u Parizu, gdje pornografske publikacije svake 
vrsti slobodno kolaju, francuski se prijevod Lawrenceova .roma- 

na nije smio prodavati po kioscima i željezničkim stanicama. I 
tada se sa svih strana digla hajka na Lawrencea, Ljudi su ga 
napadali ogorčeno, gotovo divljački. On je postao inkarnacija 
svih poroka: razvratnik, bezvjerac, nekarakteran, željan novca i 
jeftine slave. Pa ipak je Lawrence — Po pričanju svih, koji su 
s njim dolazili u bliži dodir — bio blag, prijazan, pošten i ne- 
obično moralan čovjek. Iako, dakle, svojim životom nije davao 
povoda za sablazan, vrijeđao je svojim stavom prema životu i 
ljudima. Mnogi su mu zamjerali, što potkopava sustav vrednota 
evropske civilizacije; drugima je bilo nepoćudno njegovo propo- 
vijedanje premoći strasti i osjećaja nad intelektom, velik je 
broj ljudi vrijeđalo njegovo odbacivanje svake organizirane 
vjere. Ali što mu skoro nitko nije mogao oprostiti, bilo je nje- 
govo ozbiljno shvatanje seksualne ljubavi. Smije se naime za- 
uzeti ma koji stav prema seksusu, ako se taj stav osniva na pret- 
postavci, da je seksualni instinkt nizak, nečist i grješan; može 
se govoriti o ljubavi u sentimentalnom, idealističkom, materija- 
lističkom, sociološkom ili medicinskom smislu i tonu, ali nije do- 
pušteno reći, da je seksualna želja velika i divna stvar. A Law- 
rence je to govorio. I tako se dešavalo, da su oni, koji bi se prvi 
morali sakriti, kad se riječ »moral« spomene, napadali Lawren- 
cea s nemorala. Lawrenceov prijatelj i biograf Richard Alding- 
ton navodi slučaj jednog »kritičara«, koji je najžešće napao 
»Lady Chatterley«, a koji se u časovima dokolice bavio sakup- 
ljanjem pornografskih stihova i pisanjem besramnih pisama. Na 
prigovore takvih ljudi Lawrence je odgovorio u predgovoru 
trećem, popularnom, izdanju svog romana, koje je štampano g. 
1929. u Parizu. Taj predgovor je zatim proširio i u formi knjige 
izdao iduće godine u Londonu pod naslovom: »A_propos of Lady 
Chatterley's Lover«. Taj esej sadrži ne samo obranu »Lady 
Chatterley«, već i jasno izložene Lawrence-ove poglede na mo- 
ral i seksus. Stoga ne će biti na odmet izbliže se s njim upoznati. 

Lawrence pruža svoj roman javnosti kao poštenu i zdravu 
knjigu, koja je za nas danas potrebna. Na neke riječi u romanu, 
koje na prvi mah vrijeđaju, čovjek se brzo privikne. One vri- 
jeđaju samo oko, ali ne duh. Ništa zato, ako one i dalje vrije- 

đaju ljude, koji nemaju duha. Pravi ljudi, naprotiv, imaju osje- 
ćaj olakšanja, kad se na te riječi priviknu, jer prava kultura 
nas oslobađa od žestokih reakcija. U prošlosti je čovjek 
bio preslab i pregrub, da posmatra svoje tijelo i svoje fi- 
zičke funkcije. Danas, međutim, znamo odvajati različite reak- 
cije, i znamo, da poslije misli nužno ne slijedi djelo; ali ipak 
misao i akt mora da stoje jedno prema drugom u skladnom 
odnosu. Drugim riječima, Lawrence hoće, da ljudi i žene budu 
vrsni misliti o seksusu potpuno, pošteno i čisto. 

Lawrence ne traži, da sve žene, poput njegove Lady Chatter- 


ley, trče za lugarima. Naprotiv, on misli, da ima danas ljudi 1 


žena, koji su najsretniji, ako se uopće uzdržavaju od spolnog ži- 
vota, i ako, u isto vrijeme, postanu intenzivnije svijesni o spolu. 
Vrlo često danas ljudi spolno živu zato, jer misle, da se to od 
njih očekuje. Stoga Lawrence zagovara obnovu seksualnog ži- 
vota, koja će putem umne spoznaje osvježiti sam akt, koji je 
postao mehaničan, dosadan, i koji razočarava. Da bi se to posti- 
glo, treba uspostaviti ravnotežu između svijesti o tjelesnim funk- 
cijama i samih tih funkcija, između svijesti o aktu i akta sa- 
moga. To znači, da treba imati dolično poštovanje prema sek- 
susu i prema čudnim funkcijama tijela. To dalje znači biti 
vrstan upotrebljavati tako zvane opscene riječi, jer su one pri- 
rodni dio duhovne svijesti o tijelu. Te riječi postaju stvarno 
opscene, kad um prezire tijelo i kad ga se boji. 

Danas ravnoteža između duha i tijela ne postoji. Intelekt 
diktira tijelu, koje je u svojoj naravnoj, spontanoj biti mrtvo ili 
paralizirano. Međutim sve emocije i osjećaji pripadaju tijelu, a 
intelekt ih samo spoznaje. Može se desiti, na pr., da primimo naj- 
tužniju vijest i da pri tome osjetimo samo mentalno nadraže- 
nje; i tek poslije nekoliko sati, možda u snu, spoznaja o tome 
dopire do tjelesnih središta i stvarna bol nam steže srce. 

Lawrence pravi razliku između mentalnih i stvarnih osje- 
ćaja. Danas mnogi ljudi živu i umiru, a da nikad nešto stvarno 
ne osjete. Odgoj nas uči, što treba, a što ne treba da osjećamo, 
i kako treba da osjećamo ono, što osjećati smijemo. Rezultat je 
da su danas sve više emocije mrtve. Pod višim emocijama Law- 

rence razumijeva ljubav u svim njenim manifestacijama, od iz- 
vorne požude do platonske ljubavi, do ljubavi prema bližnjemu 
“i prema Bogu. To su ljubav, radost, nada, istinska ogorčena 
srdžba, strastveni smisao za pravdu i nepravdu, istinu i neistinu, 
poštenje i nepoštenje, i stvarna vjera u bilo što. Budući da su 
svi ti osjećaji danas više ili manje mrtvi, nastaje potreba, da ih 
se umjetno stvara, krivotvori. A lažni ili pretjerani osjećaj je sen- 
timentalnost, stoga i ima danas tako mnogo sentimentalnosti i tako 
malo stvarnog, iskrenog osjećaja. Odatle i potječu toliki nesretni 
brakovi, u kojima se javlja duboka međusobna mržnja kao 
organska reakcija na lažnu ljubav. A ljubav je danas većinom 
stereotipna i lažna. Stoga Lawrence — za razliku od sentimen- 
talnih pisaca i onih, koji samo podcrtavaju laž i varku u ljubavi 
— pruža u svom romanu otvoreno, iskreno i potpuno slikanje 
ljubavi, koje nije sentimentalno, a koje se u isto vrijeme ne 
ograničuje na iznošenje negativnih strana seksualnog života, ka- 
kav danas postoji. 

Tu se Lawrence pokazuje kao gorljiv pristaša monogamije i 
vjernosti u braku, i osobito naglašava »duboki instinkt vjernosti 
u čovjeku«. Gdje ima pravog seksusa, tu postoji i strast za vjer- 
nošću. Ali za ogromni broj modernih pisaca seksus znači pre- 
ljub: u braku nema seksusa, a ako ga ima, to je zato, što se 
jedno od oženjenih zaljubilo u nekog drugog i hoće da bude 
nevjerno; seksus je zlo, izvan preljuba i prostitucije seksus ne 
postoji, a brak je prazan i šupalj. Za Lawrencea, međutim, brak 
vrši jednu od najvažnijih funkcija u životu. Jer duša treba da 
se tokom života stalno razvija, podržava, hrani i usavršuje, a taj 
složeni razvoj duše muškarca i žene moguć je jedino u braku, 
koji od dva nepotpuna tijela stvara jedno potpuno. Stoga se Law- 
rence, koji inače ne priznaje nikakvu formu organizirane reli- 
gije, povoljno izražava o katoličkoj crkvi, koja je brak podigla 
na sakramenat i učinila ga nerazrješivim. S istog razloga on 
ustaje protiv modernih socijalnih tendencija, koje idu za tim, da 
Postepeno ukinu brak. Ali tu Lawrence nije sasvim dosljedan, 
jer njegova Lady Chatterley tek u vanbračnoj vezi nalazi pot- 

puno zadovoljenje, a i on je sam, u svom ličnom životu, podi- 
gao svoju bračnu sreću na ruševinama tuđe. 

Već nešto prije ove rasprave, koja je nastala povodom »La- 
dy Chatterley«, pozabavio se Lawrence pitanjem pornografije 
i opscenoga u jednom eseju (»Pornography and Obscenity«, 
London, 1929), koji u mnogočem dopunjuje njegova gornja 
razlaganja. Tu on u prvom redu raspravlja o pitanju morala u 
književnosti i umjetnosti uopće. 

Mnogi kritičari — veli Lawrence — drže, da je svaka knjiga 
ili slika, koja apelira na seksualne osjećaje, ipso facto zla. Ali to 
je očito hipokrizija, jer polovina velikih književnih djela, slika i 
kompozicija cijeloga svijeta duguje veličinu ljepoti »sex ap- 
peal«-a, koji sadrže. U potvrdu svoje teze Lawrence navodi 
Pjesmu nad pjesmama, djela Ticijana, Renoira, Mozarta, pa i 
samog Mikelanđela, »koji je donekle mrzio seksus, ali je ipak 
(u »Stvaranju Adama«) ispunio rog obilja faličkim žirovima«. 
Sami naime po sebi, seksualni osjećaji nisu nikakvo zlo, ako su 
direktni 1 iskreni i ukoliko nisu tajni i hipokrizijski. Ispravna 
vrst seksualnog stimulusa od neprocjenjive je važnosti za duhovni 
život. Kao krivo tumačenje tog stimulusa Lawrence navodi riječi 
britanskog Državnog Sekretara, koji je, osuđujući »nepristojne« 
knjige, jednom prilikom rekao: »I ovo dvoje mladih ljudi, koji 
su do tog vremena bili savršeno čisti, kad su pročitali ovu knjigu, 
otišli su i spolno općili!« Lawrence ne uzima to tako tragično. 


* »Sivi čuvar britanskog morala«, veli on, »kao da misli, da bi bilo 


mnogo bolje, da su se oni međusobno ubili ili se uzajamno ras- 
trgali u živčanoj rastrojenosti«. 

Oštrije nego makoji službeni cenzor, Lawrence sam žigoše 
pravu pornografiju. On, naprimjer, nema dovoljno riječi, da 
osudi razglednice, koje se potajno prodavaju po svim velikim 
gradovima, jer one vrijeđaju ljudsko tijelo i insultiraju jedan 
od vitalnih ljudskih odnosa. To ništa ne mijenja na stvari, što 
su tijela većine modernih ljudi ružna i ponižena, i što je seksu- 
alni akt tih ljudi isto tako odvratan. To je katastrofa moderne 
civilizacije, od koje ni jedna — čak ni rimska za najpokvareni- 

jega doba carstva — nije proizvela toliko sramotne golotinje i 
toliko prljavog seksusa. 


Jedini lijek protiv pornografske zaraze Lawrence vidi u to- 
me, da se otvoreno govori o seksusu. Jer cijelo pitanje pornogra- 
fije svodi se na pitanje tajnovitosti. »Prljava mala tajna«, kako 
Lawrence naziva tu skrovitost, ugrožava živčano i psihičko zdrav- 
lje današnjih generacija. Moderni ljubavni roman i film cvatu 
i čuvari morala ih hvale, jer nijedna slobodnija riječ ne otkriva 
trulež, koja se krije pod koprenom nevinosti. Najporazniji je 
rezultat te lascivnosti stvarna i duševna onanija. Njene efekte 


Lawrence crta najtamnijim bojama. U duševnom stvaranju ona . 


rađa circulus vitiosus analize, nemoćne kritike, lažnog sučuv- 
stvovanja i sentimentalnosti. To je izvještačena, svijesna aktiv- 
nost, koja se razlikuje od zdrave, spontane aktivnosti po tome, 
što nema objekta. Odatle slijedi pomanjkanje stvaralačkog duha 
u ogromnoj književnoj produkciji današnjice. Mnogi pisac — 
Lawrence uzima kao zorni primjer Prousta — ne može da se 
riješi sama sebe, već se u vicioznom krugu vrti oko svoga ja. 


Neki dobronamjerni kritičar Lawrenceov piše: »Kad bi se 
usvojio Lawrenceov stav prema seksusu, tad bi nestalo ljubavne 
lirike i masne šale«. To je istina, samo zavisi o kakvoj se lju- 
bavnoj lirici radi. Jer, ako je riječ o pjesmama, kao što je »Du 
bist wie eine Blume«, Lawrence ne žali, da ih nestane. Intere- 
santan je njegov ironični komentar o toj razvikanoj Heineovoj 
pjesmi. »Lako je zamisliti«, veli on, »postarijeg gospodina, kako 
polaže ruku na glavu čiste djevice, i moli Boga, da je za uvijek 
sačuva tako čistu, nevinu i lijepu (So rein und sch6n und hold) 
S Ali on zna vrlo dobro, ako Bog za još nekoliko godina sačuva 
djevicu tako čistu, nevinu i lijepu — čistu i nevinu u njegovu 
vulgarnom smislu —, da ona ne će biti ni čista ni lijepa, već ne- 
sretna usidjelica, tužna i jalova... Čemu se tuga uvlači u srce 
staroga gospodina (Wehmut schleicht mir ins Herz hinein), zato, 
što je djevica čista i lijepa? Svaki bi zdrav i normalan čovjek 
bio pomislio: Lijepe li nevjeste za nekog sretnikal« Za Law- 
rencea je ta pjesma tako pornografska kao ma koja masna šala. 

Na kraju eseja, Lawrence izlaže jednu od svojih glavnih 
teza o spolnom instinktu i njegovoj važnosti za život. Svaki čo- 
vjek, ma koliko bio zatvoren u krugu svoga ja, mora doći do 
granica sebe i osjetiti, da nešto postoji izvan tih granica. Na- 
gon života, koji je u čovjeku, prelazi granice njegova ja, sili ga, 
da zaboravi sebe i da se preda impulzu. Sloboda je velika real- 
nost, ali to mora nadasve biti sloboda od samoga sebe, od laži v 
vlastitoj važnosti pred samim sobom. Kad postignemo tu slobodu, 
onda ostavljamo sebe na miru i ne forsiramo ni svoje osjećaje 
ni svoje seksualne instinkte. Najveći neprijatelj te slobode u 
seksualnom smislu jest cenzor, koji zabranjuje svaku iskrenu 1 
otvorenu riječ, a dopušta i favorizira »nevinu« pornografiju. 
Ali, srećom, ima još ljudi, koji znadu, da ni najopscenija slika 
na nekoj grčkoj vazi nije tako pornografska, kao zaključni cje- 
lovi u modernom filmu, koji draže ljude i žene na tajno i samot- 
no uživanje. 

I to je ono, što Lawrence želi postići: da široka javnost raz- 
likuje između skrovite pornografije štampe, filma, i moderne 
popularne književnosti, i kreativnog slikanja spolnog impulsa, 
kako ga nalazimo kod Boccaccia, na grčkim vazama i u pompe- 
janskoj umjetnosti. 

Poslije smrti Lawrenceove ostalo je u rukopisu nekoliko dje- 
la, od kojih su dva naročito važna za poznavanje njegove lič- 
nosti. Prvo je »The Man Who Died« (Čovjek, koji je umro, 
1931), najtužnija stvar, koju je Lawrence ikad napisao. To je 
legenda o životu Isusovu poslije uskrsnuća, u kojoj su odraženi 
najgorči časovi Lawrenceova života, kad je iznuren od bolesti 
počeo sumnjati u ljubav, koju je pružio čovječanstvu kroz svoja 
djela. Možda je ipak bilo bolje — kao da on tu misli, — da je 
jednostavno proživio svoj vijek u ljubavi i da nije pokušavao 
ljubavlju prosvijetliti ljude, koji su ga krivo shvaćali, ismijeha- 
vali i napuštali. To je jedini put u Lawrenceovu djelu, gdje kao 
da se priznaje slabim i pobijeđenim. Ali zato to odmah u »Apo- 
kalipsi« (Apocalypse, 1932), svom posljednjem djelu, pisanom 
u oči smrti, stostruko nadoknađuje. Kako sam naslov kaže, to 
bi morala biti interpretacija Knjige Otkrovenja, ali u stvari je 

to Lawrenceova interpretacija života. U većini svojih romana 
Lawrence slika konflikt između duboke, vitalne »tamne svijesti« 
(dark consciousness) i destruktivne »intelektualne svijesti« mo- 
dernog svijeta. Taj konflikt raspravlja i »Apokalipsa«; samo 
dok su u njegovim romanima lica predstavljala oličenja tih raz- 
ličitih »Svijesti«, u »Apokalipsi« se Lawrence služi čudnovatim 
primitivnim simbolima, kakve nalazimo u pretkršćanskoj umjet- 
nosti i u samoj Knjizi Ivana iz Patmosa. Kao da je time Lawren- 
ce želio učiniti posljednji napor da ga shvate i oni, koji ga ra- 
nije nisu htjeli ili nisu mogli razumjeti. »Apokalipsa« je djelo 
puno vjere i optimizma, a završava velebnom pjesmom »fizič- 
kom« životu i ljubavi: 

' »Čovjek u prvom redu želi svoje fizičko ispunjenje, jer sada, 
jednom i samo jednom, on je u puti i moćan. Za čovjeka je div- 
no čudo biti živ. Za čovjeka, kao i za cvijet i zvijer i pticu, naj- 
viši trijumf jeste biti najživlje, najsavršenije živ. Ma što ne- 
rođeni i mrtvi znali, oni ne mogu znati, kako je lijepo i čudesno 
biti živ tijelom. Mrtvi se mogu brinuti za ono poslije. Ali veli- 
čanstveno sada i ovdje života u puti je naše, i samo naše, i naše 
samo za izvjesno vrijeme. Morali bismo skakati od ushićenja, 
da smo Živi i u puti, i dio živog, utjelovljenog kozmosa. Ja sam 
dio sunca, kao što je moje oko dio mene. Da sam dio zemlje, 
moje noge dobro znadu, a moja krv je dio mora... Moja duša 
je organski dio velike ljudske duše, kao što je moj duh dio moga 
naroda.« 

Od Edwarda Garnetta i Hueffera, koji su Lawrencea »otkri- 
li«, do Richarda Aldingtona*) bilo je u Engleskoj uvijek mnogo 
odličnih pisaca, koji su ispravno cijenili njegov rad i štovali ga. 
Značajno je, da je i kod ljudi, koji su mu po karakteru i menta- 
litetu bili oprečni, nailazio na razumijevanje. Takav jedan čo- 
vjek bio je i Bernard Shaw, koji je »Sinove i ljubavnike« sma- 
trao »djelom genijalnog čovjeka«, dok je o »Lady Chatterley« 
doslovce rekao ovo: »Da imam kćer za udaju, što bih joj mogao 
dgkakoj Kk lame KR dj rila * radeko nači Bdovola 
za knjigu, koja je o njemu simpatično pisala. Pored samih Lawrenceovih djela, 


ova studija, i Aldingtonov predgovor ,Apokalipsi“ najvi istili pri 
sastavljanju ovoga prikaza. predg; »Apokalipsi“ najviše su nam koristili pri 

dati na čitanje kao pripremu? Dickens, Thackeray, George Eliot, 
Walter Scott, Trollope... svi bi je oni mnogo šta naučili o ži- 
votu, društvu i ljudskoj naravi. Ali o braku joj ne bi kazali apso- 
lutno ništa. Ni Fielding, ni Joyce, ni George Moore ne bi joj bili 
ni od kakve koristi... Ali od Lady Chatterley ona bi nešto na- 
učila. Ja joj ne bih dopustio, da se zaručuje, dok ne pročita tu 
knjigu. Lawrence je imao dovoljno delikatnosti da kaže najbo- 
lje, i dovoljno brutalnosti, da utuvi najgore. Lady Chatterley 
morala bi stajati na polici svakog zavoda za odraslije djevojke. 
... Trebalo bi ih siliti, da knjigu čitaju pod prijetnjom, da će 
im se odbiti dopuštenje za vjenčanje.« 

Panegirici o Lawrenceu poslije njegove smrti toliko su se 
umnožali, da danas ni u Engleskoj nije nikakvo junaštvo lomiti 
koplja za Lawrencea. Od mnogih njegovih branitelja treba spo- 
menuti uvaženog kritičara John Middleton Murry-a — pisca 
studija o Dostojevskom, Shakespeareu, Keatsu i jedne knjige o 
Kristu — koji je o Lawrenceu napisao jednu knjigu reminiscen- 
cija i jednu psihološku biografiju njegova unutrašnjeg života, i 
popularnog romanopisca Aldous Huxley-a, koji je s mnogo pi- 
jeteta izdao Lawrenceova pisma. U Francuskoj su s mnogo ra- 
zumijevanja pisali o Lawrenceu Ren€ Lalou, Edmond Jaloux i 
osobito Andrć Malraux, pisac i na hrvatski prevedenih »Osva- 
jača«, koji je osim predgovora francuskom prijevodu »Lady 
Chatterley« napisao i studiju »D. H. Lawrence et Vćrotisme«. I 
Slovenci su se u posljednje vrijeme počeli baviti Lawrenceom. 
U zborniku »Krog«, koji je nedavno izašao u Ljubljani, ima esej 
»D. H. Lawrence in eros« od Ludvika Klakočara. 

I tako se legenda o Lawrenceu postepeno čisti od predrasuda, 
i u perspektivi vremena on sve više poprima lik proroka. Ali kao 
svaki prorok, koji se bori za jednu ideju, i on je jednostran. Pri- 
znavajući svu važnost seksualnom iživljavanju, ne može se reći, 
da je to jedini cilj života; a kad bi i to bio, u današnjem druš- 
tvenom poretku svaki čovjek ne bi ga mogao postići. Da bi po- 
mišljao na seksualno iživljavanje i usavršavanje duha putem 
seksusa, čovjek treba da je najprije sit. Lawrence polazi s opti- 
mističke, ali krive, premise, da svaki čovjek ima dovoljno da 

jede. I tu leži njegov nedostatak, odakle potiče njegovo neraz- 
mjerno polaganje važnosti na seksualni problem. 

U tom pravcu cijelo Lawrenceovo djelo trpi donekle od pre- 
tjeranosti. Živući ponajviše na raskošnom Jugu, u Italiji i Juž- 
noj Francuskoj, on je suviše jako reagirao na hladni Sjever i 
poslovično britansko puritanstvo i hipokriziju. U žaru i revno- 
sti za svoje ideje, on je podizao ton i ondje, gdje nije trebalo, 
te je na taj način odbijao od sebe i one, koji bi možda bili pri- 
hvatili njegove teorije, da ih je mirno i uzdržljivo izložio. 

' Ali ne treba smetnuti s uma, da je Lawrence u prvom redu 
pjesnik, i da je kao pjesnik Pisao, a ne kao filozof, koji izlaže 
neki novi sustav. On je intelektu pretpostavljao osjećaje, senza- 
cije 1 strasti. Htio je uputiti ljude, da drukčije osjećaju, živu i 
ljube, a ne da drukčije misle. Kao pisac stavljao je na papir 
osjećaje i percepcije, za koje je vjerovao, da su nezavisne od 
intelekta. Stoga su njegove ekskurzije u krajeve čiste misli opas- 
ne, i otud potiču izvjesne kontradikcije u njegovim teorijama, 
naročito u pogledu na socijalno Pitanje. On, naprimjer, mrzi 
današnje društvo uopće, a građansko napose, zapaža sve njegove 


nedostatke i odurne strane, a u isto vrijeme protivi se svakoj re- 


formi ili pokretu u lijevo; s jedne strane zagovara brak, a s dru- 
ge primjerom pokazuje sreću u vanbračnim vezama. To su ipak 
nedostaci, koji iščezavaju pred velikim Lawrenceovim idealiz- 
mom i ljubavi prema čovječanstvu, koja ga je stajala mnogo sa- 
moprijegora i stradanja. 

Na kraju ne treba misliti, da je sve ono, što Lawrence pro- 
povijeda, posve novo. Mnogo što od onoga, za što se on bori, lje- 
vičarski književnici Njemačke i Rusije uzimaju kao gotovu či- 
njenicu; samo što oni nisu mogli problem razviti u pojedinosti- 
ma kao Lawrence, jer njihovi junaci ne mogu svaki sat dana i 
noći posvećivati seksualnom iživljavanju kao Lady Chatterley i 
njen ljubavnik. 

Ali takav, kakav jeste — sa svim svojim pretjeranostima, 
ograničenjima i kontradikcijama — Lawrence je danas uglav- 
nom pozitivna vrijednost ne samo za »puritansku« Englesku, već 
i za današnje civilizirano društvo cijeloga evropskog kontinenta. 

IVO KOZARČANIN, ZAGREB 
VODE RASTU 


Pišem ti, iako mislim, da bi zapravo bilo bolje, da ti uopće 
ne pišem, da te pustim na miru i da zaboravim sve, jer se bojim 
tebe, i jer ne znam, kako ćeš primiti moje pismo nakon svega 
onoga i hoćeš li ga uopće primiti. Bojim se, ali je sada jesen, ja 
sam sama, i jutro je, tvoje jutro, koje ti toliko voliš, pa više ne 
mogu da šutim. Previše je već bilo te šutnje i previše je svega 
toga bilo. Ne mogu. Ništa više ne mogu. Juče je kod mene bila 
upraviteljica i pitala me, zašto sam tužna. 

Svemu sam sama kriva. Neka se sada žderem. Zašto sam to 
učinila? 

A što sam učinila? 

To, radi čega sam sada tužna. 

Ušutjela sam, a i što da joj rečem? Jesen je, potok je tako 
savršeno bistar i plitak, samo tiho, nujno šumi i umiva pijesak. 
Gotovo ni nema vode, pa ribe blistaju srebrne i brze. Rukama 
bismo ih mogli hvatati. Ni naš mlin ne radi, jer nema vode. 
Sjećaš li se, u proljeće smo dugo stajali uz njega? Bio je još 
smrznut, mirisao je zimom i ledom, a ti.si lupao nogom u vrata. 
Ni tada nije radio, kao ni sada, jer je još bila zima, i jer nije 
imao šta da melje. Koliko je bilo žita, to je samljeveno i poje- 
deno preko zime, i u proljeće nije bilo više ništa. Sad opet ne 
melje, jer nema vode. Kamenje je suho, a mahovine na krovu i 
stijenama venu. Gazim preko potoka u cipelama, jer volim da 
mi voda uđe u njih. Kasnije se penjem uz brijeg i slušam listo- 
pad kako ide šumom. Noćas je čitavu noć vjetar kucao po mom 
prozoru, pa sam mislila, da si ti došao i da me zoveš. Po mjese- 
čini uvijek idem cestom daleko i mislim na to, kako si ti ovuda 
išao sa mnom. Onda se upravo snijeg topio, i ti si bio pognut i 
tužan, a sada je prašina mekana kao ćilim, i vjetar donosi iz 
šume lišće, žuto i crveno. Uvijek ga donesem punu kosu kući, pa 
mi miriše čitavu noć. Sad puštam kosu, da mi slobodno pada niz 

ramena, kako ti voliš. I ne vadim lišće iz nje. Kad Turzančić 
silazi iz kurije, on se uvijek porugljivo smije: 

Žalosna si? 

Ne tiče te se. 

* Potonule su ti sve lađe, djevojko. Uzmi radije svoj ogrtač i 
kovčeg, pa otputuj. Traži, da te premjeste, jer ti nikad ne će 
doći onaj, koga voliš. 

Čekam ga. 

Ne čekaj ga. 

Odlazim u sobu i plačem dugo, s lišćem u kosi i ciklamama, 
koje mi turobno mirišu u čaši. Zašto mi on nikako ne da mira? 
Šta sam mu kriva? Nisam ga voljela, ali bih mu ipak bila dobra 
žena, da je bio samo malo čovjek. Radi njega se i sve to s nama 
desilo. Nisam ga nikada voljela, samo sam bila suviše po- 
nosna, da si to priznam, i silila sam se da ga volim, jer su me 
svi na to nagovarali i jer je on plakao, kad je bio sa mnom. Ali 
zašto da ti se ispričavam? Nije ni tebi stalo do isprike. Nisam 
bila načisto sa sobom: da li te volim ili ne volim? Sad znam da 
te volim i da samo tebe volim. Već sam te onda voljela, ali to 
nisam znala. Da ti znaš, kako to mene samu sada najviše muči. 
Kad me spopadne, bježim visoko u bregove, izderem čarape o 
trnine, lješnjake, kupine, glog i šipke, i zakopam glavu u crveno 
lišće, koga ima puno, puno, da znaš, kako puno! Jedva se vide 
ciklame između njega, a tako su tihe i plašljive. Naberem ih 
puno, i mislim na to, kako ću ti ih poslati, ali kad se vraćam kraj 
jezera, sretam opet Turzančića (koji ne radi ništa, nego se samo 
klati okolo), kako razgovara s Nemoćnikom i kesi se porugljivo 
na me. 

Šta sam mu ja kriva? 

Zar sam to zaslužila od njega, da iz mene pravi šalu s onom 
svinjom Nemoćnikom, kome se od uživanja tresu debeli obrazi, 
kao jazavcu. Ne ću više ništa da imam s njime, sve sam mu vra- 
tila, što sam njegovo imala, pa_mi se sad osvećuje. Hvali se 
okolo, kako on mene nije htio, a ne ja njega, i kako sam mu se 
stalno nametala. Lako mu je govoriti, kad tebe nema ovdje. Ne- 
moćnik se samo zadovoljno kesi: 

Šta bi ta mala učiteljica htjela? 

Onda odlaze zajedno, prvi mršav i žalostan, kao kišovit dan, 
sav iskrivljen od zavisti, a drugi ugojen kao prase. Idu ispod 
ruke, i Turzančić ponosno izdiže koljena, kao paradni konj. Da 
nisam tužna, smijala bih mu se. Tako je smiješan, dok u večeri 
sjedi na klupi nasuprot mome prozoru i nateže se s malim curi- 
cama, koje su sretne, da hoće bilo tko i s njima imati posla. 
Otvaram oba prozora i pjevam pjesme, za koje on zna, da su 
tebi najmilije, iako bih najradije plakala. Sama se već bavim 
mišlju, da tražim premještenje, jer od tebe nema ni traga ni 
glasa. Bojim se, da ti se nije što desilo, uvijek vučeš te svoje 
svakakve knjige, pa su te mogli i zatvoriti. Ništa nemam da 
čitam, a da si ti tu, dao bi mi knjiga, kao što si mi i prije davao. 
Često autobus tako sumnjivo trubi pod mojim prozorom i za- 
ustavlja se tako naglo, da bježim pred kuću, jer mislim, da mi 
ti šta šalješ, kao što si mi prije slao. Ali nema ništa za me, iz 
autobusa izlazi nova učiteljica za školu na brijegu, i gleda me 
s visoka, jer je došla iz grada i ima skupe čarape i ogrtač, a ja 
sam u staroj haljini i kose su mi raščupane. 

Jesam li ja ovdje učiteljica? 

Već godinu dana. 

Ona je upravo doputovala iz grada. Dobila je mjesto tamo 
na brdu. Je li to daleko? 

Jedan sat, ako se požuri, ni toliko. 

Ima li što društva tamo? 

Malo, ali može da otiđe na drugi brijeg, tamo je mladi uči- 
telj i kapelan. Kad budu skupštine, onda se svi sastaju iz čitave 
okolice. 

A ja, zar ja ne idem u društvo? 

Odučila sam se već od njega, pa sam radije sama. Nikad 
nisam sretna među mnogima. Ugodnije mi je, kad sam sama i 

radim, što hoću ne obazirući se ni na koga. 

Da nisam možda zaljubljena, kad tako govorim? 

Ako i jesam, šta se to nje tiče? 

Ne tiče je se, ali me samo pita, jer mi hoće da reče, kako to 
nema smisla i kako su ta vremena, kad se sentimentalno zaljub- 

ljivalo, već davno prošla. Neka ja radije gledam, da mi taj 
koga volim, kupi čarape ili haljinu, jer je to već staro na teen. 
Nisam tako strahovito ružna, mogla bi možda i ogrtač zaraditi. 
Malo sam doduše mršava i obući se ne znam, ali.., 

Udaraju mi suze na oči od ljutine i postajem pakosna: 

Je li ona možda tako zaradila svoj ogrtač i svoje haljine? 
Ona ima široke bokove, velike grudi i znade se obući. I sigurno 
se ne zaljubljuje sentimentalno? 

Ali kolegica se ne vrijeđa na moju zajedljivost, već govori, 
da mora ići, i Pita me, znam li koga, tko bi joj ponio kovčege 
do škole. Tada mi pruža njegovanu ruku sa sjajnim noktima, ne 
baš sasvim čistima, koja je tako različna od moje, izrađene i 
izgrižene pranjem, na kojoj se poznaju ogrebotine od granja 1 
koža je ispečena od sunca. 

Neka ništa ne zamjerim. 

Neka ni ona ne zamjeri. 

Sram me je i žao mi je, što sam se uopće upustila u raz- 
govor s njom, jer s druge strane dolazi upravitelj, koji pobožno 
sluša sve, što mu upraviteljica reče i koga je ona već nahuckala 
protiv mene, kao psa, i pita me strogo, tko je to, s kim sam raz- 
govarala. Bježim pred njim u svoju sobu, koja je još uvijek isto 
onako bijela i tiha, kakova je bila i kad si ti bio. Lipa je pod 
prozorom sva žuta i škripi na vjetru sušičavo i tugaljivo, da me 
sve srce boli. Sjeća me na dan, kad sam prvi put pod njom 
iskašljala krv, pa je se zato uvijek bojim, iako je dobra i iako 
me voli. Svega se već bojim, stalno sama i napuštena od svih 
Kad se uveče zaključam, ne usudim se nikuda iz sobe jer ža 
hodnik tako mračan, pa se lako može tko sakriti u njemu i uhva- 
titi me za vrat. Nekoliko mi je već puta netko usred noći stra- 
hovito zaružio rukama po prozoru, da me je čisto zabolio mozak. 
Ne znam, tko je, ali je čudno, da se to uvijek desilo onda, kad 
je Turzančić negdje bio do kasno u noć u gostima. Deo tada 
dršćem samo u košulji i čitave noći ne mogu da usnem. Ne usu- 
dim se da pogledam napolje, jer se bojim kroz mračni hodnik, i 
jer me je strah ove velike kuće, u kojoj ima toliko praznih sind 
nastanjenih samo miševima, štakorima, mravima i paucima, Tiho 

je, samo lipa kašljuca bolesnički, i mjesec gleda kroz bijele za- 
store na prozoru. Zorom ustajem blijeda i s maglom u očima, a 
upraviteljica me tada pita izazovno: 

Za tobom sam plakala? 

Nisam, lupao mi je netko strahovito po prozoru, pa nisam 
čitavu noć spavala. 

Pa zašto ne pogledam, tko je? 

Bojim se. Sama sam u kući, kao duh. Oni su daleko, dok bi 
ih probudila, umrla bih prije od straha. A mravi mi već pužu 
po stolu, i miševi su bar dvadeset ulaza napravili do mene. 

To su krivi moji živci, koji ništa ne vrijede, jer ni sama 
ništa ne vrijedim. Samo mislim na tebe i čekam te, kao da ti 
nemaš drugog posla, nego da uzdišeš za mnom, naročito nakon 
svega onoga, što se desilo. Tko zna, šta je stobom, ni njima se 
već pola godine nisi javio, a najbolji su ti prijatelji. 

I opet se smije, jer ja odlazim u svoj razred i šutim čitav 
dan, a sunce je blijedo i panično, jesenski toplo, kao da sluti 
skoru smrt. Paučine lebde oko osamljenih stabala, cvrčci svu 
noć tuguju u niskoj djetelini, i posljednje ptice preplašeno od- 
laze na jug. Riđe jabuke u dvorištu mirišu zrelošću i punoćom, 
a djeca mi ih svaki dan donose zajedno sa zimskim kruškama 
i grožđem. Slažem ih na grede, a grozdove vješam jedan uz 
drugi, plave i bijele, da mirišu već izdaleka i čekaju tebe kad 
dođeš. Čitava popodneva sjedim na potoku na mostu, kod ja- 
blanova, gdje si ti onda u noći dugo sam stajao, dok smo te 
svugdje tražili, jer smo se bojali, da ti se nije što dogodilo, i 
bacam kamenčiće u vodu. Katkada prođu koja kola natovarena 

otavom i zamirišu teško po kasnoj jeseni. Ljudi voze kukuruze 
i bundeve. Katkada mi daju puna krila pečenjaka, koje istiha 
pečem na žeravici, jer onda porumene i počađave naglo od 
dima. U večeri mi žele, da dobro spavam i pitaju me, koga če- 
kam uz potok. 

Ne čekam nikoga. 

Zar baš nikoga? 

Jesen je, i baš nitko mi ne će doći. Moguće onda, kad stigne 
zima i snijeg zaspe polja gola i pusta? 

I oni odlaze, i pada tama, a jablanovi strše sablasno u 


zvjezdanu noć, zelenu i prohladnu. Tada se vraćam i ja kući 
i slušam svoje korake, kako zvone u noći: tiho, kao da se sami 
sebe boje. Jesen je, ponavljam u sebi, i bježim u svoju sobu 
da se dobro zaključam i da zakopam glavu u jastuke, u geta, 
jer tebe nema i jer se bojim, da te nikada ne će bid. 


Mnogo i sve više mislim na dan, kad si ti otišao i kad se 
među nama sve svršilo. Sjećaš li se onoga snijega, koji je rano 
pao, i po kome smo isto tako rano išli cestom uz brijeg, dok si 
ti optuživao? Do podne ga je već nestalo, i sunce mi je toplo 
grijalo kroz prozor. Sunovrati su tugovali u čaši, a bili su osobito 
tihi i uporno su venuli, kao da se ljute radi nečega. Kašljala 
sam na suncu, koje je bilo isto tako blijedo u jasno plavom 
nebu, kao i ja. U grlu se skupljalo nešto ljepivo i sluzavo. Le- 
gla sam u krevet i gledala sunce kako puže nečujnim koracima 
do mene, a prsti su mu topli i zlatni. Poželjela sam, da me po- 
miluje i pružila sam glavu prema njemu, ali je sunca nestalo 
među oblacima, koji su užurbano putovali preko bregova. Vrapci 
su osamljeno cvrkutali na telegrafskim žicama. Jedan je pijanac 
melankolično propjevao ispod prozora o žalu i tuzi. Još nisi dit 
pola sata daleko otputovao, a već je k meni došao Turzančić: 

Za tobom sam tužna? : 

Možda i jesam. 

Neka ti samo vjerujem, vidjet ću već, s kim imam posla. On 
tebe dobro pozna i znade, kakav si. i 

Zašto mi to govori? 

Kad je čuo, da sam s tobom bila u bregovima, bilo mu je 
kao da ga je tko maljem udario po glavi. Kako sam mu to mogl ' 
učiniti? ša 

Zašto mu to ne bih mogla učiniti? Šta je on meni, da mi to 
predbacuje? ' 

Još pitam: > 
: he toga, između mene i tebe je sve svršeno, pa šta onda 

oće: Ti se više ne ćeš vratiti, to je više nego sigurno, jer si se 
uvrijedio, i jer si rekao, da se ne ćeš nikome nametati. Ako sam 

imala kakovih obaveza prema njemu, ja sam ih i ispunila. 
Možda i odviše savjesno? 

Je li to istina? 

Neka pita tebe, ako ne vjeruje. 

On s tobom . ne će više da ima posla, niti hoće više da te 
vidi. On s tobom prekida sve, jer mu se ljudi, kakav si ti, gade. 
On voli samo mene. 

Šutjela sam, a on je počeo da plače. Bila sam žedna i osje- 
ćala sam se slabo, jer čitav dan nisam ništa jela, a on mi je 
donio vode. Tada je sjedio kraj mene, a sunce je još uvijek 
bilo za oblacima. Kasnije je otišao, jer su došla kola po njega, 
pa se morao žuriti, da ne zakasne na vlak. Ostala sam sama i 
plakala dugo među dlanove, koji su bili suzni i žuti. Dvaput 
sam ispljuvala krv u razmaku od deset minuta, što mi se još 
nikada nije dogodilo. Jako sam se uplašila. Pokušam da se 
dignem iz kreveta, ali sam bila odviše slaba za to. Sunce je opet 
izašlo tek uveče i zavirilo kroz prozor. Smogla sam snage da ga 
otvorim i da mu se sva predam. Lipa je blago žagorila, umorna 
i staračka: rebra su joj iskočila po leđima, a sok pod korom 
nije ključao onako bujno i prkosno, kako je to bilo pred neko- 
liko godina. I ona se veselila suncu, kao što sam se ja veselila, 
jer je imala nekoliko suhih grana, i jer je žudjela svoju meku, 
zelenu haljinu, gola i boležljiva. Dobila sam volju, da je pomi“ 
lujem, da pritisnem glavu uz njeno deblo, kao uz majku, i da 
dugo plačemo nas dvije, same i osuđene na skoru smrt. 

Tada mi još nije bilo žao, što si ti otišao i što je sve preki- 
nuto među nama. Ništa nisam željela, ni za čim nisam tugo- 
vala, samo sam se bojala svog kašlja, krvi, koju sam često izba- 
civala, i dana, koji su prolazili kao voda u potoku. Ne treba mi 
ništa, ne žalim nikoga, pa tražim da i mene puste na miru. 
Žile pod očima bile su mi natečene i modre, a putovima je noću 
dolazilo proljeće, toplo, drago, modro i bosonogo. Mirisalo je 
svježe na čistoću i život, zapljuskivalo nas bijelim, svilenim 
oblacima i toplim, kratkim kišama, šumjelo čitave dane šumama, 
koje su se kitile zeleno, crveno i modro, udaralo nemirnim 
prstima po mojim prozorima i mladenački se kikotalo livadama, 

koje su se razbludno svijale, obučene u vunene, zelene haljine. 
Jutrima su mi djeca donosila pune pregršti šumarica, ivančica, 
visibaba i jagorčika. Breze su se na međašima bijelile srebr- 


nastim sjajem, jer su ih zorom umivale prohladne planinske 
maglice, koje mi je vjetar u krpama bacao u lice, kad sam se 
rano dizala, probuđena njim. Jedne sam večeri čula kukavicu. 
Po granju su skakali drozdovi i kosovi. Te iste večeri pronijeli 
su lovci ubijena vepra, koji je zaudarao na šume i mokrinu. 
Bojala sam se ići u šume, jer su svakog dana sve jače mirisale, 
da mi se maglilo_ pred očima i spopadala me slabost. Sve su 
krošnje bile pobjednički zelene, sve se džbunje okitilo cvjeto- 
Vima i svi su se putovi osušili, a psi su noću režali na lisice, koje 
su uznemireno bježale šikarama, jer im je vjetar pričao o pro- 
ljeću, i krv im nije dala mira. Kašalj mi je prestajao, krv više 
nisam izbacivala, a i žile pod očima su izgubile modrinu, jer je 
sunce peklo, i jer su dani bili čisti, vedri i mirisavi, pa sam sve 
zaboravila. Kad me je spopadao ushit, zaboravljala sam na 
strah, pluća i na sve zajedno, i bježala dugo po travi, samo malo 
mokroj, ležala na njoj s rukama pod glavom i očima utopljenim 
u beskrajnoj, prozirnoj modrini nad sobom. Stari me je često 
sretao pred školom i pitao za Turzančića: 

On je tako dobar i drag, znam li ja to? Samo je malo me- 
lankoličan. Piše li mi? 

Pisao je. 

Kući slabo piše. Sad treba puno učiti, 
pa piše samo onda, kad mu treba novaca. 
zamjerim, ako mi malo piše, on je još dije 

Kako da mu zamjerim, kad ni 

Tako? Pa da 


zdravlje mi nije 


mora da položi ispite, 
Neka mu ja ništa ne 
te i dobar je tako. 

ja njemu ne pišem. 

» 1 ja imam posla. Svršava školska godina, a i 
sasvim u redu. Zbilja, kako je? Otkad je došlo 
proljeće, bolje izgledam. Ili se to njemu samo čini? 

Ne, ne čini mu se, zaista mi je bolje. Kašljem rijetko, a i 
zadovoljnija sam, nego što sam prije bila. Proljeće je. Još sam 
mlada. Nije ni čudo. Misli li i on tako? 

Jasno, jasno. Ja znam, da je on meni uvi 


jek bio prijatelj. 
Ništa mu ne bi bilo milije, no da vidi, 


kako su svađe između 

Turzančića i mene prestale. On je zaista dobar dečko, samo je 
još mlad i lakouman, pa moram to uvažiti. BR 
Golubica mi je to isto rekla. Stari i ona nikoga nemaju, no 
samo njega, pa bi im bilo jako milo, da dobiju tako dobru snahu, 
kao što sam ja. To, što sam malo bolesna, ne smeta, jer će već 
proći, kad se udam. Kod njih će mi biti dobro, da ne ću moći 
bolje poželjeti. Kako mi se sviđa proljeće? ze Penn 
Mnogo mi se sviđa. Njihov je voćnjak sav u cvatu. Negdje 
lijepo miriše, kad se prođe kroz njega? + TL ANA 
Još i te kako. I trešanja će puno biti ove godine. Kad sazore, 
već će se ona i mene sjetiti. Ako se ne uvrijedim? 
Ne, ne ću se uvrijediti. Zašto bih se uvrijedila? 

Pa da. Mi ćemo tako i tako. sigurno postati rođaci. Ili ja 
možda imam šta protiv toga? i 

Ne, ni protiv toga nemam ništa. I šta bih imala? . 

Tada ona odlazi kraj crkve u kuriju, a bagrenovi tako silno 
mirišu, da ja zatvaram oči i sjedam na basamake pred crkvom, 
jer sam pijana. Kad opet progledam, vidim, kako vjetar nosi 
oblake behara niz brijeg. Stari stoji pred kurijom, sav opkoljen 
pčelama. Čini se, da ni na što drugo ne misli, nego samo na 
njih. Ipak, moguće se baš sada sjeća učiteljice, koja je zajedno 
sa mnom stanovala, i kojoj je pisao žarka, ljubavna pisma, iako 
je samo četrdeset godina stariji od nje. Ona je sada premještena 
daleko u ravnice, ali i ona često misli na njega, Golubica se boji 
pčela, pa ih okolišava. Ona se uvijek hvali, kako je jedamput 
dala tebi čitavu kutiju lipova meda. Idem u školu i sretam pred 
općinom Nemoćnikovicu, kako razgovara s narednikom. Digla 
je, kao vještica, nos i naočale, kojima vidi, u staklu, i one, što se 
za njom događa. Ona me isto toliko voli koliko i Nemoćnik, a 
otkad se posvađala s upraviteljem, jer joj je preoteo upravu 
škole, ne govori ni sa mnom. Bojim se nje, jer je gadna, zlobna 
i proždrljiva, kao što se bojim i upraviteljice, koja uvijek tvrdi, 
ispričavajući se radi žderanja, da mora jesti za dvojicu: prije 
dok još nije imala sina, za njega, jer ga je nosila, a sad, kad ga 
ima, za njega, da ga može dojiti. Ali ga zato rijetko pere, jer 
drži, da je glavno, da je sit. Uvijek sam tužna, kad s njom raz- 

govaram, jer ona nemilosrdno vrijeđa i grize, pa zato brzo od- 
lazim od nje i idem baščom, koja je već sva zelena i mirisava. 
Tresem šljivovu granu, hrapavu i bodljikavu. Zalijevam izvana 
cvijeće na prozoru, a djeca su u razredu tiha, jer su još mala 1 
jer me vole. Često, čudim se sama sebi, dobivam volju, da uđem 
kroz prozor k njima, ali to ne činim, jer bih osramotila upravi- 
telja i upraviteljicu, koji mnogo paze na svoj prosvjetiteljski 
prestiž i dostojanstvo. Okolišujem školu i srećem se s upravi- 
teljem, koji ima u isto vrijeme školu, kad i ja. 

Danas je lijep dan, šta ja mislim? 

Šta mogu drugo misliti? Sav miriše. 

Nije zgodno da zakašnjavam na dužnost. Mogao bi on imati 
radi mene neprilika. Valjda znam, kakvi su ljudi, iskusila sam 
već ponešto. 

Pa nije me nitko vidio. 

Vidjela me je Nemoćnikovica, kad sam prolazila uz općinu. 
Ona tako i tako samo vreba priliku, da uhvati nešto, zašto bi 
nas mogla tužiti. Zar nije tako? 

Sram me je, što sam zakasnila, pa brzo bježim u razred, 
gdje me čeka gomila zadaćnica, koje moram ispraviti. Močim 
pero u tintu, ali kroz prozor viri nebo, nevjerojatno bistro i 
modro, komad livada, savršeno zelenih i čistih, i ja naglo sta- 
nem da mislim o tebi. Šta bi ti rekao, da vidiš ove livade i nebo 
i probeharale voćnjake? Šta bi ti rekao, kad bismo opet prošli 
našim putom uz brijeg, a oko nas bi, mjesto golotinje i snijega, 
kako je to prije bilo, cvale divlje trešnje i jabuke, bli- 
stale se rosne trave, šumjela i brbljala šuma? Ti bi i opet bio 
tužan, kao onda, kad si odlazio, ili bi bio veseo, kao onda, kad 
smo se rano penjali tim bregovima, i kad sam ja na vrhu pje- 
vala radosno i kliktavo, jer sam zaboravila, da sam bolesna, i 
jer smo ugledali jedan avijon, kako se vrlo visoko penje kroz 
oblake, a samo mu se malo čuje elisa? 

A _ onda se opet rastužim i plačem dugo zakopavši glavu 
među saksije na prozoru, u kojima cvatu stidljive belagonije i 
bijeli i rujni oleandri. 

Tko zna, šta ćeš ti reći, kad ovo pročitaš, i hoćeš li uopće šta 
reći. Mnogo puta sam već htjela da ti pišem, da ti rastumačim, 
kako te čekam i kako te volim, jer sam te voljela i onda, kad 
sam govorila, da te ne volim, jer ja nikoga nemam osim tebe i 
jer više ni ne kašljem, pa se ne trebaš bojati, da ću te zaraziti. 
Zašto ti nisam pisala? Još prije svršetka lipnja došla mi je u 
goste sestra, pa su dani brže prolazili. Sestra je pripovijedala 
o kući, na koju sam gotovo već zaboravila. Došao je Turzančić 
i kucao važno na vratima: 

Svršio je ispite odlično. Ako mu ne vjerujem? 

A šta je s tobom, kako si ti svršio? 

Sve su ti poklonili. Ništa nisi znao, ali su ti svi gledali kroz 
prste. A kako to, da ja samo za tebe pitam? 

Otišao je kući, smiješno se njišući na dugim nogama i pri- 
čajući drugima, kako mu se ja namećem, a on me ne će. Go- 
lubica je to isto rekla. Ne znam, zašto su me onda pozvali na 
švečani ručak, koji je priređen u čast toga, što je sin sretno 
položio ispite. Upraviteljevi su došli ispod ruke, iako je on dva 
dana ranije svaki sat previjao mjesto, gdje ga je upraviteljica 
udarila nogom, kad su se posvađali. Tako su vikali u tučnjavi, 
da su ljudi zavirkivali kroz prozor, a Nemoćnikova se žena 
pakosno cerekala naslanjajući se na kapiju. Nemoćnik se 
šetao s rukama zabijenim u džepove, a trbušina mu se svečano 
njihala, kao bure. Turzančić je sjedio slavodobitno na čelu stola, 
jer je sva pažnja bila posvećena njemu. Stari je održao po- 
zdravni govor. Kurija se tužno nakrivila, kao da su joj već do- 
sadile te komedije. Upraviteljica se smijuckala na svoj način: 


puštajući samo konzonante kroz grlo, koji su se metalno razi- 


lazili sobom. Golubica je pričala, kako ja dobro izgledam, jer 
mi sigurno prija planinski uzduh. Stari se rastapao hvaleći Tur- 
zančića i mene. Točili su mi, i ja sam pila. 

Ja znam, da su mi oni uvijek bili prijatelji. 

Zahvalna sam im i ne ću im to nikada zaboraviti. 

Ne radi se o tome. To oni čine, jer me iskreno vole. Uostalom, 
to je njihova čovječanska dužnost. Mi učiteljice, dok smo neudate 
i dok nas nema tko braniti, nailazimo svugdje samo na nitkove 

i svinje, koji nas živinski iskorištavaju. Ali oni nisu takovi. I 
njihov sin je dobar, utjelovljena blagost. Samo je malo me- 
lankoličan i još je mlad. 

Pa nisam ni ja stara. 

Turzančić mi je napunio čašu. Ponudio mi je još mesa i 
silom mi nabacao u tanjur. On se samo smješkao dvoreći me 
čitavo vrijeme i ne puštajući me nikako na miru. Vratila sam 
se kući tek uveče, s glavom, koja je bila velika i nemirna. Našla 
sam pismo od kuće, u kom traže, da im pošaljem novaca, ako 
mogu. Oni znaju, da sam ja mlada i da volim uživati život, 
ali bih morala malo i na njih misliti. Neka se sjetim, da su me 
oni iškolali, i da nikad ne bih bila to, što jesam, da nije bilo 
njih. Oni, doduše, jesu najbogatiji u selu, ali i1pak bi im ja 
mogla pomoći. 

Šta da radim? 

Vjetar je ušao kroz prozor. Ne znam, otkuda je došao i zašto 
je došao, ali je bio simpatičan, i sjeo je uz mene (mrseći mi 
blago kosu, koja je padala po vratu). On je mnogo toga prošao, 
on mnogo toga znade, jer je mnogo vidio i čuo, pa me može 
savjetovati. To sve nije tako, kako ja mislim. Treba pustiti 
sentimentalnost, koja ne vodi ničemu, jer čovjek trune od nje, 
kao gljive na suši. Proljeće je, treba uzeti svoj ogrtač, rasplesti 
kosu i poći uz brijeg. Sada su večeri tako tihe i modre, da utjeha 
kaplje u srce sama od sebe. Zar ja to ne znam? Neka pogledam 
kroz prozor. Kako su ljubičaste maglice nad tarabama i gnjilim 
slamnatim krovovima. Mrak ne dolazi odjedamput, on se tiho 
šulja, kao tat. Možda je to loše rekao, mrak baš ne nalikuje na 
lopova, on je sličniji bolničarki. Ima sasvim mekane dlanove 
I dobar je, svakoga razumije. On će me već utješiti, jer on sva- 
koga utješi. Neka samo pogledam, kako svečano mašu grivama 
topole na vrhu brijega. Sjećam li se, kome sam tamo gore pje- 
vala, dok je nad nama vrlo visoko šumjela elisa avijona? Uopće 
sam ja mnogo glupa i balava, iako imam već dosta godina i 
dosta životnog iskustva, pa ne bih trebala biti takova. Treba 
zaći u život i predati mu se, kao što se drvo predaje rijeci, kad 
ga poplava ponese. Kad ću ja to već jedamput shvatiti? 

Pred kućom nalazim Jankića, koji razmišlja, šta da skuha za 
večeru. Upravo su morali istjerati iz birtije pijance, koji se još 
od juče tamo nalaze, a on zna, da im kod kuće žene i djeca 
nemaju šta da jedu. Pa onda još netko govori, da je to, za 
radnika, premala plaća: dva dinara na sat? Kako im do- 
staje za vino? On se doduše, baš protiv alkohola ne buni, jer 
im to donosi koristi, ali se buni protiv budala i demagoga, koji 
okolo trube, da je radnicima zlo. Zlo im je, kad sve zapiju. Onaj, 
koji radi 1 štedi, tome ne može biti zlo. 

Zar je on baš tako siguran, da je to, što govori, točno? 

A zar ja moguće mislim, da on govori o nečemu, što nije 
utvrdio? On svršava trgovačku školu, a nije nikakova senti- 
mentalna učiteljica, koja se nameće studentima, koji je ne će. 

Kome se ja to namećem? 

Zašto pišem Turzančiću pisma, kad znam, da on ima dje- 
vojaka na svaki prst po deset i nije mu stalo do mene. On se 
ne bi tako ponižavao nikada, iako je mlađi od mene i iako se 
ne pravi tako važan, kako se ja pravim. 

Tko mu je to rekao, da ja pišem Turzančiću pisma? 

Ne samo da mu pišem pisma, nego mu se konstantno name- 
ćem, da ne može ni odahnuti od mene. To mu ne treba nitko reći, 
to on sam vidi. Uostalom, o tome svi govore. A za pisma mu 
je rekao sam Turzančić. Čak mu ih je i pokazao. 

Tako? 

Idem uz potok i tako sam tiha, da čujem svoje srce, 
kako nemirno bije. Još bolje, mislim ja, bar će se i to svršiti. 
Vraćam sva pisma Turzančiću i tražim od njega pismeno, da 
i on meni vrati moja. Pišem svojima kući, da me puste na miru, 
jer ne ću više ništa da imam s njimai jer se ne dam ni od koga 
žderati. Dosta mi je već svega toga, dosta mi je rodbine, pri- 
jatelja i sviju, s kojima se sastajem. Zatvaram se u svoju sobu 
i mislim na te. Možda ćeš ipak doći. Često se srećem s Turzan- 
čićem, ali otkrećem glavu u stranu. Zaudara mi već izdaleka, 
kao strvina. Žderem se, zašto to već prije nisam učinila s njim, 
jer sam znala, kakav je. U nedjelju sjedim u crkvi u klupi i 
osjećam, da je netko tik iza mene, tako blizu, da mu osjećam 

pokvareni, gnjili dah. Okrećem se i pljujem Turzančiću u lice, 
a onda bježim opet u svoju sobu i dva dana ne izlazim iz nje, 
jer se bojim, da me ne kamenuju javno na ulici, ili da mi oči 
ne izvade. Bojim se svojih vlastitih koraka i kašljem opet sa- 
blasno u noć izbacujući sitne kapljice krvi. Sada su ljetni pra- 
znici, i lipa je pod prozorom sva u cvatu. Nikoga nema po 
mene, nitko se ne brine za mene. Samo pčele čitav dan zuje 
u krošnji. Noći mirišu slatko i opojno, kao smrt. Cure mi suze, 
kad kašljem, guste i ljepive, a ja se bojim, da nema i u njima 
krvi. Kako bi to lijepo bilo: otići na neko veliko, tiho jezero, 
gdje nikoga nema, i odveslati u čamcu, sama. Nitko ne bi znao, 
kuda sam nestala i što je sa mnom. Napravila bih prije toga 
oporuku i ostavila sve, što imam, sestrama. Moguće bih još kome 
šta ostavila, ali tebi ne bih ništa. Ne zato, što ti ne bih htjela 
ostaviti, već zato, što ne ću da ti se namećem. Ni ti se meni 
nisi htio nametati, iako bi bilo deset puta bolje, da se jesi. Tada 
ne bi nikada došlo do ovoga, do čega je sada došlo, jer ja ni- 
kada više ne bih pošla u kuriju ! jer bih ja već davno vratila 
Turzančiću njegova pisma. Tada se upraviteljica ne bi mogla 
okolo hvaliti, kako mi je toliko dobra učinila, a ja joj sad ne 
ću ni da zahvalim. Ni Nemoćnik se ne bi usudio ceriti se, kad 
ja prolazim, već bi zatvarao svoju pasju njušku. Sve bi tada 
bilo drugačije. Stari se također ne bi više usudio, da tako dugo 
lupa na mojim vratima, iako su zaključana, dok mu ne otvorim. 

Što je to sa mnom? On se već uplašio da mi se nije što do- 
godilo. 

Ne, nije mi se ništa dogodilo. 

Slaba sam jako i tužna, radi čega je sve to? Čuo je, da sam 
vratila njegovu sinu pisma, koja mi je pisao. Zapravo, nije ništa 
čuo, već ga je vidio, kao pah neka pisma i pri tom krivi lice 
kao đavao. I vidio je zatim, kako šalje neka pisma meni, sigurno 
moja? Nije moguće, da smo se posvadili? 

Neka pita njega. 

Zašto sam to učinila? On je zbilja dobar dečko, samo je malo 
melankoličan i još je mlad. Ja bih to morala uvažiti, jer sam 
starija. I oprostiti bih mu morala. 

Ali mene strahovito boli glava, zar on to ne može uvažiti? 
I voljela bih biti sama, zato sam se i zaključala. Gn je stariji 
od mene, hoće li to primiti do znanja? 


O, on se ne će nametati, niti će ikoga siliti, da trpi njegovu 
prisutnost. On je došao samo, da me utješi, da me savjetuje i 
da mi pomogne, ako želim njegovu pomoć? 

Ne, ja ne želim ničije pomoći. Ni ne trebam. 

Onda neka oprostim. On je došao samo u dobroj namjeri. 

Mnogo sam mu zahvalna. 

Odlazi, a ja sam od svega toga tako slaba, da se bojim 
ostati još samo časak na nogama. Bježim u krevet prebacujući 
plaid preko glave i slušam damare, kako mi biju u glavi, kao 
udarci zvona. Živci su mi otkazali službu, pa mi čitavo tijelo 
dršće, kao u groznici. T u glavi me boli, duboko unutra, u mozgu. 
Da mi je bar vruća glava, pokvasila bih je vodom. Ali mene 
boli unutra, ubada me kao rilo otrovnog, golemog pauka, reže 
mi tvrde kosti na jagodicamai pod čelomi dovodi me do ludila. 
Za zaklopljenim očima vidim, da svuda oko mene pužu veliki, 
lakomi insekti s dlakavim, bezbrojnim nogama i velikim rilima, 
koja buše po meni kao svrdla. Oni mi idu pod kožu, uvlače se 
u očne šupljine, u usta i ždrijelo, prolaze mi plućima, žilama i 
srži kostiju, sve minirajući otrovima, koji su gori od svakog eks- 
ploziva, i sve uništavajući. Vičem jezovito od luđačke boli, ali 
me nitko ne čuje, jer su prozori zatvoreni, a glas mi je đavolski 
slab, jedva ga sama zamjećujem. Pokušavam da koraknem do 
vrata, ali mi koljena klecaju, i ja padam glavom po njima, a na 
usta mi samo curi, curi, gusto, ljepivo, crno. 


Jesen je još uvijek, ali ja slutim, da joj dolazi kraj. Osjećam 
to po noćima, koje trepere u uzduhu, svilenkaste i prozirne. 
Osjećam to po jezeru, koje je sasvim plitko 1 tiho: kad dune 
vjetar i ponese lišće, bistra, zelena voda mreška se sramežljivo, 
da se čisto bojim. Samo su dani još uvijek ljetni, srpanjski, 
poslije jutara, koja stižu uvita u mokru, mliječnu maglu. Oni 
gore ljubičastim plamenovima, a jesen, tužna, noćiva u šumama, 

koje žagore uplašeno predosjećajući dolazak nečeg neveselog i 
zlog. Znam, sad još šuma govori, ali kad padnu prve kiše i vjetar 
udari studenom pesnicom po krošnjama, onda će čitava šuma 
samo šutjeti. Nitko ne će ponavljati moje korake, niti ih prigu- 
šivati, kad budem brala trnine po stranama. Tada će potok poteći 
golem, a jezero će sići u selo, samo mutno i uvrijeđeno. Već me 
je strah jeseni, jer rijetko kašljem, ali kad počnem, onda uvijek 
bacam guste kapi krvi pomiješane s komadićima pluća. Ipak ne 
izgledam slaba, a i hodati mogu sasvim dobro. Moguće to ima 
nešto gnjilo u meni, što treba izbacati, a onda ću biti opet zdrava, 
radosna i samo tvoja. Zbilja sam ja tvoja, da znaš samo, koliko. 
Savjetuju mi, da idem u sanatorij, ali ja se bojim. Ako je zlo, 
onda mi ni tamo ne će pomoći, a ja mislim, da nije zlo, jer mogu 
mnogo da jedem i čisto sam se udebljala od grožđa. Znaš, kako 
je dobro, kad dođeš, naći ćeš ga toliko, da ga ne ćeš ni za mjesec 
dana moći pojesti. Po prozoru sam naslagala dunja, pa soba 
tako vedro miriše. Ni u jednom sanatoriju mi ne bi bilo bolje, 
ovdje su također brda, ovdje imam sve što zaželim, ono malo 
posla u školi može se svladati, a što je najvažnije, mogu da 
radim, šta hoću, da idem kud hoću i da spavam, kad i koliko hoću. 
Ni nitko. drugi ne vjeruje, da je moja bolest ozbiljna. Turzančić 
kaže, da se prenavljam. Šta bi mi bilo, pozna on mene dobro, 
možda malo žalim za njim, ali ću žaliti još i više. Upoznat ću 
ja već tebe, pa ću tada gorko plakati, što sam te pretpostavila 
njemu. To mi kaže gospođa, kojoj je kuća nasuprot mojoj sobi i 
koja je možda jedina osoba ovdje, koja me ne mrzi. 

Pa prije je pričao, da on mene nije htio, a ne ja njega? 

Ali gospođa mi je samo točno ponovila ono, što je on rekao, 
a dokazivati mi ne može ni jedno ni drugo, jer ne zna, što je on 
tim mislio. Možda bi mi to mogla objasniti upraviteljica, jer su 
Turzančić i Jankić svaki dan kod nje s gitarom i violinom. Još 
uvijek pere sina jedamput nedjeljno i čudi se, što je, slab i 
bolestan. Upravitelj je dobar, ali se ne usudi ni pisnuti nešto, 
što mu ona ne dopušta. Još se uvijek tuku i svađaju, a Turzan- 
čić se zlobno kesi iza njih. Upraviteljica, kad je dobre volje, 
savjetuje: 

Bilo bi mi najbolje, da se izmirim s Turzančićem, jer tebe 
tako i tako ne ću nikada dočekati. Svi su đaci jednaki: đa- 
čka ljubav nikad sretan brak. Zna to ona vrlo dobro, iz 
iskustva, Imala je i ona đaka, ali neka zapamtim, njezin joj 
nije nikada ništa drugo poljubio, osim ruke. Sam si je kriv, što 
ga je ostavila i pošla za upravitelja. Ako se ja izmirim s Tur- 
zančićem (što je mnogo pametnije, nego da čekam tebe, jer je 
Turzančić bar ovdje), mogu dolaziti k njima, pa pjevati uz nji- 
hovu pratnju. 

Ne, hvala, volim biti sama, a 1 teško mi je pjevati. 

Da, a zašto pjevam one pjesme, koje ti voliš? Čula me je 
često, kad mislim, da nikoga nema i da sam sama. 

Ni njih više ne mogu da pjevam, jer mi je zbilja teško i jer 
me guši u grlu. Napada, doduše, nemam, ali tko može znati, kad 
će se opet javiti? 

Ako sam bolesna, neka idem doktoru. Ovako mogu djecu 
zaraziti. Svakako je bolje, da njezina sina više ne ljubim. Već je 
i onako slab. 

Da ga možda malo češće pere, bar dnevno? 

Tada upraviteljica postaje zmijski bijesna, a ja odlazim, da 
ne počne i na mene bacati tanjure, kao što to radi za upravite- 
ljem. Ostavila ju je sluškinja, jer je oboljela kod njih radeći 
od jutra do mraka. Tek je pred godinu dana izašla iz škole, 
pa su joj zato, kao djetetu, plaćali samo pedeset dinara mje- 
sečno, ali raditi je morala, kao da ima dvadeset godina, dok je 
mogla. Sad upraviteljica radi sve sama. Ujutro i uveče pronese 
ispod moga prozora kantu vode na glavi; pred općinom stoji 
Nemoćnikovica i kesi se pakosno. Nemoćnik nas je tužio, upra- 
vitelja, upraviteljicu i mene, za primanje mita od ljudi, da ne 
vršimo svoju dužnost, kako treba, da se ne bavimo vanškolskim 
radom, i da bi najbolje bilo, da nas vlada premjesti. Tada je 
upravitelj njega tužio radi prevara sa školskom imovinom, a 
upraviteljica i ja smo svjedoci. Tako je nastala čitava afera, 
koja će mi sasvim uništiti živce. Dolaze ovamo istrage, svake 
nedjelje nas zove sud, a Nemoćnik se hvali, kako će on makar i 
sto hiljada potrošiti, ali će nas naučiti pameti. Naročito mene. 

Zašto baš mene? Što sam mu ja tako kriva? 

Upravitelj ne zna ni šta mu je on kriv. Jedino je upravite- 
ljica svečano osvjedočena, da sam svu tu svađu ja sama prouz- 
ročila, jer dok mene nije bilo, oni su bili tako dobri i s Nemoć- 
nikom i s Nemoćnikovicom. Čim sam ja došla, nastale su svađe 
i tužbe. Prenavljam se, kao da sam nekakva svetica, a zapravo 
sam đavao, ako nei gora. To mi je rekla i nova kolegica 
s brijega, pošto je samo mjesec dana provela na svom mjestu i 
već okupila društvo oko sebe: 

Zašto ne dođem nikada k njoj? Kako mi se hoće uvijek sa- 
movati, kao da sam udovica? Kod nje je uvijek veselo. 

Ne volim, kad je veselo. To sam joj rekla već onda, kad 
smo se prviput vidjele. Ni ne trebam nikoga, da mi kupuje ha- 
ljine. Koliko mogu, kupit ću si sama. 

Sve smo se mi nevine rodile. 

Plačem od uvrede, jer sam sentimentalna i jer me uvijek 
boli, kad me tko grize. A baš me svi žderu, kao za okladu. Ljeti 
je bilo lijepo, nisam gotovo ni izlazila iz kuće, nisam se ni s kim 
sastajala, jer nisam nikuda ni morala ići, ali sada imam školu 
pa je teško i nespretno. Pisali su mi od kuće, ako im ne kanim 
odgovarati ni slati pomoć, kad im treba, da će me razbaštiniti. 
Šta ja mislim, da ću ja tu trošiti, kako mi se svidi, a oni će se 
mučiti kao konji za me. Ne ću dobiti ništa od kuće. Nisam im 
uopće odgovorila, samo sam tu večer opet puno krvi izbacala. To 
je bilo baš na početku stubišta, pa me je vidio Nemoćnik, koji 
je stajao pred općinom. 

Ne pomaže mi to sve ništa, platit ću mu za sve ono, što sam 
mu učinila. 

Nisam znala, što sam mu učinila, ali nisam mogla pitati, jer 
sam se jedva držala na nogama. Kažu, da sušičavi umiru 
s lišćem, a ono je sada tako crveno i ljepše nego ikada. Moguće 
ću i ja s njim, kad padnu prve kiše i drveće ogoli? Ali se brzo 
tješim, jer mi Živci opet rade i ostavlja me strah. Bili smo na 
učiteljskoj skupštini, na kojoj se, kao uvijek, nije radilo ništa, 
osim dogovaranja za pijančevanje i žderanje. Održano je jedno 
predavanje o učiteljevu vanškolskom radu, koje je održao upra- 

vitelj u školi na brijegu. On bi htio, da dođe na moje mjesto, pa 
zato sprema s Nemoćnikom novu tužbu protiv mene. Ja sam 
otišla odmah poslije predavanja, a drugi su ostali na banketu. 
Kolegica iz škole na brijegu vratila se poslije ponoći i propje- 
vala je pod mojim prozorima u kolima. Nije bila, dabome, sama, 
a čini mi se, da sam čula i glas upravitelja iz škole na brijegu, 
koji želi doći na moje mjesto i koji se upravo bavio vanškolskim 
radom. Sasvim je tiho šuštalo lišće na lipi, i ja sam znala, da će 
jesen još samo nekoliko dana trajati. Znala sam to i po potoku, 
koji je brižno počeo da raste, jer su valjda negdje, s druge strane 
bregova, već počele kiše. Noćas i nad nama idu oblaci, žuti i 
uveli, a ja strahujem za zvijezde, koje ne vidim i koje očajno 
kisnu u njima. Muči me besanica, jer su noći u kasnoj jeseni 
tajanstveno tihe. Sablasno šušti kukuruzovina, a mjesec, koji 
raste, zašao je već i ostavio za sobom samo malo rijetkog kar- 
mina. To crvenilo bode u oči, jer zebe na vrhovima planina, kao 
da je netko sušičav tuda prošao. Dočekam zoru, mirisavu rosom i 
uvelim lišćem, ogrnuta u plaid i tako blijeda, da se sama sebe 
bojim. Gospođa, koja ima kuću nasuprot mojih prozora, pita, 
kako sam to tako uranila. 

Ne mogu da spavam. 

Čula je, da se opet sprema neka tužba protiv mene, radi ne- 
moralnog života. Ona mi to povjerljivo saopćuje, ali neka ne 
rečem nikome, da je to od nje poteklo. 

Zar im još nije dosta? 

Hoće, da me premjeste. 

Otići ću ja i sama, neka se ne boje. Ne ću još dugo tako i 
tako. Samo još malo neka se strpe. 

Sa strahovitom snagom se svladavam, da ne udarim u plač, 
jer mi je glupo plakati pred ljudima, koji će se tome veseliti 1 
koji samo čekaju priliku, da me vide poniženu i malu. Znam, 
zašto me tako mrze. Krivo im je i vrijeđa ih, što nikad nisam 
sudjelovala u njihovim ogovaranjima, što nisam htjela da pijem 
i žderem s njima, što sam voljela da budem sama i imala nešto 
svoje, sakriveno duboko u meni, za koje nije nitko znao, jer je 
to bilo samo moje i jer sam samo za to živjela. Tebe sada 

trebam, makar samo jedan sat, da samo par riječi progovorim 
s tobom. Tada bi sve bilo dobro, i ništa me više ne bi smetalo ni 
boljelo: nikakove tužbe, nikakova zloba i nikakova mržnja. Za- 
jedno bismo pošli opet na sva ona mjesta, gdje smo nekad bili, 
zajedno bismo opet činili sve ono, što smo nekad činili. I pjevala 
bih opet, iako dan miriše na kišu, tihu i jesenju, koja će polako, 
plačno procuriti, kao tople suze. Kod mlina bismo opet sta- 
jali, i ti bi me tada sigurno pitao, ljutim li se, što si došao. - 

Ne, ne ljutim se. 

A volim li, što si došao? 

Volim. 

Kako to najedamput? Zar sam se moguće promijenila? 

Da, promijenila sam se, mnogo sam se promijenila, toliko da 
ćeš se jako začuditi, sastaneš li se još kada sa mnom. Promijenila 
sam se, ali sam te voljela već i prije, samo što to nisam znala ili 
si nisam htjela priznati. A sada znam, da te volim i priznajem 
javno. To, doduše, nije velika promjena, ali je važna, za me 
važna strahovito. Toliko važna, da bih htjela da pođem na pro- 
zore, da ih raskrilim širom, neka navali uzduh, neka svi vide 
i čuju, pa da vičem iz sve snage: volim, volim, volim, baš volim. 


Svu večer kuca kiša po staklima, tiho i dobro. Već dugo 
pada i hladno je, jer je lišće opalo, potok je golem i žut, a jezero 
lijeno silazi k nama. Kroz prozor vidim golu lipu, gole, crne 
bregove, drhtava, rujna svijetla po kućama, koja se već umorno 
gase. Slabo vidim, jer mi je prozor prevučen maglom, a mrak 
vani gust, jesenji, sličan katranu. Nekad, kad sam ti počela pisati, 
mislila sam, da ću ti sve ovo poslati, kad bude gotovo, da znaš, 
kako mi je bilo i da ne misliš, da sam bila sretna, kad si otišao. 
Tada sam još željela, da mi dođeš u sumrak, kad je sve zavito u 
ljubičastu vunu, i kad tišina pada na rane, kao rosa i kao balzam, 
ali sada to više ne želim. Kasno je, da mi ti dođeš i ne trebam 
te više, jer je lišće opalo i ja ću doskora za njim, bez odlaganja. 
Tu me ne će nitko zaustaviti; da baš pokuša. Sedam dana ti 
nisam pisala ništa, jer već sedam dana pada kiša, i u tih sedam 

dana dogodilo se toga strahovito mnogo. Više ne idem u školu, 
dobila sam odobrenje, da mogu nastupiti bolovanje, neizvjesno 
dugo. Svi već znaju, što je sa mnom, ali me to ne smeta, kao što 
me ne smeta ni to, što sam dobila službenu potvrdu, da sam raz- 
baštinjena. Već me ne smeta ni pakosno lice upraviteljičino, ni 
Nemoćnikova njuška. Ne izlazim iz kuće, ne samo zato, što je 
kiša i što se ne želim sastajati s ljudima, već još više, jer ne 
mogu. Uzela sam sluškinju, koja je prije bila kod upraviteljice, 
da mi kuha mlijeko i kakao, donosi grožđe i jabuke i da svako 
jutro tjera paukove, mrave i miševe iz kuće. Spava u kuhinji, pa 
sad više nisam sama. Dobra je i rado mi donosi sve, što želim, 
bilo to usred noći. Teško mi je ići, a tako bih voljela šetati, bar 
od jednog prozora do drugog. Da kiše ne padaju neprestano i 
da se bar jedan dan razvedri, sjela bih u stolicu uz prozor na 
sunce, i možda bih tada opet poželjela, da dođeš, ili bih ti po- 
slala ovo, što sam napisala. Ali kiša ne prestaje, i ja ne želim 
ništa, baš ništa, zamisli si ti to, ako možeš, savršeno ništa više 
nema, što bih mogla poželjeti. Možda tada nema smisla ni da 
završujem ovo, što sam ti počela pisati, ali ja to ne radim za to, 
da mi odlane srcu, već prosto hoću da izradim posao, koji sam 
započela. Hoću da ti dobiješ ovo poslije moje smrti, ne zato da 
se rasplačeš, već samo da znaš. Da vidiš, da čuješ i da osjetiš, 
jer ti si jedini, koji treba nešta da ima od mene, na koga još 
katkada mislim. Ti si jedini, kome još znam lice i geste, i koji se 
još katkada pojavi preda mnom, sav i onakav, kako ja hoću. Ali 
ne želim više da dođeš. Uopće te ne želim. I ne žalim za tobom. 
Ništa ne želim i ni za čim ne žalim. Ništa. — 

Kiša curi po prozoru, kuca u stakla, pada, pada, i dobro je 
da pada. Dani su hladni, sivi i turobni, jer kisnu panično i jer 
nigdje nema mjesta, kuda bi se zaklonili. Vatra toplo pucketa u 
peći i putuje rumenim prstima po mračnim zidovima. Oni kat- 
kada dođu i do mene, pomiluju me drago po licu i uđu mi u 
kosu, koja mi je sve dulja i gušća, čim više slabim. Kiša tada 
jače zabubnja u prozor. Osjećam jalovost i prazninu svega, pa 
mi se čini, kao da ja nisam nikada ni živjela, nego da sam sve 
to dosada negdje pročitala, u kakvoj sentimentalnoj, tužnoj 

knjizi. Možda sam ja još uvijek malo dijete, koje se boji škole 
i bježi od nje u proljetne šume, u šikare uz ribnjake i u livade 
iza njih? Tko zna, šta je to sa mnom, ali život nije, to znam. I 
kiša mi to kaže, kiša, koja sipi sitna i dobra bez odmora. Čujem, 
kako jezero silazi niz cestu, i kako vode rastu uz moje stubište. 
Ono ne će nikada dorasti do mene, da me dosegne, jer sam ja 
visoko, ali to baš i jest ono najgore, što ne može do mene, samo 
mi se prijeti. Da bar dosegne! Vode su pune lišća, i ja bih pošla 
s njim, na njemu se tako meko leži, i ono će me čitavu pokriti, 
kao u starim dječjim pričama, gdje ptice u kljunovima donose 
cvijeće, da pokriju djecu, zalutalu u šumi. Ispružila bih uvijek 
umorne ruke i isto tako umorne noge, i mogla bih se premještati, 
koliko bih htjela, da nađem bolje mjesto, jer lišća ima mnogo, a 
vode samo rastu. Tada bi mi valjda i lijepo bilo, a to bih tako 
željela, jer meni nikada nije bilo lijepo, niti sam ikada dosada 
bila zadovoljna. Samo da vode dosegnu! 

Došao mi je upravitelj, da _ me upita, kako _ mi je i želim 
li što. ' 

Ne želim ništa. 

A kako se osjećam? 

Kao uvijek, ni bolje ni gore. 

Slaba sam, u ovih sedam posljednjih dana sam strahovito 
oslabila. Nitko ne bi rekao, da sam ona ista od prije, koja je 
svima prkosila. 

Znam to i sama. 

Ali oni su me ipak uvijek voljeli, jer su osjećali, da ja nisam 
loša, samo se volim praviti važna. 

I ja sam njih voljela. 

Dakle, želim li, da mi što donese? 

Mnogo mu zahvaljujem, ali zaista ne trebam ništa. Zaželim 
li šta, donese mi to sluškinja. 

Zbilja, kako sam zadovoljna s njom? Kod njh se baš nije 
pokazala kao osobita. 

Dobra mi je. Ja i ne trebam puno. 

On bi došao češće k meni, a i upraviteljica, ali se boje, da 
mi ne smetaju. Uvijek sam ih izbjegavala, pa mi se ne će ni 
sada da nameću, A čuo je, da bi i neki drugi htjeli da dođu. 

Slaba sam i teško mi je govoriti, pa neka ih zamoli, da mi ne 
dolaze. Neka im zahvali u moje ime, znala sam ja uvijek, da 
su oni dobri i da me vole. 

Onda mi ne će ni on više smetati. 

Ne smeta mi on ništa, samo sam slaba, pa me umara svaki 
razgovor. 

Odlazi, ali se za čas vraća, da mi saopći ono najvažnije, radi 
čega je, kako veli, i došao, a što je gotovo zaboravio. Dobio je 
od tebe pismo, gdje ti pišeš, da ćeš doći za Božić ovamo, ako to 
nikoga ovdje ne smeta i ako njemu ne smetaš. Je li mi to drago? 

Jest, drago mi je. 

Šta da ti otpiše? 

Neka ti otpiše, da dođeš, da te svi ovdje čekamo. 

Hoću li ti i ja šta napisati? Možda bi ti tada i prije došao? 

Teško mi je pisati, dršće mi ruka, a i ne znam, što bih ti 
pisala. Doći ćeš tako i tako za Božić, pa zašto da te prije zo- 
vemo. Možda nemaš ni vremena? 

A ne će li do Božića biti već kasno? 

Smijem se, jer znam, šta upravitelj tim misli, a smiješno mi 
je, što ne zna ni toliko o najobičnijoj građanskoj pristojnosti, 
da mi takovu stvar ne govori. Smijem se, jer mi je lakše i jer 
me smijeh iskreno, srdačno spopada. 

Neka se on samo umiri i neka se ništa ne boji za me, već ću 
ja dočekati tebe. Ako ima vremena, neka ti baš napiše, da bih 
i ja željela da dođeš. Neka ti to napiše. To bih još jedino že- 
ljela od njega. 

On onda odlazi i želi mi, da čim prije ozdravim. 

Opet mu mnogo zahvaljujem. 

Ostajem sama s kišom, koja ustrajno pada, i glavom, koja je 
golema i teška neizdrživo. Metnem ruku pred oči i gotovo vidim 
kroz nju, toliko je prozirna. Onda me opet spopadne smijeh, i 
ja se smijem dugo i usrdno, da se sama sebi čudim, jer znam, 
da te više ne trebam, da mi je sasvim svejedno, hoćeš li doći 

ili ne ćeš, jer znam, da je od mene sve vrlo daleko i jer se više 
ničega ne bojim. Samo neka pada kiša. Svejedno što voda po- 
lako curi kroz krov i kvasi mi zid baš nad glavom, jer još 
dugo vremena treba, dok probije. Svejedno, što se štakori 
uznemireno sele iz podruma gore, jer će se teško uspeti, i jer ne 
razumijem, zašto se boje vode. Svejedno, što je kasna jesen, kad 
nema ni jednog lista na drvetu i kad vjetar lama gole grane, 
suhe i očajne. Čujem vode, kako rastu sablasno, i sve mi se čini, 
da ću doskora sjesti u svoj čamac, o kom već odavno sanjam, i 
kad vode narastu do prozora, odveslati nekuda daleko, gdje me 
nitko više ne će naći. A možda i ne ću sjesti u čamac, nego ću 
jednostavno leći na lišće, koje pliva po površini, i otići na 
njemu, jer je to tako svejedno, kad se radi o tome, da se ot- 
putuje. 

Zato je isto tako sasvim svejedno, piše li ti upravitelj, da 
te ja molim, da dođeš, ili ti ne piše, jer te ja ne čekam više ni 
jedne minute. Ja samo čekam, da vode narastu. Da narastu do 
mene. 








Južno pročelje Dioklecijanove palače u Splitu 


Nepoznati nizozemski umjetnik oko polovine XIX stoljeća 


AUTOMATSKI BIFE 


Zora otkriva pokrivače, žubori u pipama 

navlači livreje, odijela i položaje. 

Ništa. Kruh. Bijela kava. Maslac. Salama. 

Tramvaj za tramvajem juri. Tramvaj za tramvajem staje. 


Ulice su poškropile prve kaplje galame 

u svima radnjama rolo-a podizanje i rika 

Izlozi se šminkaju, izlozi kao bludnice mame 
,  oŠegrti i sunce kupe jutro s pločnika. 


Dimnjaci omataju nebo smeđim konopima 

Strojevi brekću. Strojevi znoj i ulje piju. j 
Plod polja pretvara se u robu i gvale dima 

Proizvodnja i potrošnja box-match biju. 


U dvanaest sati dobit ćeš ručak pravi: 
Debrecineri sa senfom, hrenovke sa hrenom 
Ubaci tri dinara i pušeći se obrok javi, 
Onda zalij hitro kapljicom rumenom. : 


Imaš li dosta novaca, ili si sa višom platom? 
Tu su sendviči sa ribom, sendviči sa jajem i sirom 
Kranjske kobase. Naravni odrezak sa salatom 
Burgundac. Oranžada. Bowla sa konjak eliksirom. 


Eto: popodne čita novine i igra biljara 

plete modre konce cigareta, u klupka suče 

likove prolaznika ko kukce, muljevita i stara 

a uz raskršca i blokove kuća suton se lijeno vuče. 


Ispod tipki kontoaristica iskaču monete 

Dinari u telefonima, u kabelima, Dinari zuje, viču 
. Radio javlja ratove, krize i nove planete 

Ljudske povorke se valjaju, miču i promiču. 


Knjigovođe i pisari žvaču folije i slova 
Sipaju u naliv pera mastila ko likere. 
Kola za spasavanje. Pao je radnik s krova 
Ulični pometač ravnodušno krv otire i pere. 

Šareno veče sije Šešire, taške, pozdrave 

noge što brzaju, zastajkuju, u hlačama, suknjama 
mjesečinu od svjetiljaka, od svjetlosnih reklama 
Zvijezde automobilskih svjetala zelene, narančaste, plave. 


Pola osam. Vrijeme da se popije piva 
ubaci dva dinara i već se toči 

i još dva: gulaš s komadom peciva 

uz vitka djevojačka stegna da napariš oči. 


Gostoljubno se smješkaju dancinzi i lampioni kina 
mjesto ptica cvrkuću glazbe i kapele 


Dimi se krčma snovima rakije i vina 
Čarobnjak alkohol stvara sve Što srca žele. 


Dok san ne pogasi svjetla i spremi u postelju lutke 
a noć naniže đerdan od sitnih sati. 

Modri stupovi poretka bdiju nad redom šutke 

U automatskim bife-ima spavaju automati. 


Novak Simić 


RONDEL INFINITIVA 


Sagnut se, — do dna saći —, 
a ostati uspravan. 


Ko prašina za druge ležati smrvljen 
i u tom sebe i svoje svitanje naći. 


Samoga sebe ko zastavu istaći 
Ze : 
na sutrašnjeg dana daleku visoravan. 


Izrasti. Procvasti. Zriti na košenje pripravan. 
U vlastitoj žrtvi smisao življenja pronaći. 


Sagnut se, — do dna saći —, 
a ipak — ostati uspravan!! 


Ante Dean 

PROLJETNE MARGINALIJE 


S prozora se vidi: krepala je zima. 

I ljudi se usuđuju na ulicu opet. 
Tko t. b. c. nema, nek čestita plućima. 
Klizačke su radosti propale ko led. 


Topal, smješten pod sunčeva krila, 
ovakav dan žuđen je i nije. 

Konkurent krznarima na stotine milja 
naokolo. S visoka se smije. 


Na stolicu kavanske terase 

možeš sjest i nešto naručiti 

prema svoti novca svoje klase. 

Od cipela starih, o još se razlučiti... ! 


Razvijaju se embrioni trava. 
Osjećaji bi nam bolje prijali 
da smo zimus hladne peći grijali 
sa daskama od bogataških glava. 


Sve iznutra izlazi na vidjelo; 

iz stabala lišće, iz džepova ruke, 
uzdasi iz žena vrijeme cijelo 

za garderobom za vitke struke. 


Kome para sad iz usta smrdi, 

mušice će pod nos mu nalijetati, — 
i mnogi će pjesnik iz duše da tvrdi, 
ni proljeće da mu spokoja ne vrati. 


Zar prirode glas na asfalt zastrani? 
Ne, tako se šumno pčela ne čuje 
nad rascvalim pupom; to aeroplani 
iznad grada grubi, žurni zuje. 


Stanislav Šimić 

TERCET 


POD BETONOM 


Šutljivo gradske kanale čiste 

u hladnoj dubini, uz šum u mraku: 

— ne znaju za radost, ne znaju za dan — 
njima je znanac blato i dubina. 

Kad izađu puni umornosti i mraka, 

vani je ko u kanalu tmina. 


GUVERNANTA 


Po nekoliko puta psa vodi svakog dana 
na običajnu šetnju ispred tuđeg stana. 
Kudgod on krene — mora da ga slijedi. 
Za ove dnevne šetnje 

zaboravi da razmišlja o bijedi, 

zaboravi na gospođine prijetnje. 

Tako je zahvalna ovom sretnom psu 
za časak, što je otme nevolji i zlu. 


SUTON NA PERIFERIJI 


Iz tmurnog dana dolaze u mrak 
umorni i tužni i sami. 


Odjekuju gladni koraci težaka 

i uzbuđene žene, što se s dvorbe vraća... 
Ona je vidjela sitost i sreću 

i raskošne sobe — 

a od svega toga tek je peče dlan 

uveče svaki dan. 


Kako da se zadovoljni vrate 

u mrak sirotinjskog legla — 

s mislima u gradu oni borave, 
miso im je razliku dosegla 

i ne mogu da zaborave. 


Vladimir Jurčić 

A. MOTIKA 


Luka 


DJEVOJKE 


Mi hodamo ulicom. ne misleći 

na ono, što će sutra biti. 

I svaki je pogled, osmijehom skriti, 
povod našoj kratkoj sreći. 


Pred izlogom često dugo stojimo, 
žudeći stvari, što ih nudi; 

u duhu si novu haljinu krojimo, 

i rado primamo poklone ljudi. 


Mi tako rado gradom šećemo 

i smijehom se veselimo, što živimo, 
jer izlozi su svi ogledala, 

u kojima se sebi divimo. 


Mi sve smo male, nježne lutke. — 
Vele, da imamo srce od leda 

i Živimo samo, dok nas se gleda. 
— U krevetu tek uzdahnemo šutke. 





Vladimir Magjarević 


PISMO JEDNE PRIJATELJICE 


za mene je onda bilo bolje 

dok sam vjerovala u sanje i boga 
i dok mi je dnevno od trčanja bila 
razbijena ruka ili noga 


i dok sam uveče sa djevojčicama 
o odrasloj dobi snovala 

a u krevetu prije spavanja 

u molitvu vjerovala 


za mene je onda bilo bolje 

— udaljena od svojih sadašnjih problema 
dok nisam :još. uvjerena. bila 

da smirenja nikada nema 


a. Želimir Gumhalter 

SLIKA 


Na svodu su bijele. krpe oblaka, 
nad vinogradima je mrak, 

u kućama je umor 

i govor ura 

tik-tak, tik-tak. 


Sjedimo pred kućom u večer mlaku. 


»Susjede poderani ste kao ciganin, 
kroz krov vam kiša pada, 
uginula vam je posljednja krava, 
što ćete sada?« 


Miriše selom zrelo voće 
i jesenji vjetar se skriva 
u kukuruzinju na njivi. 


Njegov glas je dubok i lagan: 
»Ta samo da se živi«. 


Žare se vrhovi naših cigareta. 


DE sad 

Moj susjed imade kuću na tri prozora, 
pet rali zemlje 

i tvrdu šaku. 


Prazna je ulica a prozori 
puni su tame 
i kuće su tako same. 


Požuri, 

razderi tame tkanja, 

(gle, već jedan oblak tinja) 
ti, mjeseče druže, 
razrezana, žuta dinja. 


Stjepan Banek 

VELIKI MECENA 


Klanjam se poštovani gospodine Grade, 

Kako cijenjeno zdravstveno stanje? 

što radi milostiva gospođa supruga Katedrala? 

Kuda će ljetos — uvažene gospođe sestre: Burza i Banka, 
u Alpe ili u banje?... 


— Kod nas hvala na pitanju: dobro. 
Presvijetli gospodin Samostan i milostiva Ubožnica 
fino nas hrane, 

ne jedemo doduše 

pečenke — 

torte — 

banane — 

no ipak dobro: 

juhu od loja, 

krumpir 

i svetom nedjeljom meso od suhoga konja. 


Inače! — za stan najljepša hvala. 

Krasan je. 

Samo što krov propušta vjetar i kišu ; 

i prostorija — kao da je za 40 ljudi, nešto premala. 


Odijelo? 

To nam je baš nedavno poklonio gospodin senator 
Socijalni Odsjek. 

Osam odijela, 

Dvadeset pari cipela, 

(osamnaest starih i dva para cijela). 


Ne radimo ništa. 

Živimo na brizi Vašoj i uvažene Vaše obitelji. 
Samostana, Crkve, Banke i Burze, 

Gospodine Grade... 

Sluga sam pokoran 

i rukoljub cijenjenoj familiji. 


Radovan Žilić 

MOLITVA NA SMRZLOM PLOČNIKU 


Noć ova sjenke što pločnikom riše, 
Mrazna se iznad nebodera ljulja, 
Noć ova tajno u duše se Šulja 

I kao vampir krv iz vena siše. 


— Vaj! Kome to se vječito jadasmo, — 
Od koga tražismo kroz bole radosti? 
Ko je taj moćni, kome se nadasmo, 

I kome dadosmo žar svoje mladosti? 


O, daj ti moćni ukaži se noćas, 
Sađi u sale Jazzbanda i Gonga, 
Izbičuj djecu Tango-a Milonga, 
I srećom srca obasjaj nam oćas! 


Daj i mi — nijemi u svom bolu teškom, — 
Nikad sa toplim ne taknuti stiskom, 

Da noćas gromko s' rascvalim smiješkom 
Javimo radost pregolemu vriskom!... 


0... Tiho je. Riječi zamr'ješe. Slap mira 


Na smrzli pločnik jezovit se slijeva 
I glad ko avet na strunama crijeva 
Bučno mi bola simfoniju svira... 


Mustafa H. Grabčanović 


SLAVKO BATUŠIĆ, ZAGREB 


POLJSKI GRADOVI, ŠUME POLESJA 


Stotinu i jedno lice ima zemlja Poljska, unatoč one velike 
ravnice, koja na geografskoj karti izgleda tako jednolična i 
monotona. Ne, mnogo, mnogo više lica. Dakle je svejedno, koja 
se brojka napiše. Gradovi poljski — mada zemlja pripada toj 
našoj Evropi — divergiraju po svojim licima toliko, kao da su 
na različitim kontinentima. To je prvi i posljednji dojam, što 
mi se utisnuo u moja opažanja. 

Iza granice vidjeh najprije tamnozelene obronke Beskida, 
sve u crnim borovima i arišima zlatnosmeđih debala. Ariši su 
me mnogo i često pratili uz sve dugačke pruge, a isto tako mo- 
dri travnici i svjetložuta raž, ' 

Prvom je gradu, u kojem silazim, ime Krakdw. A prva 
nezaboravna vizija wawelska katedrala sa svojim kapelama, 
što su okrunjene kupolama kao dragocjenim mitrama u fanta- 
stičnoj polihromiji: žeženo zlato, pozelenjeli stari bakar, mutno 
i blistavo srebro. Svaka simetrija i jedinstvo arhitektonskog reda 
ove katedrale zanosno su prezreni i narušeni. Sedam stilova, ah, 
ne, mnogo više, tu su udarili svoje pečate, zadirući nemilosrdno 
jedan u drugi. Temeljne romanske zidine iščaurile se preko 
gotičkih svodova i renesansnih arhitrava u fino cizelirane barokne 


tornjeve. Teško je za to naći pravu formulu. Ima samo jedna, 


približna: ludo smioni fanatizam dugih generacija, fanatizam 


stvaranja i uobličavanja, koji ne pozna ni nemogućnosti ni gra- 


nica. Dolje u kripti katedrale počivaju u miru olovom zaliveni 
sarkofazi, puni kraljevskih skeleta; ispod betoniranih svodova 
je mrak, a gore na najvišim zlatnim križevima tornjeva blješti 
sunce već stoljećima. Na Wawelu miriše tamjan crkve kato- 
ličke i povijest ove davne katoličke kraljevine, katoličkije od 
same Španije. — Wawel — Wawel, — to je riječ, ne, to je 
pojam i simbol, što udara kao zvuk tučanog zvona nad poviješću 
čitavog naroda, izazivajući uzbudljive asocijacije beskrajnih 
blistavih krunidbenih povorka: zlatna žezla i krune, crveni sti- 

jegovi s bijelim orlovima, koplja s barjačićima, grimizni ornati, 
grbovi i amblemi na štitovima, gregorijanski korali u sviralama 
orgulja, litanije, srebreni panciri, kacige s paunovim perjem, 
mačevi, a uz to zvona, zvona, zvona, pa onda odjednom topot 
konjskih kopita i očajna kavalkada na jug, na pobunjene Ta- 
tare i Kozake, — na istok, na nezasitne pravoslavne kneževe i 
bojare, — na sjever, na osvajalačke švedske armade, — na za- 
pad, na razbojničke pruske i saske ritere. I to tako kroz hiljadu 
godina, bez prestanka i bez nade. A dolje ispod wawelskog 
grada pomalo se truse i raspadaju stari zidovi okruženi zelenim 
parkovima, a u nebo se zabadaju tornjevi tridesetak crkava, 
između kojih odnosi krunu — a doista i nosi zlatnu krunu na 
zvoniku —  kosci6ćl Marjacki sa svojim čudesnim drvenim 
žrtvenikom majstora Wita Stwosza. U domu knezova Czarto- 
ryskich vitrine su pune sedefa, kameja, srebra, minijatira, a sa 
zida turobno i ozbiljno gleda jedna predivna Lionardova dama 
s bijelim zerdavom. Skoro sam zaboravio na _ wawelske kra- 
ljevske zelene i žute goblene i na harmonične kolonade u dvori- 
štu Bibljoteke Jagiellonske, a i na crne židovske kaftane u pred- 
građu Kazimierz; ali tko bi to sve u jednom dahu rekao i pam- 
tio! Sve je to samo Krakow. Oni jednu nedavnu pobjedonosnu 
bitku — maršal Pilsudski contra crveni gardist Tuhačevski — 
zovu čudom nad Wislom. Ali prvo je čudo nad _Wislom Kra- 
k6w, to jest Wawel, a onda još jedno među mnogima: Torun sa 
svojim crvenim crkvama. No o tome kasnije, za čas. 

Najprije slijedi Czestochowa sa svojim rafiniranim  pav- 
linskim barokom u crkvi na Jasnoj Gćri. Samostanske zi- 
dine, nakindžureni zvonici, čudotvorna Madona iza zlatnog za- 
slona, trista hiljada hodočasnika na Veliku i Malu Gospu, sla- 
venski Lourdes, velika, velika Bistrica, — a iznad svega dje- 
čačke asocijacije na hiljade mrtvih Šveda g. 1655. i hrabrog 
priora Kordeckog, s kojim nas je Sienkiewicz očaravao. Danas 
tu više nema protušvedskih lumbarda, tu dominiraju trgovine 
devocionalija uglavnom s poslugom u kaftanima. Ali bijeli pla- 
stični štuk na crkvenim svodovima i freske na zidovima vrlo 

živo sjećaju na radove naših zaslužnih pavlina u Lepoglavi, 
Purgi i Belcu. 

Onda za nekoliko sati Warszawa. Ne znam, ali meni se 
neprestano pričinja i ne mogu se oteti dojmu, da taj grad ne- 
što krije iza svojih prozora, portala, izloga, šaroliko koloriranih 
fasada starih domova na Ryneku, i iza krošnja hiljada svojih 
mirisavih lipa u alejama i parkovima. Da, taj grad kao da ne- 
što taji i krije. Nikako da pokaže svoje pravo lice. Baca na ulice 
milijun stanovnika i pulzira velegradski, ali iza svega toga ne- 
što ostaje nejasno i zagonetno. Gledam Warszawu u predve- 
čerje, s druge obale Wisle, iz Prage. Fina crvena prašina tre- 
peri nad tornjevima, krovovima i zvonicima, na Wisli se dime 
parobrodi, a čak se i bijeli po koje kvadratično jedro, vlakovi 
tutnje gvozdenim mostovima, karmin i žarki cinober razlili se 
po koprenama dalekog horizonta, — evo tu je preda mnom ču- 
desna silhueta nečeg starinskog i milog, nečeg blizog i dohvat- 
ljivog. Dugim i brzim koracima jurim iz Prage preko velikog 
mosta prema toj silhueti, ulazim u nju, hoću da je doživim, ali 
ona odjednom nestaje. Šta je to? Ne znam. Ušao sam u silhu- 
etu, a sad je odjednom nema, — nema ni rumenog neba, samo 
se razmahuje i štekće milijunski grad sa svojim bezličnim vele- 
gradskim tempom. Shvaćam pomalo heraldički amblem toga 
čudnovatog grada: u grbu mu je sirena. Obnavlja se stara priča 
o mamljenju i vabljenju, svileni zvuk fino zuji, a onda se od- 
jednom raspline i nestaje. Sirena je plisnula srebrnim ribljim 
repom, pokrila dojke rukama i zaronila u plavu rijeku. Na uli- 
cama ostaje strahovito stvarno drndanje kola, topot ulana, mo- 
ljakanje prosjaka, zuj automobilskih motora i ženski smijeh. 
Da, sve su ulice u svima velegradovima sasvim iste. Da, da, tako 
se sirena poigrava sa došljacima i prolaznim putnicima, i krije 
pravo lice svoga grada. Ali još me nešto ovdje stalno i strašno 
progoni. Progoni me vizija careva kozaka s karabinkom i na- 
gajkom, koji tu stoji na svakom uglu i raskršću, a nije tome ni 
tako davno, što je nestao. Kozak, gubernator, špijuni, atentatori, 
pa onda plotuni i užeta na Citadeli, gdje su legije mladića 
hropćući izdisale za slobodu. Narod se brisao sa zemlje. Ali ma- 

tere su djecu učile očenaše na jeziku svom starom. Da, tu je 
svaki kamen poškropljen i omašten krvlju. Kozak je sjekao i 
pucao u ime cara, reda, mira i svete pravoslavne Rosije. Na 
trgovima nema spomenika. Otprije stoji samo kralj Zygmunt 
na visokoj renesansnoj koloni, pa onda Mickiewicz i Kopernik. 
Ali o nekoj pa i minimalnoj artističkoj ili barem artizanskoj 
vrijednosti tih bronca nema ni govora. Uostalom, Warszawa 
kao da nema sreće sa spomenicima. Podigli su ga nedavno Cho- 
pinu. Ilja Erenburg reče o njemu zlobno-reporterski: idiot pod 
pomahnitalom vrbom. Da, nema spomenika, jer kozak nije do- 
puštao kult duha narodne prošlosti. Ali kad već nisu smjeli čak 
ni loših kipova podizati na ulicama, iznašli su nešto drugo: 
crkve. Crkve su pune spomenika u formama spomenploča, re- 
ljefa, slika i tekstova, koji odaju počast vođama i učiteljima. 
Tako su izigravali kozake i gubernatore. Špijunaža je cvala ne- 
vjerojatno, nečuveno i neviđeno. Svaka je pojedina kuća tu 
imala svog špijuna, odnosno policajnog konfidenta, koji se zvao 
vratar. On sjedi još i danas u svakoj kući iza staklenog pro- 
zora i broji i mjeri one, što ulaze i izlaze. Pored toga se u War- 
szawi primjećuje još nešto: nema ulica, ili tek iz najnovijeg 
doba, s historijskim imenima. Nije se smjelo vidjeti i znati, da 
narod ima svoju historiju. Ulice imaju još i danas u velikoj 
većini sasvim neutralna, često groteskno besmislena imena. No, 
Duga, Kratka, Velika, Mala, — to još ide kako tako. Ide i Pe- 
karska i Tesarska i Kovačka, ali čemu Topla, Hladna, Gavra- 
nova, Guskina, Ždralova, Vučja, Žablja? To se može razumjeti 
samo onda, ako se zna, da je u Belvederu sto godina sjedio car- . 
ski generalgubernator, a na svakom uglu i raskršću stajao ko- 
zak s karabinkom i nagajkom, dok su u Citadeli škripala užeta 
i odjekivali plotuni. A slijepa i lijepa polugola sirena pritaji- 
vala je riblju krv u svome studenom srcu i očajno lomila ruke. 
Da, ni starih muzeja nema u tom gradu, koji nije smio imati 
prošlost, i koji sve to danas prikriva svojim milijunima na uli- 
cama, svojim crvenim tramvajima, neonskim reklamama, auto- 
mobilima i stotinama novina. Ali ima kuteva i zakutaka, koji 
ipak nisu izbrisani, i koji govore o davnim danima pokojnih 

kraljeva, senatora i heroja. Ne, jedno stoljeće ipak nije moglo 
izbrisati onih nekoliko starijih i sadržajnijih, u kojima se do- 
gađala, gradila i kovala ta danas toliko ismijana i izrugana po- 
vijest, od koje doduše ni jedan siromah ne postaje bogatiji, a 
ni jedan gladan sitiji, ali koja je ovdje, na ovome mjestu, imala 
pravo barem da bude sasvim hladno i stvarno registrirana kao 
dugački anal pokojnika, mučenika i žrtava vjere u jednu bolju 
i svjetliju budućnost. 

Drugo je čudo na Wisli rijeci Toruft: široka svježe zelena 
obala, kao tanjur salate, a na njoj grad od crvene, intenzivno 
crvene, triput ponavljam, crvene opeke. Nadvislanska gotika 
stvorila je tu čudesa, neopisive stvari. Stari ratusz, sveti Jan, 
Djevica Marija, sveti Jakov, zidine i gradska vrata, ruševine 
križarskog burga, — čitava velika prošlost od mrko crvene 
opeke. Kamenu ni traga, sama opeka. U gradiću je tišina, što 
podsjeća na mrtve gradove flandrijske Brugges i Gand. Crkve 
su fantastične. Kako se vratolomno dižu te gole crvene stijene, 
formirajući potpornjake, lukove, tornjiće i fiale u smionim ci- 
glenim konstrukcijama. Izvana su crvene, a iznutra sivo bijele. 
U njima stoje glomazni poligonalni piloni kao jarboli, što se tek 
na svojim vršcima, sasvim ispod svodova, rasprskavaju u lepe- 
zaste, mrežaste i kristalinične sustave rebara, koja nose svo- 
dove, nabujale kao šatorska platna. Tvrda i teška materija pre- 
tvorena je u zračne oblake. Vrtoglavica muti pogled uzdignut 
u visine. Ne, te su konstrukcije svodova sasvim nevjerojatne, 
prkosne, drske, one stavljaju na glavu čitavu logiku arhitekture, 
one opekom parodiraju kamen. Da, to je nadvislanska gotika. A 
u tim gotičkim crkvama nabujale su šume kićenih drvenih žrtve- 
nika; barok i rokoko. Žrtvenici se savijaju od rezbarija i ukrasa 
kao krošnje prezrelih voćaka. Takav se zamišlja raj zemaljski 
ili nebeski. Stupovi, kapiteli, volute, arhitravi, sve je prepuno 
svetaca u ekstatičnim baroknim atitudama, anđelčića u goloti- 
njama poganskih putta, snopova pozlaćenih sunčanih zraka, pla- 
stičnih srebrenih oblaka i onih školjkastih kovrčica, rešetka i 
šara, s kojima se nabujali dix-huitičme igrao kao dijete mjehu- 
rima od sapunice. Te tri torufske crkve, s prozorima od stakla 

u bojama najdragocjenijega dragog kamenja, naprosto su neo- 
pisive. O njima je u dramatskoj ekstazi pisao Przybyszewski. 
Nisam čitao, ali naslućujem točno, šta je taj fantast, dijabolist 
i nekromant mogao da piše o njima. Kopernik Nikola je u sjeni 
tih crkva smislio zakone kretanja planeta nebeskih. Po čudnoj 
nekoj ironiji tradicije on je trebao da se 1478. tu rodi istodobno 
u dvije kuće: na jednoj to tvrdi poljski natpis, a na drugoj nje- 
mački. Jedan i drugi na mramornoj ploči i veoma uvjerljivo. 
Pa šta se može! Treba to shvatiti kao malu atraktivnu razonodu 
mjesnih prilika. — Subota je popodne, mnogo sunca, na kojemu 
se stijene od crvene opeke žare kao usijani čelični blokovi u ori- 
jaškoj talionici. Ne, ovom gradu crvenom na zelenim poljanama 
nema ništa slično nadaleko. To je takav Torun, i samo jedan 
ToruA. 

Onda prema moru, prema Gdynji. Ali prije toga duga vožnja 
kroz zelene ravnice i šume crnih ariša, pored Wisle. I svaki čas 
se pojavljuju crkve visokih crvenih kićenih zabata. Od Toruna 
do mora vlada opeka u tima čudnim i osebujnim arhitekton- 
skim kombinacijama i varijacijama. Tako sve do Gdanska, gdje 
nadvislanska gotika kvantitativno, po golemom rasponu prostora, 
kulminira u crkvi Marijinoj. Ali tu se već taj čisti stil crvene 
opeke križa i unakrštava sa hanzeatskim pozlaćenim i štukom 
nakindžurenim zabatima i portalima. Tu već fasade palača ari- 
stokracije eksporta i importa govore narječjima flamanskim, 
holandijskim, hamburškim, kopenhaškim i  bergenskim. A 
crvena je opeka na kraju svog pohoda niz Wislu stavila tešku 
i masivnu točku u krnjim tornjevima crkve Marijine. 

Dakle, Gdynja. Gradovi inače nastaju po izvjesnom prin- 
cipu dugotrajnog procesa, rastu organski iz nukleusa, oko ko- 
jega se staničje širi bilinski, rastenjem i umnožavanjem. O tome 
ne može biti sumnje. Ali Gdynja je nastala, — ipak moram 
izreći tu za mene odioznu riječ, — amerikanski. Došli su ljudi 
na pjeskovitu baltičku obalu, izmjerili je i nacrtali plan: toliko 
i toliko ulica, kejeva, pristaništa, bazena, trgova, skladišta. Pa 
na posao, čitav narode, na posao! I tako grad nastaje, ne po 
unutrašnjem organskom nagonu, nego kao kristalizacija ledaca 


223 


u retorti uz unaprijed postavljene uvjete alkemističkog ekspe- 
rimentatora, koji zna, šta hoće i određuje što mora da nastane. 
Kapacitet luke i svi ti meni nejasni, bezbrojni, u ciframa izra- 
ženi rezultati prometa u tonama, pretovarivanja, eksport i im- 
port, — sve je to postignuto i funkcionira savršeno. Dolaze lađe 
iz istočnih, južnih, zapadnih i sjevernih zemalja, nakrcane ba- 
ćvama, sanducima i vrećama, čelične dizalice škripe, ispražnjuju 
njihove utrobe i prebacuju ih u željezničke vagone. Kolone 
brojaka pokazuju, da sve ide onako, kako treba. Ali Gdynja je 
još uvijek samo veliki fragmenat: povučene su linije ulica, iz- 
građeni su pločnici, autobusi komuniciraju, ali to još nije grad. 
Stoji tako na primjer jedna peterokatnica, onda do nje oveće 
polje zasađeno krumpirom, a onda opet peterokatnica. Grad ne 
raste iz nukleusa, nego se konstruira po planu: tu će biti ovo, a 
tu ono. A jedno »ono« je gotovo, a drugo nije. Realnost se mi- 
ješa sa zamišljajima. Ali praznih »gradilišta« nema. Zašto da 
na praznim plohama zemlje, do časa, dok one ne postanu gra- 
dilišta, i dalje ne raste krumpir i ne zori raž. Ali i kroz agrarne 
redove krumpira već su povučeni pravci buduće urbanističke ci- 
vilizacije, zabite su debele motke i na njima pričvršćene bijele 
pločice s imenima hipotetičnih ulica. Tako usred grada na je- 
dnom tamnozelenom krumpirištu stoji motka s pločicom i ka- 
zuje, da je to ulica Jagiellonska, ali tom se ulicom ne može 
ni prolaziti, a kamo li provesti autom, jer mjesto kuća i asfalta 
u njoj buja krumpirova cima. Tako na primjer iu ulici Stefana 
Žeromskog dominira krumpir, onda slijedi mali cvjetni nasad i 
nekoliko bijelih breza, zatim jedna peterokatnica, a onda pije- 
sak, pijesak, koji se raskvašuje u moru. Ali sve je to zajedno 
utjelovljenje ogromne volje naroda za svojim velikim gradom 
na komadiću svoga mora, a takav nadljudski željezni napor 
treba respektirati i odati mu poštovanje. — U svima pomorskim 
gradovima, od Genove i Marseillea i San Sebastiana pa do Am 
sterdama i Stockholma, postoje one tipne i specifične lučke noći, 
toliko drage trećerazrednim feljtonistima i filmskim varalicama, 
one noći u malenim prljavim uličicama, krčmama sa crveno 
rasvijetljenim prozorima, mornarskim jeftinim djevojkama, 

orkestrionima i harmonikama, tuljenjem sirena na brodovima, 
noževima među rebrima, i onima neopisivo neophodnim prijat- 
nim neredom i smradom. Da, to je prva i prava neposredna aso- 
cijacija uz pojam jedne luke. Svemu tome u Gdynji nema ni 
najmanjeg traga. Mjesto toga red, prostor, higijena, simetrija, 
tišina. Tako to izgleda, kad se mjesto stvaranja planktona kreira 
sintetična bjelančevina, a živ čovjek mjesto prirodnim putem 
konstruira u laboratoriju kao umjetni robot. Ali svrsi je udovo- 
ljeno. A eksporteri i importeri pitaju samo za postignuti koefi- 
cijenat svrhe u svojim bilansama. Ne pita se za slikovitost i 
harmonike i smrad i za sve one slične rekvizite lučkog života, 
koji je ovdje potpuno demantiran. Zato je Gdynja ono nešto, 
čega nigdje drugdje nema. ' 

Taj fragment Baltika, komad svojeg mora, Poljaci bes- 
krajno vole unatoč njegove hladne i mutne boje i unatoč niskih, 
jednoličnih i formama siromašnih obala. Posvuda je sam pije- 
sak, studen i vlažan pijesak, kojemu se na površini lijepi maho- 
vina i očajno drži čvoravo korijenje borova grmlja i niskih 
ariša. Sivi pijesak, išiban kišama, podrovan valovima, namreš- 
kan vjetrovima, amorfan i turoban. Nema tu na tome moru 
divljih i žutih ispaljenih naših hridina jadranskih i one guste 
teške modre boje, što opaja kao vino naših otoka. Tu je vjetar 
usred srpanjskog ljeta studen i rezak, a kiša magleno sipi kao 
da je to mnogo sjeverniji kraj no što zapravo i jest. — Preko 
zatoke Pucke ide se lađom dvadesetak kilometara prijeko, na 
dugi i tanki poluotok, niski pješčani jezičak usred Baltika. To 
je Hel, rudokop divnog jantara medene boje, gradić sa starim 
drvenim kućicama holandijskog tipa, koje su krečem bijelo oli- 
čene i isprecrtane crnim prugama. Tu cvatu lipe mirisne, a 
ljudi iz Warszawe i ostalih gradova ljetuju. To je poljski Lido 
ili Ostende, ali toliko prijatniji, što u njemu još nema one ša- 
blonske i dosadne civilizacije komfora, kursalona, dancinga i 
sličnih ustanova, koje redovno uništavaju idiličnu primarnost 
morskih obala. Po uzusu primorskom ljudi u Helu idu na ku- 
panje ma plažu u slamnatim šeširima, u kupaćim kostimima i 
pidžamama, ali pritom nose sa sobom i prilično jesenje ogr- 

tače, a i kišobrane, jer se kiša mnogo ne obazire na to, da je 
upravo sezona ljetnog kupanja. Ali unatoč toga svi strastveno 
vole svoje more i ne odriču ga se. 

Onda preko Bydgoszcza, Inowroclawa i Gniezna (— mitska 
kolijevka Leha, s katedralom, što nadaleko dominira u ravnici 
—), prolazeći uz livade i jezera i borike i brezike ravnice 
kujawske, dolazim u Poznan. U doba prošlih dana pruske ger- 
manizacije ti su se gradovi groteskno zvali Bromberg, Hohen- 
salza, Gnesen i Posen. U ovom posljednjem bivši je njemački 
car sebi sagradio monstruoznu kamenu palaču sa visokim tor- 
njem, samo da nadvisi finu silhuetu tornja renesansnog ratusza. 
Predstavnici njemačke kulture skinuli su raskriljenoga željez- 
nog poljskog orla s najvišeg vrha tornja, premazali čitav ratusz 
divljački kao katran crnom bojom, ali ipak nisu uspjeli da izna- 
kaze i unište tu najljepšu renesansnu građevinu sjeverno od 
Alpa. Poznan je uostalom sa svojim beskrajno urednim ulicama 
ono, što bi se moglo nazvati internacionalnim tipom srednje- 
evropskoga velikog grada; jer njegovo je vanjsko lice brižljivo 
uređeno, počešljano i umiveno, tako usklađeno asfaltom, ravnim 
potezima parkova i pravilnom regulacijom, kao kakav model ili 
uzorni primjer velikog grada. Poznan ugodno i udobno blista 
od reda i čistoće, pa ako već mora da se kao atribut upotrijebi 
taj otrcani pojam Evrope, onda je Poznan potpuna Evropa. 

Ali je onda u toj zemlji dalje na sjeveru, u uglu litavsko- 
letonsko-ruskom, grad €Wilno: fantastični, divlji, barbarski kon- 
trast ovoj uglađenoj poznanskoj evropejštini. Nekadašnji prije- 
stolni grad litavskih kneževa danas je unatoč svojih 200.000 sta- 
novnika najtipniji malograđanski gradić, da, samo gradić. Po 
divljačkoj kaldrmi, kvrgavoj i oštroj, komuniciraju kao jedino 
prevozno sredstvo (— tramvaju ni traga —) jednoprežne gogo- 
ljevske droške sa groteskno debelim naduvenim automobilskim 
pneumaticima, koji su jedini ustuk protiv te neviđene kaldrme. 
Kljusad nevoljko klipše po kamenim brazdama i jarcima ulica, 
droška poskakuje, škripi, naginje se i trese kao barka na tom 
kamenom valovlju, izvoščik je bradat, uniformiran, apatičan, i 
po ruski se klanja do pojasa. Grad je na zelenim brežuljcima, 

između kojih u vijugama teče vesela i prijatna rječica Wilja. 
Palili su grad taj nesmiljeno Rusi nekoliko puta, on je doživlja- 
vao teške bombardmane u prošlom ratu, ali ipak nisu popaljene 
i porušene njegove divne, fantastične, neusporedive crkve, ko- 
jih je tu bezbroj. Iza 1863. tu je stolovao generalni gubernator 
grof Mihajlo Muravjev, krvavi tiranin, koji je u ovome nesret- 
nom kraju potpisao preko pet hiljada smrtnih osuda. Rusija, za 
koju je panslavizam značio brisanje Poljske, podigla mu je spo- 
menik usred grada. Ali noću bi poljski rodoljubi, ne imajući 
drugog sredstva osvete, omastili njegov spomenik vučjim salom, 
a jutrima su se oko njega skupljali čopori pasa, uzdizali gubice 
prema grofovskoj obrazini i zavijali strašno. Kao na vuka. I još 
se mnogo priča o krvavom grofu, koji je u ime Cara zakon 
i pravdu dijelio užetom, tanetom i progonstvima u Sibir. Mic- 
kiewicz je tu pjesnički zapalio vatru vječnih uspomena na žrtve, 
koje se ne zaboravljaju. Tu je u finom starom dvorištu jedne 
palate Slowacki romantički maštao o majci domovini, a Mo- 
niuszko u jednoj drugoj palati komponirao Halku. Na svakom 
koraku velike uspomene. Da, svi ti periferični gradovi, i Kra- 
kow i Toruh i Wilno, imaju daleko veće historije od War- 
szawe. A Wilno ima uz to divne, nezaboravne, fantastične 
crkve. Tu je stara gotička Sveta Ana, od crvene opeke, sa maur- 
ski uzvijenim šiljastim lukovima. Stoji kao rezbarija premazana 
potamnjelom zgrušanom krvlju. Onda barok i rokoko, nevjero- 
jatno bujan, kićen i kaćiperno razbarušen, sasvim nečuven za 
tu geografsku širinu i taj malograđanski gradić. Rokoko je ki- 
ćeniji no u Italiji. Tu je takva crkva bernardinska, dominikan- 
ska, pa misionarska, onda Sveti Jan, Sveta Tereza, Sveta Kata- 
rina, Sveti Petar i Pavao, Sveti Kazimir, Sveti Mihajlo, i onda 
ampirska katedrala Svetog Stanislava, sa klasicističkim porti- 
kom i velikim stupovima, što sjeća na grčki hram u transpozi- 
ciji pariske Madeleine. Pa zatim pravoslavne crkve Sjatago Duha 
i Sjatago Vasilija, u kojima se u predvečerjima sumračnim pje- 


vaju mnogoglasno stari ruski korali, uz plaminjanje voštanica, 


a bradati popovi u crnim, zelenim i ljubičastim rizama raznose 
crkvom knjige u srebrenim okovima, dok ih poklekle žene ljube 

u ruke, kao u kakvoj opernoj sceni Musorgskoga. — Onda ži- 
dovska sinagoga u nekom dvorištu, sa starim drvenim zabatom 
i orijaškim naduvenim baroknim stupovima u uskoj mračnoj 


lađi, gdje se guturalnim glasovima zaglušno izvikuju mudrosti 


Talmuda. — A na južnom dijelu grada, u zidu iznad nadsvo- 
đenih gradskih vrata, stoji stara potamnjela slika Majke Božje 
Ostrobramske, pred kojom gore svijeće, a ispod nje prolaze svi 


ljudi otkrivenih glava, i kršćani i tatari i židovi, pa čak i voj- | 


nici, bez razlike na vjeru ili uniformu. Čudno, koliko je puta 
taj grad gorio i bio razaran, a sve su crkve ostale, te i dalje 
blješte štukom, freskama i bijelim kamenim svetačkim figura- 
ma. Najčudniji je ipak štuk, kojim talijanski i poljski majstori 
okitiše visoka svodovlja, pa onda žrtvenici sa visokim stupo- 
vima i zabatima i nevjerojatnom množinom blistave žarke po- 
zlate. — Ghetto je u ovom gradu kao svagdje: vrlo turoban, 


bez ijednog cvijetka na prozorčićima sa polupanim i začađelim' 


staklima. Prljava tekućina cijedi se uličnim jarcima, debele 
mačke vuku se lijeno, zaudara na plijesan i trulež. Kuće su na- 
herene, a po dvije — jedna nasuprot drugoj — često preko 
ulice poduprte debelim zidanim lukovima, te je tako čitava 
perspektiva kao u tunelu, mračna a negdje na dnu ulice žuta. 
Prolaze mnogi crni ljudi u odrpanim kaftanima, sa bradama 
bakreno crvenim i vuneno sijedim, prolaze i strastveno gestiku- 
liraju uz svoj sasvim nerazumljivi govor. Ali tako je isto i u 
ghettu amsterdamskom, praškom i mletačkom. — A povrh 
svega stoje nezaboravni, u narančastom i crvenom suncu, visoki 
tornjevi vilenjskih crkava. 

Onda Lwćtw, sav na mnogim zelenim brežuljcima, i opet 
pun starih crkava sa rimskim fasadama i baroknim žrtvenicima. 
Koliko je oko toga grada i u njemu samome još nedavno krvi 
proteklo, a ništa se više od toga ne vidi, osim na grobljima. Sa 


visokog brežuljka, umjetno nasutog usred grada, pogled je šaro- | 


liko uzbiban i topao. Tornjevi, kupole, krovovi i fasade poli- 
veni su suncem i rone u zelene plohe mnogih parkova. Ovuda su 


jedne za drugima prolazile invazije Mongola, Kozaka, Tatara, | 


Rusa, Šveda i Turaka, grad je bio jedan od onih famoznih sred- 

njeevropskih bedema prema istoku, tu su nedavno topotale ka- 
valkade pruskih kirasira i odzvanjale potkovane bakandže ma- 
džarskih honveda, tirolskih lovaca i hrvatskih domobrana, ali 
sve je to danas samo daleka priča. Danas se od toga ne vidi ni- 
šta. Sve je prošlo. Ostala je samo heraldička parola »Leopolis 
semper fidelis...«, ali kome, ne zna se, jer je drugi dio reče- 
nice na fasadi glavnog kolodvora izbrisan. 

Ali sve te silhuete poljskih gradova, što sam ih nabrzo Pro- 
lazio, zasjenio je nevjerojatni fenomen Polesja, koje je moje 
sjećanje upilo kao spužva do najsitnijih kapilarnih žilica, i koje 
se ne može zaboraviti nikada. 

To je onaj neobični, upravo fantastični močvarni kraj na 
istočnoj granici, uz rijeku Pripeć; polovica ga je otprilike u 
Poljskoj, a druga polovica prijeko u Rusiji. Kažu, da je to 
naša slavenska pradomovina. A doista je tu moglo da 
se autohtono razvije jedno samorodno ljudsko pleme, i da 
živi hiljadama godina svojim netaknutim primarnim životom, 
kao u kakvoj ogromnoj neosvojivoj tvrđavi, jer taj je močvarni 
kraj doista nedohodan i neprohodan. Od davne pa sve do ne- 
davne povijesti tu je zapelo nekoliko velikih vojna; priroda je 
tu iz vode i blata stvorila neprobojne fortifikacije, u koje se 
bjeloruski Polešuk može da zavuče kao dabar u svoje brloge. 

Stvarni gospodar najvećega dijela poljskog Polesja je knez 
Karol Radziwilt, vlasnik imanja u veličini naše Slovenije. Imali 
smo Julije Benešić i ja da budemo kraće vrijeme njegovi gosti 
i da tako upoznamo najtipniji dio toga kraja. 

Otprilike na polovici puta između Wilna i Lavova, na pruzi, 
što ide paralelno s ruskom granicom, izlazi se na maloj stanici 
Horyn. Odavde se ide kolima do kneževa imanja, cestom, koja 
je stvarno teško prohodna pješčana jaruga, tako da za 8 kilo- 
metara treba preko jednog sata, jer točkovi upadaju u pijesak do 
osovina. Uopće, što u Polesju nije voda, ono je pijesak; na njemu 
s mukom raste raž, konoplja, krumpir i heljda, koja se na bjelo- 
ruskom jeziku — a u tom kraju živu gotovo isključivo Bjelorusi, 
rastegnuti na liniji između poljskog Pinska i ruskog Minska — 
zove kaša. Upravo tako, kao kod nas u Zagorju. Uostalom, naš 

jezik i bjeloruski vanredno su slični, a ovdje, na licu mjesta, 
osjeća se, kako legenda o davnoj praslavenskoj domovini nije 
samo legenda. 

Mankiewicze, dvorac knezova Radziwilla, smješten je na rubu 
njegova velikog posjeda, koji se uglavnom sastoji od 16.000 km? 
poplavljene šume. Molim, ponavljam: šesnaest hiljada četvornih 
kilometara poplavljene šume. A to je upravo fantastičan komad 
kore zemaljske, čudan i grandiozan, tako da je riječima teško 
dati njegovu pravu sliku. 

Šesnaest hiljada četvornih kilometara šume pod vodom. To 
je činjenica, mada pomalo romantična, fabulistička činjenica. A 
u realnom, geografsko-fizikalnom pogledu, ta se poplava sastoji 
u prvom redu iz voda rijeka Horyn i Lwa, što utječu u PPripeć, 
i mnogobrojnih njihovih većih i manjih pritoka. A sve su te 
rijeke samo glavne arterije, koje su neprestano razlivene i po- 
plavljene, tako da uz njih i u dalekim krugovima oko njih postoje 
jezera, bare, močvare i sve moguće vrste vodenih formacija, što 
se uopće i daju zamisliti. Flora toga kraja ide od starih bujnih 
hrastova pa sve do stepske trave. Ali sve je to čitave mjesece, 
naročito u proljeće i u jesen poplavljeno, a u zimi zaleđeno. 

Knez je susretljiv i gostoljubiv čovjek, ali mi nismo došli, da 
u njegovom dvorcu francuskog stila razgledavamo historijsku obi- 
teljsku galeriju predaka i knjižnicu, da vodimo konverzaciju 
s njegovim dvorjanstvom, i da se divimo kupatilima i elektrici, 
što ih je instalirao u ovom kraju, koji inače nema pretenzija 
na komfor. Došli smo, da vidimo Polesje. 

Dobivamo na čitav jedan dan motorni čamac i vozimo se 
nekih devedeset kilometara vodenim cestama kroz kanale usred 
hrastovih aleja, usred neobičnih nekih šikara, usred razbarušenog 
šaša i procvalih žutih i bijelih lopoča. Dan je sunčan, tropski 
prezasićen vodenom parom, sjene crne i duboke, površina razli- 


venih voda blistava. Svaka se sekunda mijenja u neviđeni optički . 


događaj. Voda je drveću do pojasa, a kako je reže kljun čamca, 
vidi se da je crno-žuto-smeđa, kao crna kava; tu je boju popri- 
mila od humusa, što ga otapa, rastapa, naplavljuje, i njegovim 
se crnilom bojadiše. Sasvim nevjerojatnih devedeset kilometara 

pejsaža, kakovih u Evropi nema. Engleski general Carton de 
Viart, koji tu u šumi i močvarama živi u nekoj drvenjari već pet 
godina i strijelja ptice, tvrdi, da je tako samo u Kongu, i više 
nigdje na ovom svijetu. 

Fauna je još bogatija od ove sasvim tropske flore. Tu živu 
medvjedi, vuci, veprovi i lisice u velikim čoporima, pa onda i 
ona neobična vrsta jelena s lopatastim širokim rogovima, imenom 
los. Ali to je u lovačkom žargonu zimska fauna, na koju se 
polazi hajkama i psima, tek kad se vode zamrznu i snijeg za- 
padne. 

Ljetna fauna su ptice, kojih na našem kružnom putovanju 
viđamo na hiljade. U prvom redu rode; roda je u Polesju domaća 
ptica, puni su je dimnjaci i krovovi pa čak i zabati željezničkih 
stanica i stražarnica. To je ona naša poznata bijelocrna roda sa 
rumenim kljunom i nogama, a ima je u nepreglednom broju. 
Ali viđaju se i rijetki primjerci sasvim crnih roda, pa onda 
čapalja sivih i čapalja ružičastih, zatim ždralova, orlova, kobaca, 
sokolova, a o vranama i svrakama se ne govori. 'Tu čitavu go- 
dinu borave šljuke, divlje guske i divlje patke, pa onda neke 
male ptice, šarene i jednobojne, tko zna, kakvih sve vrsta i 
imena. Tu bi se teško snašao i mnogo bolji ornitolog, no takav 
diletant, kao što sam ja. 

Tako čitav jedan dan provodimo usred poplavljenih šuma, u 
savršenoj tišini i osami, a jedina vrsta ljudi, koja ovuda prolazi, 
knežev je lugar ili knežev gost-lovac. Taj je teren za lovce pravi 
eldorado, premda se ja ipak ne mogu sprijateljiti s mišlju, da 
se u svakoj ptici, što kruži iznad guštika, vidi samo običan cilj i 
računa na zgoditak. 

U predvečerje poprima čitav kraj još čarobniji izgled, kad 
sunce nisko padne i prolije po razlivenim vodama svoj žuti oker 
i krvavi karmin, po kojemu pužu i lome se dugačke modre guste 
sjene. Sve postaje irealno, zagonetno, neprijateljski tajnovito. 
Pri izlasku iz šume pejsaž je dosta nalik na Holandiju: voda, 
zelena trava, vjetrenjače na niskom horizontu, a povrh svega 
beskrajno duboko nebo mekih i blagih boja. Iznad nekih guštara 
diže se sivkasti dim u gustim pramenovima. Ali nam smjesta 

objašnjavaju, da to i nije dim, već gusti rojevi komaraca i mu- 
šica, što u sumrak izlijeću u čitavim oblacima. 

Nebo, zemlja i voda osjećaju se tamo u dalekom tihom Po- 
lesju doista kao elementi, kao pratvari, prema kojima je: pri- 
došlica-čovjek sa svima svojim komplikacijama i problemima 
samo zamućena mješavina, trpkogorki coctail, lišen one osnovne 
bistrine i jasnoće, iz koje bi trebao da bude. Zato sam razumio 
one ljude na kneževu posjedu, koji su mi govorili sasvim pri- 
prostim riječima, ravno i jasno, da im usred ove prirode nije 
uopće stalo baš ni do čega drugoga. 

Danas sam daleko od te zemlje, aliJoni kratki dani u Polesju, 
gdje sada tiho dišu usnule šume i voda se sa šimom valja kroz 
grmlje i šaš, žive u meni kao podsvijesna nostalgija i odzvanjaju 
kao atavistička reakcija na tvari, od kojih sam satkan, na davnu 
prošlost moje rase, koja je tu nekoć živjela primitivno i ani- 
malno, ali prirodno, sa prirodom i u prirodi. 

FILIP LUKAS, ZAGREB 


OD BRITSKIH KOLONIJA 
DO BRITSKE ZAJEDNICE NARODA 


Uvod 


More, koje opasuje Englesku, bilo je njezin udes. Oceani što 
ujedinjuju zemlje i narode, omogućili su joj, da je izgradila 
državu, najveću, što je poznaje povijest.! Ta izgradnja je još ve- 
ličanstvenija, kada se pomisli, da je Velika Britanija prostorom 
malena zemlja, jer je bez Irske manja od Jugoslavije. Ali otočki 
položaj, koji je najviše pridonio mogućnosti izgradnje te velike 
države, nije bio uvijek povoljan za nju, pa se baš nigdje, kao 
kod Engleske, ne vidi jasniji primjer »okretaja smeštaja« i 
njegove relativne vrijednosti. Uzani kanal djelovao je za mnogo 
vjekova više kao pregrada, nego kao spojnica, a smjeli osvajači, 
sa sjevera i juga, kušali su u više mahova, da taj jaz premoste, 
ali to su bile samo epizode, jer Engleska nije time bila uvučena u 
okvir evropskoga razvoja. Ona je bila do otkrića novih preko- 
oceanskih zemalja pokrajna zemlja, jer je stajala na rubu po- 
znatih zemalja, a kad se otkrićem novih zemalja njezin pokraj- 
ni smještaj okrenuo u centralni, bila je stvorena mogućnost, da 
taj novi smještaj izrabi u pravcu jačega razvoja. Da je ta mo- 
gućnost postala djelom, učinila je to otporna, borbena i ustrajna 
rasa, koja je te osobine baštinila i usavršila velikim etničkim 
miješanjem. 

Prije svoga nastupa na svjetsku pozornicu Engleska je bila ne 
samo pokrajna, već i usamljena otočka zemlja; ali ta usamlje- 
nost joj je dala mogućnost, da je keltsko stanovništvo stvorilo 
svoju primitivnu, ali samoniklu kulturu. Ona je došla upadom 
Rimljana u I. v. pr. Kr. pod vodstvom J. Cezara i njegovih na- 
sljednika u veze sa savršenijom latinskom kulturom, koja ju je 
što apsorbirala, a što potisnula zajedno s ranijim stanovništvom 


1) Britska država obuhvaća danas 39,769.770 km? s 497,917.270 stanovnika. 

prema periferiji i u brdske krajeve. Rimsko prodiranje doprlo je 
do Škotske, a Irske se nije uopće dotaklo. No kako Rimljani nisu 
u Engleskoj provodili kakovu kolonizaciju, već su se samo ogra- 
ničili na vojničko zaposjednuće zemlje, to je kasnije, u doba 
seobe naroda, etnička izmjena stanovništva bila brza i laka. Uza 
sve to je rimsko vladanje od 4. vijeka ostavilo dubokih tragova 
u kulturi zemlje, pa i mnoga imena gradova, a i krajeva, još i 
danas opominju na to doba. 

Drugi selidbeni val doveo je u zemlju germanska pleme- 
na, u prvom redu Anglosase; ovi su zemlji dali ime, koje i danas 
nosi, a narodu etničku strukturu i karakter, kojim sei sada odli- 
kuje. Anglosasi su bili odvažni, borbeni i lojalni ljudi, a mnoge 
se te osobine i danas očituju u engleskom karakteru. Ali taj drugi 
germanski val nije se ograničio samo na Anglosase; iza njih su 
se useljavali Danci i Skandinavci (Vikindi), a s ovima posljed- 
njim Englezi su dobili jaču borbenost i duh Pustolovstva, bez 
kojega se ne bi dala zamisliti ona vanredna ekspanzivnost, kao 
ni pothvati engleskih gusara, pravih preteča kasnije kolonizacije. 

Germanska su plemena, u prvom redu Anglosasi, donijeli 
germanski jezik, individualnost Vikinda i prastaru germansku 
organizaciju, Pri čemu se posebice ističe seoska zajednica, a ta 
je odoljela i normanskim osvajačima, koji su posljednji zemlju 
zauzeli. Pri tome, odmah treba istaknuti, da se u Engleskoj spon- 
tano, i bez utjecaja zapadne evropske feudalnosti, razvila eko- 
nomska feudalnost, i stvorile gospoštije na bazi zavisnosti nižih 
od viših. E i 
' Germanska plemena zaposjednućem zemlje potiskivahu sig 
rinike Brite, poromanjene i neporomanjene, prema periferiji 
(Wales), a mnoge prisiliše na iseljavanje u francusku Bretagnu 
od kojih je ona i dobila svoje ime. | ' 

Treći, posljednji selidbeni val, došao je u 11. v. od Normana, 
koji su pod vodstvom Vilima Osvojitelja zauzeli Englesku, a taj 
narodni val, iako nije rasno izmijenio sklop stanovništva, jer su 
i Normani bili skandinavskoga podrijetla, ipak su za svoga bo- 
ravka u Francuskoj asimilirali francusku kulturu, feudalne ure- 
đaje, i primili francuski jezik, te sve to sa sobom donijeli u En- 

glesku. Ekonomska feudalnost pretvara se sada u političku, po 
kojoj u spodobi piramide stoji kralj na vrhu, a ispod njega je 
ljestvica više i niže aristokracije do samoga naroda na osnovici. 
Uza sve to je seoska anglosaska zajednica i kod toga uređenja 
ostala netaknuta u svojim seoskim samoupravama. 

Tada su u Engleskoj bila u porabi tri jezika: latinski, kao 
jezik crkve i literarnog stvaranja; francuski, kao jezik dvora i 
sudova, te anglosaski, kojim je narod govorio. Međutim su se 
dva živa jezika, francuski i anglosaski, stopila u jedan, engleski, 
s elementima jednoga i drugog, ali kao literarni jezik počeo se 
upotrebljavati istom u 14. vijeku. : 

Značajno je, da se u karakteru engleskom očuvaše osobine 
svih etničkih grupa, kao njihovih komponenata. Tako se u njemu 
proziru germanska žilavost i izdrživost, ljubav za slobodu, te 
individualnost, spojena s duhom suradnje; duh pustolovstva su 
dobili od Vikinda, a od Normana smisao za formu, pravo i mu- 
drost vladanja. Pritom treba istaknuti, da je anglosasko — 
ranije. stanovništvo — stopljeno s Normanima u narodnu cjeli- 
nu, primilo one normanske osobine kao svoje, koje je prije po- 
bijalo, pa se i danas, u svakoj engleskoj političkoj akciji, pro- 
ziru jasno germanska borbenost i normanska politika, te smisao 
vladanja. Iza 14. vijeka Engleska je nacija bila gotova, ali 
cijela zemlja nije još bila ujedinjena; to se izvršilo postepeno 
intergracijom svih dijelova na koncu 16. vijeka, baš u doba nji- 
hova nastupa na kolonizaciju. Bez tog ujedinjena ne bi bila mo- 

guća ona njihova velika ekspanzija preko mora, koja je zahva- 
tila u sve kontinente. 

Velika nadmoć moralna i materijalna nad svim ostalim 
kolonijalnim državama izazvala je kolektivno odobravanje u 
javnom mišljenju svijeta, kao da je V. Britanija bila prva po- 
morska i kolonijalna vlast, te kao da su se osobine, svojstvene 
kolonizatornim narodima, najprije kod njih očitovale. To nepo- 
vijesno mišljenje slično je onome, da je rimski narod po unapri- 
jed stvorenoj osnovi i promišljaju stvorio rimsko carstvo, a za- 
pravo sve se to razvilo na neposrednim, često slučajnim i ne- 
predviđenim činjenicama. 

. Britska kolonizacija, spora i kasna, pobija najbolje to ne- 
kritično mišljenje, jer se Englezi za cio vijek kasnije od iber- 
skih naroda dali na kolonizaciju, a i onda, kad su je započeli, 
nijesu to učinili pod svojim vođama, već su ih u nove krajeve 
poveli Talijani Ivan i Sebastijan Cabot. V. Britanija je izgra- 
dila svoje kolonijalno carstvo na ruševinama drugih kolonijal- 
nih država. No ako Britanci inijesu bili prvi kolonizatori, prvi 
su stvorili kasnije kolonijalni sistem, zabacivši merkantilizam 


te svojim kolonistima dali političke samouprave, kao i ekonom- 
sku slobodu. 


Britska kolonizacija i njezin opseg 


Prije nastupa Britanaca na kolonizaciju, iberski su narodi 
otkrili Ameriku, oplovili Južnu Ameriku i Afriku, preplovili 
Pacifik, pa iako još Australija nije bila otkrita, može se kazati 
da su sva mora i gotovo sve zemlje Evropejcima bile već po- 
znate. 

Iberski su narodi zaposjeli mnoge zemlje, upravno ih orga- 
nizirali, a sve je te papa Aleksander VI. jednim međunarodnim 
aktom dao njima u izuzetno vlasništvo i povukao među njima 
demarkacionu liniju. Tu su liniju oni kasnije u Tortesilasu nešto 
izmijenili i tako prisvojili i političku i ekonomsko-trgovačku 
vlast na moru i u novim zemljama. Britanija nije u ta pre- 
sumtivna prava dirala iz shvatljivih geopolitičkih razloga. Ona 
je još tada (u 15. v.) imala neke posjede u Francuskoj i vodila 
kontinentalnu evropsku politiku, a s takovom političkom orijen- 
tacijom stajala je u opreci s Francuzima, a ne s iberskim naro- 
dima. Istom, kad su Britanci kontinentalnu politiku zabacili i 
prešli orijentaciji oceanskoj, iberski im narodi postaju protivnici, 
a Francuska geopolitički saveznik. Francuska je postala engleskim 
protivnikom kasnije, u doba Ljudevita XIV., kad se i jedni 
i drugi počeše takmiti, da zauzmu prvenstveni kolonijalni po- 
ložaj, koji su prije njih imali iberski narodi. 

Nijesu bili Englezi prvi, a niti Holanđani, koji su postavili 
princip slobode mora, već Francuzi, još u doba Franje 1., no 
Francuzi su u borbi za slobodu mora protiv Španjolske podlegli, 

pa se taj princip nije ostvario. Borbu protiv španjolske prevlasti 
kasnije su prihvatili i Holandija i Britanija, i izveli je do kraja. 
Borba protiv kolonijalne nadmoći Španjolske izazvala je kod 
Engleza i borbu protiv Rima, jer su Španjolci stajali na čelu 
protivureformatorskog pokreta, pa se tako poistovjetovala vjera 
i politika. 

No ipak treba naglasiti, da Englezi nijesu tu borbu protiv 
Tortesilskog ugovora odmah započeli, već poslije neuspjelih po- 
kušaja, da morskim putem oko Sjeverne Amerike, kao i oko 
Eurazije dopru do Indija. Istom kad su uvidjeli, da tim obi- 
laznim putem ne mogu tamo doći, započeli su borbu, da poruše 
iberski monopol na moru. U početku se nije tu radilo o redo- 
vitim bitkama, već o gusarskim prepadima, a Englezi su te 
borbe vodili da nađu izvore obogaćivanja. Razvoj engleske 
trgovine i engleske pomorske snage uzano je povezan s gusar- 
stvom. Gusarstvo je bilo u krvi Engleza, sazdanih od Anglosasa, 
Vikinda i Normana; ono je bilo doduše i prije u Engleskoj 
uobičajeno, ali je od 14. vijeka postalo formalnim kraljevskim 
sportom. Nikada pak nije gustarstvo tako procvalo, kao za vla- 
danja Elizabete, koja je sama dobivala dio od opljačkanih 
trgovaca. Engleski gusari (sea dogs == morski psi) bili su sma- 
trani narodnim junacima; opjevani su i u pjesmi, a pored 
gusarstva mnogo su pridonijeli i istraživanju mora i zemalja. 
Šestnaesti vijek, naročito Elizabetino doba, slave engleski pisci 
kao svoje herojsko doba, ali djela onih junaka ne mogu se 
mjeriti čistoćom portugiskih i španjolskih velikih otkrivača. En- 
glezi nisu ni u teoriji zastupali moralne zakone. Isti Seeley, 
odlični engleski pisac, veli o tome: »Kod nas nema duha portu- 
giskog, te ne dadosmo ni Kolumba ni Magellana, pa naši ka- 
petani više opominju na gusare, nego na nesebične otkrivače i 
pomorce.« Ali uza sve te gusarske prepade učinjeni su i neki 
pokušaji kolonizacije; tako je Gilbert pokušao kolonizirati New 
Foudland, a Ralegh Virginiju, no oba su pokušaja propala, iako 
je ime Virginije očuvano. ' 

Za shvaćanje engleske kolonizacije treba. istaknuti, da ona 
nije bila jednolična kao kod iberskih naroda, gdje ju je po- 

kretala država, a niti kao kod Nizozemaca, kod kojih je kolo- 
nizacija bila stvar privatnih društava, jer se kod Engleza vršila 
trostruka kolonizacija: od privatnika, od krune i od društava, 
koja su od krune dobivala slobdni list plovidbe. Kolonizacija 
je počela privatnom inicijativom, ali je ostala bez uspjeha, no 
na onim istim mjestima su kasnije društva osnovala svoje ko- 
lonije na štetu Francuza i Iberaca. Ali, ako se izuzmu neki 
posjedi, kao Jamaika i neke druge strateške točke, može se 
ustvrditi, da nijesu vojnička državna osvajanja njima dala ve- 
likih posjeda. Najviše su postigla privatna društva (plymutsko 
i.londonsko), a ovo posljednje je dalo koncesiju skupini Puri- 
tanaca t. zv. »ocima hodočasnicima«, da osnuju naselja, pa su 
to učinili u Novoj Engleskoj (1621.), koja je postala jezgra 
današnjoj Uniji. 

Iza osnutka tih kolonija, kao i onih u istočnoj Indiji, došli 
su Britanci u sukob sa zapadnim narodima: s Francuzima, koji 
su imali velike posjede u Sjev. Americi, i s Nizozemcima, koji 
su preuzeli portugisko-španjolski monopol u istočnoj Indiji. 

No za razumijevanje duha engleske kolonizacije, kao i za 
razvoj kasnijega sticanja samoupravnih prava, treba istaknuti, 
da se u doba kolonizacije u Engleskoj vodila borba protiv pre- 
sizanja krune u ustavne slobode naroda. Puritanci su se zapravo 
iselili u novi svijet, da očuvaju svoju slobodu, i vjersku i po- 
litičku. Iza Magne charte, osnovice engleskog ustava, Englezi 
su kasnije dobili od Stuartovaca Petitions of Rights, Bill of 
Rights, kojim se aktima utvrđuju demokratske narodne uredbe, 
odnosno se podijelila vlast tako, da je kralj zadržao egzekutivu, 
a parlamenat legislativu i financijsku vlast. Kralj s ministrima 
predstavlja egzekutivu, a parlamenat legislativu, no te dvije 
vlasti su nezavisne jedna od druge. Ali, kako je parlamenat 
očuvao još i sudbenu vlast, mogao je na osnovi toga pozivati 
ministre na odgovornost, a sve je to konačno svršilo tako, da je 
kažnjiva odgovornost pretvorena u političku, pa je kabinet 
morao vladati u suglasju s većinom parlamenta. 

Političko i gospodarsko uređenje kolonija 


Englezi su ponijeli u nove zemlje sve svoje stare institucije, 
samo su ih nešto modificirali prema novim prilikama. 

Oni nijesu slali svoje koloniste poput Iberaca, da tamo šire 
kršćanstvo ili da prosvijetle urođenike, štoviše, nije Engleska 
imala ni na umu, da time obogati svoje vlastite koloniste. Je- 
procvat i napredak. Engleska je trebala tržišta za prodaju svojih 
proizvoda, a za to su im morale služiti kolonije. Trebalo je 
ukratko stvoriti trgovački monopol u korist metropele. To je 
posljedica merkantilnog sustava, koji je bio posvuda na zapadu 
uveden, a Engleska ga je razvila do savršenosti. U tome leži 
bit t. zv. kolonijalnog pakta, koji su provodile sve kolonijalne 
sile onoga doba. Početak tom paktu nalazi se u Cromvellovim 
»Navigationim aktima« (1651.), premda on nije tada imao na- 
kanu, da stvori monopol, već da tim aktima isključi Holandiju 
iz posredničke trgovine u svijetu. Modifikacije »Navigationim 
aktima« učinjene su g. 1660., a po njima je sva roba u kolo- 
nijama bila podijeljena u dvije kategorije: prva je obuhvatala 
onu robu, koja se u Engleskoj ne proizvodi, a ta se nije smjela 
iz kolonija izvoziti nikamo, nego samo u Englesku. U drugoj 
kategoriji je bila roba, koja se proizvodi i u Engleskoj, a ta 
se iz kolonija mogla izvoziti i u druge zemlje, ali jedino na 
engleskim lađama. Štoviše, aktom iz g. 1663. evropska je roba 
za kolonije morala najprije pristati u engleske luke, da bude 
kontrolirana i ocarinjena. A kako je Engleska u to doba prešla 
iz ratarstva na industriju, to je svaka industrijska djelatnost u 
kolonijama bila zabranjena, da ne bi roba mogla konkurirati 
engleskom uvozu. Na taj se način stvorio pojam, da metropola 
i kolonije moraju stvarati organsku cjelinu i jedinstven eko- 
nomski organizam, u kojemu bi se metropola i kolonije popu- 
njavale. 


Što se pak uprave tiče, to su sve engleske kolonije, bilo 
vlasničke, krunske ili društvene, uživale izvjesnu političku slo- 
bodu i unutarnju organizaciju. Na čelu svake kolonije stajao 

je guverner, izabran od samih kolonista u kolonijama s kartom 
(Conectucut i Rhode Island), ili imenovan od vlasnika (Mery- 
land, Pensylvania), odnosno od krune u osam drugih sjevero- 
američkih kolonija. Uz guvernera stajaše vijeće, imenovano od 
onih istih faktora kao i guverner, a to se je vijeće razvilo u 
gornju kuću kolonijalnog parlamenta. Članove donje kuće 
biraše narod, a obje su kuće vršile zakonodavnu vlast. No to 
kolonijalno zakonodavstvo nije bilo apsolutno slobodno, jer je 
guverner imao pravo veta, a pored njega još i kruna, pa su se 
iz toga uplitanja u kolonijalne poslove rađale česte nesuglasice. 
Kolonistima je pak ostalo jedino neosporno pravo iz principa 
Magne Charte, da mogu odobriti ili zabaciti poreze, a oni su se 
time služili u doba engleskog presizanja u njihovo zakonodav- 
stvo. Tako su engleske kolonije s engleskim stanovništvom raz- 
vile u svim pitanjima lokalne uprave jaku autonomiju, ali su 
uza sve to stajale u pogledu ekonomskom, političkom i zakono- 
davnom u zavisnosti od metropole. Kolonijalni parlamenat je 
imao ograničenu vlast i stajao pod kontrolom metropolitanske 
vlade; zato su se kolonisti osjećali u podređenom položaju, a 
taj je osjećaj podređenosti još više jačao, što su oni u blago- 
stanju više rasli. Iz tih osjećaja i podređenosti buknuo je sje- 
verno-američki ustanak i svršio s odcjepljenjem američkih ko- 
lonija i stvarnjem nove države, Sjeveroameričke unije. 
Gubitkom tih kolonija Engleska se kolonizacija ne ustavlja; 
ona se uputila u druge zemlje, posebice u Kanadu, kamo su 
prebjegli rojalisti iz Unije, gdje su našli ranije francuske kolo- 
niste, s kojima su morali tražiti modus za zajednički život. Prije 
svega Engleska, s obzirom na katoličke Francuze, ukida za Ka- 
nadu Testakt, koji je vrijedio u Engleskoj, a po njemu je kato- 
licima bio zabranjen pristup u državne službe; = zatim dijeli 


Kanadu u Donju i Gornju, da tako zadovolji engleske i fran- > 


cuske useljenike, a konačno daje svima ustavne slobode, koje 
su prije uživali kolonisti u odcijepljenim kolonijama. Taj em- 
brionalni početak reprezentativnog ustava nije zadovoljio sta- 
novništvo, pa je nastala borba, štoviše i revolucija protiv 'en- 

gleskih vlasti, dok nije Engleska uvidjela, da treba popustiti, 


kako joj se ne bi dogodilo ono, što i s Unijom. 

U tu je svrhu poslat iz Engleske lord Durhan, da prouči 
tamošnje prilike, i on sastavi memorandum engleskoj vladi 
s prijedlogom, da treba dati narodu pravo, da sam bira parla- 
menat, i da se .obje Kanade ujedine u jednu državu, a što je 
najvažnije, da egzekutiva bude podložena kontroli parlamenta. 
Engleski je parlamenat to i prihvatio. 

Odslije će egzekutivu vršiti od kralja imenovani guverner, 
a time se počinje drugi period kolonijalnog carstva, koji se 
definitivno izgradio u g. 1867. U Kanadi se preobražava vla- 
danje iz reprezentativnog u odgovorni sistem. Ali kako je taj 
akt dan samo objema Kanadama, a ne i ostalim pokrajinama 
u Kanadi, to su se sve pokrajine sastale i stvorile odluku jedin- 
stva, pa je tako osnovan za sve pokrajine Dominion of Kanada. 

Dominioni su kolonije anglosaske rase, koje imaju parla- 
mentu odgovornu vladu. Iza Kanade dobile su dominionski 
statut Australija (1901.), New Zealand (1907.), Južnoafrička 
Unija (1909.), New Fundland, koji je još prije od Kanade 
(1855.) dobio jednaki statut kao i Kanada, ali ne ime domi- 
niona. 

Premda su dominioni dobili vlastitu odgovornu vladu, ipak 
nijesu postali ličnosti s gledišta međunarodnoga prava; oni su 
i dalje kolonije, istina vrlo mnogo decentralizirane, ali je hege- 
monija legislativna Velike Britanije ostala i dalje u teoriji, pa 
legislativna samouprava dominiona nije nego sekundarne Pri- 
rode, niža i kontrolirana. Dominioni još nisu dobili konstitu- 
tivnu vlast, koja bi im dala suvereni značaj, pa stoga oni u 
tom drugom britskom carstvu nijesu mogli postaviti zahtjev, da 
budu države. 

Odslije se britski imperij dijeli u tri kategorije: u domini- 
ne, s vladom, odgovornom kolonijalnom parlamentu; u krunske 
kolonije, kojima je kruna dala veću ili manju autonomiju; i 
u indijsko carstvo s posebnim ustavom. Protektorati i manda- 
tarska područja spadaju također pod vlast krune, ali ne polažu 
kruni zakletvu vjernosti. 

Guverner je u dominionima bio naslovnik egzekutivne vlasti 
i njegovi su ministri odgovorni lokalnom parlamentu, ali je u 
isto doba bio odgovoran i metropolitskoj vladi, a preko nje 
londonskom parlamentu. Tako se stvorila dvostruka odgovor- 
nost: odgovornost kolonijalnog kabineta pred lokalnim zakono- 
davstvom za sve akte, koji se tiču dominiona, i odgovornost 
guvernera državnom tajniku za kolonije u Londonu, a ovoga opet 
londonskom parlamentu,  Hegemonija je Velike Britanije de 
jure i u principu ostala i u drugom imperiju. Jedino je engleski 
parlamenat mogao stvoriti novi zakon i za kolonije, ili je mogao 
ovlastiti kolonije, da ga modificiraju za svoje lokalne potrebe. 
No kako u Engleskoj ni jedan zakon de jure ne valja, ako ga 
ne odobri kruna, a kako kruna u dvjesta godina nije odbila ni 
jedan zakon od parlamenta izglasan, tako analogno ni guver- 
neri u dominionima nijesu redovito odbijali u lokalnim parla- 
mentima izglasane zakone. Time se vlast guvernera slabila, a 
sve više jačala vlast dominionskih parlamenata. Svaki domi- 
nion izgrađuje svoju nacionalnost, te postaje konačno posebna 
nacija. Britski imperij čini i dalje homogenu cjelinu; njegova 
internacionalnost nije podijeljena; londonski parlamenat, engle- 
ska vlada kao i kruna vrše autoritet na području cijelog im- 
perija. 

Uza sve to su samouprave provedene, i one su postale osnovica 
britskoga kolonijalnog sistema, i to ne samo stoga, što to od- 
govara britskoj prirodi, već što se pokazalo kao najbolje sred- 
stvo, da osigura Engleskoj, ili da se ispravnije kaže, da joj 
se na dulje vrijeme osigura vjernost svih članova njezine za- 


jednice. 


Ali premda su samoupravna tijela, kako je spomenuto, vlasti . 


drugoga reda, ipak su one ekonomskim razvojem toliko ojačale, 
posebice Kanada, Južna Afrika i Australija, te nijesu mogle 
više trpjeti taj podređeni položaj, da budu naime samo ogra- 
ničene na lokalnu upravu, bez prava utjecaja na ukupnu direk- 
tivu britskih posala. Prije svega dobile su pravo, da urede ne- 
zavisno carinsko područje prema svojim interesima, i kad su 
time dobile ekonomsku nezavisnost, išle su korak po korak dalje 

i konačno dobile udio u upravi carstva kao i u upravi vanjskih 
posala. Kako dominioni nisu bili, a ni mogli biti zastupani u 
londonskom parlamentu, to se najprije ta kooperacija počela 
provoditi na kolonijalnim konferencijama (g. 1887., 1894., 1897., 
1902., 1907.) Na ovoj su posljednjoj sva gore spomenuta samo- 
upravna tijela dobila naslov dominiona.!) 

Na istoj je konferenciji još zaključeno, da se kolonijalno 
ime napusti, a uzme imperijalno, i da se konferencije odslije 
imaju sastajati svake četvrte godine. Pripušteni dominioni na 
sudjelovanje u unutarnjoj upravi države, nijesu više htjeli da 
budu smatrani za članove drugoga reda i da budu isključeni 
iz uprave vanjskih posala. Tako se otvaraju i njima vrata za 
kooperaciju u međunarodnom životu; najprije se počelo s trgo- 
vačkim, a svršilo s političkim poslovima. Konferencija iz god. 
1911. bijaše tako početak međunarodnoga života za dominione. 

Uto je buknuo svjetski rat i dominioni su pridonijeli . 
ogromne žrtve u krvi i novcu, i to treba naglasiti, svojevoljno.2) 
Te žrtve i dobru volju dominiona i Indije trebalo je nagraditi, 
i tako se rodila misao, da i dominioni sudjeluju kao članovi 
ratnoga kabineta, i zaista se to i provelo iza konferencije god. 
1917. Ali važnije su od toga političke posljedice: što je En- 
gleska izjavila preko svoga premijera Lloyd Georgea, da će: 
se šefovi, odgovorni različitim vladama, redovno sastajati da 
vijećaju o vanjskoj politici. Time je uklonjena supremacija 
Velike Britanije, jer su vlade svakog dominiona, kao i Indije, 
bile pozvate, da kolaboriraju u svim odlukama britanske vlade. 
Članovi pak ratnog kabineta bijahu jednakopravni, jer je svaki 


.) Ime dominiona nastalo je ovako: Macdonald, premijer Kanade predložio 
je, da se nova Kanadska država prozove ,Kraljevstvo Kanade", no iz obzira 
prama Uniji, kojoj taj naziv ne bi bio poćudan, nije taj prijedlog u Londonu 
prihvaćen, već je kraljica na osnovi rečenice Zaharije proroka (glava 9. stih 10.), 
koja glasi: ,I vlast (Dominium) njegova ćc se protezati od jednoga mora do 
igoga i od rijeke do kraja svijeta", izabrala riječ ,Dominion? za tu novu 
mou formaciju. 
anada je digla na oružje 425 hiljada ljudi, Australija 331 hiljadu, New 
Zealand 113 hiljada, Južna Afrika 77.000, Indija 1.5 mili na. Uz jes: veliki 
vojnički napor pet dominiona su još dali prinos u novcu od 863 milijona funti 
a osim toga pozajmili Engleskoj sto milijona funti. g 

od njih bio odgovoran svome parlamentu, pa je engleski pre- 
mijer bio samo primus inter pares. Organizacija imperijalna 
mora da bude osnovana na jednakosti njihova nacionalnog sta- 
tuta. Prva posljedica te jednakosti je bila, da su delegati 
dominiona i Indije bili posebice, kao opunomoćenici svojih vlada, 
zastupani na mirovnoj konferenciji u Versaillesu. Dalje su do- 
minioni i Indije bili pripušteni kao članovi »Društva naroda« 
i nijesu njihovi delegati akreditirani od engleskog kralja, već 
od svojih vlada, i opće izravno, bez posredstva britskoga spo- 
ljašnjeg ureda, sa sekretarijatom Društva naroda. I oni domi- 
nioni, koji su preuzeli od »Društva naroda« mandatarska po- 
dručja, kao Australija, Južna Afrika i New Zealand, izvješćuju 
o njima izravno »Društvu naroda«. 

Međutim se u Indiji g. 1919. izmijenio stari ustav u pravcu 
proširivanja parlamentarnih prava, iako Indija nije dobila 
jednaki statut kao dominioni; zato ona uzima poseban položaj, 
iako je u »Društvu naroda« i na konferencijama jednako za- 
stupana. 

No još se jedan važan događaj u unutarnjoj politici britske 
države dogodio, i to, da je Irska, iza besprimjernih borba i 
patnja od više stotina godina, došla s Velikom Britanijom do 
kompromisa i ugovora, po kojemu i ona, pod imenom »Slobodna 
irska država«, dobiva statut dominiona (1922.). U ustavu »Slo- 
bodne irske države« nalazi se u $ 2. ustanova, da sva vlast i 
autoritet legislativni, egzekutivni i sudbeni ima u Irskoj svoj 
izvor u narodu i po njemu se vrši. 

Ovo je apsolutna negacija svih teoretskih prava, koje je 
britska vlada tražila od svojih dominiona, pa je statut Irske 
države, s gledišta unutarnjeg uređenja, najdalekosežniji i naj- 
decentralističniji od svih dominiona.. 

Svakako je postalo jasno, da se dominioni više ne mogu 
smatrati kolonijama, pa se nova politika mora voditi na osnovi 
interimperijalnih odnosa. 

Time se svršilo drugo, a započinje se treće doba u razvoju 
Britske države. Novo društvo se stvara i stupa na mjesto sta- 
roga, ali na posve drugojačijim osnovicama; konačna mu struk- 

tura još nije posve završena. To se izvršilo na konferenciji g. 
1926. Posao oko izgradnje novoga statuta dobila je posebna 
komisija, kojoj je predsjedao lord Balfour; ona je dala izvje- 
štaj, koji po svom predsjedniku dolazi u povijest ustavnosti 
britske pod imenom Balfourov izvještaj. On se može smatrati 
kao Karta treće Britske države. 

Izvještaj se odnosi samo na Veliku Britaniju i samoupravna 
tijela (dominione), jer za Indiju i dalje vrijedi poseban položaj, 
koji je dobila g. 1919. s Gouvernement of India Act. 

U izvještaju se dominioni ovako definiraju: oni su samo- 
upravna tijela Britske države, jednakog statuta, i ni u čemu u 
svojim poslovima, bilo nutarnjim, bilo vanjskim, podređeni 
jedan drugom, premda su ujedinjeni zajedničkom vjernošću kru- 
ni, a slobodno udruženi kao članovi Briiske zajednice naroda 
(British Commonwealth of Nations). Po tom izvještaju je svaki 
član zajednice gospodar svoje sudbine, pa druga epoha Britske 
države s dominionima kao autonomnim jedinicama prestaje, i 
pretvara se u zajednicu slobodnih nacija, a nacije konačno u 
nezavisne države. Tako se može pratiti slijed razvoja, da su pr- 
vobitne kolonije anglosaske rase postigle najprije autonomiju, 
kasnije samoupravu, a konačno suverenitet i vlastitu nezavis- 
nost, posve jednaku ranijoj metropoli, a da su ipak ostale u za- 
jednici s Vel. Britanijom i pod egidom zajedničke Krune. 

U duhu ovoga razvoja mijenja se i naslov kraljev, a to je 
u roku od petnaest godina drugi put, što se to događa prema 
promijenjenim relacijama članova Britske države. Prvi put je 
promijenjen g. 1901., a glasio je ovako: »Juraj V., po milo- 
sti Božjoj kralj Ujedinjenih kraljevina Velike Britanije i Irske, 
te britskih prekomorskih posjeda, zaštitnik vjere, car Indije«, 
dok je sada, po novom uređenju, glasio ovako: »Juraj V., po 
milosti Božjoj kralj Velike Britanije, Irske i britskih prekomor- 
skih posjeda, zaštitnik vjere, car Indije«. 

Kako se vidi, izmjena je vrlo malena, a provedena je je- 
dino u točki, da se istakne nezavisnost Irske od Vel. Britanije. 

Promijenjen je u bitnosti položaj generalnih guvernera u 
dominionima, jer oni nijesu odslije predstavnici britske vlade, 


246 


ili bilo kojega departementa njezina, već predstavnici Krune, 
te imaju isti položaj u upravi javnih posala u dominionima, kao 
i kralj u Vel. Britaniji. Oni prestaju biti potom službeni po- 
srednici između dominionskih vlada i metropolitanske vlade. Me- 
đusobne odnose, koji među londonske i dominionskih vlada 
postoje, ove izravno među sobom reguliraju, a generalni gu- 
verneri moraju biti o svemu informirani od svojih dominionskih 
vlada, upravo onako, kako je kralj u Vel. Britaniji informiran 
od londonskog kabineta. 


Glede imenovanja generalnih guvernera nije u izvještaju 
ništa kazato, ali iz principa jednakosti slijedi, da bi oni morali 
biti imenovani na prijedlog vlade dotičnog. dominiona, ali, 
kako kod toga opaža Bornier, budući da je generalnim guver- 
nerima zadaća, da čuvaju jedinstvo države, to bi njihovo ime- 
povanje vjerojatno imalo uslijediti po sporazumku vlada domi- 
niona i vlade Vel. Britanije. 


Najvažnije je pitanje internacionalnih posala, a u tome iz- 
vještaj veli, da će poglavitu ulogu kod toga imati londonska 
vlada, no u pitanjima, koja se tiču pojedinih dominiona, ovi 
moraju biti pitani za savjet i u principu ni jedna aktivna oba- 
veza ne može biti prihvaćena za sve dominione prije naročitog 
sporazumijevanja Vel. Britanije s njima. Premda u izvještaju 
nije ukinut kolonijalni zakon izg. 1865., po kome londonski par- 
lamenat vrši nadzor nad zakonodavstvom dominiona, to ipso 
facto, ako hoće Vel. Britanija, da bude vjerna konferenciji im- 
perijalnoj iz g. 1921. i iz g. 1926., te ako želi zadržati domi- 
nione u zajednici velike britske obitelji, mora taj zakon da ostane 
samo mrtvo slovo. 


Jedini organ međusobnog općenja među vladama ostaju dr- 
žavne konferencije, no i samo ime imperijalno se naumice iz- 
bjegava; ali te državne konferencije nemaju egzekutivnu moć. 
Provađanje njihovih zaključaka preuzimaju dotične vlade, ali 
ih svaki parlamenat posebice mora prije odobriti. Državne 
konferencije imaju potom savjetujuću, a ne odlučujuću funk- 
ciju, i zaključci se ne mogu nametnuti bilo kojoj vladi, ako se 

ona njima protivi. No ipak zaključci konferencija daju opće 
političke smjernice. : ' 

U svakom slučaju, iako ima još mnogo kontraditornoga nejas- 
noga i nedefinitivnoga u novom statutu, iako treba još razvoja, 
da se međusobni odnosi iskristaliziraju, nijesu ipak napori uči- 
njeni sa strane Vel. Britanije i uspjesi bez očite veličine. Veze 
ustavne, veze internacionalne, veze financijske i ekonomske, veze 
političke, štoviše i osjećajne, pridonose, da se uzdrži jedinstvo 
Britske zajednice. Može da jedna velika kriza izazove njihovo 
raspadanje, ali može političkoj mudrosti britskoga naroda da 
uspije, sve različite elemente koordinirati, i naći novu ustavnu 


formulu, koja bi još jače učvrstila statut zajednice britskih 
nacija.*) 


*) Literatura: Magnan de Bornier: Lempire britannique. — K. Heck: 
Der Aufbau des britischen Reiches. — R. Casak : 1 Dominlons briannici 
Mondaini: La colonisation anglaise. — G. Brodniiz : Englische Wirtschaftsgeschichte. 

DR. MILAN IVŠIĆ, ZAGREB 


SMJERNICE 
NAŠE GOSPODARSKE POLITIKE 


Znakovi sadanje svjetske gospodarske krize bezuvjetno se 
ispoljavaju u neravnotežama: ' : 

između kupovne snage većega dijela pučanstva kao potro- 
šača i između tržnih cijena robe; 

između cijena agrarnih i cijena industrijskih artikala; 

između količine proizvodnje agrarne i industrijske robe pre- 
ma njezinoj potrošnji; ' 

između broja seljačkoga pučanstva i površine njegova zem- 
ljišnog posjedovanja; 

između broja pučanstva — »radne snage« i racionalne nje- 
zine upotrebe; No 

između količine plaćevnih sredstava (»novca«) i cjelokup- 
noga gospodarskog razvoja; 

“između životnih standarda pojedinih naroda; 

između troškova istovrsnih potrošnih artikala, proizvođenih 
racionaliziranom, odnosno  neracionaliziranom proizvodnjom 
itd. 

Istraživanje uzroka sadanjoj svjetskoj krizi i svima njezinim 
simptomima, koji se očituju u gospodarskim neravnotežama, bilo 
bi kraj sadanje književnosti o tom problemu ne samo suvišno 
ponavljanje svih mogućih navoda, nego i nesigurno tapkanje 
po još nesigurnijem tlu, jer konačno: svi ti simptomi »neravno- 
teža« imaju svoju osnovnu neravnotežu u čovjeku samome: u 
načelima morala i etike te u praktičnim djelima samoga čo- 
vjeka, naroda, države, pa i sklopa samih država. 

Ta osnovna neravnoteža dovela je do nepovjerenja držav- 
ljana u državu, naroda u narod, producenta u potrošača, rad- 
nika u poslodavca, manuelnog radnika u intelektualca, agrarca 
u industrijalca itd. — Cio je to niz međusobnih nepovjerenja, 
nastalih međusobnim egoističkim i individualističkim iskorišta- 

vanjima. U čovjeku, pa i u cijelom čovječanstvu, nestalo je 
osnovnih načela socijalne saradnje i ovisnosti. 

Hoće li stoga i sve međunarodne konferencije da uspostave 
normalne odnose u monetarnoj i kreditnoj politici, u normal- 
noj međunarodnoj cirkulaciji kapitala i robe, u što boljoj i što 
racionalnijoj organizaciji proizvodnje i trgovine; hoće li, jed- 
nom riječju, da uspostavljaju gospodarsku ravnotežu i da stva- 
raju međusobno povjerenje, treba da se narodi i države po- 
stave na više etičke i socijalne principe, te se iz kodeksa na- 
roda isključi svako pravo iskorištavanja slabijeg po jačemu; do- 
sljedno tome, treba da se unese u međunarodni kodeks nepo- 
vredivo načelo, da svaki pojedinac kao i svaki narod ima pra- 
vo na život i na rad. Zato bi sve međunarodne konferencije, 
koje se sastaju diljem svih pet kontinenata, morale nastojati, 
u prvom redu, da oživotvore osnovna načela socijalnog prava 
i pravde, — te stupove za uspostavu ravnoteže u svakom da- 
ljem gospodarskom, političkom i socijalnom životu naroda i 
država. 

Hoće li svijet, države i državnici uvidjeti nuždu tih pret- 
postavaka, teško je predvidjeti. No jamačno će proći još mnogo 
razočaranja i meuspjeha, dok se dođe ma samo u manjini 
naroda do te svijesti. Ali zato sve dotle, dok ta svijest socijal- 
ne pravde — »socijalne ravnoteže« — ne prevlada, svijet će 
tapkati tražeći uzalud izlaza iz sadanjega svog labirinta; dok 
svijet ne upozna pravo svijetlo i istinu, lutat će u tami i me- 
đusobnoj laži. 

Uz tu osnovnu ideju stoji bezuvjetno činjenica: svi me- 
đunarodni zapletaji ne će moći biti razriješeni ni samim me- 
đunarodnim konferencijama bez iskrene suradnje svakog po- 
jedinog naroda i države. Gospodarske konferencije ne će moći 
donijeti same po sebi nikakova rješenja općoj gospodarskoj 
krizi bez plana i gospodarske i socijalne sanacije u svakom 
pojedinom narodu. 

Zato ni mi ne ćemo očekivati od svih tih međunarodnih re- 
zolucija nikakova općenitog spasenja«. Treba sami da u ma- 
lome razrješujemo svoju gospodarsku krizu i uspostavljamo 

ravnotežu u svojim specijalnim gospodarskim i socijalnim 
neravnotežama. Treba da postavljamo sami smjernice svoje 
ekonomske politike u svrhu liječenja svojih gospodarskih i soci- 
jalnih nevolja. Ne smijemo naime zaboraviti, da svaki narod, 
pa tako i naš, ima i svoje specijalne gospodarske probleme, 
svoje »neravnoteže«, koje se ne će dati razrješavati ni po ka- 
kovim međunarodnim planovima i kalupima. 
Napose će biti od potrebe: 


1. Uspostava ravnoteže proizvodnje i potrošnje svoje robe. 


Gospodarska svjetska kriza sili sve države, htjele one ili ne 
htjele, i uza sva »uvjeravanja« o potrebi međunarodne što jače 
izmjene dobara, da se zatvore u svoje granice i da unutar njih 
provedu ravnotežu proizvodnje i potrošnje svoje robe. Tu 
proizvodno-potrošnu ravnotežu poznajemo obično pod imenom 
gospodarske autarkije, iako takva autarkija ne isključuje nipo- 
što gospodarske ovisnosti jedne zemlje od druge u proizvodnji 
i potrošnji pojedinih gospodarskih grana. Takova autarkija 
označuje jošte manje kakov borbeni stav jedne države prema 
drugoj; ona ne označuje prema tome niti tendencije kakove 
apsolutne izolacije jedne države od svih drugih, a jošte manje 
kakova prisilnog i umjetnog zatvaranja državnih granica pro- 
tiv uvoza strane robe, a izvoza domaće robe na inostrano tržište. 

Pojam sadanje gospodarske autarkije označuje samo ten- 
denciju u gospodarskom procesu, da se po mogućnosti što jače 
uspostavlja ravnoteža u proizvodnji i potrošnji robe, te se go- 
spodarstvo jednoga naroda učini što manje ovisnim od nestal- 
nih konjunktura vanjskih tržišta. 

Da se uzmogne uspostaviti takova gospodarska autarkija, 
potrebno je upravo, da se provede, u prvome redu, ravnoteža 
između građanskog i seoskog pučanstva, ravnoteža između 
proizvodnje industrijske i poljoprivredne robe, — ravnoteža, 
jednom riječju, između nacionalne proizvodnje i potrošnje. 

Iskustvo je pokazalo, da je sadanja gospodarska kriza manje 
bila osjetljiva upravo u onim državama, gdje je ta ravnoteža 

(»gospodarska autarkija«) bila i dosada prirodno provođena, 
Tipna je takova država Francuska, koja u redovnim prilikama 
proizvodi 90% žitarica od svoje potrošnje, dok je u nekim dru- 
gim poljoprivrednim granama (vinogradarstvu, stočarstvu, po- 
vrćarstvu itd.) tek neznatno čas aktivna, čas pasivna. Pa i sama 
francuska industrija, osim tekstilne, parfumerijske, automobil- 
ske i nekih drugih grana, namijenjena je isključivo domaćoj 
potrošnji. 

Francuska je tako spontano provodila svoju gospodarsku 
autarkiju ne samo u posljednje vrijeme, nego i davno već 
prije rata. Nije stoga čudo, što se ondje danas zato najmanje 
osjeća gospodarska kriza. Bilo bi stoga i pogrešno sadanji po- 
voljni gospodarski položaj Francuske svoditi jedino na nagomi- 
lano zlato u tresorima njezinih banaka kao i na povoljni njezin 
položaj radi donedavno dobivanih reparacija. Zanimljivo je 
pogledati, da i u Francuskoj trpe krizu upravo one industrije, 
koje su u prođi svoje robe bile upućene više na inozemstvo 
nego li domaću potrošnju. To je i razlogom, što gotovo ne- 
znatnu krizu ćute baš srednji građanski staleži i seljaci, koji 
staleži međusobno zamjenjuju proizvedenu robu. 

No upravo te sadanje povoljne gospodarske prilike u Fran- 
cuskoj imale bi svakako pokazivati i nama smjernice, kojima 
bi se imao razvijati cio naš gospodarski život, ne samo u sa- 
dašnjici nego i za svu našu budućnost. Dosljedno tome, u svo- 
me gospodarskom životu morali bismo i mi stvarati ne neka- 
kvu umjetnu nego prirodnu ravnotežu proizvodnje, da uzmo- 
gnemo uspostaviti ravnotežu potrošnje robe. Cio naš gospodar- 
ski rad imao bi se odvijati po planu te ravnoteže, koje nažalost 
dosad nijesmo imali. 

Mi smo bili vazda dosad u neravnoteži svoje proizvodnje 
spram potrošnje. U pojedinim proizvodnim granama (žitari- 
cama, stoci, vinu, voću, drvu i drugome) mi smo bili redovito 
aktivni; no kod te aktivnosti bili smo u pogledu svoga izvoza 
posvema upućeni na dobru volju svojih susjeda — uvoznika. 
— U drugim opet granama svoje potrošnje mi smo i bez 
potrebe, bili i te kako pasivni, jer moramo da tu robu uvozimo 

uz cijene, što nam ih diktiraju strani izvoznici; obično pak ite 
cijene nisu ni u kakovu paritetu ni s općom našom financij- 
skom snagom, a jošte manje to mogu biti s kupovnom snagom 
pojedinih naših potrošačkih klasa. LA j 

Zato iako smo agrarna država po većini svoga izvoza, mo- 
ramo upravo u svrhu gospodarsko-proizvodne | ravnoteže us- 
postavljati i stvarati privatni i javni plan cjelokupne svoje 
proizvodnje: plan ravnoteže proizvodnje agrarnih i industrij- 
skih artikala, plan za kraći i za duži rok, s manjim ili većim 
obujmom pojedinih privrednih grana. i 

Da uzmognemo realizirati taj plan, treba da smo sebi una- 
prijed svijesni svih produktivnih uvjeta za razvoj svoje pri- 
vrede, a napose svoje industrije. 

Za određivanje točnoga plana svoje industrije bit će potre- 
bno, da u prvome redu izračunamo i uočimo prirodne predu- 
vjete, među koje brojimo pogonska sredstva i sirovine. Treba 
zatim da proračunamo realnu bazu funkcionarnih industrijskih 
preduvjeta, kamo brojimo količinu raspoloživog pokretnog ka- 
pitala, profesionalnu i neprofesionalnu radnu snagu, porezovni 
sustav, kamatnu stopu, saobraćajna sredstva itd. 

Novi planski sustav industrijske politike trebao bi zato da 
utvrdi: maa ze 

1) koje grane dojakošnje svoje industrije ima da promičemo 
i u budućem svome planu s obzirom na sve prirodne preduvjete 
kao i s obzirom na investirane kapitale i postignute realne 
vipjetni i ij a. .. 1. 

2) koje nove grane treba da uzmemo u svoj industrijski. 
plan, za koje dosada nismo imali niti dovoljno kapitala, a niti 
duha poduzetljivosti, iako smo imali za iste sve povoljne pri- 
rodne preduvjete; ja Mk 

3) kojih se grana moramo provizorno odreći i ostaviti ih za 
kasniji plan, dok stvorimo bolje preduvjete; — i 

4) kako da postignemo što povoljnije cijene putem io 
rencijalnih trgovačkih ugovora za onu robu, koju moramo be- 
zuvjetno da uvozimo, a za proizvodnju koje ne samo da ne- 

mamo prirodnih preduvjeta, nego i moramo napustiti svaki 
plan vlastite proizvodnje za bliži ili dalji period. 

Prema ovakovu industrijskom planu, stvorenom jasno za 
pojedine grane za bližu i dalju epohu, treba onda da se i naša 
carinska politika provodi sa zdravim fiskalnim i privredno- 
zaštitnim sustavom. Pogrješno je stoga bilo, kad se dosada u 
vidu »zaštite« provodila samo fiskalno-carinska politika. Gdje 
zato bude naša privreda tražila svoju stvarnu i opravdanu 
zaštitu prema proizvodnom planu, treba da je uređena zaštitno- 
carinska politika po zakonima visine tarife kao i vremena nje- 
zina trajanja. A da pojedina grana industrije u tom općem 
privrednom planu ima pravo na zaštitu, treba da to diktiraju 
jedino interesi opće naše industrijske politike, a ne možda samo 
interesi nezdravih i nesposobnih pojedinačnih poduzeća 

Cjelokupni ekonomski plan mora zato ići vazda seta da 
se traže ove smjernice: i 

1) Kod svojih izvoznih artikala moramo održavati sposob- 
nost konkurencije na inostranim tržištima neprestanim varani 
njem proizvodnih troškova, napose putem racionalizacije svoje 
proizvodnje. — Bila bi najkobnija pogrješka, kad bismo nasto- 
jali održati svoj izvoz na račun državnih premija i subvencija 
ili na račun prebacivanja gubitaka na vanjskim tržištima šli 
na zaradu, unovčenu visokim tržnim cijenama na domaćem 
tržištu, te konačno na obaljivanje nadnica svome radništvu 
. 2) S obzirom pak na dosad uvoženu robu, za koju smo šntali 
istodobno sva proizvodna prvenstva, treba da bez bojkota te 
strane robe, jedino uz zaštitnu tarifu do visine praizvođnih 
troškova, dižemo sami proizvodnju u svrhu emancipacije od 
stranoga tržišta. Takvim razvijanjem domaće proizvodnje upo- 
Slivat ćemo ne samo rentabilno suvišnu domaću radnu Pin 
nego ćemo i socijalno povećavati svoj nacionalni kapital kike 
u novcu tako i u samoj robi. 

3) U svrhu razvoja upravo tih posljednjih privrednih grana 
za koje imamo sva prirodna i privredna prvenstva napose | E 
gonsku snagu i sirovinu, treba da najuže povelenm: ata 
nje saobraćajnih sredstava, — uvođenje porezovnog sustava, da 

se privreda ne uništava već u svojim počecima teškim porezi- 
ma, — mogućnost nabavke jeftinoga kapitala, — uređenje po- 
voljne diskontne stope za eskontiranje poslovnih mjenica itd. 

4) U vezi pak s privredom, što je provodi privatna inicija- 
tiva, treba da je provedeno na zdravoj osnovci i samo državno 
gospodarstvo. U prvom redu treba da postoji ravnoteža budžeta 
između državnih dohodaka i izdataka. Država se pri tom ima 
vazda povoditi osnovnim načelima zdrave financijalne politike, 
te se redoviti izdaci pokrivaju samo redovitim primicima, dok 
se za izvanredne izdatke imaju za vremena predvidjeti izvan- 
redni primici. Bila bi najveća pogrješka, kad bi se na račun 
izvanrednih izdataka opterećivali porezovnici nesrazmjerno samo 
u jednoj budžetnoj godini. — U godinama opet gospodarske 
krize morat će i država provesti smanjenje svojih izdataka na 
minimum, napose onih, koji se mogu odgoditi do povoljnijih 
vremena. 

5) U svrhu opće narodne privrede ima država da napusti 
svaki sistem pogodovanja pojedine privredne grane ili pojedi- 
nog privrednog staleža na štetu drugoga. Svaka privredna grana 


“mora da imade u generalnom planu samo ono mjesto, koje je 


zaista zapada. 

6) Napokon, između pojedinih grana mora da postoji najuža 
povezanost, a nipošto kakov borbeni stav. Dosljedno tome, 
agrarna proizvodnja ima da bude povezana s industrijskom 
proizvodnjom; trgovinska politika imade da bude provođena pa- 
ralelno sa saobraćajnom, carinskom, valutarnom i financijal- 
nom politikom. Iz istih razloga morat će i privatna inicijativa da 
bude u smjernicama opće nacionalne i državne privrede; pri- 
vatna inicijativa morat će nadopunjavati državnu i obratno; 
nipošto ne će smjeti te dvije inicijative da stoje u kakovu bor- 
benom stavu. 

Cio naš privredni organizam ima tako da bude proveden u 
planu koordinacije k jednome cilju — k jednoj rezultanti. 


Imajući pred očima ovakav jasan plan privrede, koji se ima 
forsirati i provoditi u godišnjim etapama, sigurni smo, da će 

cio naš privredni život, jednako u poljoprivredi kao i u indu- 
striji krenuti sigurnijim i uspješnim putem. Nažalost moramo 
da utvrdimo činjenicu, da se sva naša dojakošnja i poljopri- 
vreda i industrija razvijala jedino slobodnom privatnom inici- 
jativom, a bez ikakova jedinstvenog plana, bez ikakove agrarne 
i industrijske politike. Koliko je pako država i zasizala svo- 
jom politikom, u posljednje vrijeme, u poljoprivredu, moramo 
odmah izjaviti, da je imala više negativne nego li pozitivne re- 
zultate. Ti su nužno i morali proizaći upravo odatle, što se po- 
jedinačnim mjerama agrarne politike nastojalo izaći u susret 
samo pojedinačnom staležu bez obzira na interese drugih staleža. 

Zato i u pogledu svoje industrijske politike treba da ima- 
demo jasan plan, te se pojedine industrijske grane ne budu raz- 
vijale više samo po volji pojedinaca, a u očekivanju visokih ca- 
rinskih zaštita ili obilnih državnih direktnih ili indirektnih sub- 
vencija i premija, nego u interesu cjelokupne naše mač ile 
jednako proizvodnje kao i potrošnje. 

Da se pak industrija može normalno razvijati, u prvom je 
redu potrebno, da stoji u vezi s našom poljoprivrednom proiz- 
vodnjom, koja je, kako znamo, po svojoj prirodi držala prven- 
stvo nad industrijalnom. Napose je potrebno, da se industrij- 


ska proizvodnja oslanja na poljoprivredne sirovine, a onda i > 


na svoj prirodni razvoj u onim krajevima, koji mogu industriji 
staviti na dispoziciju dostatnu radnu snagu i dostatna pogonska 
sredstva. Mi 

Naša industrija ima, jednom riječju, da bude vezana više na 
prirodno bogatstvo naše zemlje, nego li na bilo kakve velike 
kapitale, dobivane uz teške i nacionalne i privredne protuusluge. 
Zato moramo u industriji računati na proizvodnju takve robe, 
koja će imati svoje jako potrošačko nacionalno tržište. Pai čemu 
da stvaramo onakove industrijske grane, koje nemaju nikakvih 
domaćih potrošača, nego su ovisne o rizičnom i neizvjesnom 
vaniskom tržištu? ... 

Mi treba. po industrijskom planu, da stvaramo zato makar 
i pomalo, makar i malim svojim kapitalima, upravo one indu- 
strijske grane, u kojima smo dosad za svoju potrošnju bili ne- 

potrebno ovisni od inozemstva, a za koje smo svagda imali sve 


«mogućnosti, da ih. razvijemo — osim jedne mogućnosti: duha 


poduzetnosti i planske privrede. 

A zašto, na drugoj strani, da umjetno razvijamo i onakovu 
industriju, koje je proizvodnja jednako na štetu racionalne upo- 
trebe i ono malo domaćeg kapitala, na štetu cjelokupne naše 
narodne, privrede, kao i na štetu naše kupovne snage radi 
visokih aj ing troškova i visokih carinsko-zaštitnih sta- 
vova?. i 

Cali naše RENAN politike i ima prema lome da bude, da 
svoju zemlju industrijaliziramo, ali ne da time uništavamo i 
zapostavljamo poljoprivredu ili koju drugu privrednu granu, 
nego obratno — da putem industrije jačamo svoju poljopri- 
vredu u uspostavljanju ravnoteže jednako proizvodnje kao i 
potrošnje agrarnih i industrijalnih artikala. 

Ne varajmo se! Ne ćemo nikad moći ni ojačati ni podići 
seljaka samo po izvozu njegove robe na inostrana tržišta. Se- 
ljački stalež moći će kod nas samo onda pravo napredovati, 


omoći će samo onda biti pravo jaki proizvodni faktor, kad 


veći dio njegove proizvodnje bude našao prođu na domaćem 
tržištu. To će pak biti moguće samo onda, ako industrijaliza- 
cijom svoje zemlje budemo jačali građanske staleže kao potro- 
šače agrarnih artikala svoje zemlje. 


No moramo držati napose na umu, da treba da provodimo 
i ravnotežu svoje spoljne trgovine u pogledu izvoza i uvoza 


robe u vezi s ravnotežom svoga tržišta i svoje domaće proiz- 
vodnje. 


A i tu nijesmo imali trgovačkog plana. Mi smo se u svrhu 


nepotrebnog uvoza strane robe zadovoljavali protestnim zboro- 


vima protiv stranih tvornica, koje su bacale na naša tržišta jef- 


.tiniju robu. Pritom smo stvarali parole i devize: »Kupuj svoju 


domaću robu!« — Međutim su sva ta zborovanja i sve te parole 
imale samo egoistično-obrambeni cilj nesposobnih domaćih pro- 
ducenata protiv jače konkurencije strane robe. Nipošto to nije 
bio kakav proračunani plan za promicanjem svoje privrede i 

potrošnje u vezi s ravnotežom ne samo domaće proizvodnje 
nego i naše spoljne trgovine. Istdobno naime, dok smo puerilski 
stavljali u izloge svojih dućana plakate s natpisima: »Kupuj 
domaću robu!« — punili smo te iste dućane robom iz stranih 
tvornica. 

Hoćemo li zato racionalno i dosljedno na svima poljima pro- 
voditi plan svoje domaće proizvodnje i potrošnje, treba da stvo- 
rimo plan o iskorištavanju svih svojih prirodnih bogatstva. Tre- 
ba, u prvom redu, da stvorimo plan iskorištavanja prirodne po- 
gonske snage u obliku »bijeloga ugljena« — elektricitete, na- 
mjesto da kupujemo i trošimo tuđi skupi ugljen za pogon svojih 
tvornica i željeznica. Uostalom, zašto da bez potrebe iskori- 
štavamo i nedozreli domaći ugljen s malo kalorija, kad ga mo- 
žemo nadoknaditi jeftinijom električnom pogonskom snagom? 


2. Uspostava ravnoteže cijenđ robe i kupovne snage. 


Uspostava ravnoteže domaće proizvodnje i potrošnje u naj- 
užoj je povezanosti s uspostavljanjem ravnoteže cijenA robe i 
kupovne snage većine potrošača. U tom pogledu naše još natu- 
ralno gospodarstvo kao i naturalna izmjena dobara u pojedi- 
nim krajevima dolazi kao prirodno ublaživanje gospodarske 
krize, jer naturalno gospodarstvo ne poznaje problema ni cijena, 
a ni kupovne snage potrošača. A i prevaga naše poljoprivredne 
strukture nad industrijalnom ima, uz svoje loše i dobru stranu. 
Gospodarska kriza u agrarnim državama ne može nigda da bude 
tako okrutnom kao u jednoj industrijalnoj državi, koja za pre- 
hranu svoga pučanstva i za nabavku živežnih namirnica mora 
nužno biti upućena na uvoz robe iz stranih država. 

Zato i naša država — i uza sve svoje sadanje gospodarske 
nevolje — kao pretežno agrarna država može da proizvodi ba- 
rem toliko, koliko je potrebno za prehranu njezina pučanstva, 
te nitko ne mora, a i ne smije da umire od gladi. Potrebno je 
samo, da se uredi plan za unutrašnju zdravu izmjenu dobara i 
da se stvori, ako ne metalno, a ono barem interno sredstvo iz- 
mjene dobara — »novac« — prema potrebama opticaja izmjene 
samih dobara. : 

Ipak uza svu ovu povoljnu poljoprivrednu strukturu naše 
države ostat će još za dugo vremena problem njezin neriješen 
u pogledu potrošnje industrijske robe, koja većim dijelom do- 
lazi k nama iz inozemstva. Nažalost, između cijena baš te indu- 
strijske uvezene robe i između cijena domaće poljoprivredne 
robe postoji najveći nerazmjer. 

Taj nerazmjer cijena robe dolazi poglavito odatle, što većina 
naših agrarnih produkata: žito, vino, stoka i drugo, stoji pod 
udarom tržno-niskih cijena radi standardizirane i racionali- 
zirane agrarne proizvodnje u prekooceanskim zemljama, dok su 
istodobno naši poljoprivrednici i ostali potrošači industrijske 
robe pod udarom visokih cijena industrijske robe, proizvođene 
u zemljama zdrave valute visokoga životnog standarda, pa pre- 
ma tome i visokih proizvodnih troškova. 

Cijeli problem u rješavanju većega dijela naše gospodar- 
ske krize sastoji se baš u tome, kako da nađemo ravnotežu cijena 
industrijske i poljoprivredne robe. A to zapravo nije ništa dru- 
go nego uspostavljanje ravnoteže između kupovne snage većine 
potrošača i samih tržnih cijena. 


Posvema je prema tome pogrješno shvatanje, da kod nas 
vlada kriza, što bilo u kojemu pogledu postoji nekakva hiper- 
produkcija robe. Svi bi naši dućani bili jednoga dana ispraž- 
njeni, da pučanstvo ima kupovnih sredstava. Isto bi se tako mo- 
gla potrošiti i sva naša stoka i sve naše vino i sve naše žito, i 
bez znatnijih pretičaka za izvoz na inostrana tržišta, da je samo 
kupovne snage u potrošača, napose u našim pasivnim krajevima. 


Jačanje kupovne snage u svakog našeg čovjeka, jednako 
potrošača kao i producenta, moralo bi biti zato osnovnim našim 
zadatkom. No jačanjem kupovne snage, u prvom redu, našega 
seljaka jačamo i nehotice privrednu i potrošačku sposobnost i u 
svim ostalim privrednim staležima. Da se pak uzmogne prove- 
sti to jačanje kupovne snage u samoga seljaka, bit će od po- 
trebe, da se putem racionalizacije i u seljačkoj proizvodnji po- 
stignu što niži proizvodni troškovi, a u isto vrijeme da se po- 
boljša kvaliteta svih vrsta seljačkih produkata. 

Da se pak to postigne, morat ćemo ponajprije pomišljati na 
što jače iskorištavanje seljačke radne snage, a u drugom redu 
na podizanje seljačkog produktiviteta i rentabiliteta putem »kul- 
turalnih melioracija«. Pogrješan je put bio onaj, gdje su se do- 
sad seljaku preporučivale same skupe »tehničke melioracije«, 
koje su iziskivale velike gotove kapitale, a koje se, u redovitim 
slučajevima, i nijesu mogle amortizirati radi niskih tržnih cijena 
za svu poljoprivrednu robu. 

Rentabilitet seljačke privrede jačao bi se bezuvjetno i time, 
da se nabavka strane robe u zemljoradnji snizi do svoga mini- 
muma. To bi se moglo postići napose i time, da se ukinu sve 
uvozne carine na robu, što je seljak potrebuje u svojoj proiz- 
vodnji. — U istom omjeru rentabilitet seljačke proizvodnje 
jačat će se i time, što se cijene industrijskih artikala, proizvo- 
đenih u tuzemstvu, budu što više približavale kupovnoj spo- 
sobnosti naših seljaka. 

Konkretno rečeno: 

Kupovna je snaga našeg seljaka u sadašnjim prilikama sla- 
ba, jer je njegova proizvodnja i onim primitivnim sredstvima 
gospodarenja jošte uvijek preskupa: seljak ne pozna još nika- 
kove racionalne proizvodne organizacije, a jošte manje kakovih 
racionalnih metoda naprednog gospodarenja putem kulturalnih 
melioracija. 

Hoćemo li stoga životni i privredni seljakov standard da 
dignemo, odrdosno, da snizimo što više proizvodne troškove u 
seljačkom gospodarstvu, bit će od prijeke potrebe: 

1) da se kvalitet seljačkih proizvoda što više digne prema 
potrebama kako domaćeg tako i inostranog tržišta; u vezi pak 
s kvalitetom same seljačke robe bit će potrebno, da se provede 
i standardiziranje tipova prema zahtjevima tržišta; — i 

2) da se digne produktivitet seljačke proizvodnje na jednoj 
te istoj gospodarskoj površini. : 

Ako stoga u sadanjoj poljoprivrednoj krizi i dopuštamo 
izvanje i međunarodne uzroke, to će se moći veliki dio same 
krize rješavati i time, što će se uklanjati upravo unutrašnji 


260 


njezini razlozi, koji neminovno djeluju na stvaranje neravno- 
teže upravo između cijena agrarne i industrijske robe. 

Za uspostavljanje te ravnoteže bit će zadatak javne i pri- 
vatne agrarne: politike: ' 

a) Kako ne samo svjetsko nego i domaće tržište prima robu 
i plaća je po boljoj cijeni, ako se nudi tipizirana i u većim ko- 
ličinama, to se i seljačka proizvodnja, koliko je određena za 
tržište, mora prilagoditi zahtjevima samoga tržišta. 

b) Reorganizacija seljačke proizvodnje prema zahtjevima 
upravo tržišta ima se manje provoditi novim kakvim investici- 
jama gotovih kapitala i tehničkim melioracijama, a daleko više 
intenziviranjem seljačke proizvodnje uz dojakošnje produkcio- 
ne troškove, napose povećavanjem i iskorištavanjem što više 
seljačke radne snage i dojako investiranih kapitala. To će se 
moći postići sortiranjem, selekcijom i tipiziranjem same proiz-' 
vodnje. Tim putem, i bez znatnijih novih investicija, moći će 
se stvoriti u svakom pojedinačnom seljačkom gospodarstvu kva- 


“litativno bolja roba, a sposobnija za tržište. 


c) Koliko se takvo standardiziranje seljačke proizvodnje 
ne bude moglo provoditi za svako pojedinačno seljačko gospo- 
darstvo, može se to provesti putem zadrugarstva. 

d) Standardiziranje seljačke privrede ne smije se nipošto 
provoditi slijepim imitiranjem tuđih metoda, kao ni traženjem 
unificiranih mjera i tipova za cijelu državu; ono se mora, hoće 
li da bude stvarno i prihvatljivo za svako seljačko gospodar- 
stvo, potpuno prilagođivati klimatskim i geološkim prilikama 
svakog pojedinog kraja, pa šta više i svakog pojedinačkog go- 
spodarstva. 

e) Takvom racionalizacijom poljoprivrede, osobito s obzirom 
na kvalitet proizvodnje, povećavat će naš seljak i sam kvanti- 
tet-produktivitet. Povećanjem pak produktiviteta snizivat će se 
automatski i produkcioni troškovi tako, te će seljak po nižim 
cijenama na tržištu činiti svoju robu ne samo sposobnom za 
konkurenciju na domaćem i međunarodnom tržištu, nego će 


sebi i osigurati čistu dobit. 

f) Koliko ipak seljačka roba po današnjim visokim produk- 
cionim troškovima, a uz svoje sadanje slabije kvalitete, ne bi 
bila još sposobna za međunarodnu konkurenciju, bit će od 
potrebe, da se uz neprestanu tendenciju racionaliziranja poljo- 
privrede osigurava i sadanjoj seljačkoj proizvodnji izvoz uz što 


povoljniju cijenu putem trgovačkih ugovora s kontigentom. i 


preferencijalom. 

g) Konačno, sve ove mjere za jačanje kupovne snage našega 
seljaka ne će biti dostatne, dok se za seljačko zemljište i za 
seljačku cjelokupnu imovinu ne donese takav imovinsko-pravni 
sistem, koji će odgovarati i karakteru zemljoradnje a i pravnoj 
svijesti samoga našeg seljačkog naroda. A karakter je upravo 
zemljoradnje, kao što je i karakter pravne svijesti našega na- 
roda, da je zemlja kolektivno obiteljsko vlasništvo. 

Poljoprivreda se vrši kolektivnim putem cijele seljačke obi- 
telji, a nipošto samo radnjom jednoga čovjeka u toj obitelji. 
Zato je prirodno i logično, da je zemlja skupno vlasništvo one 
seljačke obitelji, koja to zemljište faktično i obrađuje. Nelogično 
je nasuprot bilo, što se i kod nas zemljoradnji primjenjivao 
građanski zakonik po načelima samovlasništva. Zemlja ne može 
biti vlasništvo samo jednoga člana obitelji, jer niti ju je on sam 
privredio, a niti je on sam obrađuje, pa makar taj bio i glava 
obitelji. — Od prijeke je zato potrebe, da se načela narod- 
noga nam običajnoga i pisanoga prava o obiteljskoj seljačkoj 
svojini (»o zadruzi«) primijene bezuzetno svima seljačkim go- 
: spodarstvima i imovinskim prilikama. — Tim putem uklonit 
ćemo ne samo ono nepotrebno raspadanje seljačkoga posjeda u 
najmanje čestice i proletariziranje naših sela, nego ćemo na 
osnovici pravne svijesti našega naroda stvoriti i najjaču pravnu 
i socijalnu bazu za napredno seljačko racionalizirano' gospoda- 
renje. 

Ovako planski provođena agrarna politika stvarat će pri- 
rodno, iako laganim putem, ravnotežu cijena poljoprivredne i 
industrijske robe; bit će ekonomsko i socijalno jačanje ne samo 
našega seljaka, nego putem njegova jačanja preduvjetom za 
cjelokupni naš veliki privredni program i rad. 

3. Ravnoteža upotrebe radne snage. 


lako naše statistike ne vode računa o neuposlenoj radnoj 
snazi po selima nego samo o neuposlenom gradskom i industri- 
jalnom pučanstvu (a i tu posvema nedostatno), to ipak možemo 
ustvrditi, da je broj, po statistici iskazanog neuposlenog pučan- 
stva, tek minimalni postotak faktično neuposlenih. Računa 
se, naime, da je kod nas tek 25% radne snage po selima 
iskorišteno tokom cijele godine. Kad bi zato mogli uspostaviti 
realnu statistiku o neuposlenosti seljačkog pučanstva, to bi do-' 
bili broj neuposlenih svojih radnih sila daleko veći, nego što 
je i u jednoj industrijskoj državi. 

Razlozi su neuposlenosti seljačke radne snage mnogostruki: 

a) u prvom redu radi samog sezonskog karaktera zemljo- 
radnje, koja stvara u jesenske i zimske mjesece t. zv. »mrtve 
sezone«, t. j. neuposlenost radi prirodnih preduvjeta. 

b) radi nedovoljne organizacije same gospodarske uprave na 
seljačkom posjedu s obzirom na podiobu rada i članova obi- 
telji prema godišnjim sezonama i prema vrsti samoga posla; 

c) napokon najjači procenat neuposlenih radnih snaga po 
našim selima dolazi upravo radi nedostatnog zemljišnog po- 
sjeda, kojim bi se racionalno mogla iskorištavati sva radna sna- 
ga u pojedinoj seljačkoj obitelji. Ovdje možemo promatrati 
dvije vrsti seljačkih posjeda, koji stvaraju neuposlenost: naj- 
prije su oni, koji radi nedostatne površine prouzrokuju prirodnu 
prenapučenost seljačkog pučanstva; drugo su pak takovi, koji 
radi same kvalitete zemljišta, slabije plodovitosti i nepovoljne 
klime, stvaraju i na većim površinama t. zv. »pasivne krajeve«, 
t. j. krajeve, koji ne mogu da prehrane svoje domaće pučanstvo. 

Promotrimo li nezaposlenost naših sela, to ćemo onda moći 
razumjeti, odakle i dolazi veći dio gospodarskih i socijalnih 
nevolja. ' 

Agrarna politika, kao dio opće naše ekonomske politike, 
imat će stoga i taj zadatak, kako da se različitim mjerama što 
racionalnije iskorišćuje neuposlena radna snaga. 

U svrhu iskorištavanja radne snage bit će bezuvjetno prvi 
put, da se odgoji čovjek rada, e da se uzgoji ne kao neka 


fatalistička besposlica i skitnica nego kao čovjek svijesti i duž- 
nosti. Nažalost, tu nam je još daleki put do cilja; morat ćemo 


se boriti sa tisuću poteškoća, koje leže u karakteru našega čo- 
vjeka kao i općenito u ambijentu cijelog našeg naroda. Ondje 
zato, gdje su naša sela napučena seljaštvom svijesti što jačeg 
intenzivnijeg rada, kao što su to krajevi naše Slovenije, Međi- 
murja i Vojvodine, tamo i sam naš seljački narod prirodno 
manje ćuti svoju gospodarsku nevolju. 

> No da se radna snaga, i uz odgoju čovjeka rada, može isko- 
rištavati, bit će od potrebe, da se u samom seljačkom gospo- 
darstvu putem racionalizacije gospodarske uprave: i podiobe 
rada stvori mogućnost uposlenja za t. zv. »mrtvih sezona«. U 
tu svrhu seljačka uprava morat će provesti podiobu svojih 


poslova na čistu poljoprivredu i na kućne poslove, na zemljo- 


radnju i uzgoj stoke i peradi, na proljetne i ljetne poslove na 
zemljištu te na kućni obrt i industriju, kojom će se nadopu- 
njavati sama zemljoradnja. U tu svrhu bit će od najveće važ- 
nosti razvoj naše kućne tekstilne industrije, napose u svrhu po- 
državanja naše narodne nošnje, zatim izradba drvene, kamene 
i kožnate robe prema pojedinim krajevima, prerađivanje mli- 


jeka i drugih poljoprivrednih proizvoda itd. Svaki kraj može. 


da imade tako specijalitete svojih kućnih obrta i radnja, ko- 
jima će se iskorištavati radna snaga i u mrtvoj sezoni. 

Ali i kraj sve te organizacije poljoprivredne uprave ostat 
će još uvijek veliki dio radne snage, koji se i uz najbolju volju 
ne će moći iskoristovati upravo radi nesređenih seljačko-imo- 
vinskih prilika. Koliko su naime, na jednoj strani, krajevi naše 
države i naroda, koji leže još posvema neiskorišteni: ugar, pla- 
nine, neiskorišteni pašnjaci, šikare, dijelovi neiskorištenih veli- 
kih posjeda, dok se u drugima krajevima kuči i muči seljačka 
radna snaga na komadiću svoga seljačkog doma i zemljišta! ... 

Naše se selo proletarizira, jer smo i ovdje u neravnoteži 
radne snage, ne, jer je ne bismo mogli uposliti, nego jer nismo 
provodili do sada nikakova racionalnog plana oko uposlenja, a 

napose oko provođenja unutrašnje kolonizacije i industrijaliza- 
cije pojedinih krajeva. Višak radnih a neuposlenih sila izlijevao 
se do nedavno posvema neplanskim i neorganiziranim otokom 
na strana različna tržišta: u Ameriku, Australiju, Francusku, Nje- 
mačku, Belgiju i drugamo, a da se o tome nije vodila dovoljna 
pažnja. Posljedica je toga bila, da kod sezonskih radova u po- 
jedinim našim ponajbolje privrednim krajevima mi sami po- 
često nijesmo imali dovoljno radne snage, dok nam je u dru- 
gim krajevima ista ležala uzalud ili je bila prodavana gotovo 

u bescijenu i izrabljivana od kojekakvih domaćih i stranih bez- 
dušnika. 

Takva nesrazmjerna upotreba radne snage nužno je jošte 
više povećavala neravnotežu između cijena robe na tržištu i 
kupovne snage potrošača. Napose je to slučaj u t. zv. »pasiv- 
nim« i prenapučenim krajevima, koji su obilovali neiskorištenom 
radnom snagom i prije, a koja danas radi zatvorenosti granica 
stranoga radnoga tržišta stvara jošte veću »pasivnost« i jošte 
veću napučenost. 

Gospodarski plan naše politike mora zato, bezuvjetno, da 
ima u vidu što racionalniju upotrebu i ravnotežu radne snage. 
Mi počesto zaboravljamo, da ćemo upravo racionaliziranom nje- 
zinom upotrebom ukloniti iz mnogih naših krajeva onu siroti- 
nju, bijedu i nevolju, što tamo vlada; izbrisat ćemo i spomene, 
da moramo u svojoj vlastitoj poljoprivrednoj državi s tolikim 
jošte kompleksima neiskorištene i plodne zemlje prehranjivati 
milostinjom ogladnjelo pučanstvo cijelih sela i cijelih naših 
pokrajina. 

Stvarajmo zato mogućnost u svome narodu, da svaki naš čo- 
vjek imade zarade! A posla i zarade može da bude za svakoga, 
jer imamo toliko područja ne samo neiskorištenoga narodnoga 
blaga, nego i toliko potreba privrednoga rada za podizanje kul- 
ture i civilizacije svoga naroda. Imademo posla na izgradnja- 
ma cesta, željezničkih puteva, luka i t. d., za realizaciju kojih i 
ne trebamo stranih kapitala i uvožene industrijske robe. Zašto, 
primjerice, ne bismo mogli u nedostatku novca kod seljaka i za 
isplatu dužnoga poreza ubirati dio toga poreza u naravi — u 

žitaricama, koje bismo izdavali, u jednome dijelu, u naravi u 
obliku nadnice izravno obiteljima radnika za obavljanje javnih 


radova? ... Tim putem mogli bismo baš u t. zv. mrtvoj sezoni . 


izgrađivati svoje najvažnije privredne ceste, željezničke putove, 
provoditi asanacione radove i privoditi mnoga neiskorištena ze- 
mljišta seljačkoj kulturi. ' 

No upravo ta politika oko uspostave ravnoteže radne snage, 
napose u pasivnim krajevima, diktirat će nam nuždu oko iz- 
gradnje i planske industrijske politike baš u pasivnim i prena- 
pučenim krajevima, koji začudo obiluju i bogatim blagom siro- 
vina i jeftinim pogonskim sredstvima. 


4. Privredna ravnoteža putem saobraćajne politike. 


Za plansku politiku proizvodnje, za jačanje kupovne snage i 
racionalne upotrebe radne snage od osobite je važnosti planski 
izgrađivana saobraćajna politika u vezi s racionalno provede- 
nom tarifalnom politikom. Mi šta više i ne možemo pomišljati 
na gospodarsko ozdravljenje, a jošte manje na gospodarski pro- 
speritet bez dobrih saobraćajnih sredstava: izgradnje dobrih ce- 


sta napose za automobilski promet; — željezničkih i vodenih 
puteva ne samo u svrhu prevoza osoba i robe nego i u svrhu eks- 
ploatacije prirodnog mrtvog bogatstva svoje zemlje; — uređe- 


nja svojih luka i lučkih skladišta u svrhu pomorskog prometa 
it. d. 
Uređenje osobito pomorskog prometa tim je za nas važnije, 
što ćemo dobro razvijenim pomorskim saobraćajem najmoćnije 
uklanjati »pasivnost« svojih primorskih krajeva. — Ali i cjelo- 
kupna naša privreda u zaleđu napredovat će ili propadati upra- 
vo prema tome, kakvu budemo provodili pomorsku politiku. 
Nažalost, mi još do danas nismo odredili nikakvih smjer- 
nica svojim saobraćajnim glavnim putevima 1 lukama u vezi 
s povezivanjem krajeva svoje države; nismo odredili, koje će 
nam luke služiti lokalnom, a koje narodno-privrednom prometu. 
Imamo dosad more samo s najbolje razvedenom obalom za po- 
morski promet, a da ipak nismo jošte ni pokušali pravo isko- 

ristovati to more za svoju privredu. Što bi drugi narodi mogli 
u našem položaju da učine, da im je pružena tako široka mo- 
gućnost eksploatacije morske. obale? ... Drugi narodi biju se 
za koridore i za tek neznatne lučke sloboštine, da mogu kako: 
tako iz svoga kontinentalnoga zaleđa stići do otvorenoga mora! 

No smjernice naše pomorsko-saobraćajne politike morale bi 
se provoditi prema prirodnim uvjetima, a nipošto prema ka- 
kvim lokalnim interesima pojedinih naših primorskih mjesta i 
gradića. Jedino geografski smještaj našega primorja prema za- 
leđu, pa onda i sama prirodna sposobnost luke imala bi dikti- 
rati neophodnu potrebu, da što prije, s obzirom na duljinu svoje 
obale a i interesu zaleđa, izgradimo tri svoje trgovačko-nacio- 
nalne baze: jedna bi baza bila Sušak za sjevero-zapadne kra- 
jeve: za Sloveniju i Hrvatsku; druga bi bila Split za Bosnu, 
Slavoniju, Vojvodinu i Sjevernu Srbiju; i konačno treća bi 
bila Gruž za Crnu Goru i Južnu Srbiju. Pored ovih trgovačko- 
nacionalnih luka imale bi sve druge luke važnost samo za lokalno- 
trgovački promet. 

No da se provedu te tri nacionalne-privredne pomorske baze. 
mora se provesti i dobra željeznička veza za njihovu privrednu 


eksploataciju. 
U tu svrhu morali bismo za privredni razvoj prve baze — 
Sušak — što prije spojiti Sloveniju izravno s morem; morali 


bismo i Liku presjeći poprečnom istočno-zapadnom prugom: 
Bihać —Otočac—Senj. — Morali bismo i Splitu, toj drugoj bazi, 
dati gospodarsko zaleđe izgradnjom uske i normalne pruge Sa- 
rajevo—Split. Da se ta bosanska pruga uzmogne racionalno: 
iskoristovati, bilo bi od potrebe, da bude normalno-tračna, te 
može izravno s morem preko Broda spajati bogatu Slavoniju, 
Srijem, Vojvodinu, Mačvu i Sjevernu Srbiju. — Isto vrijedi i 
za južnu bazu u Gružu, koja bi dobrim željezničkim vezama, 
makar i uskotračnim prugama, imala povezivati neiskorištene 
jošte pasivne krajeve Hercegovine, Crne Gore i Južne Srbije. 

U sadanjim političkim prilikama, kraj mogućnosti sigurne 
i rentabilne eksploatacije svoje morske obale i svojih luka, bilo 
bi neracionalno, da budućnost istočnih krajeva svoje države 

:povezujemo na dodijeljeni nam teritorij luke u Solunu, gdje 
bismo ponajprije morali baciti goleme kapitale, a gdje nam i 
kraj svega toga sigurni prosperitet i slobodna eksploatacija ne 
bi bila sigurna. 


5. Ravnoteža novčanoga opticaja i privrednog razvoja. 


Da se privredni život može normalno razvijati, potrebno je, 
da u državi postoje ne samo valjana nego i dostatna sredstva 
izmjene dobara, koja nazivamo običnim imenom »novac«. Na- 
žalost, naš privredni život u posljednje dvije godine najviše 
priječi upravo neravnoteža između količine novca (njegova opti- 
caja) i količine dobara za promet. 

U posljednje vrijeme održan je cijeli niz konferencija i an- 
keta, kako da se uspostavi normalni saobraćaj novca, kojim bi 
se opet otvorio cijeli privredni život. 


Postoje dvije oprečne tendencije: na jednoj strani, da se ima * 


pošto poto čuvati visina cirkulacije dinara prema njegovoj zlat- 
noj podlozi bez obzira na cijeli ostali privredni život; — s druge 
se strane traži jednostavna inflacija, kojom bi se okoristovali 
poglavito producenti i trgovci. 

Ne unilazeći u dokazivanje opravdanosti niti neopravdanosti 
ovih dvaju ekstrema možemo ipak kao sigurno samo to ustvrditi, 
da će sadanja novčana cirkulacija dinara radi neprestanog sma- 
njivanja njegove zlatne podloge dovesti još jače cijeli naš pri- 
vredni život do onemoglosti, te će konačno i sam državni ustroj 
morati stradavati radi preslabe porezovne snage državljana. 

Zato su u svrhu stvaranja novčanih sredstava prema realnim 
potrebama opticaja dobara iznesena u posljednje vrijeme dva 
prijedloga, koja nipošto ne bi imala u vidu običnu inflaciju 
novčanica bez realnog pokrića, iako bi se imalo pristupiti pove- 
ćanju novčanog opticaja. ' 

Jedan prijedlog zahtijeva, da treba u vezi s razduženjem 
seljačkih dugova stvoriti novi novac, koji bi imao izdati (»emi- 
tirati«) specijalni emisiono-hipotekarni zavod na osnovu do- 
brih seljačkih hipoteka i mjenica, preuzetih od privatnih nov- 

čanih zavoda. Isti bi zavod odredio amortizacione rokove za 
isplatu seljačkih dugova pretvorivši kratkoročne seljačke kre- 


dite u dugoročne prema karakteru njihove investicije. Isplata 
bi se tih seljačkih dugova, na bazi amortizacionih anuiteta, 


imala vršiti prigodom ubiranja samoga poreza. Maksimum amor- 
tizacionog roka seljačkih kredita iznosio bi 15 do 20 godina. 


Tokom tih godina imao bi se povući iz prometa i novi novac, 


izdan na osnovu seljačkih hipoteka i mjenica, u onoj svoti, u 
kojoj bi se godišnje uplaćivali seljački dugovi. Time bi u isto- 
me roku bili paralelno amortizirani i seljački dugovi kao i pri- 
vremeno novo novčano sredstvo izmjene dobara. 


Kako taj novi emisiono-hipotekarni zavod ne bi za preuzi- 
manje seljačkih dugova i za emisiju novih novčanica imao ni- 
kakvih drugih troškova do troškova administracije, to bi i ka- 
matnjak za seljačka dugovanja mogao biti minimalan, šta više, 
i ispod diskontne stope same Narodne Banke. Kamatnjak za 
seljačka dugovanja, koji bi u maksimumu iznosio 4%—6%, 
automatski bi djelovao i na opću kamatnu stopu, 


Protiv prigovora, da bi emisija i tih novih novčanica, na 
osnovu seljačkih mjenica i hipoteka, bila već po sebi inflacija, 
postoji odlučni odgovor, da inflacija može da bude samo u onom 
slučaju, gdje papirnata novčanica nema nikakova redovnog i 
statutarnog pokrića. Pokriće pak emitiranih novčanica za otkup 
seljačkih dugova bilo bi, istina, ne sa 33% u zlatu i devizama 
kao kod Narodne Banke, nego najmanje 150% -tno, a redovito 
i 200%-tno na osnovu seljačke prometne imovine. 


Inflacija je novčanica i u onom slučaju, gdje se ni u kojem 
pogledu ne predviđa količina novoga opticaja. U konkretnom 
slučaju emisija novih novčanica bila bi samo u visini preuzetih 
seljačkih dugova, sklopljenih do nekog određenog dana, na pr. 
do dana stabilizacionog zajma, i to ne svih dugova, nego samo 
onih, koje bude cenzurirao i valorizirao emisiono-hipotekarni za- 
vod sa najmanje 200%-tnim pokrićem. Na osnovu tako nanovo 
cenzuriranih i valoriziranih mjenica i hipoteka, mogao bi iznositi 
maksimum emisije novih novčanica oko 2 do 3 milijarde. 

Zagovornici ovakove nove emisije novčanica navode u pri- 
log svoje teze i druge razloge, a ne samo potrebu razduženja 
seljaštva bez ikakovih državnih obaveza i bez ikakova morato- 
rija, koji je samo na štetu ostalome privrednom životu. — Isti- 
če se: Time, što će se bankama i drugim novčanim zavodima 
dati legalne novčanice kao zakonsko sredstvo plaćanja na račun 
preuzetih hipoteka i mjenica, dala bi se istodobno novčanim 
zavodima likvidna sredstva za njihovo poslovanje. Ta će nova 
likvidna sredstva ne samo zadovoljiti potrebe ulagača, nego će 


i pokrenuti na život i one skrivene i tesaurizirane novčanice. 


Narodne Banke. A putem tako oživljenog bankovnog poslova- 
nja, napose otvaranjem novih kredita, moći će oživjeti i cjelo- 
kupno privredno poslovanje. 

Tim će se tako putem riješiti najuspješnije ne samo sadanja 
bankovna kriza nego i veliki dio naše sveopće privredne krize, 
a da se time nije tražilo žrtve ni od koga: ni od države a ni 
od građana, ni od vjerovnika a ni od dužnika. ' 

Drugi prijedlog hoće opet, da se jednostavno ima napustiti 
dojakošnja politika Narodne Banke s obzirom na emisiju novča- 
nica jedino na temelju zlatnoga i deviznoga pokrića, kako je 
to predviđeno statutom same banke a i stabilizacionog zajma, 
kad je i onako to pokriće samo fiktivno. — Emisija novčanica 
Narodne Banke morala bi po tom drugom prijedlogu odgova- 
rati, u prvome redu, potrebama same cirkulacije novca, — dru- 
gim riječima: potrebama same privrede. Emisija banknota, do- 
sljedno tome, ne može biti osnovana na nekoj dogmatsko-sta- 
tutarnoj fikciji, nego na realnosti privrednog života. Zato je i 
pogrješna politika Narodne Banke, da se spasava samo dinar, 
a uništava cjelokupna narodna privreda. 

A upravo danas cijeli naš privredni život stoji u opreci s emi- 
sionom politikom Narodne Banke. Opticaj novčanica nije da- 
nas smanjen samo za onu efektivno manju količinu novčanica 
prema opticaju od prije nekoliko godina, nego i prema sveko- 
likom umanjenom opticaju u privrednom životu. Računa se, da 
peterostruki opticaj novčanica u prometu dobara podvostručava 
količinu emisije. — K tome smanjenom sadanjem opticaju nov- 

čanica kao i samoj njihovoj emisiji pridolaze još i smanjeni svi 
surogati novčanica radi skučenog privrednog života: čekovi, 
mjenice, žiro-poslovi itd. 

Konkretni prijedlog bio bi prema tome, da sama Narodna 
Banka, bez privilegiranja pojedinih staleža pa i same države, 
mora ići jedino za reguliranom emisijom novčanica prema po- 
trebama privrednog života, a nipošto prema fikcijama bankov- 
nih statuta o zlatnom i deviznom pokriću. Drugim riječima: 
Narodna Banka mora staviti u opticaj toliko svojih novčanica, 
odnosno, mora ih mjerama svoje diskontne politike povlačiti iz 
prometa, kako to iziskuje privredni život. 


Emisija novčanica Narodne Banke prema privrednom ži- 
votu ne bi ni u tom slučaju bila bez ikakva pokrića, iako se ona 
ne bi morala ravnati prema zlatnoj podlozi. Kako su novčanice 
Narodne Banke, stavljene u opticaj izravno privredi, pokri- 
vene eskontiranim ili reeskontiranim mjenicama i drugim vri- 
jednosnim papirima, koji svi imaju barem 150%-tno pokriće, 
to se i time ne bi činila nikakva običajna inflacija bez osigu- 
ranog pokrića. Za narodni i privredni život nije i ne može biti 
opasna emisija banknota s pokrićem privrednih vrednota nego 
samo ona i onakva, koja je bez ikakva realnog pokrića i bez 
ikakvih privrednih potreba. Inflacija bi bila napose, kad bi Na- 
rodna Banka stavila državi, a ne privredi, za državne konsum- 
tivne potrebe izravno neodređene količine novčanica bez ikakova 
realnog prometnog pokrića. 


Oko ova dva glavna prijedloga kreću se i prijedlozi o raz- 
duženju samih banaka izravno putem izdanja njihovih obvez- 
nica i dionica vjerovnicima uz punu kompenzaciju, prijedlozi o 
brisanju — djelomičnom ili posvemašnjem — dioničke glavni- 
ce, prijedlozi o stvaranju nove dioničke glavnice i o revalori- 
zaciji bankovnih aktiva i pasiva. 

U tom se pravcu kretala i anketna bankovna komisija, koja 
je vijećala prvih mjeseci god. 1933. u trima našim privrednim 
centrima: u Zagrebu, Ljubljani i Beogradu. Hoće li se zaključci 
te anketne komisije moći privesti u život, hoće li i u slučaju 

njihove realizacije doći do ozdravljenja privrednog života, po- 
kazat će nam najskorija budućnost. 

Stoji nesumnjivo, da bi se realizacijom zaključaka te ban- 
kovne ankete automatski stvorila za same novčane zavode ne 
samo nova sredstva prema vjerovnicima- -ulagačima, nego bi se 
mogla u povoljnom slučaju stvoriti i mogućnost cjelokupnoga 
privrednog oporavljanja. Ne smijemo — naime zaboraviti, da 
u današnjem kreditnom gospodarstvu ne može biti govora o 
gospodarskom razvoju, dok upravo kreditni zavodi ne mogu da 
razvijaju svoje kreditno poslovanje prema samoj privredi. Pro- 
ste su pako utopije, da će novčani posao moći sam od sebe na- 
novo oživjeti, čim se stvori »povjerenje u novčane zavode«. 
Ozdravljenje kreditnih poslova može Ma dođe samo povećanjem 
novčanog opticaja. 

Stvorimo zato ta novčana sredstva privrednoga života! Stvo- 
rimo »novac«, kad taj i onako danas nije ništa drugo, nego pla- 
ćevno i izmjenbeno sredstvo dobara, a da sam u sebi i po sebi 
ne predstavlja nikakvu svoju unutrašnju stvarnu i upotrebnu 
vrijednost robe! ' 

Budimo sebi svijesni: amaka je vrijeme o isključivoj vrijed- 
nosti jedino metalnoga novca! . 


6. Ravnoteža ekonomske i socijalne politike. 


Nakon što smo ogledali samo neke od smjernica svoje go- 
spodarske politike u svrhu svojih gospodarskih ravnoteža, treba 
još konačno da uočimo potrebu ravnoteže između ekonomske 
i socijalne politike. 

Hoćemo li dići svoju odru u svima njezinim granama, 
to u prvom redu treba da odgojimo čovjeka privrede, t. j. čo- 
.vjeka poduzetničkog duha i rada. Naše škole počam od naj- 
nižih pa do najviših treba da su upućene i na to, da uz svoje 
ideološko prosvjećivanje čovjeka idu i u odgojnom pravcu, te 
stvaraju čovjeka rada. Razvijanje samo pojedinih područja 
znanosti slabo će nam koristiti, ako ne uzmognemo podići svoj 
narod na viši gospodarski nivo, ako ga ne dignemo na viši stan- 

dard životnih potreba, ako ga, jednom riječju, ne dignemo do 
prosječnog standarda civiliziranog čovjeka. 

Bilo bi ipak pogrješno naziranje, da se podizanjem privrede 
kani umjetno forsirati samo materijalno unapređivanje naroda 
bez unapređivanja njegova duha. Ne zaboravljajmo: prava 
materijalna kultura sadržaje u sebi i moralnu kulturu; ona sa- 
držaje napose u sebi socijalnu pravičnost, t. j. pravedni odnos 
između rada i kapitala. Zato i svekolika naša proizvodnja ima 
da bude provođena ne u svrhu samo neke materijalne proizvod- 
nje dobara, vezane s ličnim materijalističkim interesima proiz- 
vađača, nego u svrhu socijalne proizvodnje i socijalne potrošnje 
dobara. Isto bi tako bio promašen cilj ekspanzivnosti naše pri- 
vrede, kad bismo samo na račun niskih radničkih nadnica na- 
stojali da održimo kapacitet i rentabilitet svoje privrede. 

Zato i privatna privredna politika, hoće li da odgovori jed- 
nom višem socijalnom cilju i proizvodnje i potrošnje dobara, 
treba da ima više socijalnog plana i socijalne koordinacije. Sve 
naše privredne grane treba da su vođene ne samo principom 
momentanog ekonomskog i ličnog rentabiliteta, nego ispravne 
racionalizacije, t. j. da se tehničkim usavršavanjem snizuju pro- 
izvodni troškovi do svoga minimuma, te tržna cijena robe po- 
stane u što bližem odnosu prema kupovnoj snazi potrošača. 

Ukratko: proizvodnja dobara ima se razvijati ne prema lič- 
nim interesima proizvađača, nego, podržavajući rentabilnost 
poduzeća, prema interesima potrošača! 

Bude li se tako i privatna privredna politika provodila ovim 
socijalnim ciljem, to će imati više simpatija i kod širokih masa. 
Ona će svojom socijalnom racionalizacijom sama po sebi pro- 
širivati krug svojih potrošača. 

Privredna politika, vođena tom ideologijom, provodit će 
tako sama od sebe visoke ciljeve socijalne politike i usposta- 
vljati automatski ravnotežu između naoko oprečnih interesa 
ekonomske i socijalne politike. Socijalni producent nastojat će 
da racionalizacijom poduzeća snizuje proizvodne troškove do 
njihova minimuma; no istodobno će dizanjem plaća svome rad- 
ništvu dizati i potrošačku kupovnu snagu. 

Socijalni poduzetnik naći će u promicanju socijalnih inte- 
resa i podizanje rentabiliteta svoga vlastitog poduzeća: 

u podizanju prosvjete i stručnoga školstva stvarat će školo- 
vanog radnika s visokim produktivitetom; 

u podizanju higijenskih ustanova: zdravih radničkih stanova, 
tvorničkih prostorija, športskih udruženja, bolnica itd. jačat će 
i fizičku snagu i produljivati radnu dob svoga radništva; 


u podizanju socijalno-prosvjetnih institucija: radničkih glaz- 


benih udruženja, knjižnica, kinokazališta, zabava itd. ne samo 
da će pobuđivati socijalnu svijest svoga radnika, nego će i stva- 
rati zajedništvo socijalnog i privrednog interesa između sebe i 
svoga radnika. 

Radnik takova poduzeća spontano će oćutjeti simpatije i 
ideološke veze sa svojim poslodavcem. 

No da privatna inicijativa uzmogne realizirati taj svoj soci- 


jalno-privredni plan, mora izaći iz smjernica dojakošnjega svog “ 


kapitalističkog shvatanja u velikoj privredi kao i iz onoga sit- 
nog, a nesposobnog životarenja naših seoskih i malograđanskih 
obrtnika i trgovaca-kramarčića, a inače običnih seoskih lihvara. 
Svaki naš privrednik — veliki ili mali — treba da postane sebi 
svijestan svoje ne samo privredne nego i socijalne misije, treba 
da je sebi svijestan, da je on samo suradnik velike nacionalne 
privrede. jd 

Hoće li stoga naša buduća privreda da odgovori potrebama 
i naroda i vremena, to mora da se transformira u dva smjera: 

Mali naši, a većinom nesposobni, obrti po selima i gradi- 
ćima treba da ustupe mjesto bilo jeftinijoj socijalno-industrij- 
skoj proizvodnji, bilo da sami obrtnici, udruženjem rada i ka- 
pitala, stvaraju odozdo socijalnu koncentriranu proizvodnju, 
koja će kvalitativno biti bolja, a s obzirom na tržne cijene jefti- 
nija. 

Veća pako privatno-kapitalistička poduzeća moraju se trans- 
formirati u jaka socijalna poduzeća s participacijom radništva 
na čistoj dobiti i s proporcionalnom nagradom radničke pro- 
izvodnje. — Proizvodnjom pako socijalno najpotrebnijih arti- 
kala, a nipošto samo luksusne robe, morat će se ići za što nižim 

tržnim cijenama bez njihova karteliranja i monopoliziranja — 
Povećavanjem opet čiste dobiti kod takvih poduzeća imat će se 
vršiti jedino socijalno-privredni cilj, t. j. usavršavanje tvor- 
ničkih uređaja sa što povoljnijom i. racionalnijom proizvodnjom. 

Ako se zato takovim putem velika industrija i ne bude for- 
malno »socijalizirala« u duhu socijalista, to je ipak ona stvarno 
postala i te kako socijalna. Stečenim dobrim iskustvima stara 
kapitalistička industrija evolutivnim putem transformira se u 
nova socijalna poduzeća. 

Postavljajući ove principe kao osnovicu ravnoteže između 
ekonomske i socijalne politike ne može nitko razuman kazati, 
da živimo u utopijama. Vrijeme će samo pokazati, da je ne 
samo pojedini sitni obrt nesposoban za budućnost nego i ve- 
lika kapitalistička industrija na principima liberalizma i indi- 
vidualizma. No vrijeme već danas pokazuje, da je nesposobna 
za prosperitet i ona koncentrirana privreda, vođena birokratskim 
duhom socijalističkih organa. 

Mnoge zato grane maloga dosadašnjeg obrta morat će ustu- 
piti svoje mjesto bilo zadružnoj, bilo veliko-socijalnoj proizvo- 
dnji. Ali i velika kapitalistička poduzeća morat će ustupiti 
svoje mjesto socijalnim poduzećima, jer ne samo da će postati 
nesavremena nego i nerentabilna. I kao što su se ta ista podu- 
zeća nekoč razvijala zahvaljujući liberalno-političkim i eko- 
nomskim zasadama, tako će sada morati spontano iščezavati 
zahvaljujući duhu novih socijalnih ideja. Novo vrijeme ne smije 
da poznaje više kapitalizam, taj gospodarski sistem za iskorišta- 
vanje i uništavanje ne samo ekonomsko i socijalno slabijih po- 
jedinaca nego i ekonomsko i socijalno slabijih cijelih naroda. 

No čovječanstvo je jednako u zabludi, ako misli, da se 
može stvoriti i novi nekakav društveni i gospodarski red na 
prisilnom podvrgavanju pojedinaca nekoj imaginarnoj i kolek- 
tivističkoj mašini. Prirodni je zakon, da svaki pojedinac ima 
svoje »jastvo«, koje mora na svima područjima svoga života da 
što više i što bolje ispoljava; istodobno i socijalni zakon nalaže, 
da svaki pojedinac preko toga svoga »jastva« ima da realizira 
svoj socijalni cilj. 

Novo vrijeme nema zato da bude niti u ekstremima gospo- 
darskog individualizma, a niti u ekstremima gospodarskog ko- 
lektivizma. Novo vrijeme ima da uredi cijeli privredni život u 
skladnoj sintezi individualnih i socijalnih interesa. 

Novo vrijeme, priznavajući opravdanost produktiviteta ka- 
pitala, opravdanost i čiste dobiti poduzetničkog duha, opravda- 
nost i cjelokupnog dohotka u privredi, vodit će se ciljem, da 


i taj kapital i ta čista dobit i taj dohodak ne služi samo podu- 


zeiniku nego i socijalnom interesu. I kapital i čista dobit i 
dohodak ne smiju nipošto da budu polugom iskorištavanja čo- 
vjeka po čovjeku, nego putem oplodnje i iskorištavanja nežive 
prirode, »mrtvih kapitala«, prirodnih bogatstva, u korist čovje- 
čanstva! 

Uspostavljanje svih tih gospodarskih ravnoteža, kojima se 
hoće da rješava i naša privredna i socijalna kriza, treba 


tako da polazi od nas samih. U naše duše treba da uđe duh“ 


planskoga rada, poštivanja rada i svoga i tuđega, stvaranja 
dobara u svrhu socijalnu, duh samoprijegora i žrtava namje- 
sio onog egoističkog i neplodnog iživljavanja samoga sebe, a 
uništavanja materijalnih dobara na štetu cjeline. Treba da 
život rada, štednje i poštenja zamijeni onaj Život bezbrige, ne- 
hajnosti, rasipavanja dobara i borbe o isprazne parole. 

Svi mi skupa, i kao pojedinci i kao građani i kao narod, 
treba da shvatimo svijest dužnosti svojih zvanja za jedan viši 
socijalni cilj. Nijedno zvanje, nijedan položaj ne smije biti samo 
radi lične časti i ličnog obogaćivanja, a najmanje život od krvi 
drugoga čovjeka. Obogaćivanje bez ličnoga rada stvara nužno 
narodnu sirotinju i golotinju. ' 

Ujedno moramo biti sebi svijesni, da i u privrednom i so- 
cijalnom životu samo moralna načela poštenja, ljubavi i pravde 
mogu biti ne samo preporođaj naše najbliže okoline nego i ci- 
jelog našeg društva. ' 

Stvarajmo stoga u sebi i u svojoj okolini čovjeka rada i 
pravde, stvarajmo čovjeka svijesti njegovih staleških dužnosti, 
čovjeka visokih moralno-etičkih načela, pa ćemo stvarati time 
i preduvjete za opće liječenje i za novi privredni život. 

Pa ako zato dani opće naše nevolje i gospodarskog zastoja 
i budu potrajali još koje vrijeme, mi moramo biti sebi svijesni, 
da smo sa svoje strane kao puni ljudi učinili sebi, svome narodu 
pa i cijelom čovječanstvu, što smo mogli i morali. Dali smo 
svoje duše, svoje tijelo i svoj rad, te smiono možemo gledati u 
bolju budućnost i samih sebe i svoga naroda. 





DR. MILAN GRUBER, ZAGREB 


DR. MILAN PL. MAKANEC 
KAO HRVATSKI POLITIČAR I PARLAMENTARAC 


SPOMENLIST O POLOVICI VIJEKA NJEGOVE SMRTI 


.Dne 2. srpnja ove godine bio je spomendan petdesetgodišnjice pre- 
rane smrti hrvatskoga parlamentarca, političara i odvjetnika dr. Milana pl. 
Makanca, koji je u Zagrebu toga dana g. 1883. umro tek u 40. godini 
svog života. Taj je dan toliko važna etapa u hrvatskoj kulturnoj povijesti, 
da naša javnost ne može miikom prijeći preko te poluvjekovne obljetnice. 

Povijest Makančeva života nije, duga, niti bogata raznolikim dogo- 
đajima i mijenama sudbine, a da se ne bi mogla nabrzo ocrtati, ali je zato 
u našem narodnom životu bila od tolikog značaja, da se može bez pretje- 
ravanja reći, da je Makanec svojim sjajnim parlamentarnim trijumfima od 
jednog decenija (g. 1866.—1876.) dao neizbrisivo obilježje toj cijeloj epohi 
hrvatskog političkog života. ' 1 

Makanec se rodio u Zagrebu g. 1843., gdje mu je otac Ferdinand bio 
podžupanijski činovnik. Tu je polazio sve svoje nauke, pučku školu, gim- 
naziju i pravoslovnu akademiju. Već u svojoj ranoj mladosti pokazivao je 
vanredne duševne darove, osobito neobičnu govorničku vještinu, kojom se 
je s pravom idealnom ambicijom isticao među svojim mlađim drugovima, 
koji mu već onda proricahu sjajnu političku budućnost. 

Kako su se pod kraj njegovih gimnazijskih nauka stali rušiti gra- 
nitni temelji apsolutističke ere, koja je kroz cijelo desetljeće sapinjala u 
Hrvatskoj svaki slobodni politički pokret, te počela pomalo svitati zora 
ustavnoga života, razmahao se i u Zagrebu snažniji javni život, koji je 
zahvatio u svoj vrtlog sve redove naroda, što je nakon desetgodišnjeg 
mrtvila počeo politički slobodnije disati, Naravno, da je.i omladina za- 
plovila tom rodoljubnom strujom, a u tome .su joj po povijesnoj tradiciji 
prednjačili članovi pravoslovne akademije. U tom kolu našao se i mladi 


Makanec, koji se je sa svojim najbližim prijateljem Mirkom Bedekovićem . 


i s još nekojim akademskim drugovima odvažio, da jedne noći skinu sa 


gimnazijske i policijske zgrade carske orlove i da ih pobacaju na smetište. 


Taj je čin bio kvalificiran kao političko kažnjivo djelo. i 
Da se ukloni posljedicama, umakne potajno Makanec sa prijateljem 
Bedekovićem u Beograd, gdje ostadoše neko vrijeme. Poslije su oba za- 
“ uzimanjem moćnih prijatelja svojih roditelja postigli, da im je to djelo 
u povodu promjene režima kao mladenačka zabluda bila oprošteno, pa se 
vratiše oba u Zagreb, gdje nastaviše svoje nauke. Svršivši akademiju s od- 
ličnim uspjehom, bio je Makanec kao vanredno darovit pravnik na zemalj- 

ski trošak poslan na bečko sveučilište, da se ondje daljnjom naukom pri- 
pravi za profesora kaznenoga prava na pravoslovnoj akademiji. G. 1867. 
vrati se iz Beča te bude odmah imenovan profesorom za katedru kaznenog 
prava na zagrebačkoj akademiji, gdje se je svom dušom posvetio svome 
zvanju, a svojim rijetkim znanjem, duhovitim i rječitim predavanjem osvo- 
jio je tako svoje slušaoce, da je doskora kao simpatičan profesor stekao 
najveću popularnost. : 

Budući da je to bilo u Hrvatskoj ono burno doba, kad je na dnevnom 
redu politike bilo pregovaranje s Ugarskom o državopravnoj nagodbi, te 
se u čitavoj zemlji bila razmahala strastvena i grozničava politička borba, 
nije nikakvo čudo, da se je tako mladi žarki rodoljub s eminentnim poli- 
tičkim  temperamentom i fenomenalnom govorničkom nadarenošću, tim 
glavnim atributima svakoga političara dao zanijeti tom općom strujom i da 
nije mogao ostati mirnim i pasivnim posmatračem sudbonosnih dogođaja, 
koji su potresali rodoljubnim duhovima u cijeloj zemlji. Sa svim elanom 
svoje djelatne i borbene ćudi bacio se i Makanec u bijesni vir opozicionalne 
borbe, koju je, pod duhovnom egidom biskupa Štrosmajera, tadašnjeg vođe 
opozicije u saboru, i pod stranačkom organizacijom neustrašivog prvaka 
Matije Mrazovića, vodila najvećom žestinom narodna stranka, uz koju je 
sa svim zanosom tada pristao i Makanec. 

Radi te njegove nepomirljive oporbe i neumorne agitacije otpustio 
ga je sa profesure tadanji ban barun Levin. Rauch, koji nije trpio, da se 
akademijski profesor, koga je u svojoj političkoj tjesnogrudnosti smatrao 
također činovnikom, bavi aktivnom stranačkom propagandom. Da mu se 
dade naknada za gubitak egzistencije radi njegove političke požrtvovnosti, 
izabraše ga sisački rodoljubi tajnikom svoje trgovačko-obrtničke komore. 

Lišen profesorske stolice, Makanec se s još većom neustrašivošću, a 
svakako još strastvenijim ogorčenjem odao političkoj agitaciji. Izabran 
jednoglasno u Karlovcu saborskim zastupnikom g. 1871., a isto tako i kod 
ponovnih izbora g. 1872., svojom svestranom političkom sposobnošću i ne-- 
uporedivom dijalektičkom vještinom istaknuo se već za kratko vrijeme u 
prvim redovima ondašnjih saborskih korifeja, a svojim vanrednim parla- 
mentarnim trijumfima izašao je već u prvom saborskom perijodu na glas 
jednog od najodličnijih prvaka opozicije, koja je na svoju zastavu kila 
napisala borbeno geslo: »Dolje nagodba!« 

Međutim to Makančevo intrasigentno opozicionalno stajalište, koje je 
bilo dragocjeno oružje narodnoj stranci, dok je sama vodila boj na život 
1 smrt s unionističkom, vulgo madžaronskom strankom, bilo je sada kao 
vladinoj stranci, koja je morala braniti nagodbu kao bedem svoga poli- 


tičkog opstanka, veoma nepoćudno i nepodnosivo. Ubojite strjelice njezina 


bivšeg suborca, pogađahu sada ne samo nagodbu, već i samu narodnu 
stranku, koja je poslije tu nagodbu proglasila svojom »magna charta liber- 
tatum«. Makanec ju je sada žigosao istom retorskom snagom radi njezina 

političkog renegatstva i dobacivao joj stereotipnu pogrdu, da je »za zdjelu 
leće« izdala svoja programatska načela, što je onda postalo u narodu za 
nju difamantnom krilaticom. 

U tom povodu dospjela je narodna stranka u veoma kritičan položaj. 
Ona po svom svojstvu kao vladina stranka nije imala popularnog oružja, 
da se uspješno bori protiv svoga nekadašnjeg saveznika, koji je i sada, 
nakon njezine političke metamorfoze, nosio na svom svijetlom štitu ista 
ona privlačiva gesla, kojima se ona, uz gotovo nikakov znatniji uspjeh za 
svoju domovinu, bila nečasno iznevjerila, a u drugu ruku nije radi svoga 
stranačkog prestiža mogla dopustiti, da joj tako opasan protivnik potkapa 
temelje njezina političkog opstanka. Bila je svijesna, da bi nepopustljive 
navale Makančeve borbe bez njezine energične samoobrane konačno ipak 
porušile teškim žrtvama sazdane, a još dovoljno neutvrđene bedeme nje- 
zine vladavine. ' 

Stoga su se prvaci narodne stranke u očajnoj borbi za svoj vlastiti 
bitak morali — i ako teška srca radi neprocjenivih zasluga svoga druga u 
prošlosti — odlučiti na krajni otpor protiv Makančevih juriša. U tom dvo- 
boju bio je moralni položaj Makančev čvrst i pretežan, jer je svom sna- 
gem svoga uvjerenja i neokaljanim oružjem svoga značaja vojevao protiv 
premoćnog stranačkog gorostasa, koji je imao tu Ahilovu petu, da se je 
»za pregršt vlasti«, a bez pobjede svojih političkih dogma, izmirio sa svo- 
jim nekadašnjim dušmaninom. 

Ali u drugu ruku bio je Makančev politički položaj u toj borbi 
veoma slab i labilan. On se našao u saboru i u političkoj javnosti u situa- 
ciji, koja se označuje pregnantnim engleskim izrazom »splendid isolation«. 
Gotovo samac protiv goleme stranačke organizacije narodne stranke. Ona 
je poslije sporazuma s Ugarskom o reviziji nagodbe, na osnovu svoje ve- 
like popularnosti, stečene u dugogodišnjoj i požrtvovnoj opozicionalnoj 
borbi, kod ponovnih izbora g. 1872. dobila ogromnu većinu, koja je uz 
minimalnu manjinu gotovo listom prihvatila g. 1873. reviziju nagodbe, 
tako da je postala gospodaricom političke situacije u saboru i zemlji. Opo- 
zicija je spala na manjinu od 13 zastupnika, a i ti bijahu rascjepkani na 
strančice i na pojedince bez ikakve zajedničke organizacije. 

No i ako je Makanec u svojoj ulozi opozicionalnog »leadera« bio 
skroz osamljen, nije se on ipak u svom idealnom optimizmu odrekao par- 
lamentarne borbe. Sa svom odvažnošću svoga značaja i strastvenom rato- 
bornošću svoga temperamenta zametnuo je protiv kolosa narodne stranke 

* pravu titansku borbu, kojom je u tom razdoblju (od g. 1873.—1876.) svoje 
političke djelatnosti postigao svoje najljepše i najveće parlamentarne tri- 
jumfe. 

U svom idealizmu, koji je vazda bio najsvjetlijom značajkom nje- 
gova političkog života, nadao se ipak, da će u tom nejednakom dvoboju 
svojim već uspješno prokušanim navalnim oružjem opet pokrenuti za so- 

bom široke mase i privesti ih pod svoj pobjednički stijeg, da konačno oži- 
votvori svoje političke ideale. Ali i narodna stranka, kojoj je bio duhov- 
nim vođom proslavljeni pjesnik i prvi ban-pučanin Ivan Mažuranić, 
imala je u narodu bogatu riznicu popularnosti i usto je još raspolagala 
obilnim izvorima svoje vlasti, a ta dva dragocjena sredstva bila su moć- 


nija i uspješnija od Makančeve opozicije. 


Gorko razočaran svojim političkim brodolomom i shrvan tjelesno i 
duševno nesavladivim naporima borbe, stvorio je Makanec konačno teškim 
srcem bolnu odluku, da se za uvijek povuče sa političkog poprišta. U sa- 
borskoj sjednici od 7. kolovoza 1876. dao je na opće iznenađenje izjavu, 
da polaže zastupnički mandat uz značajnu motivaciju: da bi kao razlog 
za to mogao navesti nesnosljivost saborske većine, kojom opoziciju smatra 
skupom nezadovoljnika i urotnika protiv sebe, koji joj imaju služiti tek 
stafažom, kao i nedostojno sumnjičenje njegovih političkih ciljeva, ali da 
sve to nije pravi povod njegovoj rezignaciji, već narušeno mu zdravlje i 
slabi vid. : 

Od toga doba, pa sve do svoje smrti 2. srpnja 1883., dakle punih 7 
godina, ostao je trajno u zatišju kao pasivni posmatrač daljnih političkih 
dogođaja. 

Sva je javnost žalila taj njegov korak, te su njegovi prijatelji i pošto- 
vaoci ponovno kušali sklonuti ga, da se opet vrati u političku arenu, nuđa- 
jući mu zastupnički mandat u različnim izbornim kotarima. Ali je on čvr- 
sto ostao kod svoje odluke te je sve te ponude dosljedno odbijao. Nakon 
položenja mandata preseli se sa svojom odvjetničkom pisarnom iz Petrinje, 
gdje je stanovao od g. 1874., u Zagreb, te nastavi svoje zvanje, posvetivši 
se naročito kriminalnoj praksi, u kojoj je doskora došao na veliki glas. . 

Za cijelog je svog života bio slabašna i krhka zdravlja. Napori od- 
vjetničkog zvanja, a još više burne političke agitacije potkopaše mu nabrzo 
zdravlje u tolikoj mjeri, da je počeo ozbiljno pobolijevati. Posljednjih go- 
dina svoga života morao je tražiti lijeka svojoj bolesti po različnim stra- 
nim i domaćim kupkama, ali sve bez uspjeha. Bolovao je od slabosti ži- 
vaca, a u zadnje vrijeme trpio je od silne neuralgije i nesnosne migrene, 
koja ga je časovito, a i po duže vremena činila posve nesposobnim za 
svaki rad. Dva mjeseca prije smrti potražio je lijeka na Rijeci, ali se i 
odanle vratio kući bez ikakva uspjeha. Posljednjih dana radi ljetne vrućine 
nastanio se u Kovačićevoj vili na Okrugljaku, gdje je 2: srpnja 1883. pre- 
minuo od možđanske kapi. Prevezen je u svoj stan u tadanjoj Vranicanije- 
voj palači (Kukovićeva ul. 3.), gdje je ležao na odru, i otkuda je sprovod 
krenuo na groblje. Sprovod mu je bio veličanstven, uz učešće brojnih de- 
putacija i ogromne mase svih krugova zagrebačkog građanstva, kod koga 
je Makanec radi svoje rijetke političke popularnosti bio opće poznata lič- 
nost. Nad grobom se oprostio od pokojnika žalobnim govorom staleški mu 
drug dr. Šime Mazzura. * 

Makanec je bio par excellence čovjek politike i javnosti te nije ni- 
kakva pretjeranost, kad se kaže, da je za naše savremene kulturne prilike 
bio epohalna pojava nažalost kratkoga vijeka. Značajno je, da su prigo- 
dom njegove smrti gotovo svi pisci opsežnih i veoma simpatičnih nekro- 
loga njegovu ličnost nazvali sjajnom meteorskom pojavom, koja je za- 
bljesnula elementarnom snagom na političkom obzorju hrvatskoga naroda i 
koja je kroz kratko vrijeme od jednoga decenija sav naš rodoljubni svi- 
jet u saboru i na javnim sastancima upravo očaravala svojim govorničkim 
blještavilom i fascinantnom dijalektičkom vještinom. Njegova politička 
karijera može se zaista isporediti sa sjajnim vatrometom, punim čarobnih 
i efektnih prizora i doživljaja, ali i bolnih razočaranja, koja mu ogorčiše 
senzitivnu dušu i podgrizoše i onako krhku tjelesnu konstituciju. 

Za svoje parlamentarne karijere on je bio jedna od najmarkantnijih 
i najsimpatičnijih ličnosti hrvatskoga sabora, koji je u ono doba obilovao 
čitavim nizom darovitih političara i rječitih govornika velikoga stila. U 
saboru je svojim neprijepornim političkim autoritetom uživao ugled, a 
čistotom svoga značaja i domoljublja kod svih stranaka i frakcija, kao i 
kod pojedinih zastupnika, osobito poštovanje. Kao plemenit rodoljub bio je 
spreman na svaku, i najveću žrtvu za ideale otadžbine. U svojim vatrenim 
govorima navaljivao je na svoje načelne i idejne protivnike upravo bespri- 
mjernom srčanošću, a u obrani svoje političke ideologije znao je snagom 
svoga uvjerenja i ljepotom svoje retorske fraze zanijeti mnogobrojne slu- 
šaoce ne samo do konvencionalnog oduševljenja, već često i do formalnog 
paroksizma. Kad je bilo oglašeno, da će Makanec govoriti na javnoj skup- 
štini ili u saboru, bio je to pravi signal za navalu općinstva iz svih dru- 
štvenih slojeva, a svaki njegov govor bila je dobivena bitka za opoziciju. 

No uza svu borbenost svoga političkog temperamenta bio je Maka- 
nec kao čovjek nježnoga i simpatičnog bića, pun srdačnosti i ličnoga čara, 
kojim je svakoga osvajao u društvenom saobraćaju. Po svojoj naravi bio 
je miroljubiv i vazda spreman, bez žrtve svojih načela, na pomirbu i 
transakciju sa svojim protivnicima, ako je tomu bio cilj zajednički rad za 
dobro otadžbine. 

Značajka je njegova političkog individualiteta, da nije bio teoretski 
strančar, jer njegova ćud nije trpjela samoprijegornih stega stranačke orga- 
nizacije. Stoga mu se s nekojih strana zamjeralo, da je njegova politika 
destruktivnoga, a ne konstruktivnog kalibra. Koliko je ta karakteristika bila 
ispravna, ne može se po rezultatu njegove političke djelatnosti izreći za- 
ključni sud. Makančeva akcija bila je po svojoj biti opozicionalna propa- 
ganda riječju i perom, a njezin rezultat bio je po svom efektivnom uspjehu 
nesumnjivo pozitivan. Svojom ustrajnom i intrasigentnom oporbom imao je 
nepobitno lavlji udio u znamenitom rezultatu borbe između narodne i 
unionističke stranke s njezinim pročelnikom barunom Levinom Rauchom. 
Taj pozitivni rezultat imao je za posljedicu totalni slom te stranke, koja 


282 





je na izborima od g. 1872. gotovo iščeznula s političke pozornice. Daljni 
rezultat te pobjede bio je, da je na vladu došla narodna stranka, ali ne 
sama, niti sa svojim programom, već u fuziji s bivšim unionistima i uz 
prihvat njihove političke ideologije. 

Za konstruktivni politički rad nije Makanec nikad ni imao prilike, jer 
je svoju karijeru.i završio kao aktivni oporbenjak. Stoga negativna ocjena 
o njegovoj sposobnosti za konstruktivni rad nema pozitivnog osnova. Ali, 
prosuđujući po bitnim atributima njegova političkog talenta, može se lo- 
gično zaključiti, da je njegova glavna moć sastojala u razornom i destruk- 
tivnom djelovanju, kao što za tu činjenicu imamo u parlamentarnoj povi- 
jesti sviju naroda i vremena nebrojenih znamenitih primjera. 

Sinteza Makančeva političkog karaktera u bitnosti je ova: Po svojoj 
naravi bio je rođeni političar i opozicionalac, najidealniji i najnesebičniji 
borac za slobodu, slavu i veličinu svoje domovine. Izrazita crta njegova 
“značaja bila je neustrašivost i borbenost. Najveće slavlje postizavao je, 
kad je u saboru i na javnim zborovima u svojim nenadmašivim filipikama 
navaljivao besprimjernom smionošću na političke protivnike, koje. je svo- 

. jom nesmiljenom kritikom znao ne samo savladati, već formalno u prah 
oboriti. Sva snaga njegove rječitosti dolazila je do najpregnantnijeg izra- 
žaja upravo u ulozi napadača i optužioca, u čem mu u saboru nije bilo 
takmaca. 

No uza sve to ne može se poreći, da sva ta borbenost Makančeva 
temperamenta nije bila izazovna, niti mu je stvarala ličnih neprijatelja. 
Cijela njegova osobna i javna ličnost bila je tako simpatična i šarmantna, 
da je mogao imati protivnika svoje političke ideologije, ali ne svoje oso- 
be, a to je u povijesti našeg političkog života, koji je u svim svojim fa- 
zama vazda imao nažalost obilježje intolerantnosti i lične note, gotovo je- 
dinstvena pojava. To je dokazom, da je on svojim govorima znao zanijeti 
ne samo svoje sljedbenike i sumišljenike, već i slušaoce, koji nisu simpa- 
tizovali s njegovim programatskim principima, ali nisu mogli odoljeti tre- 
nutačnom dojmu njegove blještave govorničke fraze. 

Kao značajna osobina njegove političke individualnosti mora se još 
istaći, da se je Makanec najbolje osjećao u ulozi parlamentarnog »outsi- 
dera«, koji je išao samo svojim samostalnim putevima i da nije imao one, 
kod političkih »leadera« tipične ambicije, da oko svoje zastave okupi po- 
sebnu stranku i da joj bude vođom. — Iz nepreglednog mnoštva njegovih 
privrženika i Štovalaca potekla je ponovno inicijativa za osnutak njegove 
stranačke organizacije, ali je Makanec, koji je bio tuđ častoljublju, svaki 
put odlučno otklanjao takove poticaje, zadovoljavajući se jedino time, da 
ondašnji nezavisni politički dnevnik »Primorac«, koji je kao jedini opozi- 
cionalni list izlazio u Kraljevici, bude organom njegova političkog pro- 
grama. Osamljeno mu stajalište u našem javnom životu bez aktivne stra- 
načke propagande bilo je i uzrokom praktičnom neuspjehu svih njegovih 
parlamentarnih napora, kao i konačnoj abdikaciji na političkom radu. 

DR. IVO HERGEŠIĆ, ZAGREB 


FRANCUSKI PISCI 
NA HRVATSKOJ POZORNICI U ZAGREBU (1840—1934) 


»Stavno-kazalište, na kojem se u narodnom jeziku pred- 
stavlja, od velike je važnosti..., jer se $ njega množina 
*.;. upoznaje s uljudnimi običaji izobraženih narodah, sa 
njihovim duhom, sa stupnjem njihovog  prosvčtjenja, 
s njihovim mnčnji o gradjanskih i domaćih krčpostih, 
s velikimi značajevi dogodovštine, koji narod k svemu, 
što je Ičpo i veliko, uzhititi mogu, i s hiljadu drugih 
koristnih stvarih« — (Demeter, Danica ilirska, — 
16/IV 1842). 

Među najvažnije posrednike strane književnosti i najmoćnije popu- 
larizatore stranih književnih djela spada kazalište. Repertoari većih kazališta 
značajan su dokumenat za ogledanje utjecaja, simpatija ili antipatija jav- 
nosti te opće orijentacije javnoga života. Bezbrojne su pobude, koje domaća 
kazališna produkcija prima putem kazališta. Tu se oni strani utjecaji ispre- 
pliću i kombiniraju s domaćih faktorima, stvarajući tako kulturno žarište, 
koje može silno utjecati na kulturnu politiku čitavih naroda. 


Repertoar Hrvatskoga kazališta u Zagrebu vjerno je ogledalo prilika, 
u kojima se razvijao naš narodni preporod sa svima svojim izdancima. Po- 
stepena emancipacije od njemačke prevlasti, nova kulturna orijentacija 
tokom 19. stoljeća, jasno se odrazuje u kazališnom životu Zagreba. Mali 
pokrajinski »Stadttheater« postaje Hrvatskim zemaljskim kazalištem, koje 
srdačno prima sve strane poticaje, ali se oprezno ograđuje od Nijemaca, 
iskusivši dobro, da germanizacija u kulturnom životu ide uporedo s poli- 
tičkom prevlašću. Iza 1860., kad su Nijemci formalno protjerani s pozor- 
nice, hrvatsko se kazalište počima reorijentirati — kao čitav naš javni 
život — tražeći novih uporišta i ugleda na evropskom zapadu i slavenskom 
istoku. Taj se proces očituje dakako i u sastavu repertoara, koji se oboga- 
ćuje brojnim francuskim i slavenskim djelima, tako da na koncu perioda, 
koji završuje svjetskim ratom, Francuzi gotovo nadmašuju Nijemce. Fran- 
cuska djela tvore oko 30 posto repertoara, a od 1840. do danas prikazano 
je u Zagrebu preko 500 francuskih komada, među kojima nalazimo ponaj- 
glavnija remek-djela francuskoga kazališta!) 


") Vidi: I. Hergešić, La part de I'ćtranger dans le rćpertoire du 
Thć&tre National de Zagreb (u posebnom broju pariske »Revue de Littćra- 
ture comparće«, koji je posvećen srednjoj Evropi). U spomenutom prilogu je 
ukratko analiziran Čitav strani repertoar Hrv. kazališta u Zagrebu (14e annće, 
No 1) 5 

Oni, koji misle, da su naše veze sa Zapadom (a napose sa francuskom 
kulturnom sferom) od jučer, začudili bi se, kad bi im tko kazao, da je takvih 
veza bilo već u srednjem vijeku. U jednom ritualu zagrebačke stolne crkve 
iz početka 12. stoljeća (Missale antiquissimum) našao je Fancev dvije litur- 
gijske drame francuskog podrijetla, koje su francuski benediktinci donijeli 
u naše krajeve?). Te su se obredne igre (jeux liturgiques) prikazivale o 
Uskrsu i na Sv. tri kralja, a nastale su izravno prema francuskom predlošku. 
Dokazano je, da se jedna od njih (Tractus Stellae) prikazivala u isto doba 
u Rouenu (Stella officium). A šest stoljeća kasnije (1670) — još jedan zna- 
čajan primjer — prevodi Krsto Frankopan s francuskog Moličreovu kome- 
diju »Geotges Dandin, koja je tek godinu prije štampana. Taj hrvatski 
prijevod nastao je dakle još za života Moličreova, a spada među najstarije 
pokušaje ove vrsti, ne samo u slavenskih naroda, nego u Evropi uopće*). 


No kako je stalno kazalište u Zagrebu osnovano tek prošloga stoljeća, 
tako se o stalnim i sistematskim vezama između francuskog i našeg teatra 
ne može govoriti prije polovice 19. vijeka. Bilo je i prije u Zagrebu hrvat- 
skih predstava, a prikazivali su se i francuski autori, ali te nisu bile redo- 
vite ni javne, a prikazivali su redovno diletanti. Tu »prehistoriju« kaza- 
lišnog života u Zagrebu prikazao je sintetički Deanović) skupivši dosta 
materijala, koji je poznat uglavnom samo specijalistima. Prikazao je sredo- 
vječni period, predstave u biskupskom seminaru (od konca 15. v.), školske 
glume u isusovačkom kolegiju (osnovan 1607.), gostovanja njemačkih dru- 
žina u drugoj poli 18. stolješa i zaključio, da su u Zagrebu prikazivana 
mnoga djela stranih (napose francuskih) autora, koji su došli k nama naj- 
više preko Austrije i Italije. Glumile su se te drame u latinskom, hrvatskom 
i njemačkom jeziku, ali je gotovo nemoguće odrediti točan repertoar“). No 
nema sumnje, da su se uz različite modne pisce ove ili one epohe prikazivali 
i neki prvaci, kao Corneille i Moličre. 


?) Vu: F. Fancev, Liturgijsko-obredne igre u zagrebačkoj stolnoj 
crkvi. Prilog historiji kulture u aavakai Hrvatskoj XII. stoljeća. U Za- 
grebu 1925. (posebni otisak iz »Narodne Starine«). 2 . 

%) Ovo važno i zanimljivo pitanje komparativne književnosti raz- 
bistrio je prvi T. Matić u Jagićevu »Archivu (XXIX, .1907), a njegova je 
istraživanja upotpunio Sl. Ježić, koji je o tom pisao u više mahova ara 
ni Vjesnik, XXIX, 1921; Život i rad F. K. Frankopana, Zagreb 1921; Re- 
vue de Littćrature comparće, I, 1921). RAMA 

*) V.: M. Deanović, Le thć&tre trancais et le thć&tre italien a Zagreb, 
du moyen Age jusqu'au- dćbut du XIXe sičcle (Hauvetteov zbornik, Paris 
1933). Tu su zabilježeni i brojni bibliografski podaci. PAK 

%) U rukopisnoj ostavštini VI. Lunačeka, koja se čuva u Sveučilišnoj 
knjižnici, nalazi se kartoteka kazališnih predstava u drugoj polovici 18. i 
početku 19. vijeka (Kazališni rćpertoire god. 1784.—1834., br. 1.—824, slo- 
ženo po datumima prvoga prikazivanja). Signatura: R. 4619—1. 

To su eto počeci modernoga kazališnoga života u Zagrebu. Sama povi- 
jest hrvatskoga kazališta u Zagrebu počima ilirskim pokretom. Taj narodni 
preporod stvorio je i u toj domeni kulturnoga rada čvrstu bazu i glavne 
preduvjete daljnjem razvoju. Narodno kazalište ide u red najvrednijih 
plodova hrvatskoga preporoda. Najstarija sačuvana kazališna cedulja po- 
tječe iz g. 1802. To je anonimna neka predstava (Nazloba med bratmi) u 
kr. konviktu5). Trideset godina kasnije prikazuje se na pozornici Amadeove 
palače (danas Hrv. prirodoslovni muzej) neki Kotzebue-ov igrokaz u pri- 
jevodu D. Rakovca, a to je možda prva hrvatska predstava u Zagrebu — 
izvan sjemeništa i konvikta. G. 1885. dogotovljena je i otvorena nova kaza- 
lišna zgrada (Stankovićeva), a 10. lipnja 1840. otvara se Kukuljevićevom 
dramom »Juran i Sofija ili Turci kod Siska« prva hrvatska kazališna sezona 
Ugovor između Narodne čitaonice i kazališnih poduzetnika braće Bčrn- 
stein, predviđa“ četiri hrvatske predstave na mjesec (svakog utorka) ili 
šesnaest na sezonu. To je još uvijek doba diletantizma, pokušaja i vrluda- 
nja, a pojedinačni uspjesi bodre kazališne rodoljube, da ustraju u vele 
važnom, ali gotovo beznadnom pothvatu. S obzirom na silnu prevlast nje- 
mačkoga teatra (Zagreb-Agram je do 1860. faktično njemački kazališni 
grad) nije čudo, ako se ta prevlast očituje i u repertoaru. Ali već onda, ne- 
posredno nakon 1840. opažaju se prvi znaci eklekticizma: uz Halma (Gri- 
seldis), Holbeina (Fridolin) i neminovnog Kotzebue-a ističe se među prvim 
komadima hrvatskoga repertoara jedan Sheridanov komad i »Angćlo« Vic- 
tora Hugoa, prikazivan početkom 1841. »Izbor igrokazah ilirskoga kaza- 
lišta« (1841—42, u nakladi Gajeve tiskare) donosi — u deset svezaka —-i 
nekoliko francuskih komada. U drugom svesku jednu šaljivu igru »polag 
C. Lebruna« (Charles Lebrun), koju je preveo i lokalizovao Rakovac; u 
četvrtom svesku se nalazi »Angelo, padovanski okrutnik«, u sedmom neka 
vesela igra »polag Desagiera«"), također lokalizirana, a u desetom »Smčrtni 
rog«. Drama u 5 aktah polag francezkoga. To je Hugo-ov »Hernani«), naj- 
slavniji kazališni komad francuskoga romantizma, koji je doživio svoju 
hrvatsku premijeru s izvjesnim zakašnjenjem (1849). 


%) Fancev_ je identificirao i autora i prevodioca: Kotzebue (Der 
Bruderzwist) i Franjo Strehe. Ovaj potonji ide u red najzanimljivijih lič- 
nosti kajkavske književnosti, a prevodio je i s francuskoga (njegov prijevod 
Voltaireove »Henriade« — u stihovima — čuva se u Metropolitanskoj knjiž- 
nici). — V.: F. Fancev, O drami i teatru kaptolskoga Zagreba, Hrvatsko 
Kolo, XIII (1932). 


") Ovo je zacijelo tiskarska pogreška (koju su preuzeli kasnije po 
vjesničari Hrv. kazališta). Problematični pisac je M. A. M. Dčsaugiers 
(1772—1872), glasoviti chansonier i vaudevillist. 

%) Prevodilac nije naznačen, ali je sva prilika, da je »Hernanija« i 
»Angela« preveo J. Užarević. Prijevod (zapravo adaptacija) je veoma ne- 
jednak. »Hernani« je očito slabiji (Hugo-ovi aleksandrinci su pretočeni u 
nezgrapnu prozu!). Od 19 lica originala ostalo je u prijevodu 10, don San- 

Dobrovoljci, koje je uz pomoć Štrige organizirao Demeter, prikazuju 
»Hermanija« i Scribeovu »Čašu vode« (1850, koju je preveo Vl. Vežić i 
štampao u »Viencu francezkog, talianskog i španjolskog zabavnog knji- 
ževstva« (1852). Iste godine daju dobrovoljci sjajnu predstavu, koja do- 
nekle označuje početak nove ere u životu hrvatskog kazališta, a prikazuju 
pri tom jedan francuski komad: Dumasove »Gospođice od St. Cyra« u pri- 
jevodu Vežića (Vienac i t. d.). Iza 1854. se »hrvatski glumci već osmjeliše 
da igraju konverzacionalne komade francuske« (Andrić)?). To je Scribeova 
»Borba gospođa«, prikazivana pod naslovom »Djevojačka borba ili Dvoboj 
za ljubav« (1855)!%). Takovim pojedinačnim uspjesima (kadikad veoma pro- 
blematičnim) zadovoljava se publika, koja je išla u kazalište zbog — pa- 
triotizma. Trebalo je, da se opće prilike stubokom promijene, pa da hrvat- 
sko kazalište dobije novi polet. 

To se dogodilo g. 1860. Prvi hrvatski sabor iza apsolutizma daje kaza- 
lištu stalnu subvenciju, a koncem iste godine odlaze Nijemci s hrvatske 
pozornice. Legendarno veče 24. studenoga 1860. označuje zaista konac jedne 
epohe i početak boljih vremena. Na daskama stare i nove zgrade hrvatskoga 
kazališta gostuju brojni stranci: Talijani, Francuzi, zastupnici svih slaven- 
skih naroda, pače i dvije japanske trupe, ali njemačkim glumcima ni 
tragati). U sastavu repertoara ispoljuju se od sada jasno dvije tendencije: 
obogatiti repertoar modernim francuskim komadima, kao ustuk njemačkoj 
kazališnoj ekspanziji, i surađivati istodobno s ostalim slavenskim pozorni- 
cama, te birati pomno strane komade s obzirom na domaće potrebe, a uvijek 
eklektički, kako bi hrvatska pozornica bila odraz svih velikih kazališnih 
dogođaja u Evropi, ne zanemarujući pritom svoju posebnu — nacionalnu 
misiju. 

To se provodilo jednom svijesno, drugiput nesvijesno, a rezultati nisu 
bili uvijek jednaki; ali nema sumnje, da je sama osnova bila izvrsna. 


cho je transkribiran Don Sankec, dofia Duarte piše se stalno donna i t. d. 
Točnost prijevoda neka ilustrira ovaj passus: 
original 

»vielle, en noir avec le corp de sa 
jupe cousu de jais, a la mode d'Isa- 
belle la Catholique« 

hrv. prijevod 
»stara, černo obučena, poršnjak kao iz 
vremenah Izabele Katoličanke« — I. čin, I. prizor 

% V.: N. Andrić; Spomen-knjiga Hrvatskog zem. kazališta pri otva- 
ranju nove kazališne zgrade. Zagreb 1895. 

10) Ponovno je prevedeno ovo djelo 1878. pod naslovom »Borba go- 
spođa«, a 1898. prikazivali su ga učenici Hrv. dramatske škole. Ova Scri- 
beova komedija ide u red najvećih kazališnih uspjeha u Zagrebu. 

4) Tek deset godina poslije rata pojavit će se u Zagrebu neke 
njemačke trupe s bečkim Burghtheatrom na čelu, da uspostave stare veze 
sa hrvatskom kazališnom publikom, ali u posve drugim okolnostima. 


287 


Napredovalo se etapno. Između 1840. i 1895. (do otvorenja nove kazališne zgrade 
na početku Miletićeve ere) dominiraju po broju komada još uvijek nje- 
mački pisci, ali su im se Francuzi opasno približili: u tom su razdoblju pri- 
kazana 242 francuska komada, a od tog dvadesetak od Sardou-a, za njim 
je Dumas fils (16), pa Feuillet (10) i Augier (7). Između 1860. i 1914. taj 
se odnos bitno mijenja: Francuzi su na prvom mjestu među stranim auto- 
rima (146 komada ili nekih 30 posto), a Nijemci slijede neposredno iza 
njih (141 komad). Svjetski rat je pobrkao taj razvitak, a francuski teatar kao 
da pomalo gubi svoj privilegirani položaj u svjetskoj kazališnoj produk- 
cije **); i ne treba se čuditi, ako francuski udio hrvatskog repertoara nije 
do danas još znatnije porastao. ' 


Nova orijentacija hrvatskoga kazališta iza šezdesete razabire se i u 
ličnim pitanjima. Dolaze novi ljudi: Šenoa, Tomić, koji se ne slažu uvijek 
sa starim Demetrom. Njegova »tiha simpatija za njemačke umotvore, a 
instinktivna antipatija za francuske pobjedne književne ideje« (Andrić, str. 
46) dovoljno objašnjuje sukob s mladim Šenoom, koji kao dramaturg forsira 
smjesta francuski i slavenski repertoar. Mjesto Raupacha, Kotzebue-a, Ne- 


stroya i Raimunda hoće Augiera, Dumasa, Sardoua, Gogolja i Ostrovskog. | 


G. 1867. pojavljuje se na hrvatskoj pozornici Sardou s komedijom »Po- 
sljednje ljubavno pismo« (Les Pattes de mouche), kojom je pred nekoliko 
godina prviput osvojio francusku javnost. A doskora će slijediti drugi nje- 
govi komadi. Francuski komediografi nisu još tako brojni kao njemački. 
Ipak su na repertoaru glavna imena (neka danas posve zaboravljena) — 
Bayard, Feuillet, Mećlesville, D"Ennery, Fournier, Dćlphine de Girardin, 
Decourcelle, Bisson, Gondinet, Meilhac. Scribe je sada obilnije zastu- 
pan, Banvilleov »CGringoire« se prikazuje 1870., Labiche debitira »Pu- 
tovanjem gospodina Perrichona« (1874), iduće godine eto »Gospođice Segli- 
erske« Julesa Sandeaua. No, što je važnije, kazališna uprava ne zaboravlja 
Moličrea, koji je od to doba stalno na repertoaru: »Umišljeni bolesnik«!?) 


2) Jedan francuski konzul u Zagrebu zanima se u nekom službenom 
dopisu za francusku kazališnu ekspanziju zabrinut zbog uspjeha savremenih 
engleskih komedija i to povodom nekog novinskog članka, koji smatra zna- 
čajnim primjerom »anglofilskih predrasuda, koje kolaju u srednjoj Evropi«. 
Međutim anglo-saski komadi osvajaju i pariška bulvarska kazališta! 

*%) Među kajkavskim komedijama, koje su se početkom 19. vijeka 
prikazivale u sjemenišnom teatru ima jedna lokalizacija »Građanina-plemi- 
ća« (Le Bourgeois-gentillhomme), koja je došla u Zagreb preko Dubrov- 
nika. To je »Baron Tamburlanovič, vlastelin raguzanski«. Obje kajkavske 
verzije prikazivane su u sjemeništu. 

Da li je »Misli-bolesnik iliti Hipohondrijakuš« Moličreov »Malade 
imaginaire«, teško je ustvrditi, premda je Šenoa bio uvjeren, da jest (Vienac, 
1879, str. 251). — V.: F. Fancev, O drami i teatru (I. c.). Sudeći po ruko- 
pisu »Hipohondrijakuša« (koji se čuva u Sveuč. knjižnici) nije se anonimni 
pisac uglćdao u Moličrea. ; ; 

(1861), zatim iza dulje pauze »Škrtac« (1869), »Liječnik proti volji« (1870), 
»Tartuffe« (1679), »Scapinove vragolije« (1886). Sedamdesetih i osamde- 
setih godina dominira od Francuza Sardou: sezone 1884/85 bilježi repertoar 
šest Sardouovih komada! Augier (svega 9 komada) se javlja prviput 1871. 
»Giboyerovim sinom«, a dvije godine kasnije najpoznatijim svojim djelom 
»Zet gospodina Poiriera« (napisanim u zajednici s J. Sandeauom). Seriju 
zaključuje »Pustolovka« (1897). Dumas fils ima dvije premijere 1871., a za 
ovima čitav niz sve do »Francillona« (1887). Dumas pčre drži se na reper- 
toaru »Keanom« (1872), Scribe se još uvijek sviđa publici, a Delavigne i 
Feuillet gurnuše u pozadinu Hugoa (»Lucrezia Borgia«, 1871). Svakako 
treba istaknuti, da se francuski repertoar hrvatskoga kazališta ne povodi 
samo dnevnim uspjesima, nego i nekim odgojnim programom. Općinstvo se, 
istina, oduševljava »Vlasnikom talionica« (1875), ali gleda na istoj pozor- 
nici i Racineovu »Fedru« (1875). Paillerona smatraju velikim čovjekom (a 
tko će zahtijevati od tadanjih zagrebačkih kritičara, da budu vidovitiji od 
svojih pariskih kolega!), ali uz »Carstvo dosade« (1885) javlja se i Zolin 
»Assomoir« (Toljaga, 1886); senzacionalan uspjeh »Putovanja oko svijeta 
za 80 dana« (J. Verne-D'Ennery) ide uporedo s Voltaireovim »Tankredom« 
(1879); Daudet (»Arležanka«, 1878, novi prijevod 1903) i Musset prikazuju 
se gotovo u isto vrijeme. , : 

»Želi li uprava danas potpuno zadovoljiti — veli Milan*) u svojim 
crticama g. 1888. — ona se mora franceskog repertoara držati.« I ambiciozni 
ovaj glumac i redatelj oduševljava se Sardouom, Augierom, Onettom (!), 
kao što će drugom zgodom staviti »Theater francais« za uzor domaćem ka- 
zalištu!"). 

Ukinućem stalne opere (1889) nije se dramski repertoar onako oko- 
ristio, kako su se neki nadali. Birokratske prilike nedostatak umjetničke 
inicijative i drugi razlozi objašnjuju stanovitu stagnaciju uoči Miletićeve 
ere. Ipak strani repertoar napreduje: Francuzi se uspješno bore s njemačkom 
(napose bečkom) Jakrdijom, realistički teatar Augiera i Dumas filsa vlada 
hrvatskom pozornicom (kao i ostalim evropskim scenama u ono doba), Mo- 
ličreov repertoar se obogaćuje »Kaćiperkama« (1894, prva Miletićeva sezona 
u staroj zgradi), a od novih imena vrijedno je spomenuti J. Claretie-a 
(1891) i Maupassanta. Njegova »Mussotte« (koju je dramatizirao Jacques 


“ Normand) prikazuje se u Zagrebu kratko vrijeme iza pariske premijere 


(1892), ali nestaje smjesta s repertoara skandalizirajući malogradsku publiku 
svojom »smionošću«. I ostali spomenuti komadi, došli su u Zagreb raz- 


2) V.: N. Milan-Simeonović, Zanimive crtice o kazalištu. Zagreb 
1888. . 
15) V.; N. Milan-Simeonović, Moji doživljaji (str. 116). Zagreb 
1916. — Milan je izdao god. 1905. knjigu pod naslovom »Začetak i razvitak 
hrvatskoga kazališta sa stručnog stanovišta«, u kojoj je sakupio mnogo ne- 
suvisle građe, koju bi trebalo kritički provjeriti. 

mjerno brzo, dokaz, da je uprava hrvatskog kazališta pratila, kako-tako, 
parisku kazališnu kroniku. 

Pod konac ovog perioda valja spomenuti i prvi izravni kontakt s fran- 
cuskim kazalištem: gostovanje Frćdćrica Febvrea, uvaženog člana Comćdie 
francaise, koji sa svojom trupom prikazuje u staroj zgradi na Markovu 
trgu jednu modernu i jednu klasičnu dramu: Dumasov »Demimonde« (14. 
11. 1894) i »Tartuffa« (15. II.), a druge večeri šaljivu aktovku E. Pierrona 
i Ad. Lafferičrea (Livre III, chapitre Ier).') 

Miletićeva era obuhvata samo četiri kazališne sezone, a ipak je za to 
kratko vrijeme nastala golema preobrazba: od maloga pokrajinskog teatra 
stvoreno je reprezentativno kazalište, koje se takmiči s najboljim kaza- 
lištima srednje Evrope. Može se o Miletiću različito suditi, no ipak nema 
sumnje, da je to bio čovjek vanredno obrazovan, stekavši brojnim putova- 
njima i naukom u inozemstvu veliko umjetničko iskustvo. On je europcizi- 
rao hrvatsko kazalište, okoristivši se dakako umjetničkom baštinom svojih 
prethodnika. A glede repertoara Miletić ovako obilježuje svoj program: 
»stvoriti najprije dobar stalan repertoar klasičnih i priznatih djela sviju 
naroda s osobitim obzirom na hrvatske i slavenske prilike, a usto voditi 
računa i o modernim pojavama«. Iz njegovih dramaturških memoara!") vidi- 
mo, kako je uporno nastojao da ostvari taj program. Što nije potpuno uspio, 
treba odbiti na kratkoću vremena i lične sklonosti njegove: svojim tempe- 
ramentom i čitavim odgojem naginjao je kazališnom klasicizmu, pa je 
sunatoč svome znanju i ukusu bio kadikad nepravedan i začudo slijep u 
:svom suđenju. : 

Prve Miletićeve sezone (od 1. rujna do 31. prosinca 1894.) prikazane 
su 42 drame: 16 francuskih, 12 hrvatskih, 8 njemačkih, 3 engleske, 2 češke 


i jedna staroindijska. Francuzi su dakle prvi! »Francuska drama — veli 
gotovo istodobno J. Adamović u svojoj knjizi, izašloj u nakladi Matice 
Hrvatske!) — zauzima danas u svjetskoj literaturi neobično visok položaj. 


Kamo god se okrenemo, vidimo, da se na svim većim pozornicama izobraže- 
nih naroda prikazuju ponajviše francuska drama; a i strani se pisci pišući 
svoja djela mnogo u nju ugledaju.« No vrijedno je istaći, da Miletić, koji 
je učio u Beču i napisao njemačku disertaciju"?), koji svake godine hodočasti 
u Miinchen, i sav je gotovo zasićen njemačkom kulturom, svijesno favori- 


16) Prvo francusko gostovanje u Zagrebu je zapravo turneja jedne 
operetne družine (Sandrć-Paccard), koja je između 30. ožujka i 5. travnja 
1891. dala sedam predstava. 

1) V.: Stj. Miletić, Hrvatsko glumište. Dramaturški zapisci (1894— 
1899). Zagreb 1904. — Knjiga II. str. 25. 

V.: J. Adamović, Francuska drama (Slike iz svjetske književno- 
sti). Marica Hrvatska 1896. 

2%) V.: Stephan von Miletić (Mitglied der deutschen Shakespeare- 
Gesellschaft in Weimar), Die 4sthetische Form des abschliessenden Aus- 
gleiches in den Shakespeare'sćhen Dramen. Agram 1892.. 

zira Francuze. Njegovi su spisi?%) veoma poučni u tom smislu, no i sam 
je repertoar dovoljno rječit: Corneille (Cid, 1898), Moličre (Učene žene, 
1896, Ljubavni spor, 1897, reprize), Racine (repriza »Fedre«), Voltaire (re- 
priza »Tankreda«), a od modernih: Augier, Bertal, Bisson, Blum-Tochć 
(Madame Mongodin), Coppće (Za krunu, Kremonski guslač), Curel (Lutka, 
1896), Donnay (Ljubavnici, 1898), Dumas fils, Erckmann-Chatrian (Prijan 
Fritz), Grenet-Dancour, Hervieu (Muški zakon, 1897), Musset (Listopadska 
noć, 1896); Meilhac-Halćvy, Mendčs (Tabarinova žena), Pailleron (Komedijaši, 
Katkad milom — katkad silom), Rostand (Romantični ljudi, 1897, Sama- 
ritanka, 1898), Vercousin, Zola (repriza »Toljage«). Od Sardouovih komada 
je najviše uspjeha imala »Madame Sans-Gćne« (1894), koju je glumila 
Ljerka Šram tako savršeno, da je iskreno oduševila Ernesta Rossija, koji je 
prisustvovao jednoj predstavi. Za Miletića su prikazane još tri  Sardouove 
drame (Gismonde, Thćrmidor, Marcelle). 

Miletićev je francuski repertoar?) obilat, ali nije originalan, ni potpun. 
Ima tu nevjerojatnih praznina: on kao da ne zna, da postoji Antoineov 
Thćatre libre, koji je digao pravu revoluciju u francuskom kazališnom ži- 
votu (1887—1896), a tragovi mu se osjećaju i danas. Pisci, koji su se istakli | 
u Slobodnom kazalištu, dolaze u Zagreb sa znatnim zakašnjenjem (ako 
uopće dolaze): Mćteniera na pr. prikazuje 1907(!) jedna ruska glumica (Bar- 
jatinska), Lavedan se pojavljuje prviput na repertoaru 1908., Brieux koju 
godinu ranije. Okasnio je i Courteline, a Porto-Riche mora čekati do 1927. 
jer tek onda zagrebačka javnost upoznaje glasovito remek-djelo »teatra 
ljubavi« (Amoureuse, 1891), koje znači novu epohu u razvitku moderne 
psihološke drame. Henri Becque, najveći dramatik francuskog naturalizma 
dolazi također prilično kasno (Parižanka, 1901), a najpoznatije njegovo dje- 


2) Brojni Miletićevi članci, koji su sakupljeni pod naslovom »Iz 
raznih novina« (I. svezak 1887., II. postumni, 1908.) otkrivaju koliko se 
bacio francuskim teatrom. God. 1888. piše na pr. (veoma kritički) o Sari 
Bernhardt povodom njenoga bečkog gostovanja, u jednom članku iz 1889. 
ističe prednost francuskoga kazališta nad njemačkim, članak o »Tartuffu«, 
kako se prikazuje u Comćdie francaise, datiran je iz Pariza, a budući pre- 
poroditelj Hrv. kazališta proglašuje u tom dopisu Thćatre francais prvim 
francuskim i svjetskim kazalištem; iste godine piše veoma pozitivno o Co- 
quelinu, god. 1891. o »Thćrdimoru«, preporuča komad zagrebačkom kazalištu 
i traži da se Coquelina pozove u Zagreb na gostovanje i t. d. 

Coquelina slavi i Andrić u Kazališnom almanahu za godinu 1895. 
referirajući o njegovom djelu »L'art du comćdien« (str. 92—98). 

Obzirom na francusku orijentaciju važno je III. poglavlje u prvoj 
knjizi Miletićevih memoara (Hrv. glum. 1) osobito onaj dio, koji se odnosi 
na »Pariz — Njegovo znamenovanje u modernom glumišnom životu — 
ThćAtre Francais — Predstave franceskih klasika... Konverzacione drame 
— Predstave 1 pokuse u Parizu« i konačno Miletićev '»Posjet kod Jules Cla- 
retie-a« (str. 38—48). O francuskom repertoaru vidi: str. 88, 90, 96—100, 
101—102, 105—106, 127—191, 148—145, sve u prvoj knjizi. U drugoj knjizi 
str. 1158—129. 

lo »Gavrani« nije do danas u Zagrebu prikazano. Curel, francuski Ibsen, 
doživio je dosad jednu jedinu predstavu (Lutka, u originalu: La Figurante), 
a Miletić se njome nimalo ne diči, nego se što više ispričava blagajničkim 
obzirima i neukusom publike, koja traži ovakove bljutavštine... Taj golemi 
sporazumak pokazuje, kako Miletić nije razumio savremenih kazališnih na- 
stojanja u Francuskoj. Slaba je utjeha, da su mnogi uvaženi stručnjaci — 
Francuzi sudili slično o idealima Slobodnog kazališta. Ni Fortov Thćatre 
d'Art, osnovan 1890, tvoreći u neku ruku protutežu Antoineovu Slobodnom 
kazalištu, nije utjecao na Miletićev repertoar a to ne bi spominjali, da se 
tim pothvatom velikoga francuskog pjesnika (Paul Fort je odličan lirik) 
nisu okoristili brojni prvaci savremenog kazališta (Lugnć Poč, Copeau, Pi- 
to&ff). 

U svom programu predviđa Miletić i brojna gostovanja stranih umjet- 
nika, ali ne ostvaruje sve to onako, kako je bio zamislio. Od Francuza je go- 


stovala pod njegovom upravom samo Anne Judic u Sardouovu »Divorgons« i . 


jednom vaudevillu (Hennequin-Bilhaud, Niniche), a nije mu ni uspjelo 
stvoriti izravne veze između Pariza i Zagreba. Njegov posjet kod Clare- 
tiea, tadanjeg upravnika Comćdie francaise nije urodio plodom: Miletić 
odlazi razočaran francuskim nehajem za »Agram sur mer«, kako je spo- 
menuti gospodin okrstio Zagreb, uputivši Miletića na bečke agenture. 
»Francuzi su zgodni ljudi, veli on melanholično (Hrv. glum., I. Str. 48), 


dok od njih čovjek ništa ne treba.« Ipak valja istaknuti, da je Miletić izlo- | 


žio svome francuskom kolegi čitav program, sa svrhom, da olakša francusku 
kulturnu penetraciju u hrvatske krajeve?!) 

U tom Miletića svojski pomaže Nikola Andrić, kao dramaturg, koji 
je svoje bečke studije upotpunio duljim boravkom u Parizu. On je i pre- 
davao francuski jezik u glumačkoj školi,??) koju je osnovao Miletić. 

Miletićevim je nasljednicima preostalo, da nastave njegovo djelo i 
da ga upotpune, to s tim lakše, što su neki Miletićevi suradnici (Andrić!) 
zadržali svoje tadašnje funkcije. I premda je novi intendant (Hreljanović) 
bivši operni pjevač, dramski repertoar lijepo napreduje. Od klasičnih fran- 
cuskih komada ističe se glasovita farsa iz 15. vijeka »Maistre Pathelin« 
(1898.) i »Figarova ženidba« Beaumarchaisa (1899.), a kasnije i Moličreov 
»Mizantrop« (1904.). Sardou (tri premijere 1899.) ustupa pomalo pred Ro- 
standom: »Cyrano de Bergerac« (1898.) spada među najuspjelije predstave. 
Maeterlinck se javlja prviput 1902. s »Provalnikom« (L'Intruse, zapravo: 
uljeg), Brieux »Kolijevka« i »Crveni talar«, Becque »Parižanka«, U isto se 
doba uspješno prikazuje »Zaza« Berton-Simona i jedna Feydeauova kome- 
dija. 


21) Podaci o Miletiću u Parizu, koje iznosi Milan (Moji doživljaji, 
str. 110) ne slažu se posvema s faktima, koje iznosi Miletić. 

22) Vrijedno je spomenuti, da je nastavni plan ove škole predviđao i 
prikazivanje na francuskom jeziku (za naprednije đake). 

; Francuski se repertoar sustavno popunjuje i iza Hreljanovića (Andri- 
ća nasljeduje Ivo Vojnović, oduševljeni poklonik romanskih literatura), a 
mnoge praznine Miletićeva perioda sada se naknadno popunjuje: Richepin, 
Henry Bernstein, Lavedan, Pierre Veber, Alfred Capus, Courteline?) ... stalni 
su gosti hrvatskoga kazališta. Najpoznatija Mirbeauova drama »Poslovi su 
poslovi« (1906.), Bernsteinov »Vihor«, Lavedanov »Dvoboj« (1908.), Courte- 
lineov »Boubouroche« (1906.), Richepinov »Don Quijot« (iste godine), CIć- 
menceau »Sreća pod koprenom«, Anatole France »Crainquebille« (1904.) — 
najznačajnije su francuske predstave početkom ovoga stoljeća. Od novih 
francuskih komediografa, prikazanih u Zagrebu, publika je najviše zavo- 
ljela Flersa i Caillaveta (kojemu se kasnije pridružuje Francis de Croisset i 
Etienne Rey). Sardouova je slava u opadanju: »Vještica« (1906.) i »Obitelj 
Benoiton« (1908.) posljednji su odjeci negdašnjih njegovih uspjeha. Prek- 
lani — prigodom 100-godišnjice — stavljen je opet na repertoar (»Madame 
Sans-G&ne«, nanovo uvježbana). 

Iza međuvlade Mandrovića i Fijana imenovan je intendantom Vladi- 
mir Tresčec (1909.), Miletićev drug, svjetski čovjek i frankofil, koji je 
brojnim prijevodima popularizirao francusku književnost, a boravkom u 
Francuskoj i Belgiji upotpunio svoje poznavanje francuske kulture. O 
tome je svjedočio i njegov programatski govor.) U njemu je na pr. 
istakao, da je glavno pomagalo glumca živa riječ, koja mora gospodovati na 
pozornici (Sire le Mot, kako bi rekli Francuzi), a gluma i sve ostalo se 
mora ovoj podrediti. Govoreći o repertoaru Tresčec konstatira, da je klasič- 
na literatura »najbolja učiteljica glumaca i naroda«, pa »zato neka bude i 
naš najjači stup; moderna pak drama nek i na našoj pozornici održava 
velike zamisli i polete snažnih duhova, što vladaju našim vremenom, a pri 
tom nam je najsvetija zadaća, da nasporimo i olakšamo procvat domaćega 
genija«.?5) 

Francuski autori za Tresčecove uprave uspješno konkuriraju Nijem- 
cima. Moličre je stalno na repertoaru (četiri komada); nov je Marivaux 
(Igra ljubavi i slučaja); Musset stupa četvrtiput pred hrvatsku javnost (Ne 


kuni se), a plejada modernih dramatika — od Courtelinea (dva komada) 
do Bataillea (Gola žena) svjedoče o umjetničkom eklektizmu uprave, koja 
ne zastaje kod pravih i krivih klasika. — Brojna gostovanja podržavaju 


živi dodir sa stranim svijetom, poimence s Francuzima. G. 1899. gostuje 
prviput Sarah Bernhardt (Gospođa s kamelijama, Tosca), Coquelin stariji 
— 1904. (Tartuffe); iste godine drugo gostovanje Sare Bernhardt; ThćAtre 
de la Porte Saint Martin prikazuje 1910. »Chanteclera«, a Susanne Desprćs 


?) Prva Courtelineova premijera je »Tihi dom« (1902), a iduće go- 


dine »Stalan gost«, sve u prijevodu Andrića. 

2%) V.: M. Ogrizović, Pedeset godina hrvatskoga kazališta (1860 — 
1910). Zagreb 1910. Str. LXXVII—LXXX. 

2) ibid., str. LXXX. 

iste godine Fedru i jedan moderni komad; Le Bargy gostuje 1912. (kao Cy- 
rano i markiz Priola), Henriette Roggers u jednom .Bernsteinovu komadu; 
Rćjane 1914. — uoči rata — kao »Madame Sans-Gćne«. 


Hrvatska javnost nije čekala pobjedu Saveznika i propast Austro- 
Ugarske, da srdačno primi u svojoj sredini odlične predstavnike francuske 
umjetnosti: Frćdćric Febvre i Sarah Bernhardt, Coquelin i Suzana Desprćs, 
Le Bargy i Gabrielle Rćjane — otkrili su Zagreb davno prije od francu- 
skih političara. 


Svjetski rat je zaustavio onaj razvoj i brutalno prekinuo kulturne 
veze između Hrvatske i stranoga svijeta. Kazalište — osjetljivi registrator 
javnoga života — bilježi dakako ovu naglu promjenu. Tečajem prve ratne 
sezone (1914.—15.) odigrano je devet njemačkih noviteta, a samo jedan 
francuski, i to beznačajna komedija (Tristan Bernard, Dvije patke). Usto 
su na repertoaru još dvije francuske komedije (Flers-Caillavet, Sacha Gui- 
try). Iduće je sezone položaj uglavnom nepromijenjen (te što je broj nje- 
mačkih premijera spao na sedam). Jedini francuski novitet je »Lijepa pu- 
stolovina« (Flers-Caillavet-Rey). Ipak je upravi uspjelo komemorirati 300- 
godišnjicu Shakespeareove, premda je ovaj Englez i prema tome pripad- 
nik neprijateljske nacije... Treće ratne sezone (1916.—17.) počima se si- 
tuacija bistriti: 4 njemačke premijere i 3 francuske, kojima treba pribrojiti 
još 2 nanovo uvježbana komada. Uz obligatne društvene komedije progo- 
vara s hrvatske pozornice Romain Rolland (Vuci), a Moličre se ponovno 
vraća u kuću, odakle ga je načas istjerao ratni metež. Posljednje je godine 
rata jedanaest francuskih komađa na našem repertoaru: jedan Mussetov 
proverb (Svijećnjak), dva Moličreova djela (Škrtac, Umišljeni bolesnik) na- 


novo uvježbana, jedan Flers-Caillavet, nanovo uvježbana »Fedora«. — Tri 
francuske premijere 1918.—19. Balzacov »Mercadet«, Bernsteinova »Tajna«, 
Brieuxovi »Stradaoci« — dolično zastupaju francuski teatar uz pomoć 


Flersa i Caillaveta. Dne 29. listopada svira kazališni orkestar prije predstave 
uz »Lijepu našu« i Marseljezu, koju publika pozdravlja urnebesnim plje- 
skom. Jedan od najvećih francuskih uspjeha u hrvatskom kazalištu. 


U ovo četrnaest sezona iza rata izmijenile su se u vodstvu hrvatskoga 
kazališta različne ličnosti, očitovale razne tendencije, a uspjesi nisu bili 
uvijek najpovoljniji. Bilo je i krzmanja i lutanja, ali je uspostavljen neg- 
dašnji kontakt s vanjskim svijetom, te je hrvatska pozornica postala opet 
ogledalom savremene kazališne produkcije služeći revno i domaćim i stra- 
nim piscima. Neki pojedinci iz tog reda odlični su frankofili, koji su na 
licu mjesta upoznali francusku kulturu, a brojna francuska gostovanja na- 
stavljaju i upotpunjuju spomenuti slavni skup imena. Prvi dolaze Rusi 
(grupe moskovskog Hudožestvenog teatra), pa Nijemci, i onda Francuzi. 
Seriju francuskih gostovanja započima pariska Općra-Comique (1928.), a 
zatim u kratkim razmacima dolazi: Marie-Thćrčre Pićrat s. Maurice Escan- 

deom (1929.), Gabrielle Robinne i Renć Alexandre (1930.), Cćcile Sorel; a 
iza slavnih ovih članova »kuće Moličreove« — ThćAtre ambulant de la Pe- 
tite Scčne, da pokaže zanimljiva neka nastojanja mladih, koji se još ne 
mogu pohvaliti službenim lovorikama. Iduće godine Jean Sarment — glumac 
i književnik — s Marguerite Valmond, koji zasada zaključuju taj niz fran- 
cuskih turneja u Zagrebu. U nekoliko kazališnih sezona upoznali smo šest 
francuskih trupa i nekoliko autentičnih prvaka klasične francuske glume: 
u francuskoj interpretaciji Moličrea (Robinne-Celimena), Dumas filsa (Cć- 
cile Sorel — Gospođa s kamelijama), Courtelinea, Daudeta, Duvernoisa, 
Bernsteina, Flersa, Caillaveta i Reya, Gćraldya (Pićratova i Escande u 
»Aimer«), Sarmenta (koji je sam glumio u svom komadu), Anatola Francea 
u originalnoj stilizaciji Petite Scčne), Renć Benjamina.?5) 


Ima i drugih dokaza o izravnim vezama između francuske i hrvatske 
pozornice iza svjetskoga rata. Mladi pisac — Francuz (H. Bauche) predaje 
u hrvatskom kazalištu uoči svoje premijere, a — što je još važnije — 7. 
ožujka 1924., poziva Jacques Hćbertot, ravnatelj kazališta Champs-Elysćes, 
Hrvatsko kazalište, da sudjeluje u međunarodnim umjetničkim priredbama 
prigodom Olimpijade. Taj časni poziv dolazi na prijedlog vođe Hudože- 
stvenika — Stanislavskog, a uprava odluči, da u Parizu prikazuje po jednu 
Vojnovićevu i Kosorovu dramu. No u zadnji čas moralo se to gostovanje 
otkazati, zbog pomanjkanja potrebnih sredstava. 


Od 1919.—20. do danas bilježi kazališna kronika Zagreba 51 fran- 
cusku premijeru, 9 nanovo uvježbanih komada francuskih pisaca i 25 tako- 
vih, koje prikazuju gosti: u prvome redu Francuzi, pa Nijemci, Rusi, Tali- 
jani i — Beograđani. Tako na pr. Paul Wegener sa svojom trupom igra 
Sachu Guitrya (Jacqueline, 1928.), Conrad Veidt — Savoira (Er, 1981.), 
Gajdarov-Verneuila (Gospodin Lamberthier, 1928.), ruska drama Sibirja- 
kova i Muratova-Flers-Gaillaveta (Papa, 1920.), Emma Grammatica-Henry 
Bataillea (La vergine folle, 1930.), beogradsko Narodno pozorište prikazuje 
(19285.—24.) nekoliko manjih francuskih komedija (među njima »Boulingri- 
nove« Georgesa Courtelinea). 


> Od klasičnih repriza: Racineova »Fedra«, Moličreov »Građanin ple- 
mić« (1922.), »Georges Dandin« i »Umišljeni bolesnik«; Hugo-ova »Lucrezia 
Borgia« (100-godišnjica romantizma!), Beaumarchaisov »Ludi dan ili Fi- 
garova ženidba« — sve nanovo uvježbano. Veliki dio premijera čine obli- 
gatne salonske komedije (sedam od samoga Verneuila), ali se u isto doba 
repertoar obogatio vrijednim i zanimljivim novitetima, koji služe na čast 
hrvatskome kazalištu: Paul Raynal (Gospodar svoga srca), Claudel (Blago- 
vijest), Crommelynck (Veličajni rogonja), Pierre Frondaie (Žena i njena 


2) Njegov komad »Espćrance ou la Fatalitć domestique« prikazivan 


je u Zagrebu prije same pariske premijere (Petite Scčne, 15. II. 1930.). 

igračka, po glasovitom romanu Pierre Louysa), Lenormand (Promašeni ži- 
voti). Iza 1925. — Moličreov »Amfitrion«, Jules Romains »Blistava« (jedno 
i drugo u interpretaciji učenika Glumačke škole), zatim (iste sezone) »Knock 
ili Triumf medicine« J. Romainsa, »Izjelica snova« Lenormanda, »Siromah 
pod stepenicama« Henri Ghćona, »Ljubav« Paul Gćraldya, slavna Porto- 
Richeova »Zaljubljena« — sa 36-godišnjim zakašnjenjen, — Romain Rol- 
landova »Igra ljubavi i smrti«, Gćraldy-Spitzer »Samo da hoću«, Gantil- 
lonova »Maya«, J. Romainsov »Diktator«, Pagnolov »Topaze« (za kojim će 
doskora slijediti »Marius«), Bourdetov »Slabi spol«, dvije adaptacije po- 
znatog Vautelova romana o župniku Pellegrinu, još jedan Lenormandov 
komad (Mješavina), Gćraldy-Spitzer »Osvajač žena«, Maeterlinckova »Se- 
stra Beatrica«, Zolina »Tereza Raquin«, Raynalov »Grob neznanog juna- 


ka«... Ta šarena lista jasno pokazuje, da je uprava vodila računa i o vi- 
šim obzirima nastojeći, da uz dnevne uspjehe iznese i neke teže pristupačne 
stvari, — za elitnu publiku. Ima i tu praznina: ThćAtre du Vieux Colom- 


bier (Jacques Copeau) daje samo Ghćona, dok najveći kazališni uspjeh nje- 


gova repertoara, »Paquebot Tenacity« Charlesa Vildraca, nije dopro do 


nas. I Gaston Baty, jedan od najvećih pionira kazališne reforme u Fran- 
cuskoj, djeluje indirektno-kroz Lenormandove komade. Senzacionalna Pel- 
lerinova premijera (Tčtes de rechange), jedan od najvećih Batyovih uspje- 
ha i najznačajnijih komada novoga francuskog teatra, nije zasada odjeknula 
u Zagrebu") I »Martine« J.-J. Bernarda (koji se toliko razlikuje od svog 
oca Tristana Bernarda) nije još stigla do nas. No usporedimo li zagrebački 
repertoar poslije rata s onim glavnih pariških kazališta, uvjerit ćemo se, 
kako Zagreb budno prati, Što se daje u Parizu, i kako ravnatelj drame 
pažljivo čita »Petite Illustration«. Neka djela trebaju, istina, dulje vre- 
mena, dok k nama dođu (a ne nalaze uvijek ni najidealnije interprete, ni 
potpuno razumijevanje općinstva): Porto-Richea kao da nisu razumjeli ni 
izvađači, ni općinstvo, ni kritika; o Lenormandovima »Ratćs« (jedna od 
najboljih predstava!) razvila se grozomorna polemika; Raynalov »Neznani 
junak« je zakasnio za deset godina, Ipak smo se zadnjeg decenija sprija- 
teljili s Lenormandom (u Zagreb stiže razmjerno vrlo rano), Jules Ro- 
mainsom, Gantillonom (koga Miletić zacijelo ne bi prikazivao), Gćraldy-em 
i drugim poratnim novitetima. 

Uprava usto s kolendarom u ruci budno pazi, da naše kazalište ne 
propusti ni jedan važniji jubilej: ne samo velike datume, kao Moličreova 
300-godišnjica, nego i 200-godišnjicu Beaumarchaisa, 70-godišnjicu Rollan- 
da i Maeterlincka, pa 100-godišnjicu Sardoua. 


27) V.: H., Savremeno francusko kazalište (I. Antoine i naturalizam. 
— Lugnć Poš. — Gćmier. — Jacques Copeau i njegovi sljedbenici Jouvet 
i Dullin. — Gaston Baty i najmlađi), Obzor, 29. i 30. XII. 1928. 

A planovi za iduću sezonu (1933.—34.) svjedoče, da kanimo ustrajati 
u tom pravcu: dati što prije zanimljive novosti (ne čekajući, dok stignu 
k nama zaobilaznim putevima) i ne zanemariti klasični repertoar, a da pri- 
tom pojam »klasični« treba shvatiti veoma širokogrudno. Misija kazališta 
nije samo zabavna, ni samo umjetnička, nego općekulturna i odgojna. Ka- 
zalište je nadasve važan posrednik među narodima, kako je to nekoć izvr- 
sno zapazio stari Demeter: prikazivanjem stranih komada upoznaje do- 
maća publika strani ambijenat, društvene prilike i psihološke osobitosti i 
»hiljadu drugih korisnih stvari.« S tim ćemo mislima znati ocijeniti, koliku 
su kulturnu misiju izvršili i francuski pisci na hrvatskoj pozornici: od ano- 
nimnih pisaca sredovječnih mirakula do modernih bulvarskih komediografa 
i umjetničke avant-garde savremenog francuskog kazališta. 


VLADOJE DUKAT, ZAGREB 


DVA PISMA A. G. MATOŠA 


Godine 1897. zamolio me jedan prijatelj u Osijeku (gdje sam onda 
boravio), da mu, ako imam znanca u Beogradu, pribavim adresu nekoga 
gospodina, koji je bio pjevač beogradske opere. Sjetivši se, da sam negdje 
slučajno načuo, da je moj bivši đak A. G. Matoš (bio sam mu razrednikom 
u prvom C razredu zagrebačke gimnazije) član opernoga orkestra u Beo- 
gradu, obratio sam se na nj pismom upravljenim na »pozorišnu kancelari- 
ju« da mi pomogne do pomenute adrese. Tako se desilo, da mi je Matoš 
pisao dva pisma, koja ovdje priopćujem. Kako u ono vrijeme nijesam ništa 
znao o tragičkim prilikama, koje su dovele bivšega đaka mojega u Beograd 
i u orkestar beogradske opere, ja sam u svom pismu onako u šali — aludi- 
rajući na njegovo muzičko zvanje — pridometnuo, da je on, kako sam na- 
čuo, »zaplivao zgodnijom strujom«. Na tu aluziju odgovara Matoš u svom 
drugome pismu. ' 

Pisma ne donose bogzna što novo, no kako su vrlo karakteristična za 
našega pisca, mislim, da će moći zainteresirati i širu publiku. 


Poštovani G. profesore, 


Ja bih Vam odista dao priliku, da se na mene naljutite; ali vjerujte, 
da sam Vaše cijenjeno pismo tek jutros primio. Pošto već preko godine 
dana nisam ni u kakovoj vezi sa Pozorištem, to je pismonoša jamačno pre- 
dao Vaše pismo mojoj gazdarici, koja je na nj* po običaju zaboravila. 


.. *) Daudet: Arležanka (nanovo uvježbano), Fauchois: Pazi nanovo 
oličeno!, Lenormand: Azija, Moličre: Tartuffe (nanovo uvježbano), Učene 
žene (nanovo uvježbano), Pagnol: Fanny, Raynal: Na suncu instinkta, Ro- 
stand: Orlić, Scribe:. Čaša vode (nanovo uvježbano). 

G. N.-a nisam lično poznavao, a koliko mi je poznato izbjegavaše on 
ovdje glumačka poznanstva. (Vrlo pametno!) A pošto se Narodno Pozo- 
rište preselilo za ovaj mjesec u mehanu »kod Kolarca«, ne radi ono, što 
izvoljevate titulirati »pozorišnom kancelarijom«, koja se u mirno vrijeme 
sastoji od dramaturga Glišića, besmrtnog autora »Podvale«, te tako malo 
ne ostadoh bez vijesti. 

X Slučajno doznam od nekog muzikanta V.-a, koji pred odlazak g. N.-a 
»Štimovaše« njegov glasovir, da je Vaš klijent otputovao u Beč. Pošto je 
spomenuti g. N. ostao za štimovanje spomenutom muzikantu dužan 10 fran. 
u srebru, držim, da je isti g. S. najvjerodostojnije vrelo za pronalazak 
smjera odlaska g. N.-a. 

A Vi, G. profesore, budite uvjereni, da bih se smatrao srećan, kada 
bih Vam mogao učiniti mnogo veće usluge. 


Biograd ' A. G. Matoš 
22./VI. 97 iz »prvoga Ce. 


Poštovani g. profesore, 


Možda je suvišno, da Vam i opet pišem, jer mi ama baš niko od pozo- 
rišnog »ksindla« ne zna da kaže ništa za mjesto odlaska g. N.-a. No u Va- 
šem posljednjem pismu ima mjesto, gdje govorite o nekom mome »plivanju 
zgodnijom strujom«. Dozvolite, da Vam se — ako Vas interesuje sudbina 
jednog Vašeg djaka — o toj tačci izjasnim. 

Ne, ja ne »plovim zgodnijom strujom«. Zgodnom strujom nisam ni- 
kada ni plivao u Biogradu. Svirao sam neko vrijeme (do maja prošle go- 
dine) u kazalištu, odakle sam morao istupiti, jer mi cinični intendant g. P. 
nije htio da kao »djaku« povisi platu, a imao sam samo 50 din. t. j. polo- 
vinu obične plate! »Kada se oženitel« — govoraše mi, kada ga moljah za 
povišicu. — Do proljetos sam imao stalne dohotke od vicekonzula Joanno- 
vich-a, s kojim sam po 2. ili 3. nedjeljno pravio »Kammermusik«. A od pro- 
ljetos živim: od pera, — od pera, g. profesore! 

Ali više od sirotinje me ubija neka psihička grozničava žedja, koju 
bi moglo da izliječi samo intenzivno čitanje. A to je ovdje nemoguće. Iz 
»Narodne« se »biblioteke« ne može dobiti knjiga na zajam. To je grozno! 
A novaca za njih nemam. 

I tako dan i noć mislim na sjajni Zapad sa njegovim bogatim gale- 
rijama umjetničkim i bogatim knjižnicama sjenovitim. Tamo moram da se 
»otkoturam« živ ili mrtav. 

Toliko o »zgodnijim _vodama«. 


Vaš stari djak 
U Biogradu, A. G. Matoš 
17. jula 1897. onaj iz 1. c. 

SLAVKO BATUŠIĆ, ZAGREB 


SLIKE A. MOTIKE 


Ovogodišnja — četvrta po redu — izložba Grupe Trojice u Umjetnič- 
kom Paviljonu dokumentirala je i opet pozitivne kvalitete i stvaralačku gra- 
daciju naših slikarskih prvaka Becića, Babića i Mišea, koji su usvo- 
jili veoma interesantan i koristan sistem, da u okviru aranžmana svojih 
izložba daju redovito mjesta stranim i domaćim gostima. Ove je godine 
mjesto počasnog inozemnog gosta bilo dano najvećem savremenom poljskom 
grafičaru W. Skoczylasu, koji je izložio — prvi put u Zagrebu — čitav 
niz svojih drvoreza, po sadržaju pučko-folkloristično-legendarnih, a po teh- 
nici dostojnih pandana urbanističkim vizijama Fransa Masereela. — Kao 
domaći gosti izložila su dva mlada slikara, apsolventi zagrebačke Umjetnič- 
ke Akademije, i to Slovenac F. Pavlovec nekoliko vanredno koncipi- 
ranih pejsaža sasvim osebujnog kolorita, koji se uglavnom kreće žuto-zele- 
no-modrim hladnijim skalama palete i odrazuje specifične značajke jakog 
samorodnog talenta s velikim mogućnostima razvoja u dalnjim fazama svog 
umjetničkog oblikovanja; kao drugi gost izložio je mladi Istranin A. M o- 
tika, profesor crtanja u provinciji; nekoliko reprodukcija njegovih slika 
donosi ovaj svezak »Kola«. 

Motika je neobično interesantna pojava u našem likovnom životu, ne 
samo kao ličnost neospornih artističkih kvaliteta, nego i kao tema za ana- 
lizu temeljnih problema današnjeg slikarstva, i kao simptom za postavlja- 
nje diagnoze savremenog slikarstva uopće. Motika je u svom likovnom iz- 
ražavanju čisti najsubjektivniji liričar, individualista, tako reći solipsista, i 
kao takav u očitom kontrastu pa čak i sukobu sa stvarnošću. Nepomirljivi 
pristaše socijalne tendencije u likovnoj umjetnosti će Motiku negirati, — 
ali tako dugo, dok u kompleksu literature bude imala vrijednost jedna sup- 
tilna i subjektivna lirska pjesma, dok u muzici bude vrijedila jedna violin- 
ska sonata, dok se bude priznavala vrijednost — makar za stvarnost i bezvri- 
jedna — jedne stare fajanse ili kineskog porcelana ili perzijske minijature 
ili brokatne tkanine, dok se pelud na metuljevom krilu bude nazivao bo- 
jom a ekshalacija cvijeća i trave mirisom, — tako dugo će i Motikine slike 
biti slike, tako dugo će njegovo naziranje na svijet vrijediti kao umjetnost. 
Međutim nezavisno od problema tendencije u slikarstvu, slučaj A. Motike 
daje povoda za još jednu temu. To je neizbježiva konstatacija o. raspa- 
danju i drobljenju slikarske forme, koja se odigrava u ovih par posljed- 
njih decenija, započeta prvim impresionistima; ta se tema završuje pri- 
lično retoričnim pitanjem: a Šta sada, a kamo daljeP — U tome nizu ras- 
padanja, koje se odigrava upravo po logičnim zakonima kemijskog procesa 
rastvaranja materije u sve bizarnije spojeve, Motika je upravo tipičan pri- 

mjer bolećivog dekadenta s divnim. talentom, koji nema korijena u stvar- 
nosti već živi od neke prefine somnanbulistične lirike i eterične truleži 
jedne rafinirane civilizacije na samrti. Možda su Motikine slike u ovim na- 
šim danima i u ovoj našoj sredini anahronizam, ali neosporno poetični, 
senzibilni i impresivni anahronizam, rijedak i dragocjen kao kakav dragulj, 
koji i u zatvorenoj kaseti blista sam sebi raskošnim duginim bojama. Kako 
Motika umije da vidi i da uobliči nježnim bijelim i ružičastim tonovima 
svijet svojih pejsaža, figura i mrtvih priroda, kako ih preplavljuje razlive- 
nom atmosferom čiste djetinjske radosti stvaranja, dajući im dah svoje 
pjesničke intuicije, to je umjetnost koja se može u trenucima zaborava stvari 
zemaljskih suosjećati i voljeti, jer je prava i nepatvorena — umjetnost. 


BILJEŠKE UZ REPRODUKCIJE SLIKA 
NIKOLA MAŠIĆ — SPLIT U GODINI 1858 


Donosimo ove godine reprodukcije iz djela značajnog starijeg hrvatskog. 


slikarskog umjetnika Nikole Mašića. Reprodukcija u bojama »Seljakinja« 
uzeta je iz kartona Mašićeva, a crteži iz jedne njegove vrlo rane crtačke 
bilježnice. Obje ove zbirke originala nalaze se u Strossmayerovoj galeriji 
slika. 

»Grafička zbirka kr. sveučilišne knjižnice« u Zagrebu nabavila je u po- 
sljednje vrijeme dvadeset i jedan veoma zanimljivi crtež nepoznatog .nekog 
nizozemskog umjetnika iz godine 1858. Crteži su bili prodani 1885. u 
aukciji J. B. Van Moer u Amsterdamu i došli kasnije u zagrebački privatni 
posjed. Najveća čest ovih crteža prikazuje vedute iz Splita, Vranjica, Solina 
i Klisa te njihove okolice. Sedam velikih crteža (od prilike 45 cm visokih 
a 60 cm širokih) crtanih olovkom na zagasito smeđem holandijskom papiru, 
pogdjegdje osjenjenih sepijom i akvareliranih, svakako su najznatniji dio ove 
tečevine. Upravo u njima očituje se njihov autor kao vanredan arhitek- 
turni crtač, koji umije da istakne sve ono, što je na arhitektonskom spome- 
niku bitno i važno, koji se ne plaši ni najsmjelije perspektive, Štoviše, reći 
bi, da je upravo namjerice traži. Ima u tim crtežima sačuvano još mnogo 
dobre tradicije crtanja velikih arhitektonskih crteža 17. i 18. stoljeća. Isti- 
canje slikovitih vrednota vedute provedeno je profinjenim ukusom, nije 
nigda nametljivo, već ograničeno na najbitnije, tako te arhitektonska 
čest uvijek ostaje dominantom. Među velikim crtežima odlikuju se naročito 
oni, koji su ovdje reproducirani: »Istočno krilo peristila« sa sfingom i prvim 
spratom zvonika, »Južno pročelje Dioklecijanove palače«, »Rimska vrata« 
i »Ostaci mletačkih utvrda.« Svi su ovi arhitektonski crteži, kako spomenu- 
smo, oživljeni figuralnom štafažom, koja ponekad podsjeća na onu u ba- 
krorezima u poznatom djelu Engleza Adama. Pored tih četiriju velikih cr- 

teža ima još jedan (ovdje nereproduciran), koji prikazuje stolnu crkvu 
splitsku i njen zvonik sa zapadne strane. Manji crteži koji su izvedeni su- 
marnije, tek kao skice, prikazuju stari splitski »Lazaret«, vrata samostana 
u Poljudu, nekoliko veduta iz Solina, Vranjic, Klis, katedralu u Šibeniku 
i nekoliko genre-prizora (naročito su lijepi oni iz nekolikih hanova) iz Splita 
i njegove okolice, Svakako su svi oni bili skice, što ih je umjetnik namje- 
ravao kasnije izvesti. To se razabira po napomenama na crtežima samim a 
i po opširnim bilješkama na njihovu naleđu, u kojima su, nizozemskim 
jezikom, označene boje i tonovi. — Nema sumnje, da su nam u ovim crte- 
žima sačuvane dragocjene vedute, naročito iz staroga Splita. Kako je po- 
znat i točan datum, kad su ti crteži izvedeni (juna 1858.), moglo bi se even- 
tualno i utvrditi, tko je bio njihov autor, taj zacijelo zanimljivi i uvaženi 
nizozemski umjetnik. 


S LIK E 


Mašić Nikola: Seljakinja (umj. prilog u bojama). — Autoportret, 51. 
— Venecija, 125. — Vrbnik, 150. — Sv. Kuzma, 245. — Crtež, 208. 

Motika A.: Luka, 213. — Cvijeće, 277. 

Nepoznati nizozemski umjetnik oko polovine XIX. stoljeća: Vrata na 
Dioklecijanovoj palači u Splitu; Istočno krilo peristila; Mletačke utvrde u 
Splitu; Južno pročelje Dioklecijanove palače (umjetnički prilozi). 

